
ควรไล่ตามเสาะหาความจริงอย่างไร (14)

ผู้คนสามประเภทโดยแบ่งตามที่มาของพวกเขา

ลักษณะของผู้คนที่กลับชาติมาเกิดจากมาร

ล่าสุด พวกเราได้สามัคคีธรรมถึงหัวข้อหนึ่ง ซึ่งก็คือการแยกแยะผู้คนประเภทต่างๆ โดยแบ่งตามที่มาของพวกเขา  นี่คือหัวข้อพิเศษที่อยู่ภายใต้หัวข้อใหญ่ในเรื่องภาวะที่มีมาแต่กำเนิด ความเป็นมนุษย์ และอุปนิสัยอันเสื่อมทรามของผู้คน  พวกเราได้สามัคคีธรรมถึงหัวข้อพิเศษนี้ไปบางส่วนแล้ว—มีอะไรบ้าง?  (พระเจ้าทรงแบ่งผู้คนออกเป็นสามประเภทตามที่มาของพวกเขา ได้แก่ ผู้คนที่กลับชาติมาเกิดจากสัตว์ ผู้คนที่กลับชาติมาเกิดจากมาร และผู้คนที่กลับชาติมาเกิดจากมนุษย์  ในครั้งแรก พระเจ้าทรงสามัคคีธรรมถึงลักษณะสี่ประการของผู้คนที่กลับชาติมาเกิดจากสัตว์ ประการแรกคือพวกเขามีการความเข้าใจที่บิดเบี้ยว ประการที่สองคือพวกเขาด้านชาเป็นพิเศษ ประการที่สามคือพวกเขาเลอะเลือนเป็นพิเศษ และลักษณะประการที่สี่คือพวกเขาโง่เขลา  ในครั้งที่สอง พระเจ้าทรงสามัคคีธรรมถึงลักษณะของคนที่กลับชาติมาเกิดจากมาร ประการแรกคือพวกเขาโกหกเป็นนิสัย ประการที่สองคือพวกเขาเบี่ยงเบน และประการที่สามคือพวกเขาชั่ว  ประเด็นหลักของการสามัคคีธรรมอยู่ที่การสำแดงสองประการของพวกเขาในเรื่องการโกหกเป็นนิสัยและการเบี่ยงเบน)  การสำแดงหลักของการโกหกเป็นนิสัยคือการหลอกลวง  ส่วนการสำแดงของการเบี่ยงเบนนั้น พวกเราก็ได้จัดหมวดหมู่ไว้เช่นกัน—การสำแดงดังกล่าวมีกี่ประการ?  (มีสามประการ  ประการแรกเกี่ยวข้องกับอุปนิสัย กล่าวคือ การมีเล่ห์เหลี่ยมพิกล  ประการที่สองเกี่ยวข้องกับตัณหาอันเลวร้ายของเนื้อหนัง  และอีกประการหนึ่งคือความพิลึกพิลั่น กล่าวคือ มักจะประสบกับอาการหูแว่วและอาการหลอนทางประสาทสัมผัสอื่นๆ และแสดงพฤติกรรมที่ผิดปกติอยู่เสมอ)  โดยทั่วไปแล้วมีอยู่เท่านี้

II. ลักษณะประการที่สอง: ความเบี่ยงเบน

คราวที่แล้วพวกเราได้สามัคคีธรรมถึงการสำแดงบางประการในแง่มุมที่เบี่ยงเบนของผู้คนที่กลับชาติมาเกิดจากมาร  เราได้อ่านเรื่องการสำแดงของคนคนหนึ่งในเอกสารการขับไล่ที่คริสตจักรรวบรวมไว้—ขอให้ทุกคนลองฟังและดูว่าการสำแดงของเขาสัมพันธ์กับสิ่งที่พวกเราสามัคคีธรรมกันไปหรือไม่  คนคนนี้รับผิดชอบการปลูกผักในไร่แห่งหนึ่ง  การสำแดงหลักของเขาถูกบรรยายเอาไว้ว่า “ความเป็นมนุษย์ของเขานั้นมุ่งร้าย และท่าทีที่เขามีต่อเบื้องบนก็ไม่ยำเกรง และเวลาปลูกผักให้เบื้องบน เขาก็จงใจที่จะไม่หยิบศัตรูพืชออกหรือใส่ปุ๋ย นับประสาอะไรกับการดูแลเอาใจใส่ผักเหล่านั้น” โดยระบุการสำแดงอันเจาะจงหลายประการ  การสำแดงประการแรกคือ “เขาเลือกสถานที่ปลูกผักให้เบื้องบนอย่างส่งเดช  ต่อมาก็พบว่าที่แห่งนี้อยู่ในพื้นที่ลุ่มต่ำและมีแนวโน้มที่จะเกิดน้ำท่วมขัง  ปุ๋ยที่ใส่ถูกพัดไปกับน้ำไป ส่งผลให้ผักที่โตมีขนาดเล็กมาก  เขารู้ว่าควรใส่ปุ๋ยอีกครั้งแต่กลับไม่ทำ  เขาเห็นว่าผักเติบโตได้ไม่ดี แต่ก็ไม่ทำอะไรเลย—เขาจงใจนำผักที่ปลูกได้ไม่ดีไปให้เบื้องบนกิน”  นี่คือการสำแดงประการแรก  การสำแดงประการที่สองคือ “โดยปกติแล้ว เขาดูแลเฉพาะผักที่ปลูกให้พี่น้องชายหญิงแล้วก็กลับไป  ส่วนผักที่ปลูกให้เบื้องบน เขากลับไม่ดูแลหรือจัดการ—ตัวเขาเองไม่ใส่ใจในเรื่องนี้หรือทำสิ่งใดเกี่ยวกับเรื่องนี้เลย”  การสำแดงประการที่สามคือ “เขารู้ว่ามีศัตรูพืชจำนวนมากมาทำลายพืชผัก กัดกินพืชผักเหล่านั้นจนเป็นรอยแหว่งวิ่นดูน่ารังเกียจและไม่สามารถกินได้ แต่เขาก็ไม่ไปหยิบศัตรูพืชออกจากผักเช่นกัน เขาเพียงแค่ฉีดยาฆ่าแมลงอย่างส่งเดชโดยไม่สนใจว่าจะได้ผลหรือไม่  เมื่อผู้อื่นเตือนให้เขาหยิบศัตรูพืชออกจากผัก เขากลับเพิกเฉยโดยสิ้นเชิง พลางคิดว่า ‘จะเดือดร้อนอะไรนักหนา?  ฉันมีงานตั้งมากมายที่ต้องทำ—ฉันมาวนเวียนอยู่กับผักพวกนี้ทุกวันไม่ได้หรอก!’”  เจ้าจะเห็นว่า นี่คือสิ่งที่เขาคิดอยู่ในใจ—แม้ผู้อื่นจะเตือนเขา เขาก็ยังไม่ยอมลงมือทำ  การสำแดงประการที่สี่คือ “สิ่งที่เขาคิดอยู่ในใจเกี่ยวกับการปลูกผักให้เบื้องบนคือ ‘ไม่ว่าผักที่ฉันปลูกจะออกมาเป็นอย่างไร คุณก็ต้องกินไปอย่างนั้น  ถ้าปลูกออกมาดี คุณก็จะได้กินผักที่ดี  ถ้าฉันปลูกได้ไม่ดี เช่นนั้นก็ไม่ต้องกิน  อย่างไรเสียฉันก็ปลูกผักพวกนั้นให้คุณแล้ว—คุณต้องขอบคุณฉัน!’”  สิ่งเหล่านี้คือความคิดมุ่งร้ายที่อยู่ในใจของเขา และเขาก็บอกความคิดเหล่านี้ให้คนที่อาศัยอยู่ด้วยฟัง  “เมื่อผู้อื่นเตือนเขาว่า เวลาส่งผลให้เบื้องบน อย่าใช้ตะกร้าสำหรับใส่ผักเน่า เขากล่าวว่า ‘ฉันรับประกันเรื่องนั้นไม่ได้หรอก!’”  เจ้าจะเห็นว่า ผู้อื่นเตือนเขาแล้ว เขาก็ยังไม่ฟัง  เขาเพียงทำตามที่ตนต้องการ  นี่คือการสำแดงประการที่สี่  การสำแดงประการที่ห้าคือ “เขาปฏิบัติต่อผักที่ปลูกให้เบื้องบนเช่นนี้โดยไม่มีความตระหนักรู้ใดๆ ในหัวใจ ไม่มีความรู้สึกผิดเลยแม้แต่น้อย  เมื่อใดก็ตามที่มีคนเตือนเขา บอกให้เขาเอาใจใส่ให้มากขึ้น เขาก็จะรู้สึกคัดค้านและรังเกียจ  ใครก็ตามที่ให้คำแนะนำแก่เขา—เขาก็จะเกลียดคนคนนั้น”  เหล่าผู้นำและคนทำงานสรุปการสำแดงออกมาได้ทั้งหมดห้าประการ  พวกเขาสรุปการสำแดงตามปกติของคนคนนี้ ตลอดจนท่าทีที่เขามีต่อความจริงและท่าทีที่เขามีต่อหน้าที่ และพวกเขายังได้ระบุตัวอย่างที่เจาะจงอีกด้วย  การสรุปนี้ค่อนข้างดีทีเดียว  พวกเจ้ารู้สึกอย่างไรหลังจากได้ยินเช่นนี้?  คนที่มีการสำแดงเหล่านี้มีความเป็นมนุษย์ที่ดีหรือไม่?  (ไม่)  ความเป็นมนุษย์ดังกล่าวย่ำแย่แค่ไหน?  การสำแดงของคนคนนี้สอดคล้องกับการสำแดงของผู้คนที่กลับชาติมาเกิดจากมารที่พวกเราได้สามัคคีธรรมกันไปหรือไม่?  (สอดคล้อง)  สอดคล้องกับการสำแดงประการใด?  (การสำแดงถึงการเป็นคนชั่วของผู้คนดังกล่าว)  นอกจากการเป็นคนชั่วแล้ว เขามีการสำแดงของการเบี่ยงเบน ซึ่งเป็นลักษณะเฉพาะของผู้คนที่กลับชาติมาเกิดจากมารหรือไม่?  (มี)  การนี้เห็นได้ชัดจากสิ่งใด?  (เมื่อปลูกผักให้เบื้องบน คนทั่วไปจะให้ความสำคัญกับการเลือกที่ดินที่ดีเป็นอันดับแรก แต่เขาเลือกที่จะเอาอกเอาใจพี่น้องชายหญิง—เขาดูแลเฉพาะผักที่ปลูกให้พี่น้องชายหญิงเท่านั้น  สำหรับผักที่ปลูกให้เบื้องบน เขาเลือกที่ดินที่แย่ ไม่ดูแลผักเหล่านั้นหรือจัดการกับศัตรูพืช และมักจะนำผักที่ปลูกได้ไม่ดีไปให้เบื้องบนกินเสมอ  ท่าทีที่เขามีต่อเบื้องบน ต่อพระเจ้า คือความเป็นศัตรู)  เหตุใดเขาจึงมีท่าทีที่เป็นศัตรู?  เบื้องบนเคยล่วงเกินเขาหรือ?  (ไม่  ท่าทีของเขาถูกกำหนดโดยแก่นแท้ธรรมชาติของเขา—เขาเกลียดชังพระเจ้าและเกลียดชังสิ่งที่เป็นบวก)  เราไม่เคยรู้จักบุคคลนี้เลยจริงๆ—เราไม่เคยพูดคุยติดต่อกับเขาเลย  แล้วเขาจะเก็บงำความเกลียดชังอันลึกซึ้งเช่นนี้ไว้ในหัวใจได้อย่างไร?  นี่คือปัญหาที่ธรรมชาติของเขา  ประการหนึ่งคือธรรมชาติดังกล่าวนั้นชั่ว อีกประการหนึ่งคือธรรมชาตินั้นเบี่ยงเบน ใช่หรือไม่?  มันเหมือนกับธรรมชาติของพญานาคใหญ่สีแดงมิใช่หรือ?  (ใช่)  ในวิธีที่เขาปฏิบัติต่อพระเจ้าและสิ่งที่เป็นบวกนั้นมีความเกลียดชังประเภทหนึ่งอยู่ในหัวใจของเขา  หากเจ้าถามเขาว่าเกิดอะไรขึ้น ตัวเขาเองก็คงจะอธิบายอย่างชัดเจนไม่ได้—เขาเพียงแค่รู้สึกเกลียดชัง  เขาเกลียดชังพระเจ้าและความจริงเป็นพิเศษ เขาเกลียดชังสิ่งที่เป็นบวกเป็นพิเศษ  นี่คือความเบี่ยงเบนมิใช่หรือ?  (ใช่)  คนประเภทนี้คือมาร  หากเจ้าถามเขาว่า “ใครคือผู้ที่คุณเชื่อ?” เขาคงจะตอบว่าเขาเชื่อในพระเจ้าอย่างแน่นอน  เขาเชื่อในพระเจ้า แต่เขากลับเกลียดชังพระเจ้า—นี่เผยให้เห็นกรอบความคิดของมาร  นี่คือความเบี่ยงเบน  เหตุใดเราจึงกล่าวเช่นนั้น?  ประการแรก เราไม่รู้จักคนคนนี้เลย และเราไม่เคยตัดแต่งเขา แต่เขากลับเก็บงำความเกลียดชังอันลึกซึ้งเช่นนี้ต่อเรา—นี่คือความเบี่ยงเบน  ประการที่สอง พี่น้องชายหญิงเป็นผู้จัดแจงให้เขาปลูกผักเหล่านี้  หากเขาไม่เต็มใจทำ เขาก็สามารถหยิบยกประเด็นนี้ขึ้นมาพูดได้ แต่เขากลับเอาความโกรธไปลงกับแปลงผักแทน  หลังจากปลูกแล้ว เขาก็ไม่ดูแลผักเหล่านั้นให้ดี และนำผักที่ปลูกได้ไม่ดีไปให้เบื้องบนกิน  ประการที่สาม เขาค่อนข้างเต็มใจเมื่อเป็นเรื่องของการปลูกผักให้พี่น้องชายหญิงและดูแลผักเหล่านั้นเป็นอย่างดี แต่เมื่อเป็นเรื่องของการปลูกผักให้เบื้องบน ในใจเขากลับไม่เต็มใจ  เขาเกลียดชังเป็นพิเศษ และไม่ชัดเจนว่าเพราะเหตุใด—ไม่มีใครเคยล่วงเกินเขา แต่เขากลับปฏิบัติต่อเบื้องบนและปฏิบัติต่อพระเจ้าเช่นนี้  นี่คือความเบี่ยงเบนมิใช่หรือ?  (ใช่)  แรงขับเคลื่อนที่เบี่ยงเบนนี้ช่างหนักหนาเหลือเกิน!  ประการหนึ่ง นี่คือสิ่งที่ชั่ว ประการที่สอง คือนี่คือสิ่งที่เบี่ยงเบน—นี่คือธรรมชาติของมาร  ไม่ว่าพระนิเวศของพระเจ้าจะปฏิบัติต่อพวกมารด้วยความรักอย่างผ่อนปรนและอดทนเพียงใด ไม่ว่าพระนิเวศของพระเจ้าจะให้โอกาสพวกเขาได้บรรลุความรอดอย่างไร พวกเขาก็ไม่เข้าใจสิ่งเหล่านี้เลย  พวกเขาเพียงแต่เกลียดชังพระเจ้าและพระนิเวศของพระเจ้าอยู่ในใจ  นี่เป็นเพราะธรรมชาติของมารคือการเกลียดชังพระเจ้าและเกลียดชังสิ่งที่เป็นบวกอย่างแท้จริง  ไม่มีใครสามารถบอกได้อย่างชัดเจนว่าเหตุผลสำหรับเรื่องนี้คืออะไร—พวกมารเพียงแค่เก็บงำความเกลียดชังที่ไม่มีมูลต่อพระเจ้าและสิ่งที่เป็นบวก  นี่คือสิ่งที่เรียกว่าความเบี่ยงเบน  สิ่งที่คนคนนี้คิดอยู่ทุกวันคืออะไร?  ‘ไม่ว่าผักที่ฉันปลูกจะออกมาเป็นอย่างไร คุณก็ต้องกินไปอย่างนั้น  ถ้าปลูกออกมาดี คุณก็จะได้กินผักที่ดี  ถ้าฉันปลูกได้ไม่ดี เช่นนั้นก็ไม่ต้องกิน  อย่างไรเสียฉันก็ปลูกผักพวกนั้นให้คุณแล้ว—คุณต้องขอบคุณฉัน!’  สิ่งที่อยู่ในหัวใจของเขาไม่เบี่ยงเบนหรอกหรือ?  สิ่งที่เขาคิดล้วนเลวร้ายและมีเล่ห์เหลี่ยมพิกล  ผู้คนที่มีมโนธรรมและสำนึกรู้สึกว่าความคิดของเขานั้นเกินจะจินตนาการ—พวกเขาไม่อาจทำความเข้าใจได้เลยว่าเหตุใดเขาจึงคิดเช่นนี้  นี่คือวิธีที่พวกมารกระทำการอย่างแท้จริง  สิ่งที่เขาคิดและไตร่ตรองอยู่ในหัวใจล้วนเป็นสิ่งที่มืดมิดและเลวร้าย  คนเช่นนี้—ผู้ที่เป็นมาร—จะสามารถยอมรับความจริงได้หรือไม่?  (ไม่ได้)  เขาไม่มีแม้กระทั่งมโนธรรมและสำนึกพื้นฐาน หรือศีลธรรมขั้นพื้นฐานของมนุษย์เสียด้วยซ้ำ  เมื่อมีการเอ่ยถึงพระเจ้า เขาก็เริ่มรู้สึกคัดค้านและเดือดดาลอยู่ในใจ และรู้สึกเกลียดชัง  เมื่อผู้อื่นขอให้เขาทำงานอื่น เขาก็ไม่รู้สึกคัดค้านเท่าไรนัก มีเพียงเรื่องของการปลูกผักให้เบื้องบนเท่านั้นที่เขารู้สึกคัดค้านเป็นพิเศษ  นี่คือความชั่ว นี่คือความเบี่ยงเบน  เจ้าอาจถามเขาว่าเหตุใดเขาจึงรู้สึกคัดค้านนัก—นี่เป็นเรื่องของหัวใจ และเขาอาจจะไม่สามารถบอกได้อย่างชัดเจนว่ารากเหง้าอยู่ที่ใด  พวกเจ้าสามารถมองเห็นได้อย่างชัดเจนหรือไม่ว่ารากเหง้าของปัญหานี้อยู่ที่ใด?  เหตุใดเขาจึงปฏิบัติต่อพระเจ้าเช่นนี้?  คนส่วนใหญ่คงจะพบว่าเรื่องนี้น่าฉงนอย่างยิ่ง “คนที่เชื่อในพระเจ้าจะปฏิบัติต่อพระเจ้าเช่นนี้ได้อย่างไร?  เขาคือผู้ไม่มีความเชื่อไม่ใช่หรือ?”  ผ่านการสามัคคีธรรมถึงความจริง ตอนนี้พวกเจ้าสามารถมองเห็นแก่นแท้และที่มาของผู้คนประเภทต่างๆ ได้อย่างชัดเจนขึ้นอีกนิดใช่หรือไม่?  (ใช่)  ตอนนี้พวกเจ้าควรจะมองเห็นได้อย่างชัดเจนขึ้นอีกนิด—คนเหล่านี้คือคนที่กลับชาติมาเกิดจากมารอย่างแท้จริง และธรรมชาติของพวกเขาคือการเกลียดชังพระเจ้า

บอกเราทีว่า ผู้คนที่กลับชาติมาเกิดจากมารสามารถเปลี่ยนแปลงได้หรือไม่?  (ไม่ได้)  พวกเขาก็เหมือนกับพญานาคใหญ่สีแดง  พวกเขาสามารถพูดคำที่ถูกต้อง พูดคำที่สอดคล้องกับมโนธรรมและศีลธรรมได้เช่นกัน—แต่พวกเขาไม่สามารถทำตามสิ่งที่ตนพูดได้อย่างเด็ดขาด  พวกเขาสามารถเอ่ยคำพูดที่ฟังดูรื่นหูได้มากมาย แต่เมื่อถึงเวลาที่พวกเขาต้องทำสิ่งที่เป็นจริง พวกเขากลับทำไม่ได้เลยแม้แต่สิ่งเดียว  เหตุใดพวกเขาจึงทำไม่ได้?  เพราะข้างในพวกเขาคือมาร  พวกเขาจะรู้สึกไม่สบายใจและเป็นทุกข์อยู่ภายในหากพวกเขาทำสิ่งที่เป็นบวก และสิ่งที่สอดคล้องกับมาตรฐานมโนธรรมของมนุษย์  มีเพียงตอนที่ทำความชั่ว ทำสิ่งที่พวกมารทำ คิดสิ่งที่พวกมารคิดเท่านั้น พวกเขาจึงจะรู้สึกสบายใจและเบิกบานอยู่ภายใน  นี่คือโฉมหน้าที่แท้จริงของคนประเภทนี้  หากเจ้าพูดคุยเรื่อยเปื่อยกับพวกเขา พูดคุยเรื่องชีวิตทางเนื้อหนัง หรือแม้แต่สนทนาเรื่องเหตุการณ์ในปัจจุบันและเรื่องการเมือง พวกเขาก็สามารถนั่งนิ่งๆ ได้  แต่ทันทีที่เนื้อหาของการสามัคคีธรรมเอ่ยถึงสิ่งที่เป็นบวก ความจริง พระเจ้า อัตลักษณ์ของพระเจ้า แก่นแท้ของพระเจ้า พระราชกิจของพระเจ้า เจตนารมณ์ที่พระเจ้าทรงมีต่อมนุษย์ หรือข้อกำหนดที่พระเจ้าทรงมีต่อมนุษย์ พวกเขาก็จะเริ่มรังเกียจและรู้สึกคัดค้านในหัวใจ—พวกเขาไม่ต้องการฟังเรื่องเหล่านั้น  พวกเขาเริ่มเกาหูเกาแก้ม ราวกับนั่งไม่ติด  หัวใจของพวกเขาเริ่มกระวนกระวายและไม่สบายใจราวกับมีวัชพืชขึ้นรกชัฏอยู่ภายใน  พวกเขารู้สึกว่าการอยู่ต่อแม้เพียงวินาทีเดียวก็เหมือนถูกทรมาน และบางคนก็ถึงกับลุกขึ้นและเดินออกไปทันที  ต่อให้บางคนจะนั่งอยู่ที่นั่นอย่างสุภาพเรียบร้อยและไม่ลุกออกไปเพื่อรักษาหน้า แต่จิตใจของพวกเขาก็ล่องลอยไปไกลแล้ว—ความคิดของพวกเขาโบยบินทะลุหมู่เมฆไปนานแล้ว และพวกเขาไม่ได้ฟังสิ่งที่เจ้ากำลังพูดเลย  เหตุใดพวกเขาจึงมีการสำแดงเหล่านี้?  เพราะในหัวใจของพวกเขา พวกเขารังเกียจพระเจ้าและสิ่งที่เป็นบวก  พวกเขาไม่สนใจความจริง พวกเขาไม่สามารถรับความจริงได้และไม่เต็มใจที่จะยอมรับความจริง  ทันทีที่มีการสามัคคีธรรมถึงความจริงระหว่างการชุมนุม พวกเขาก็จะคิดหาข้ออ้างสารพัดเพื่อที่จะออกไป โดยกล่าวว่า “ฉันต้องไปจัดการธุระบางอย่าง” หรือ “ฉันมีสายต้องโทรกลับ”  พวกเขาเพียงแค่ต้องการหาข้ออ้างใดๆ ก็ตามเพื่อที่จะหนีไป  คนเช่นนี้เบี่ยงเบนอย่างแท้จริง  หากใครบางคนยอมรับว่าตนเป็นคนที่เชื่อและติดตามพระเจ้า เช่นนั้นเขาก็ไม่ควรมีการสำแดงเหล่านี้  แต่เมื่อเป็นเรื่องที่เกี่ยวข้องกับสิ่งที่เป็นบวกหรือเกี่ยวข้องกับพระเจ้า ผู้คนที่กลับชาติมาเกิดจากมารกลับมีการสำแดงเหล่านี้—สิ่งนี้อยู่เหนือการควบคุมของพวกเขาเองและเป็นเรื่องของแก่นแท้ธรรมชาติของพวกเขา  สิ่งนี้ถูกกำหนดโดยที่มาของพวกเขา และไม่มีใครสามารถเปลี่ยนแปลงข้อเท็จจริงนี้ได้  เมื่อเจ้าสามัคคีธรรมถึงความจริง ถึงสิ่งที่เป็นบวก ถึงเจตนารมณ์ของพระเจ้า ถึงพระวจนะของพระเจ้า พวกเขาก็รู้สึกเหมือนเจ้ากำลังตัดสินพวกเขา เหมือนว่าการสามัคคีธรรมนั้นจะทำให้ชีวิตของพวกเขาจบลง  นี่คือสภาวะภายในที่แท้จริงของวิธีที่พวกเขาปฏิบัติต่อพระเจ้า ความจริง และสิ่งที่เป็นบวก  แน่นอนว่านี่เป็นหนึ่งในการสำแดงถึงแก่นแท้อันเลวร้ายของผู้คนดังกล่าวด้วยเช่นกัน  เนื่องจากพวกเขารังเกียจสิ่งที่เป็นบวกอย่างมาก ทั้งยังรังเกียจและเกลียดชังพระเจ้าและความจริงมากยิ่งกว่านั้น สิ่งที่พวกเขาครุ่นคิดและใคร่ครวญอยู่ในโลกภายในของตนทุกวันจึงไม่มีอะไรเกี่ยวข้องกับสิ่งที่เป็นบวก ความจริง หรือพระราชกิจของพระเจ้าเลยแม้แต่น้อย  ทุกสิ่งที่พวกเขาคิดอยู่ในหัวใจล้วนเกี่ยวข้องกับสิ่งที่เบี่ยงเบน  สิ่งที่พวกเขาคิดคือจะอวดตนอย่างไรเพื่อให้ตนได้มีสถานะและมีเกียรติในหมู่ผู้คน จะกระทำการอย่างไรเพื่อชักพาผู้คนให้หลงผิด ได้รับสถานะ และทำให้ผู้คนเห็นชอบและยกย่องพวกเขามากขึ้น จะกระทำการอย่างไรเพื่อเอาชนะใจผู้คนและความเห็นชอบจากคนเหล่านั้น และจะทำอย่างไรเพื่อให้ได้รับการยอมรับและการเลื่อนตำแหน่งจากพระนิเวศของพระเจ้าหรือจากผู้นำในทุกระดับ  ทุกสิ่งที่พวกเขาคิดและทุกสิ่งที่พวกเขาทำล้วนมีธรรมชาติของการแก่งแย่ง การต่อสู้ การฉกฉวย การหลอกลวง การวางอุบาย การวางแผน การยุยง การล่อลวง การควบคุม และการชักพาให้หลงผิดใช่หรือไม่?  (ใช่)  พวกเขายอมทุ่มสุดตัวเพื่อทำสิ่งเหล่านี้—พวกเขาเต็มใจที่จะทนทุกข์กับความยากลำบากทุกประการ  ตลอดกระบวนการแห่งความทุกข์ของพวกเขา พวกเขากำลังวางแผนและวางอุบายว่าจะทำความชั่วใด จะคิดคำนวณเล่นงานใคร และจะสัมฤทธิ์เป้าหมายใด  ทุกสิ่งที่พวกเขาทำล้วนมีกลยุทธ์ มีเจตนาที่เจาะจงอยู่  จากภายนอกนั้น พวกเขาไม่ได้กล่าวสิ่งที่ขัดต่อความจริงอย่างเปิดเผย และไม่ได้ทำสิ่งที่ขัดขวางหรือก่อกวนงานของคริสตจักรอย่างเปิดเผย และพวกเขาก็ไม่ได้ตัดสิน โจมตี หรือหมิ่นประมาทพระเจ้าอย่างเปิดเผยเลยด้วยซ้ำ  พวกเขาไม่ทำความชั่วที่ชัดเจนเหล่านี้  แต่ในโลกภายในของพวกเขา พวกเขาไม่เคยคิดถึงสิ่งใดที่เกี่ยวข้องกับความจริงหรือสิ่งที่เป็นบวกเลย และไม่เคยคำนึงถึงสิ่งที่เกี่ยวข้องกับมโนธรรมและสำนึกของมนุษย์ หรือศีลธรรมเลยด้วยซ้ำ  แล้วสิ่งที่พวกเขาคำนึงถึงคืออะไร?  ความคิดของพวกเขาจมปลักอยู่กับแผนการและกลอุบาย จมปลักอยู่กับการกระทำที่คิดคำนวณ ไตร่ตรองไว้ล่วงหน้า และวางแผนโดยสมบูรณ์  ดังนั้น ต่อให้ภายนอกเจ้าจะไม่เห็นพวกเขาต่อต้านพระเจ้าอย่างเปิดเผย หรือได้ยินพวกเขากล่าวคำบ่นพร่ำเรื่องพระเจ้า สงสัยพระเจ้า ตัดสินพระเจ้า หรือแม้แต่หมิ่นประมาทพระเจ้า แต่ในหัวใจของพวกเขา พวกเขากลับเต็มไปด้วยท่าทีที่ดูถูก เหยียดหยาม และไม่ยำเกรงต่อพระวจนะของพระเจ้า พระราชกิจของพระเจ้า และสิ่งใดก็ตามที่เกี่ยวข้องกับพระราชกิจของพระเจ้า  ไม่ว่าพระเจ้าจะตรัสสิ่งใด ไม่ว่าข้อกำหนดที่พระเจ้าทรงมีต่อผู้คนคืออะไร เจตนารมณ์ของพระเจ้าคืออะไร หรือหลักธรรมเบื้องหลังพระราชกิจประเภทต่างๆ ที่พระเจ้าทรงทำคืออะไร พวกเขาก็ไม่เคยใส่ใจหรือยอมรับสิ่งเหล่านั้น—ในใจของคนเหล่านี้ไม่มีภาชนะมารองรับสิ่งที่เป็นบวกเหล่านี้เลย  แม้ว่าเจ้าจะไม่เห็นพวกเขาต้านทานหรือกล่าวโทษสิ่งที่เป็นบวกเหล่านี้อย่างเปิดเผย แต่จากมุมมองในส่วนลึกของหัวใจพวกเขา พวกเขารังเกียจและขยะแขยงสิ่งเหล่านั้น  เวลาที่พวกเขาฟังคำเทศนา พวกเขาก็ไม่ได้ไตร่ตรองว่าจะยอมรับความจริงและปฏิบัติความจริงอย่างไร แต่กำลังไตร่ตรองว่าจะสรุปความสว่างใหม่และวลีที่พวกเขาได้ยิน และเปลี่ยนให้เป็นคำพูดของตนเองเพื่อสามัคคีธรรมและแบ่งปันกับผู้อื่นอย่างไร โดยมีจุดประสงค์ที่จะทำให้ผู้คนยกย่องและเทิดทูนพวกเขา  พวกเขาคิดในใจว่า “หากฉันนำคำพูดเหล่านี้ไปเทศนาให้คนที่เพิ่งเข้าร่วมคริสตจักรฟัง ฉันก็จะได้รับความชื่นชมและการเทิดทูนจากผู้คนมากยิ่งกว่าเดิม และฉันก็จะมีสถานะที่สูงยิ่งกว่าเดิมในหมู่ผู้คน  สถานะนี้จะขึ้นอยู่กับว่าฉันเข้าใจและจับใจความคำสอนได้มากเพียงใด และฉันจับความเข้าใจคำสอนเหล่านั้นได้ครอบคลุมเพียงใด”  ต่อให้พวกเขาจะนั่งฟังคำเทศนาอยู่ที่นั่น—แม้จะฟังอย่างตั้งใจและขยันขันแข็ง และทุ่มเทความพยายามอย่างมาก—แต่ท่าทีของพวกเขาก็ไม่เป็นบวกและแรงจูงใจของพวกเขาก็ไม่บริสุทธิ์  พวกเขาไม่ได้ฟังด้วยท่าทีที่ยอมรับความจริง แต่กลับใคร่ครวญคำเทศนานั้นราวกับพวกเขากำลังศึกษาเรื่องเทววิทยา โดยเปรียบเทียบสิ่งที่กล่าวในคำเทศนากับพระคัมภีร์  พวกเขาไม่ยอมรับพระวจนะของพระเจ้าและไม่เปรียบเทียบตนเองกับพระวจนะเหล่านั้น โดยแสวงหาที่จะเข้าใจปัญหาต่างๆ ของตน และค้นหาเส้นทางแห่งการแก้ไขและหลักธรรมสำหรับการปฏิบัติจากพระวจนะเหล่านั้น เพื่อที่จะได้รู้จักตนเอง เกิดความรู้สึกผิดอย่างแท้จริง ทิ้งอุปนิสัยอันเสื่อมทรามของตน กระทำการและประพฤติตนในหนทางที่สอดคล้องกับหลักธรรมความจริง และสนองเจตนารมณ์ของพระเจ้า—แน่นอนว่านั่นไม่ใช่เป้าหมายของพวกเขา  เป้าหมายของพวกเขาคืออะไร?  คือการเตรียมตนเองให้พร้อมด้วยคำสอนที่มากขึ้น เพื่อที่พวกเขาจะได้เดินเร่อวดตน และทำให้ผู้คนยกย่องและเทิดทูนพวกเขา  นั่นคือจุดมุ่งหมายแรก  จุดมุ่งหมายที่สองของพวกเขาคือการหาเส้นทางที่เรียบง่ายที่สุดในการได้รับพร  หลังจากฟังคำเทศนาและยืนยันว่านี่คือหนทางที่แท้จริงแล้ว พวกเขาก็เริ่มครุ่นคิดว่าตนมีความหวังที่จะได้รับพรมากเพียงใด มีความหวังที่จะบรรลุความรอดมากเพียงใด  จากนั้นพวกเขาก็ตั้งใจที่จะใช้วิธีการสู้ทนกับความยากลำบากและการจ่ายราคามาหลอกลวงเอาความไว้วางใจจากประชากรที่พระเจ้าทรงเลือกสรรและพระนิเวศของพระเจ้า และทำให้พระเจ้าทรงเห็นถึงความยากลำบากที่พวกเขาสู้ทนและราคาที่พวกเขาจ่ายไป  พวกเขาคิดว่าตนจะสามารถได้รับพรที่ยิ่งใหญ่และบั้นปลายที่ยอดเยี่ยมด้วยการเชื่อในพระเจ้าด้วยวิธีนี้  เจ้าจะเห็นว่า ท่าทีที่พวกเขามีต่อคำเทศนาและต่อความจริงในทุกแง่มุมไม่ใช่แค่การยอมรับสิ่งเหล่านั้น แล้วนำสิ่งเหล่านั้นไปปฏิบัติและมีประสบการณ์กับสิ่งเหล่านั้น—แต่พวกเขากลับมีแผนการและกลอุบายแอบแฝง  พวกเขามักจะหวังที่จะใช้วลีหรือคำคมอมตะบางคำจากคำเทศนาและการสามัคคีธรรมมาเป็นเครื่องมือในความคิดและคลังแสงวาทศิลป์ของตนเอง เพื่อชักพาพี่น้องชายหญิงให้หลงผิด ทำให้ทุกคนเทิดทูนพวกเขา ทำให้ตนเองได้รับสถานะในหมู่ผู้คนและสามารถเพลิดเพลินกับการยกย่องอย่างสูงจากผู้อื่นได้  ความคิด เจตนา และท่าทีเหล่านี้ที่พวกเขามีขณะฟังคำเทศนาเพียงพอที่จะแสดงให้เห็นว่าผู้คนเช่นนั้นเบี่ยงเบนอย่างมากมิใช่หรือ?  (ใช่)  มีผู้ใดสามารถแก้ไขแรงขับเคลื่อนที่เบี่ยงเบนในตัวพวกเขาให้ถูกต้องได้หรือไม่?  หากเจ้ากล่าวกับพวกเขาว่า “การคิดเช่นนี้ไม่ใช่การยอมรับความจริง—นี่ไม่ใช่ท่าทีที่ผู้ไล่ตามเสาะหาความจริงพึงมี  หากคุณคิดเช่นนี้ ความจริงก็จะไม่มีผลใดๆ ต่อคุณเลย ความจริงจะไม่สามารถทำให้คุณบรรลุความรอด  คุณควรยอมรับความจริง หาหลักธรรมสำหรับการปฏิบัติภายในความจริงนั้น รวมถึงปฏิบัติและมีประสบการณ์กับพระวจนะของพระเจ้าในชีวิตจริง เพื่อที่พระวจนะของพระเจ้าจะได้กลายเป็นความเป็นจริงความจริงของคุณและกลายเป็นชีวิตของคุณในที่สุด”—พวกเขาจะสามารถสัมฤทธิ์สิ่งนั้นได้หรือไม่?  (ไม่ได้)  เหตุใดจึงไม่ได้?  เป็นเพราะพวกเขาไม่ได้ทุ่มเทความพยายามมากพอ หรือเป็นเพราะการสามัคคีธรรมถึงความจริงของพวกเราไม่ได้คำนึงถึงความรู้สึกของพวกเขา หรือไม่ได้มีการจัดหาความจริงอันเหมาะสมที่มุ่งตรงไปยังสภาวะของพวกเขา?  (ไม่ใช่ทั้งสองกรณี)  แล้วเหตุผลคืออะไร?  (สิ่งนี้ถูกกำหนดโดยแก่นแท้ที่เกลียดชังความจริงของพวกเขา)  ดังนั้นจึงต้องกล่าวว่า การสำแดงของผู้คนเหล่านี้ไม่อาจแยกออกจากแก่นแท้ของพวกเขาได้—สิ่งเหล่านี้เชื่อมโยงกันอย่างแนบแน่น  ไม่มีใครสามารถแก้ไขความคิดในใจของพวกเขาได้ และไม่มีใครสามารถเปลี่ยนแปลงแก่นแท้ธรรมชาติอันเลวร้ายของผู้คนเหล่านี้ที่เป็นมารได้  พวกเขาเกลียดชังความจริงและปฏิเสธความจริง ดังนั้นความจริงจึงไม่สามารถเปลี่ยนแปลงพวกเขาได้  เช่นนั้นแล้วจะสามารถกล่าวได้หรือไม่ว่าคนประเภทนี้หมดทางช่วยแล้ว?  (ใช่)  คำตอบคือใช่อย่างแน่นอน  เพราะเหตุใดหรือ?  เพราะแก่นแท้ธรรมชาติของพวกเขาคือแก่นแท้ธรรมชาติของมาร  ทุกสิ่งที่พวกเขาเผยออกมาถูกควบคุมโดยธรรมชาติของมารโดยสมบูรณ์—แน่นอนว่านี่ไม่ใช่การเผยความเสื่อมทรามเพียงชั่วคราว และไม่ใช่การเผยถึงอุปนิสัยอันเสื่อมทรามที่เลวร้ายของมวลมนุษย์ที่เสื่อมทราม  นี่เป็นเพราะพวกเขาคือมาร ไม่ใช่มนุษย์ที่เป็นสิ่งมีชีวิตทรงสร้าง—นี่คือรากเหง้าของปัญหา

เวลาฟังคำเทศนา คนประเภทนี้มีการสำแดงเพิ่มเติมบางประการ—ทุกครั้งที่พระนิเวศของพระเจ้าสามัคคีธรรมถึงความจริงและเกี่ยวข้องกับการเปิดโปงและชำแหละการทำชั่วและการสำแดงของคนบางคน พวกเขาจะกล่าวสิ่งต่างๆ อย่างเช่น “คุณกำลังพูดถึงเหตุการณ์ที่เกิดขึ้นก่อนหน้านี้ไม่ใช่หรือ?  ฉันรู้เรื่องราวทั้งหมด  ฉันรู้แน่ชัดว่าเป้าหมายของคุณในการหยิบยกเรื่องนี้ขึ้นมาคืออะไร  คุณแค่พยายามใช้การสามัคคีธรรมและการชำแหละเรื่องนี้มาสร้างสิทธิอำนาจของตัวคุณเองและทำให้ผู้คนฟังคุณไม่ใช่หรือ?  คุณเพียงแค่ต้องการสอนบทเรียนให้คนบางคน และปราบปรามคนบางคนไม่ใช่หรือ?  นี่เป็นเพียงการรณรงค์ไม่ใช่หรือ?  มีแต่คนโง่เท่านั้นแหละที่จะเชื่อสิ่งที่คุณพูด!  มีแต่คนโง่เท่านั้นแหละที่จะฟังคุณและปฏิบัติตามหลักธรรมความจริง!”  เจ้าเห็นหรือไม่ว่า ขนาดพวกเขาได้ยินตัวอย่าง ถ้อยแถลง หรือการสำแดงอันเจาะจงบางอย่างที่เกี่ยวข้องกับความจริงบางแง่มุมของผู้คน สิ่งที่พวกเขาเข้าใจก็แตกต่างจากสิ่งที่ผู้อื่นเข้าใจอย่างสิ้นเชิง  พวกเขาไม่สามารถจับใจความสิ่งเหล่านี้ได้อย่างถูกต้องหรือปฏิบัติต่อสิ่งเหล่านี้อย่างถูกต้อง และพวกเขายังสามารถบิดเบือนข้อเท็จจริง ตลอดจนตัดสินและกล่าวโทษสิ่งที่เป็นบวกได้อีกด้วย  สิ่งที่พวกเขาคิดอยู่ในหัวใจมักจะแสนมืดมิด แต่พวกเขากลับรู้สึกว่าตนฉลาดเป็นพิเศษและรู้เรื่องราวที่แท้จริง  นี่คือความเบี่ยงเบนมิใช่หรือ?  สิ่งนี้ก็เหมือนกับพญานาคใหญ่สีแดง—พญานาคใหญ่สีแดงกล่าวว่าเมื่อคริสตจักรแห่งพระเจ้าผู้ทรงมหิทธิฤทธิ์คัดผู้คนออกหรือขับไล่ผู้คน นั่นเป็นการทำเพื่อแสดงอำนาจให้ผู้อื่นเห็น แต่มันไม่เคยกล่าวว่าเมื่อพระนิเวศของพระเจ้า ซึ่งก็คือคริสตจักร คัดผู้คนออก นั่นคือการชำระคริสตจักรให้บริสุทธิ์  นี่เป็นเพราะพวกเขาคือมารที่ไม่มีความเชื่อผู้ซึ่งไม่สามารถทำความเข้าใจความจริงได้ พวกเขามักจะบิดเบือน ตัดสิน และกล่าวโทษสิ่งที่เป็นบวกเสมอ และพวกเขาจะไม่ปฏิบัติต่อสิ่งที่เป็นบวกด้วยกรอบความคิดที่ถูกต้องอย่างเด็ดขาด  พวกเขาจะยอมเชื่อว่าตนวิวัฒนาการมาจากวานร ว่าตนเป็นผู้สืบเชื้อสายของมังกร ดีกว่าที่จะยอมรับว่ามนุษย์ถูกสร้างขึ้นโดยพระเจ้า  เมื่อไม่นานมานี้ เราถึงกับได้ยินนักวิจัยทางวิทยาศาสตร์บางคนกล่าวว่าหนูยักษ์สายพันธุ์หนึ่งจากเมื่อหลายร้อยล้านปีก่อนคือบรรพบุรุษของมวลมนุษย์—ช่างเป็นทฤษฎีที่น่าขันและพิลึกพิลั่นเหลือเกิน!  หากเจ้าพยายามทำให้พวกเขายอมรับว่ามนุษย์ถูกสร้างขึ้นโดยพระเจ้า ให้เชื่อว่ามนุษย์ถูกสร้างขึ้นโดยพระเจ้า ไม่ว่าเจ้าจะพูดอย่างไร พวกเขาก็ปฏิเสธที่จะยอมรับการนั้น  แม้ว่าข้อเท็จจริงข้อนี้จะวางอยู่ตรงหน้าพวกเขา พวกเขาก็ยังคงไม่เชื่อ  พวกเขาเชื่อเพียงว่ามนุษย์วิวัฒนาการมาจากวานร เชื่อว่าพวกเขาเป็นลูกหลานของหนู หรือเชื่อว่าพวกเขาเป็นผู้สืบเชื้อสายของมังกร  พวกเขาจะยอมเชื่อคำพูดเยี่ยงมารประเภทนี้ดีกว่าที่จะเชื่อว่ามนุษย์ถูกสร้างขึ้นโดยพระเจ้า—ว่าชีวิตและลมหายใจของมนุษย์นั้นเป็นสิ่งที่พระเจ้าประทานให้  พวกเขาไม่เชื่อ ไม่ยอมรับ และไม่เต็มใจที่จะยอมรับข้อเท็จจริงนี้  นี่คือความเบี่ยงเบนมิใช่หรือ?  (ใช่)  หากเจ้าบอกว่าพวกเขาเป็นผู้สืบเชื้อสายของมังกร พวกเขาจะปลาบปลื้มใจ  หากเจ้าบอกว่าพวกเขาวิวัฒนาการมาจากวานรและเป็นผู้สืบเชื้อสายของวานร หรือบอกว่าหนูยักษ์คือบรรพบุรุษของพวกเขา พวกเขาจะกล่าวว่า “ใช่ ช่างเป็นเกียรติเหลือเกิน!”  แต่หากเจ้าบอกว่ามนุษย์ถูกสร้างขึ้นโดยพระเจ้า พวกเขาจะเปลี่ยนเป็นปฏิปักษ์—ดวงตาของพวกเขาจะลุกโชนด้วยความโกรธ และพวกเขาจะเต็มไปด้วยความเกลียดชังต่อเจ้า  การนี้ช่างเบี่ยงเบนเหลือเกิน!

บรรดาผู้คนที่กลับชาติมาเกิดจากมารไม่เต็มใจที่จะฟังคำสามัคคีธรรมเรื่องความจริงมากที่สุด  โดยเฉพาะอย่างยิ่งเมื่อคำพูดเหล่านั้นเกี่ยวกับการรู้จักตนเอง การชำแหละสภาวะของผู้คนประเภทต่างๆ วิธีการเข้าสู่ความเป็นจริงความจริง หรือหลักธรรมของการปฏิบัติความจริง พวกเขาจะรู้สึกรังเกียจอย่างยิ่งในหัวใจ และในเวลาเดียวกัน พวกเขาก็จะเผยแพร่ความเข้าใจและความคิดเห็นที่บิดเบี้ยว  ตัวอย่างเช่น เมื่อคริสตจักรคัดคนทำชั่วบางคนออก คนประเภทนี้ก็จะยุยงผู้อื่น โดยกล่าวสิ่งต่างๆ เช่น “พระนิเวศของพระเจ้าไม่มีความรักต่อผู้คน  เหมือนกับเสร็จนาฆ่าโคถึก” หรือ “คนเหล่านี้ถูกคัดออกเพราะพวกเขาล่วงเกินผู้นำระดับสูง”  พวกเขาไม่สามารถปฏิบัติต่องานแห่งการชำระคริสตจักรให้สะอาดภายในพระนิเวศของพระเจ้าได้อย่างถูกต้อง และพวกเขาก็ไม่มีความเข้าใจที่บริสุทธิ์—พวกเขาคิดและพูดถึงเรื่องนี้ในหนทางที่บิดเบี้ยว  เจ้าจะไม่ได้ยินคำพูดแห่งมโนธรรมหรือสำนึกใดๆ จากปากของพวกเขา และจะไม่ได้ยินคำพูดใดที่เป็นบวก ไม่ต้องพูดถึงคำพูดที่สอดคล้องกับหลักธรรมความจริงเลย  หัวใจของพวกเขาเต็มไปด้วยคำบ่นพร่ำ การขัดขืน และความขุ่นข้องหมองใจ  เมื่อพวกเขาแสดงมุมมองของตนอย่างไม่ยับยั้ง สิ่งที่พวกเขาพูด รวมถึงความคิดและมุมมองที่พวกเขาเผยออกมาจึงล้วนเบี่ยงเบนและบิดเบี้ยว  เจ้ารู้สึกว่านี่เป็นเรื่องที่นึกไม่ถึง—เจ้าคิดถึงเรื่องที่พวกเขาเชื่อในพระเจ้าและฟังคำเทศนามานานหลายปี และจากภายนอกพวกเขาก็ดูประพฤติตัวค่อนข้างดีและไม่เลวร้าย แล้วเจ้าก็สงสัยว่าพวกเขาจะพูดสิ่งที่ไม่สมเหตุสมผลเหล่านี้ในช่วงเวลาที่สำคัญยิ่งได้อย่างไร  ในที่สุด พวกเขาก็เปิดเผยความคิดที่แท้จริงของตน เปิดเผยสิ่งที่พวกเขาซ่อนไว้ในหัวใจมาเป็นเวลานานออกมา—นี่เผยให้เห็นปัญหาของพวกเขาอย่างแท้จริงมิใช่หรือ?  (ใช่)  ความคิดที่แท้จริงที่พวกเขาเปิดเผยออกมาคือข้อโต้แย้งอันบิดเบี้ยวและเหตุผลวิบัติโดยสิ้นเชิง  แล้วพวกเขาเอ่ยข้อโต้แย้งอันบิดเบี้ยวและเหตุผลวิบัติเหล่านี้ออกมาเพราะอารมณ์เสียชั่วคราวใช่หรือไม่?  (ไม่ใช่)  แน่นอนว่าไม่ใช่  ไม่ว่าพวกเขาจะเชื่อในพระเจ้าและฟังคำเทศนามากี่ปี ความคิดเหล่านี้ก็ถูกซ่อนอยู่ในหัวใจของพวกเขาเสมอ ไม่เคยถูกเปิดเผยออกมา  แต่เมื่อช่วงเวลาที่สำคัญยิ่งมาถึง และพวกเขาไม่สามารถข่มกลั้นสิ่งที่ต้องการพูดได้อีกต่อไป สิ่งเหล่านั้นก็ปะทุออกมาเหมือนภูเขาไฟ—มันคุกรุ่นอย่างหนักหนาเกินไปอยู่ในใจพวกเขา และวันหนึ่งพวกเขาก็ไม่สามารถกักเก็บมันไว้ได้อีกต่อไป และความโกรธที่เบี่ยงเบนนี้ก็ระเบิดออกมา  เมื่อธรรมชาติเยี่ยงมารของพวกเขาปะทุขึ้น ข้อโต้แย้งอันบิดเบี้ยวและเหตุผลวิบัติสารพัดชนิดก็ออกมา—พวกเขาเอ่ยคำพูดพร่ำพระเจ้า คำพูดหมิ่นประมาทพระเจ้า คำพูดดูถูกพระเจ้า ตลอดจนคำพูดที่ริษยาและเกลียดชังต่อผู้คน และคำพูดที่ยุยง—พวกเขาพรั่งพรูคำพูดเยี่ยงมารสารพัดรูปแบบออกมา และเมื่อนั้นเท่านั้นที่เจ้าตระหนักว่าพวกเขาคือมารและได้ถูกเผยออกมาอย่างหมดเปลือก  ก่อนหน้านี้ เจ้าสังเกตเห็นว่าคำเทศนามักเป็นสิ่งที่เกินความเข้าใจของพวกเขา และตลอดหลายปีที่เชื่อในพระเจ้า พวกเขาไม่เคยเข้าใจความจริงเลย  เจ้าทึกทักเอาว่าพวกเขามีขีดความสามารถที่ย่ำแย่และเกินที่จะเข้าใจความจริง ดังนั้นเจ้าจึงถือว่าพวกเขาเป็นพี่น้องชายหญิงและพยายามช่วยเหลือพวกเขา  เจ้าไว้ใจพวกเขาและพูดถึงเรื่องที่ว่าอุปนิสัยอันเสื่อมทรามของตัวเจ้าเองได้รับการชำระให้บริสุทธิ์อย่างไร  แต่ไม่ว่าเจ้าจะสามัคคีธรรมกับพวกเขาอย่างไร พวกเขาก็ไม่เคยเปิดใจพูดถึงสิ่งที่พวกเขาเป็นอย่างแท้จริง  เจ้าไม่มีวันเข้าใจได้เลยว่า เหตุใดพวกเขาจึงไม่อาจเปิดใจได้?  เหตุใดพวกเขาถึงไม่เปิดเผยสภาวะที่แท้จริงของตน?  เป็นไปได้ไหมว่าพวกเขาไม่เคยเผยอุปนิสัยอันเสื่อมทรามเลย?  เจ้าไม่เคยมองพวกเขาได้อย่างทะลุปรุโปร่ง และเจ้าถึงกับคิดว่าพวกเขาประพฤติตัวดี เรียบง่าย และเป็นคนที่ไร้เล่ห์มารยาเสียด้วยซ้ำ  บัดนี้ เมื่อธรรมชาติเยี่ยงมารของพวกเขาปะทุขึ้นมาและพวกเขาได้พูดสิ่งต่างๆ มากมายที่บ่นพร่ำและหมิ่นประมาทพระเจ้าเท่านั้นที่เจ้าได้เห็นว่าแท้จริงแล้วพวกเขาไม่มีความเป็นมนุษย์และมีธรรมชาติเยี่ยงมารโดยสิ้นเชิง  เจ้ารู้สึกว่า “คนคนนี้น่ากลัว!  พวกเขาเชื่อในพระเจ้ามาตลอดหลายปีนี้ แต่กลายเป็นว่าในใจของพวกเขาเกลียดชังและต่อต้านความจริงอยู่เสมอ!  มิน่าล่ะพวกเขาถึงไม่เคยเปิดใจกับใครเลย—พวกเขากลัวว่าผู้อื่นจะมองธรรมชาติเยี่ยงมารของพวกเขาออก!  พวกเขาคือมารตัวจริง!”  เมื่อเจ้ามองทะลุไปถึงแก่นแท้ของพวกเขา เจ้าจะรู้สึกว่าเจ้าตาบอดอย่างสิ้นเชิงตลอดหลายปีมานี้—โดยทำหน้าที่ของเจ้าทุกวันและใช้ชีวิตคริสตจักรร่วมกับพวกเขา พลางคิดมาตลอดว่าพวกเขาเป็นคนดี เป็นสมาชิกของพระนิเวศของพระเจ้า เป็นหนึ่งในประชากรที่พระเจ้าทรงเลือกสรร และไม่มีวิจารณญาณต่อพวกเขาเลย  นั่นเป็นสถานการณ์ที่น่าหวาดกลัวมาก!  หากเจ้าใช้ชีวิตและมีปฏิสัมพันธ์กับพี่น้องชายหญิง และเจ้าค้นพบว่าใครบางคนมีอุปนิสัยอันเสื่อมทรามหรือละเมิดหลักธรรมในหน้าที่ของเขา และเจ้าสามัคคีธรรมความจริงกับเขาและช่วยเหลือเขา และเขาสามารถยอมรับและแสดงความซาบซึ้งใจได้ เช่นนั้นเจ้าก็จะรู้สึกพอใจมาก—เจ้าจะรู้สึกว่าคนคนนี้ดีมาก รู้สึกว่าเขารักความจริง เจ้าจะไม่รู้สึกรังเกียจเขาอย่างแน่นอน  แต่หากเจ้าคบหากับมารมาหลายปี และมักจะปฏิบัติต่อเขาในฐานะพี่น้องชายหญิง อีกทั้งช่วยเหลือเขา สนับสนุนเขา และแสดงความรัก ความอดทน และการผ่อนปรนต่อเขาอยู่เสมอ แต่เขากลับมองเจ้าด้วยความเป็นปฏิปักษ์อย่างยิ่ง คอยระแวดระวังเจ้าอยู่เสมอราวกับเจ้าเป็นศัตรู และเจ้าก็ตระหนักมากขึ้นเรื่อยๆ ว่าในหัวใจของเขา เขาไม่ยอมรับความจริงเลยแม้แต่น้อย และเขาไม่ได้เป็นอะไรเลยนอกจากมาร—เจ้าจะรู้สึกอย่างไร?  สำหรับคนที่ถูกขับไล่ที่พวกเราเพิ่งเอ่ยถึงไปนั้น—หากพวกเจ้าคบหากับคนประเภทนี้ และวันหนึ่งก็พบว่าความเป็นมนุษย์ของเขาชั่วมาก ว่าในหัวใจเขาไม่เพียงเกลียดชังพระเจ้าและไม่ยอมรับความจริงเลยเท่านั้น แต่ยังเกลียดชังบรรดาผู้ที่ช่วยเหลือเขาด้วยความรัก ทำให้เจ้าแน่ใจว่าคนประเภทนี้คือมารตัวจริง เจ้าจะรู้สึกอย่างไร?  (ข้าพระองค์จะรู้สึกว่าตัวเองโง่เขลาจริงๆ)  ประการแรก เจ้าจะรู้สึกว่าเจ้าค่อนข้างโง่เขลา—เจ้าเสียความพยายามมากมายไปกับคนเช่นนี้ได้อย่างไร?  มีอะไรอีก?  (ข้าพระองค์จะรู้สึกค่อนข้างรังเกียจ)  รังเกียจใคร?  รังเกียจคนคนนั้นหรือรังเกียจตัวเจ้าเอง?  (รังเกียจคนคนนั้น แต่ก็รังเกียจตัวเองด้วยที่ไม่สามารถแยกแยะเขาได้)  แล้วในอนาคตเจ้ายังอยากจะเจอเขาหรืออยากคบหาเขาอีกหรือไม่?  (ไม่)  แล้วเจ้าอยากจะมีความสัมพันธ์แบบใดกับเขา?  เจ้าอยากจะใช้แนวทางใดในการคบหากับเขา?  (ข้าพระองค์คงจะไม่อยากเจอเขาอีกเลย—ยิ่งอยู่ห่างจากเขาได้มากเท่าไรก็ยิ่งดี)  แล้วถ้าหากระหว่างการทำหน้าที่ของเจ้า บางครั้งเจ้ายังคงต้องเจอกับเขาหรือพูดคุยเรื่องงานกับเขา และเจ้าไม่สามารถหลีกเลี่ยงเขาได้—ถึงตอนนั้นเจ้าจะทำอย่างไร?  พวกเจ้าได้สรุปหลักธรรมและเส้นทางแห่งการปฏิบัติสำหรับเรื่องนี้มาบ้างหรือไม่?  พวกเจ้ารู้สึกรังเกียจเขา ดังนั้นพวกเจ้าจึงอยากหลีกเลี่ยงเขาและไม่อยากเจอเขา แต่หากพวกเจ้าหลีกเลี่ยงที่จะเจอเขาในหน้าที่ของพวกเจ้า การนั้นก็จะทำให้งานล่าช้าและส่งผลกระทบต่องาน—ดังนั้นพวกเจ้าควรทำอย่างไร?  พวกเจ้ามีทางออกที่ดีบ้างหรือไม่?  (ไม่มี)  เช่นนั้นเราจะบอกพวกเจ้าสองทาง  ทางแรกคือ หากคนประเภทนี้สามารถอยู่ในคริสตจักรต่อไปได้เพื่อทำงานให้ เช่นนั้นเมื่อเจ้าไม่จำเป็นต้องพูดคุยติดต่อกับพวกเขาในหน้าที่ของเจ้า เจ้าก็ไม่ต้องทำ  นี่เป็นเพราะเจ้ารู้สึกรังเกียจพวกเขา การพูดคุยติดต่อกับพวกเขาทำให้รู้สึกกระอักกระอ่วนและเจ็บปวด และเพราะพวกเขาก็รับรู้ได้เช่นกันว่าเจ้ารู้สึกรังเกียจพวกเขา ซึ่งทำให้พวกเขาอารมณ์เสีย  ดังนั้น เจ้าไม่จำเป็นต้องเปิดใจกับพวกเขาและบอกความคิดในส่วนลึกที่สุดของเจ้าให้พวกเขาฟังเหมือนเมื่อก่อนอีกต่อไป  กลับกัน จงผ่อนปรนและอดทน และปฏิสัมพันธ์กับพวกเขาด้วยวิธีการที่ชาญฉลาด—เท่านั้นก็เพียงพอแล้ว  นี่คือหลักธรรมประการหนึ่ง  อีกประการหนึ่งก็คือ เมื่อเจ้าต้องพูดคุยติดต่อกับพวกเขาในงานของเจ้า เจ้าต้องอธิบายงานที่พวกเขาได้รับมอบหมายและหลักธรรมความจริงที่เกี่ยวข้องให้พวกเขาฟังอย่างชัดเจน  ในเรื่องนี้มีอยู่หนึ่งประเด็นที่เจ้าต้องใส่ใจ—เจ้าต้องดูว่าพวกเขาสามารถทำงานที่ได้รับมอบหมายให้สำเร็จเสร็จสิ้นได้หรือไม่  หากปกติแล้วพวกเขาสามารถทำงานนี้ได้บ้าง เช่นนั้นก็จงสามัคคีธรรมกับพวกเขาและจัดการเรื่องนี้ด้วยท่าทีที่เป็นกลางและตามความจริง  แต่หากพวกเขาทำงานนี้แบบขอไปทีและไม่มีความรับผิดชอบอยู่เสมอ เช่นนั้นเจ้าก็ไม่สามารถวางใจที่จะมอบหมายงานนี้ให้พวกเขาได้ และควรเลือกคนอื่นแทน  หากถึงจุดนี้แล้วไม่มีผู้ที่เหมาะสมและเจ้าไม่มีทางเลือกอื่นนอกจากต้องใช้พวกเขา เช่นนั้นเจ้าควรทำอย่างไร?  เจ้าควรจัดแจงให้ใครบางคนมากำกับดูแลพวกเขา  ทันทีที่พบว่าพวกเขาไม่ได้ทำงานจริง หรือประพฤติตัวในหนทางที่ก่อให้เกิดการก่อกวนหรือการขัดขวาง เรื่องนี้ต้องได้รับการรายงานในทันที  หากคนที่กำกับดูแลพวกเขาไม่สามารถทำเช่นนั้นได้อย่างมีประสิทธิภาพ เช่นนั้นก็ยังมีทางออกอีกหนึ่งประการ กล่าวคือ ผู้นำและคนทำงานควรกำกับดูแลพวกเขาและติดตามงานของพวกเขาด้วยตัวเอง และความถี่ของการติดตามงานเหล่านี้ควรจะมากขึ้นสักเล็กน้อย  นี่เป็นเพราะผู้คนเช่นนั้นไม่น่าไว้วางใจอย่างยิ่ง ทันทีที่พวกเขาไม่ถูกจับตาดูอย่างใกล้ชิด พวกเขาก็มีแนวโน้มที่จะทำความชั่ว รวมถึงขัดขวางและก่อกวนงานของคริสตจักร และถึงตอนนั้น ความเสียหายที่มาพร้อมกับการใช้พวกเขาก็ย่อมจะมากกว่าผลดี  ดังนั้น หากเจ้าต้องปฏิสัมพันธ์กับพวกเขาเรื่องงาน เจ้าก็ไม่สามารถหลีกเลี่ยงได้  เจ้าไม่สามารถตีตัวออกห่างหรือเมินเฉยพวกเขาเพียงเพราะเจ้าสามารถแยกแยะพวกเขาและมองเห็นโฉมหน้าที่แท้จริงของพวกเขาได้—นั่นจะเป็นการสำแดงถึงการไร้ความรับผิดชอบ  ในเมื่อเจ้าสามารถแยกแยะพวกเขาได้ และในเมื่อเจ้ารู้ว่าแก่นแท้ธรรมชาติของพวกเขาคือแก่นแท้ธรรมชาติของมาร และรู้ว่าพวกเขาสามารถทำความชั่วและก่อให้เกิดการก่อกวนได้ เช่นนั้นแล้ว เจ้าก็ยิ่งมีหน้าที่รับผิดชอบในการกำกับดูแลและติดตามงานพวกเขา มากกว่าที่จะเมินเฉยพวกเขาด้วยความหวาดกลัวหรือความรังเกียจ  ในฐานะผู้นำหรือคนทำงาน ความรับผิดชอบที่ยิ่งใหญ่ที่สุดของเจ้าคือการเฝ้าประตูพระนิเวศของพระเจ้า ปกป้องงานแห่งพระนิเวศของพระเจ้า และดูแลพี่น้องชายหญิง  บัดนี้เมื่อมารได้เผยโฉมหน้าที่แท้จริงของเขาและเจ้าก็มองเขาออกแล้ว อีกทั้งรู้ว่าเขาเป็นคนต่ำทรามประเภทใด เจ้าก็ยิ่งควรกำกับดูแลเขาให้ดี เพื่อที่เขาจะได้ทำงานให้อย่างมีประสิทธิภาพที่สุดเท่าที่จะเป็นไปได้—นั่นคือสิ่งที่เจ้าควรทำ  เจ้าต้องไม่ปฏิเสธที่จะเอาใจใส่พวกเขา หรือละเลยการอธิบายให้ชัดเจนถึงงานที่ควรอธิบายให้พวกเขาฟัง หรือปฏิเสธที่จะสามัคคีธรรมกับพวกเขาต่อให้พวกเขาจะถามเจ้าถึงปัญหาที่เกี่ยวข้องกับงานก็ตามเพียงเพราะเจ้ามองพวกเขาออกแล้ว  นั่นคือการเอาความโกรธของเจ้าไปลงกับงานแห่งพระนิเวศของพระเจ้ามิใช่หรือ?  นั่นคือการไม่สนใจงานแห่งพระนิเวศของพระเจ้าและการเข้าสู่ชีวิตของพี่น้องชายหญิงมิใช่หรือ?  หากเจ้าทำเช่นนี้ เจ้าก็ผิดเสียแล้ว—นี่หมายความว่าเจ้าไม่ได้ลุล่วงความรับผิดชอบของเจ้า  ในชีวิตส่วนตัวของเจ้า เจ้าอาจไม่มีการติดต่อกับพวกเขาเลย และเจ้าอาจไม่คบหากับพวกเขาเหมือนที่เจ้าเคยทำเมื่อก่อนอีกต่อไป  แต่หากงานแห่งพระนิเวศของพระเจ้ากำหนดให้เจ้ามีปฏิสัมพันธ์และคบหากับพวกเขา เช่นนั้นเจ้าก็ไม่สามารถปัดความรับผิดชอบนี้ได้—นี่คือหน้าที่ของเจ้าและความรับผิดชอบของเจ้า และเจ้าไม่สามารถหาข้ออ้างเพื่อหลีกเลี่ยงการนี้ได้  สำหรับเรื่องของพวกมาร การแค่รักษาระยะห่างของเจ้า ปฏิเสธพวกเขา หลีกเลี่ยงพวกเขา หรือรู้สึกชิงชังและรังเกียจพวกเขาในหัวใจของเจ้านั้นไม่เพียงพอที่จะตรงตามเจตนารมณ์ของพระเจ้า  เจ้าต้องกำกับดูแลและยับยั้งพวกเขาด้วย  หากพวกเขาเต็มใจที่จะทำงานให้ เจ้าก็ควรช่วยเหลือพวกเขาและนำพวกเขามาใช้ทำงานให้อย่างถูกควร—ทำให้พวกเขาสามารถทำงานให้อย่างมีประสิทธิภาพมากที่สุดเท่าที่จะเป็นไปได้  หากพวกเขาไม่ทำงานให้อย่างถูกควร และหากปล่อยไว้โดยไม่จับตาดูแม้เพียงชั่วครู่ พวกเขาก็สามารถก่อกวนและทำลายงานของคริสตจักรได้ เช่นนั้นแล้ว ความเสียหายที่เกิดจากพวกเขาก็มีมากกว่าประโยชน์ของพวกเขา และพวกเขาจะต้องถูกคัดออกโดยทันที  ยกตัวอย่างที่เป็นลบเช่นนี้ควรถูกหยิบยกขึ้นมาชำแหละในยามที่จำเป็น เพื่อให้พี่น้องชายหญิงได้รับวิจารณญาณ มองทะลุถึงแก่นแท้ธรรมชาติของพวกมารและเหล่าซาตาน และจากนั้นก็ปฏิเสธพวกเขาจากหัวใจ ไม่ถูกพวกเขาชักพาให้หลงผิด ก่อกวน หรือควบคุม   นี่คือความหมายของการใช้ประโยชน์จากพวกมารและเหล่าซาตาน การใช้ประโยชน์จากสรรพสิ่งเพื่อรับใช้ประชากรที่พระเจ้าทรงเลือกสรร  นี่คือความรับผิดชอบของพวกเจ้า—เป็นสิ่งที่พวกเจ้าพึงทำ  แต่พวกเจ้าไม่มีสำนึกแห่งความรับผิดชอบนี้  เช่นเดียวกับที่พวกเจ้ากล่าวไปก่อนหน้านี้—เมื่อพวกเจ้ามีวิจารณญาณเกี่ยวกับคนประเภทนี้ พวกเจ้าก็รู้สึกรังเกียจและไม่อยากเจอพวกเขาอีกต่อไป และหากพวกเจ้าเจอพวกเขา พวกเจ้าก็จะเดินเลี่ยง อยู่ให้ห่างจากพวกเขามากที่สุดเท่าที่จะทำได้  นั่นคือทางออกทั้งหมดที่พวกเจ้ามี  พวกเจ้าไม่มีสำนึกแห่งภาระต่องานแห่งพระนิเวศของพระเจ้า ต่อผลประโยชน์แห่งพระนิเวศของพระเจ้า หรือต่อการเข้าสู่ชีวิตของพี่น้องชายหญิงเลย  นี่คือวุฒิภาวะของพวกเจ้า—สิ่งนี้ถูกเผยออกมาแล้วใช่หรือไม่?  เจ้ามองทะลุถึงแก่นแท้ของมาร และจากนั้นก็หลีกเลี่ยงพวกเขาเมื่อใดก็ตามที่เจ้าเจอพวกเขา  แต่เจ้าไม่ได้ปกป้องพี่น้องชายหญิง และผลก็คือ พวกเขาได้รับอันตราย  เจ้าล้มเหลวที่จะลุล่วงความรับผิดชอบของตนในฐานะผู้นำหรือคนทำงาน—นี่คือการละทิ้งความรับผิดชอบ  เมื่อมารยังไม่ได้รับการเผย เจ้าควรส่งสัญญาณเตือนพี่น้องชายหญิง เตือนให้พวกเขาระแวดระวังคนชั่ว บอกพวกเขาว่ามารได้ทำสิ่งใดไป เหตุใดเขาจึงทำเช่นนั้น ธรรมชาติแห่งการกระทำของเขาคืออะไร การกระทำเหล่านี้สามารถก่อให้เกิดผลกระทบใดและสามารถนำมาซึ่งผลสืบเนื่องใดได้บ้าง พระเจ้าทรงระบุลักษณะของมารตนนี้อย่างไร และควรปฏิบัติต่อเขาด้วยวิธีการใด  เมื่อพี่น้องชายหญิงเกิดวิจารณญาณแล้ว และมารได้ทำงานให้จนเสร็จสิ้น และไม่เหลือคุณค่าต่อพี่น้องชายหญิงหรือพระนิเวศของพระเจ้า เช่นนั้นเจ้าก็ควรคัดเขาออก เป็นการจบชีวิตของมารและซาตานตนนี้  สิ่งนี้เรียกว่าปัญญา—นี่คือการทำงานอย่างมีหลักธรรมและมีเส้นทางสำหรับการปฏิบัติ  การที่เจ้าจะคบหากับคนประเภทนี้อย่างไรในชีวิตส่วนตัวของเจ้านั้นขึ้นอยู่กับเจ้า—นั่นคือเสรีภาพของเจ้า  แต่ในฐานะผู้นำหรือคนทำงาน เจ้ามีความรับผิดชอบประการหนึ่งที่ต้องแบกรับ กล่าวคือ เจ้าต้องปกป้องพี่น้องชายหญิง และคุ้มกันผลประโยชน์แห่งพระนิเวศของพระเจ้าและงานของคริสตจักร  บนรากฐานของหลักธรรมนี้ สำหรับคนประเภทนี้ที่เป็นมาร หากปัจจุบันเขากำลังทำงานให้ เจ้าก็ไม่ควรรีบร้อนที่จะจัดการเขา  เจ้าควรกำกับดูแลงานของเขาและสังเกตดูทุกความเคลื่อนไหวของเขาอย่างใกล้ชิดเพื่อดูว่าเขากำลังทำอะไร  ทันทีที่มีสัญญาณใดปรากฏว่ามีบางอย่างผิดปกติ เจ้าต้องลงมือเปิดโปงและตัดแต่งเขา หรือปลดออกจากตำแหน่งโดยทันที  หากหลังจากถูกเปิดโปงและตัดแต่งแล้วเขาสามารถทำงานให้ได้บ้าง นั่นก็จะเป็นประโยชน์ต่องานของคริสตจักร  แต่ทันทีที่พบว่าเขาไม่ปรารถนาที่จะทำงานให้ ไม่ได้อยู่บนเส้นทางที่ดี และกำลังจะขัดขวางและก่อกวน รวมถึงยื่นกรงเล็บเยี่ยงมารของเขาออกมาชักพาพี่น้องชายหญิงให้หลงผิด นั่นคือเวลาที่มารตนนี้เผยโฉมหน้าที่แท้จริงของเขาออกมา และเป็นเวลาที่เหมาะสมอย่างยิ่งที่จะจัดการกับเขา  เขาได้รับโอกาสให้ทำงานให้ แต่กลับไม่ทำงานดังกล่าวอย่างถูกควร—เช่นนั้นจงส่งเขาไปอยู่กลุ่ม ข.  หากสถานการณ์ร้ายแรง ก็จงลงมือคัดเขาออกหรือขับไล่เขาไปเสีย—นี่เป็นช่วงเวลาที่จะนำจุดจบมาสู่ชะตากรรมของซาตานด้วยเช่นกัน  ตราบใดที่พวกเจ้ายึดมั่นในหลักธรรมสองประการนี้ พวกเจ้าก็จะสามารถปฏิบัติต่อคนชั่วและพวกมารได้อย่างมีหลักธรรม  การทำเช่นนี้คือการลุล่วงความรับผิดชอบของพวกเจ้าใช่หรือไม่?  (ใช่)  ในแง่หนึ่ง เจ้าจะมีวิจารณญาณต่อพวกมาร เจ้าจะไม่ถูกพวกมารชักพาให้หลงผิดหรือก่อกวนอีกต่อไป และเจ้าจะไม่ทำเรื่องโง่เขลาอีกต่อไป—อย่างน้อยที่สุด เจ้าจะไม่สามัคคีธรรมความจริงกับคนเช่นนี้ที่เป็นมารอีกต่อไป  ในหัวใจของเจ้าจะรู้ว่าสหายผู้นี้คือมาร—การสามัคคีธรรมความจริงกับเขาก็เหมือนกับไก่ได้พลอย ไม่ว่าจะสามัคคีธรรมความจริงให้เขาฟังอย่างไรก็เปล่าประโยชน์  ดังนั้น เจ้าจะไม่ทำเรื่องโง่เขลาต่อไป  เจ้าจะเพียงพูดถึงคำสอนบางประการที่พวกเขาควรเข้าใจ และข้อบังคับที่พวกเขาควรปฏิบัติตาม—เท่านั้นก็เพียงพอแล้ว  หากเจ้าปฏิบัติเช่นนี้ งานของคริสตจักรก็จะไม่ได้รับผลกระทบ  อย่างไรก็ตาม หากเจ้าไม่เข้าใจหลักธรรม เจ้าก็มีโอกาสที่จะทำเรื่องโง่เขลาได้  ในอีกแง่หนึ่ง ผู้นำและคนทำงานต้องกำกับดูแลและนำผู้รับใช้และมารเหล่านี้ที่ไม่ยอมรับความจริงแม้แต่น้อยมาใช้ประโยชน์อย่างถูกควร  การปฏิบัติในหนทางนี้สามารถรับรองได้ว่างานของคริสตจักรจะไม่ได้รับความเสียหาย ในขณะเดียวกันก็ปกป้องพี่น้องชายหญิงจากการถูกพวกมารและเหล่าซาตานชักพาให้หลงผิดและก่อกวนด้วย  เจ้าเข้าใจหรือไม่?  (เข้าใจ)  เจ้าต้องไม่ปฏิบัติต่อคนชั่วและพวกมารราวกับพี่น้องชายหญิงอย่างเด็ดขาด  ตราบใดที่เจ้ามีวิจารณญาณต่อพวกมารและคนชั่ว เจ้าก็จะไม่ทำเรื่องโง่เขลาอีกต่อไป  ในอดีต ผู้คนขาดวิจารณญาณและทำเรื่องงี่เง่ามากมาย—โดยปฏิบัติต่อคนชั่วและพวกมารราวกับเป็นพี่น้องชายหญิงอยู่เสมอ ปล่อยให้พวกมารหัวเราะเยาะพวกเขาเพียงอย่างเดียว  เมื่อเจ้าเปิดใจสามัคคีธรรมกับพวกมาร พวกเขาก็คิดว่า “คุณช่างซื่อสัตย์ ช่างบริสุทธิ์และเปิดเผยเหลือเกิน—คุณนี่โง่จริงๆ!” โดยเยาะเย้ยเจ้าอยู่ภายใน  บัดนี้เมื่อเจ้ามีวิจารณญาณต่อพวกมารแล้ว เจ้าจะไม่ทำเรื่องโง่เขลาเช่นนี้อีกต่อไป  บัดนี้เจ้ารู้แล้วว่าในการเปิดหัวใจของเจ้าในการสามัคคีธรรม หรือการเกื้อหนุนและช่วยเหลือใครบางคน เจ้าต้องทำเช่นนั้นกับพี่น้องชายหญิงที่แท้จริง กับบรรดาผู้ที่ไล่ตามเสาะหาความจริงและมีความเป็นมนุษย์—ไม่ใช่พวกมาร  นี่คือแง่มุมหนึ่ง  อีกแง่มุมหนึ่งคือพวกเจ้าไม่รู้สึกขลาดกลัวหรือหวาดกลัวพวกมารอีกต่อไป  เจ้ารู้ว่าพวกเขาคือมาร และเจ้ารู้ว่าในใจของพวกเขากำลังคิดอะไรอยู่  ตอนนี้ที่เจ้ามีวิจารณญาณต่อพวกเขาแล้ว เจ้าก็รู้ว่าจะปฏิบัติต่อพวกเขาอย่างเหมาะสมอย่างไร  เจ้าต้องจับตาดูพวกเขาอย่างใกล้ชิดอยู่เสมอ—ดูว่าพวกเขากำลังพยายามทำสิ่งใด พวกเขากำลังคิดคำนวณและวางอุบายเรื่องใดอยู่ในหัวใจ พวกเขาอาจจะขัดขวาง ก่อกวน และบ่อนทำลายงานในส่วนใดได้บ้าง พวกเขาจะใช้คำพูดประเภทใดเพื่อยุยงและชักพาผู้อื่นให้หลงผิด และเป้าหมายที่พวกเขากำลังพยายามสัมฤทธิ์คืออะไร  เมื่อเจ้าเข้าใจทั้งหมดนี้อย่างชัดเจน เจ้าจะรู้ว่าควรกระทำการให้เหมาะสมอย่างไร และเจ้าจะยึดมั่นในหลักธรรมความจริง

หลังจากพวกเราสามัคคีธรรมถึงการแยกแยะการสำแดงที่เบี่ยงเบนของผู้คนที่กลับชาติมาเกิดจากมารแล้ว บัดนี้ พวกเจ้าส่วนมากย่อมมีความกระจ่างในหัวใจอยู่บ้างและมีวิจารณญาณอยู่บ้างเช่นกัน—อย่างเช่น หลังจากที่ปฏิสัมพันธ์กับพวกเขามาตลอดหลายปีนี้ ใครที่ดูเหมือนมารซึ่งเจ้าจะไม่แบ่งปันความรู้สึกที่แท้จริงของเจ้าด้วยอีกต่อไป และใครที่เป็นพี่น้องชายหญิงซึ่งเจ้าจะคบหาด้วยมากขึ้น ใกล้ชิดมากขึ้น และ—เมื่อมีเรื่องใดเกิดขึ้น—ก็จะสามัคคีธรรมด้วยมากขึ้น  ด้วยวิธีนี้ การปฏิบัติต่อคนแต่ละประเภทของเจ้าก็จะมีหลักธรรม และเจ้าจะไม่ทำผิดพลาด  แต่คนส่วนใหญ่สามารถไปถึงจุดที่มีแยกแยะพวกมาร มองเห็นธรรมชาติของมารได้อย่างทะลุปรุโปร่งหรือไม่?  และหากมารตนหนึ่งเต็มใจที่จะทำงานให้ พวกเขาจะสามารถใช้ประโยชน์จากการรับใช้ของมารคนนี้ได้หรือไม่?  พี่น้องชายหญิงส่วนใหญ่ไม่สามารถปฏิบัติเช่นนี้ได้—แต่ผู้นำและคนทำงานต้องสามารถทำได้  เหตุใดเราจึงกล่าวว่าพวกเขาต้องสามารถทำได้?  เพราะในฐานะผู้นำหรือคนทำงาน เจ้าต้องตรวจสอบสิ่งต่างๆ ให้ดี  ทันทีที่เจ้าพบว่าคนชั่วกำลังทำความชั่ว เจ้าต้องสามารถเปิดโปงและชำแหละเขาได้ทันท่วงที และยับยั้งการก่อกวนและการขัดขวางของเขา  หากเจ้าสามารถปฏิบัติเช่นนี้ได้ เจ้าก็จะสามารถรับรองความก้าวหน้าตามปกติของงานของคริสตจักรได้ และพี่น้องชายหญิงก็จะได้รับการปกป้อง—พวกเขาจะเติบโตทางวิจารณญาณ และการเข้าสู่ชีวิตของพวกเขาจะเผชิญกับความสูญเสียอันเนื่องมาจากการก่อกวนของพวกมาร  หากเจ้าไม่สามารถปฏิบัติเช่นนี้ได้—หากเจ้าไม่สามารถยับยั้งพวกมารได้ ไม่สามารถเฝ้าประตูได้—เช่นนั้นพวกมารก็จะมาก่อกวนอยู่ตลอดเวลา  วันนี้พวกเขาก่อกวนคนหนึ่ง ทำให้คนคนนั้นคิดลบและเฉื่อยชาในการประกาศข่าวประเสริฐ พรุ่งนี้พวกเขาก่อกวนคนอีกคนหนึ่ง นำไปสู่ผลลัพธ์ที่ว่าคนคนนั้นไม่อยากทำหน้าที่ของตน ทำให้งานล่าช้าและบีบให้เจ้าต้องหาคนมาแทน  เจ้าจะต้องรับมือกับสถานการณ์ที่กะทันหันและไม่คาดคิดบางอย่างอยู่ตลอดเวลา  การทำงานเช่นนี้นิ่งเฉยมากมิใช่หรือ?  (ใช่)  เช่นนั้นแล้วในฐานะผู้นำหรือคนทำงาน เจ้ายังห่างไกลจากมาตรฐานอยู่มากมิใช่หรือ?  หากเจ้าไม่ได้รับใช้ในฐานะผู้นำหรือคนทำงาน เจ้าจะสามารถบริหารจัดการการเข้าสู่ชีวิตของเจ้าเอง การกินและดื่มพระวจนะของพระเจ้าของเจ้าเอง และหน้าที่ของเจ้าได้  แต่ทันทีที่เจ้าเริ่มรับใช้ในฐานะผู้นำหรือคนทำงาน เจ้าก็ยุ่งอยู่ทุกวัน—วิ่งวุ่นกับสิ่งต่างๆ หัวหมุนจนแทบไม่มีเวลาพัก  มีศัตรูของพระคริสต์หรือคนชั่วปรากฏตัวขึ้นและก่อกวนคริสตจักร หรือไม่ก็มีพี่น้องชายหญิงบางคนกลายเป็นคิดลบและไม่อยากทำหน้าที่ของตน หรือไม่ก็มีผู้เชื่อใหม่ถูกข่าวลือชักพาให้หลงผิดและไม่อยากเชื่ออีกต่อไปแล้วก็ถอนตัวไป   งานไม่ได้ดำเนินการอย่างเหมาะสม ทำให้ปัญหาผุดขึ้นมาทุกหย่อมหญ้า และการเกิดขึ้นอย่างต่อเนื่องของปัญหาเหล่านี้ทำให้เจ้ารู้สึกว่าสิ่งต่างๆ ถาโถมจนหมดแรงและไม่สามารถรับมือได้ในแต่ละวัน ไม่สามารถกินหรือนอนหลับให้ดีได้—แต่ถึงกระนั้น งานก็ยังดำเนินการได้ไม่ดี  นั่นคือการไร้ความสามารถในงานโดยสิ้นเชิง  ผู้นำหรือคนทำงานเช่นนี้ไม่ได้มาตรฐานโดยสิ้นเชิง  เหตุใดเราจึงกล่าวว่าเจ้าไม่ได้มาตรฐาน?  เพราะเจ้าไม่ได้สามัคคีธรรมเกี่ยวกับปัญหาที่ต้องผุดขึ้นมาเหล่านี้ให้ชัดเจนไว้ล่วงหน้า เพื่อทำให้ทุกคนเข้าใจความจริงและได้รับวิจารณญาณ เพื่อที่เมื่อปัญหาเหล่านี้เกิดขึ้นมา มันจะได้รับการแก้ไขอย่างทันท่วงที  กล่าวอีกนัยหนึ่งก็คือ เจ้าไม่ได้ฉีดวัคซีนป้องกันให้กับคนส่วนใหญ่เพื่อเตรียมพวกเขาให้พรั่งพร้อมด้วยความสามารถที่จะต้านทานสิ่งเหล่านี้  ในท้ายที่สุดเมื่อสิ่งเหล่านี้เกิดขึ้นมาครั้งแล้วครั้งเล่า เจ้าก็กลายเป็นนิ่งเฉยอย่างอย่างมาก—คอยเก็บกวาดความยุ่งเหยิงอยู่เสมอ คอยตามเก็บกวาดผลที่ตามมาอยู่เสมอ  นี่หมายความว่าเจ้าห่างไกลจากการได้มาตรฐานในฐานะผู้นำหรือคนทำงานอย่างมาก  ในวิธีที่เจ้าปฏิบัติต่อพวกมารประเภทต่างๆ วิธีการที่เจ้าใช้จัดการกับพวกเขานั้นไม่เหมาะสม งานที่เจ้าทำนั้นไม่เพียงพอ ดังนั้นงานของคริสตจักรจึงถูกก่อกวนอยู่ตลอดเวลา ถูกปัญหารุมเร้าเข้ามาอย่างต่อเนื่อง  เจ้าต้องคอยแก้ไขสิ่งต่างๆ และจัดการให้เรียบร้อยอยู่เสมอ ดังนั้นเจ้าจึงรู้สึกยุ่งอย่างถึงที่สุด และการทำงานนี้ก็กลายเป็นเรื่องที่เหน็ดเหนื่อยอย่างมาก  นั่นคือสิ่งที่กำลังเกิดขึ้นมิใช่หรือ?  (ใช่)

เจ้าจำหลักธรรมสองประการในการปฏิบัติต่อผู้คนที่กลับชาติมาเกิดจากมารได้หรือไม่?  หลักธรรมประการหลักคืออะไร?  อย่าหวาดกลัวหมู่มารและเหล่าซาตาน และอย่าหลีกเลี่ยงพวกเขา  กลับกัน จงเรียนรู้ที่จะแยกแยะพวกเขาและมองให้ทะลุปรุโปร่งถึงแก่นแท้ของพวกเขา รวมถึงจับความเข้าใจแนวโน้มทางความคิดของพวกเขา กล่าวคือ จงเข้าใจให้ชัดเจนว่าพวกเขาต้องการทำสิ่งใดในคริสตจักร และเป้าหมายใดที่พวกเขาต้องการสัมฤทธิ์  ด้วยวิธีนี้ เจ้าจะสามารถเปลี่ยนความนิ่งเฉยให้เป็นการริเริ่ม และลงมือดำเนินการอย่างแข็งขันเพื่อเปิดโปงและจัดการกับพวกเขา  เมื่อเห็นหมู่มารและเหล่าซาตานพูดและกระทำการ หากเจ้าแค่รู้สึกรังเกียจและไม่อยากสนใจพวกเขาหรือทำงานร่วมกับพวกเขาเพียงอย่างเดียว—ถึงกับเพิกเฉยเวลาที่เจ้าเห็นหมู่มารและเหล่าซาตานก่อกวนและขัดขวางงานของคริสตจักร—การกระทำเช่นนี้สอดคล้องกับเจตนารมณ์ของพระเจ้าหรือไม่?  (ไม่)  หลังจากหมู่มารและเหล่าซาตานแทรกซึมเข้ามาในคริสตจักร พวกเขาจะไม่ใช้ชีวิตคริสตจักรอย่างผู้ที่ทำตามกฎเกณฑ์ นับประสาอะไรกับการที่พวกเขาจะทำงานให้อย่างผู้ที่ทำตามกฎเกณฑ์  พวกเขาย่อมจะพูดและทำสิ่งต่างๆ อย่างหลีกเลี่ยงไม่ได้ ถึงขั้นไม่ยอมรามือจนกว่าจะสัมฤทธิ์เป้าหมายของตน  ดังนั้น ในการปฏิบัติต่อหมู่มาร เจ้าต้องมีปัญญา และกระทำการตามหลักธรรมความจริง  บรรดาผู้ที่ควรถูกเปิดโปงและถูกปฏิเสธก็ต้องถูกเปิดโปงและถูกปฏิเสธ  เมื่อมารตนหนึ่งยังไม่ถูกเผย หากพวกเขาเต็มใจที่จะทำงานให้ เช่นนั้นก็จงใช้พวกเขาให้ทำงานให้ และจับตาดูพวกเขาอย่างใกล้ชิดในขณะที่พวกเขาทำงานนั้น  ตัวอย่างเช่น หากเจ้าไม่สามารถมองผู้ดูแลบางคนที่รับผิดชอบงานใดงานหนึ่งได้อย่างทะลุปรุโปร่งนัก—เจ้าเห็นว่าพวกเขาไม่ได้เรียบง่ายและเปิดเผยเหมือนพี่น้องชายหญิงคนอื่นๆ พวกเขาไม่เคยบอกความจริงทั้งหมดแก่ใคร และเมื่อเผชิญกับความยากลำบากหรือปัญหาในงาน พวกเขาก็ไม่แสวงหาการแก้ไข—เช่นนั้นแล้ว เจ้าก็ต้องเป็นฝ่ายริเริ่มที่จะสืบสาวสถานการณ์ของพวกเขาให้ลึกถึงต้นตอ  เจ้าต้องไม่นิ่งเฉย รอให้พวกเขาทำให้งานจนพังไม่เป็นท่าแล้วพยายาม “วัวหายจึงล้อมคอก”  เจ้าต้องพูดคุยกับพวกเขาและดูว่าพวกเขามีท่าทีอย่างไรต่อหน้าที่ของตน พวกเขามีแผนการและการจัดการเตรียมการอันเจาะจงสำหรับงานนั้นหรือไม่ พวกเขามีหลักธรรมสำหรับการทำงานหรือไม่ พวกเขาสามารถทำงานตามการจัดแจงเตรียมการได้หรือไม่ และพวกเขาสามารถหลอกลวงผู้บังคับบัญชาของตนและปิดบังสิ่งต่างๆ จากผู้ใต้บังคับบัญชาของตน และทำสิ่งต่างๆ ในหนทางของตนเองได้หรือไม่  สิ่งเหล่านี้คือสิ่งที่เจ้าควรใส่ใจมิใช่หรือ?  (ใช่)  สมมุติเจ้าพบว่าใครบางคนเป็นมาร และด้วยเหตุนี้เจ้าจึงไม่ปฏิสัมพันธ์กับเขาอีกต่อไป ถึงขั้นกล่าวว่า “มารตนนี้น่าหวาดหวั่นยิ่งนัก—แค่เห็นเขาฉันก็รู้สึกรังเกียจแล้ว  ฉันจะไม่พูดกับเขาอีกต่อไป  ฉันต้องขีดเส้นแบ่งที่ชัดเจนระหว่างฉันกับเขา และให้พี่น้องชายหญิงขีดเส้นแบ่งที่ชัดเจนด้วยเช่นกัน—ทุกคนควรเพิกเฉยต่อเขา”  การกระทำเช่นนี้ใช้ได้หรือไม่?  นี่เป็นวิธีกระทำการที่โง่เขลา  สิ่งนี้ไม่ฉลาดและไร้ซึ่งปัญญา และไม่ใช่การมีวุฒิภาวะ  เจ้าคิดว่าเจ้าฉลาดเพียงเพราะเจ้าไม่พูดกับพวกเขาอย่างนั้นหรือ?  เจ้าเป็นคนที่คำนึงถึงเจตนารมณ์ของพระเจ้าหรือไม่?  เจ้าได้ลุล่วงหน้าที่รับผิดชอบของเจ้าหรือยัง?  เจ้าได้แบกรับภาระในการระแวดระวังฝูงแกะและเฝ้าประตูพระนิเวศของพระเจ้าหรือไม่?  เจ้าควรคิดถึงสิ่งเหล่านี้ด้วยมิใช่หรือ?  แน่นอนว่าข้อกำหนดที่พระเจ้าทรงกำหนดให้ผู้คนมีวิจารณญาณต่อหมู่มารไม่ได้หมายความว่าการแค่ปฏิเสธหมู่มารก็เพียงพอแล้ว  เจ้าต้องสามารถกำกับดูแลและตีกรอบหมู่มารได้ด้วย หากมารตนหนึ่งยังไม่ถูกเผยและเขาต้องการทำงานให้ เจ้าก็ต้องใช้ประโยชน์จากเขาให้ได้เช่นกัน—สิ่งเหล่านี้ก็เป็นหน้าที่ที่เจ้าควรทำ เป็นความรับผิดชอบที่เจ้าพึงลุล่วง และสิ่งนี้เป็นไปเพื่อการคุ้มกันงานของคริสตจักรโดยสมบูรณ์  หากเจ้าเห็นว่าใครบางคนยากที่จะหยั่งถึงอย่างเหลือเชื่อ ทุกสิ่งที่เขาพูดนั้นไร้ช่องโหว่และไม่มีใครสามารถทำความเข้าใจเขาได้ เช่นนั้นคนคนนี้ก็อันตรายอย่างมากและไม่คู่ควรกับความไว้วางใจ  โดยเฉพาะอย่างยิ่งหากเจ้าเห็นใครบางคนที่ประพฤติตัวมีเล่ห์เหลี่ยมพิกล ร้ายลึก และเจ้าเล่ห์เป็นพิเศษ—เป็นคนที่ไม่เคยบอกความจริงทั้งหมดกับใคร และเป็นคนที่พี่น้องชายหญิงส่วนใหญ่ที่มีปฏิสัมพันธ์หรือคบหาด้วยมองไม่ออก—เช่นนั้นแล้ว คนเช่นนี้ก็ไม่อาจถูกเพิกเฉยและปล่อยไว้ตามลำพังได้  กลับกัน เจ้าต้องเข้าหาเขา ติดต่อและพูดคุยกับเขา เพื่อให้มีวิจารณญาณและความเข้าใจเชิงลึกเพิ่มพูนขึ้น ดูว่าเขากำลังคิดอะไร ดูว่าแหล่งที่มาและแรงจูงใจในการกระทำของเขาคืออะไร เขากำลังวางแผนที่จะทำสิ่งใด เขาสามารถแบกรับงานเมื่อทำหน้าที่ของตนได้หรือไม่ เขาจะก่อกวนงานของคริสตจักรและสถาปนาอาณาจักรอิสระของตนหรือไม่ และการทำหน้าที่ของเขานำมาซึ่งความเสียหายมากกว่าผลประโยชน์ และลงเอยด้วยการได้ไม่คุ้มเสียหรือไม่  ดูเอาเถิดว่า—การเป็นผู้นำหรือคนทำงานเป็นเรื่องง่ายหรือไม่?  เมื่อพบคนเช่นนี้ในคริสตจักร ไม่เพียงแต่เจ้าต้องไม่ตีตัวออกห่างจากเขาและหลีกเลี่ยงเขาเท่านั้น แต่ต้องเข้าหาเขาและติดต่อกับเขาด้วยความกระตือรือร้นแทน  จุดประสงค์ของการทำเช่นนี้คืออะไร?  คือทำความเข้าใจสถานการณ์ของพวกเขาและดำเนินมาตรการป้องกันเอาไว้ก่อน  ตัวอย่างเช่น หากเจ้าเผชิญหน้ากับเจ้าหน้าที่หรือสายลับของพรรคคอมมิวนิสต์จีนที่คอยหาโอกาสสอดแนมข้อมูลส่วนตัวของเจ้าอยู่เสมอ และในใจเจ้ารู้สึกได้ว่าเขาเป็นสายลับ เจ้าก็ควรระแวดระวังเขา และเจ้าต้องไม่เล่าสถานการณ์จริงของเจ้าให้เขาฟังอย่างเด็ดขาด  เจ้าต้องจดจำเรื่องที่สำคัญยิ่งกว่านั้นเอาไว้ด้วยว่า เจ้าไม่สามารถให้เขารู้หมายเลขโทรศัพท์ บัญชีผู้ใช้อีเมลของเจ้า และอื่นๆ ได้  อย่างไรก็ตาม หากเจ้าระแวดระวังไม่ให้เขาสืบค้นสถานการณ์ของตัวเจ้าเพียงอย่างเดียว แต่เจ้ากลับเพิกเฉยและปล่อยผ่านเรื่องอื่นๆ ไปโดยสิ้นเชิง เช่น เขาติดต่อกับใครอีกบ้าง เขากำลังสอบถามข้อมูลของใคร และเขากำลังถามถึงสถานการณ์ใดของคริสตจักร—ถึงขั้นคิดว่าเจ้าก็ฉลาดพอตัวที่ทำเช่นนี้—เช่นนั้นแล้ว การจัดการกับเรื่องนี้ของเจ้าเป็นอย่างไร?  เจ้าได้แสดงให้เห็นถึงปัญญาบ้างหรือไม่?  เจ้าได้แสดงให้เห็นว่าเจ้ามีวุฒิภาวะหรือไม่?  เจ้าได้ลุล่วงหน้าที่รับผิดชอบของเจ้าหรือไม่?  เจ้าได้คุ้มกันผลประโยชน์แห่งพระนิเวศของพระเจ้าและปกป้องพี่น้องชายหญิงหรือไม่?  หากเจ้าไม่พิจารณาเรื่องเหล่านี้เลย เช่นนั้นเจ้าก็เป็นคนที่เห็นแก่ตัวและน่ารังเกียจอย่างแท้จริง  สมมุติว่าเจ้าเผชิญหน้ากับใครบางคนที่เป็นมาร และเขาถามเจ้าว่าเจ้ามาจากไหนและในครอบครัวเจ้ามีใครเชื่อในพระเจ้าหรือไม่ เจ้ารู้ว่าเขากำลังสืบหาข้อมูล ดังนั้นเจ้าจึงตอบอย่างแบบส่งเดชไปสองสามคำเพื่อปัดรำคาญเขาโดยไม่เปิดเผยสถานการณ์ที่แท้จริงของเจ้า จากนั้นเจ้าก็ย้อนถามเขาว่า “คุณมาจากไหน?  ในครอบครัวของคุณมีใครเชื่อในพระเจ้าบ้าง?  ชีวิตคริสตจักรที่คริสตจักรในบ้านเกิดของคุณเป็นอย่างไร?  มีการจับกุมโดยพรรคคอมมิวนิสต์จีนบ้างหรือไม่?  คุณเคยถูกจับกุมหรือไม่?”  เมื่อเจ้าหน้าที่หรือสายลับของพรรคคอมมิวนิสต์จีนได้ยินเช่นนี้ก็คิดในใจว่า “ฉันเป็นฝ่ายถามคำถามมาตลอด—ไม่เคยมีใครย้อนกลับมาถามฉันเลย  คนคนนี้ฉลาดไม่เบา!”  เมื่อเห็นว่าเจ้าเอาแต่ถามคำถามเขา เขาก็เริ่มกังวลว่าตัวตนของเขาจะถูกเปิดโปงจึงเปลี่ยนเรื่องคุย  เจ้าต้องคอยสังเกตคนประเภทนี้อย่างระมัดระวัง  หากเจ้าแน่ใจว่าเขาน่าสงสัยอย่างยิ่ง และมีโอกาสถึงร้อยละแปดสิบที่เขาจะเป็นสายลับของพรรคคอมมิวนิสต์จีน เช่นนั้นเจ้าก็ต้องระแวดระวังเขา—เจ้าต้องไม่แพร่งพรายข้อมูลเกี่ยวกับพี่น้องชายหญิงแม้แต่น้อย  หากพี่น้องชายหญิงไม่ระแวดระวังเขาเลยและบอกทุกสิ่งที่ตนรู้แก่คนคนนี้โดยไม่ปิดบัง เต็มใจที่จะพูดคุยทุกเรื่อง เช่นนั้นแล้ว นี่ก็ทำให้คริสตจักรและพี่น้องชายหญิงตกอยู่ในอันตรายได้อย่างง่ายดาย  ดังนั้นเจ้าต้องจับตาดูคนเช่นนี้อย่างใกล้ชิด—สังเกตดูว่าคนที่เขาติดต่ออยู่ตลอดเวลาคือใคร เขาพยายามหาข้อมูลจากใครอยู่เป็นนิจ เขาแอบตรวจสอบหมายเลขโทรศัพท์ของพี่น้องชายหญิง หรือตรวจสอบบัญชีในคอมพิวเตอร์ของพวกเขา หรือตรวจสอบข้อมูลภายในของพระนิเวศของพระเจ้าลับหลังผู้คนหรือไม่  เจ้าต้องเฝ้าดูเขาอย่างใกล้ชิด—เจ้าต้องไม่ปล่อยให้เขาทำสำเร็จ  เจ้ายังต้องบอกให้พี่น้องชายหญิงระแวดระวังคนคนนี้ด้วย—หากเขาพยายามสืบหาข้อมูลซ้ำแล้วซ้ำเล่า ก็ควรหลีกเลี่ยงเขา และต้องเตือนเขาไม่ให้มาระรานผู้คน  นอกจากนี้ เจ้ายังต้องดูด้วยว่าเขากำลังเผยแพร่เหตุผลวิบัติและความคลาดเคลื่อนประการใดเพื่อชักพาพี่น้องชายหญิงให้หลงผิด—หากเจ้าพบปัญหาดังกล่าว เช่นนั้นเจ้าก็ควรจัดการและแก้ไขปัญหาเหล่านั้นโดยทันที  การปฏิบัติเช่นนี้คือการคุ้มกันงานของคริสตจักรและปกป้องพี่น้องชายหญิง—นี่คือหน้าที่รับผิดชอบของผู้นำและคนทำงาน ทั้งยังเป็นหน้าที่รับผิดชอบของประชากรที่พระเจ้าทรงเลือกสรรอีกด้วย  หากเจ้าเอาแต่ยืนดูและไม่ทำอะไรเลย ปล่อยให้พวกเขาเที่ยวสืบหาข้อมูลตามอำเภอใจ นี่เป็นไปได้ที่คนโง่เขลาหรือผู้มาใหม่ที่มีรากฐานความเชื่อที่ตื้นเขินบางคนจะบอกเขาทุกอย่าง  หลังจากนั้น ตำรวจในจีนแผ่นดินใหญ่อาจจะเริ่มจับกุมสมาชิกในครอบครัวและญาติพี่น้องของพวกเขาทันที ซึ่งจะนำความเดือดร้อนมาสู่คริสตจักรบางแห่งและพี่น้องชายหญิงบางคน  ไม่ว่าจะนำความเดือดร้อนประเภทใดมาให้ก็ตาม ไม่ว่าในกรณีใด หากในฐานะผู้นำหรือคนทำงาน เจ้าพบใครบางคนที่เป็นมารแต่ไม่ดำเนินมาตรการให้ทันท่วงที ไม่ดำเนินงานป้องกันล่วงหน้าอย่างถูกควร และผลคือคนโง่เขลาและไม่รู้ความบางคนได้แพร่งพรายหลายสิ่งที่ไม่ควรแพร่งพรายและทำข้อมูลของพี่น้องชายหญิงหลุดไป นำความเดือดร้อนมาสู่งานของคริสตจักรและพี่น้องชายหญิง เช่นนั้นแล้ว นั่นก็คือการละเลยหน้าที่รับผิดชอบของเจ้า  บอกเราทีเถิดว่า ในกรณีนี้การปฏิบัติหน้าที่ของเจ้าเป็นอย่างไรบ้าง?  เจ้าทำได้ดีหรือไม่?  (ไม่)  การไม่ทำหน้าที่ของเจ้าให้ดี—นี่เป็นเรื่องที่เจ้าทำให้พระเจ้าทรงผิดหวังใช่หรือไม่?  (ใช่)  นี่คือการทำให้พระเจ้าทรงผิดหวัง  หากพวกเจ้าเองค่อนข้างปลอดภัยในต่างประเทศ แต่กลับถูกเจ้าหน้าที่ของพรรคคอมมิวนิสต์จีนหลอกเพราะความโง่เขลาของพวกเจ้าเอง นี่ย่อมจะนำผลสืบเนื่องที่อันตรายมาให้ สิ่งนี้จะนำความหายนะมาสู่คริสตจักรและพี่น้องชายหญิงในบ้านเกิดของพวกเจ้าที่แผ่นดินใหญ่  พวกเจ้าเต็มใจที่จะเห็นผลสืบเนื่องเช่นนั้นหรือไม่?  (ไม่)  หากคนเราพอจะมีมโนธรรมและมีความเป็นมนุษย์อยู่บ้าง พวกเขาควรจะไม่เต็มใจที่เห็นเรื่องประเภทนี้เกิดขึ้น ไม่ว่าปัจจุบันตัวพวกเขาเองจะอยู่ที่ใด พวกเขาก็ไม่ปรารถนาที่จะเห็นพี่น้องชายหญิงคนใดในแผ่นดินใหญ่ต้องทนทุกข์กับการข่มเหง  หากใครบางคนกล่าวว่า “เอาเถอะ ตอนนี้ฉันปลอดภัยอยู่ที่ต่างประเทศแล้ว—ใครจะถูกจับก็ช่างปะไร!  ใครจะทนทุกข์แล้วมันเกี่ยวอะไรกับฉัน?  ฉันไม่สนใจแม้แต่ครอบครัวของตัวเองด้วยซ้ำ  ฉันไม่มีความรักใคร่อะไรทั้งนั้น!”—คนเช่นนี้มีความเป็นมนุษย์หรือไม่?  (ไม่มี)  พวกเขาไม่มีความเป็นมนุษย์—คนเราต้องไม่คิดเช่นนั้น  หากเจ้าอ้างว่าเจ้ามีมโนธรรมและความเป็นมนุษย์ เช่นนั้นอย่างน้อยที่สุดเจ้าก็ต้องไม่นำความเดือดร้อนมาสู่ญาติพี่น้องของเจ้าและคริสตจักรในแผ่นดินใหญ่  ดังนั้น เมื่อเจ้าเผชิญหน้ากับหมู่มาร การมีวิจารณญาณต่อพวกเขาอย่างเดียวนั้นไม่เพียงพอ—เจ้าต้องคิดให้รอบด้านด้วย  เจ้าต้องคิดว่าจะกระทำการอย่างไรในหนทางที่แน่ใจได้ว่าเจ้าจะไม่เปิดเผยตัวเอง ขณะเดียวกันก็แน่ใจได้ว่าพ่อแม่และญาติพี่น้องของเจ้า ตลอดจนพี่น้องชายหญิงในแผ่นดินใหญ่จะไม่ได้รับอันตราย  เจ้าต้องลุล่วงหน้าที่รับผิดชอบของเจ้าเพื่อคุ้มกันงานของคริสตจักรและเฝ้าประตูพระนิเวศของพระเจ้า  นี่คือหน้าที่รับผิดชอบที่ผู้คนพึงลุล่วง  หากเจ้าได้พยายามอย่างเต็มที่แล้ว เช่นนั้นแม้จะมีบางอย่างผิดพลาดไปเพราะมีบางสิ่งที่เจ้าไม่สามารถทำได้ หรือเพราะเจ้ามองไม่ทะลุปรุโปร่งในบางเรื่อง เจ้าก็ไม่ควรถูกตำหนิ—ทุกสิ่งอยู่ในพระหัตถ์ของพระเจ้า  แต่จากมุมมองของมนุษย์ เจ้าต้องเข้าใจถึงหน้าที่รับผิดชอบที่ผู้คนพึงต้องลุล่วงให้ชัดเจน  เจ้าต้องไม่ปัดความรับผิดชอบ และเจ้าจะคิดถึงแต่ตัวเองไม่ได้—เจ้าต้องคำนึงถึงพี่น้องชายหญิงรอบตัวเจ้าและงานของคริสตจักรด้วย  บัดนี้ เส้นทางแห่งการปฏิบัตินี้ชัดเจนแล้วหรือไม่?  (ใช่)  เจ้าเห็นหรือไม่ว่าหากไม่ได้สามัคคีธรรมถึงเรื่องเหล่านี้ พวกเจ้าก็คงจะมองข้ามสิ่งที่สำคัญอย่างยิ่งยวดและสำคัญมากที่สุดไป และยังคงรู้สึกว่าพวกเจ้ารู้วิธีปฏิบัติต่อหมู่มารและเหล่าซาตาน  แท้จริงแล้วพวกเจ้าไม่เข้าใจหลักธรรมของการปฏิบัติ—นี่คือวุฒิภาวะที่แท้จริงของพวกเจ้า

ไม่ว่าเจ้าจะรับรู้ได้ถึงท่าทีที่หมู่มารมีต่อความจริง สิ่งที่เป็นบวก และพระเจ้าหรือไม่ ไม่ว่าในกรณีใด แก่นแท้ของพวกเขาก็เกลียดชังความจริง เกลียดชังสิ่งที่เป็นบวก และเกลียดชังพระเจ้า  นี่คือความเบี่ยงเบน  ไม่ว่าจากคำพูดที่พวกเขาเผยออกมา หรือจากความคิดและมุมมองในหัวใจของพวกเขา ก็ย่อมเห็นได้ถึงท่าทีที่พวกเขามีต่อความจริง ต่อสิ่งที่เป็นบวก และต่อพระเจ้า  เมื่อตัดสินจากท่าทีนี้ก็สามารถกล่าวได้อย่างแน่นอนว่าหมู่มารไม่ยอมรับความจริงโดยสิ้นเชิง ไม่ยอมรับสิ่งที่เป็นบวกโดยเด็ดขาด และแน่นอนว่า ไม่มีทางนมัสการพระเจ้า  ดังนั้นพวกเขาจึงไม่ยอมรับคำแนะนำ ถ้อยแถลง หรือคำเตือนสติที่ถูกต้องจากผู้คนเลย  เช่นนั้นแล้ว สำหรับหลักธรรมความจริงจากพระเจ้า คำตักเตือนของพระเจ้า ข้อกำหนดของพระเจ้า และคำสอนของพระเจ้าที่มีต่อผู้คน พวกเขาจึงยิ่งปัดทั้งหมดนี้ทิ้งและไม่เคยยอมรับสิ่งเหล่านี้เลย  แต่ในหัวใจของพวกเขากลับวางอุบายเพื่อสิ่งที่ตนชอบ สิ่งที่เป็นประโยชน์ต่อตนเอง  พวกเขาวางอุบายเพื่อสถานะของตน ความมีหน้ามีตาของตน และความถือดีของตน พวกเขาวางอุบายเพื่อบั้นปลายของตน พวกเขาวางอุบายเพื่อผลประโยชน์ที่พวกเขาต้องการจะเพลิดเพลิน ต้องการจะได้รับ และต้องการจะได้มาในชีวิตจริงของพวกเขา  นี่คือโลกภายในของพวกเขา และสิ่งนี้ก็เพียงพอที่จะแสดงให้เห็นว่าแก่นแท้ธรรมชาติของพวกเขานั้นเลวร้าย  แก่นแท้ธรรมชาติที่เบี่ยงเบนนี้จะไม่มีวันเปลี่ยนแปลง  ตั้งแต่ต้นจนจบ ทุกสิ่งที่พวกเขาทำ ตลอดจนความคิดและมุมมองทั้งหมดของพวกเขานั้นไม่มีความเกี่ยวข้องใดๆ กับความเป็นจริงความจริง ไม่เกี่ยวข้องกับคำสอนของพระเจ้า และไม่เกี่ยวข้องกับเส้นทางที่ถูกต้องของชีวิตมนุษย์เลย ทั้งหมดนี้คือสิ่งที่เป็นลบอันเลวร้ายทั้งสิ้น  ไม่ว่าเจ้าจะสามัคคีธรรมความจริงแก่ผู้คนที่มีแก่นแท้อันเลวร้ายอย่างไร ไม่ว่าเจ้าจะพยายามช่วยเหลือพวกเขาด้วยความรักอย่างไร เจ้าก็ไม่สามารถดลใจพวกเขาได้ เจ้าไม่สามารถเปลี่ยนแปลงความคิดและมุมมองของพวกเขาได้ และเจ้าไม่สามารถเปลี่ยนแปลงวิถีชีวิตของพวกเขา ซึ่งทุกสิ่งที่พวกเขาคิดในแต่ละวันล้วนเป็นสิ่งที่ชั่วได้  แน่นอนว่าเจ้ายังไม่สามารถเปลี่ยนแปลงเป้าหมายที่พวกเขาไล่ตามไขว่คว้าได้ และไม่สามารถเปลี่ยนแปลงลักษณะและทิศทางที่พวกเขาวางแผนในทุกเรื่องได้เช่นกัน  ผู้คนเหล่านี้ที่เป็นมารยังคงเหมือนเดิมตั้งแต่ต้นจนจบ  แก่นแท้อันเลวร้ายของพวกเขาจะไม่เปลี่ยนแปลง  ต่อให้พวกเขาจะทำหน้าที่ในพระนิเวศของพระเจ้ามาตลอดโดยไม่ละทิ้งพระนามของพระเจ้าหรือไปจากหนทางที่แท้จริง แต่เพราะพวกเขาไม่ยอมรับความจริง และทุกสิ่งที่พวกเขาคิดและใคร่ครวญล้วนเกี่ยวข้องกับสิ่งที่เป็นลบและสิ่งที่เลวร้าย อุปนิสัยอันเสื่อมทรามของพวกเขาจึงไม่อาจถูกทิ้งไปได้ และความเป็นมนุษย์ของพวกเขาก็ไม่สามารถก้าวผ่านการเปลี่ยนแปลงใดๆ ได้เช่นกัน  แน่นอนว่า มีสิ่งหนึ่งที่แน่นอน นั่นคือ ผู้คนเหล่านี้ไม่สามารถบรรลุความรอดได้  ส่วนบั้นปลายของพวกเขาจะเป็นเช่นไรนั้นเป็นเรื่องที่รู้กันอยู่แล้ว  จุดจบและบั้นปลายของพวกเขาจะเป็นเช่นไรไม่ใช่สิ่งที่เรากำลังสามัคคีธรรมกันในที่นี้  สิ่งที่เรากำลังมุ่งเน้นคือการแยกแยะและการชำแหละแก่นแท้ธรรมชาติของพวกเขา

บัดนี้ การสำแดงประการแรกของแก่นแท้ธรรมชาติที่เบี่ยงเบนของผู้คนที่กลับชาติมาเกิดจากมาร—กล่าวคือ “การมีเล่ห์เหลี่ยมพิกล”—ได้รับการสามัคคีธรรมอย่างครบถ้วนแล้ว  สิ่งที่เราสามัคคีธรรมเป็นหลักคือท่าทีและการสำแดงนานาประการของพวกเขาในวิธีที่พวกเขาปฏิบัติต่อสิ่งที่เป็นบวก ตลอดจนความคิดและมุมมองต่างๆ ที่พวกเขาเก็บงำและยึดถือไว้ในใจของตน  ไม่ว่าจะเป็นการเผยและการสำแดงที่เป็นรูปธรรมของพวกเขา หรือสิ่งที่ซ่อนอยู่ลึกๆ ในหัวใจของพวกเขาที่พวกเขาไม่กล้าเปิดเผย ทั้งหมดนี้ก็พิสูจน์ให้เห็นว่าพวกเขาไม่ใช่มนุษย์ที่เสื่อมทรามธรรมดาทั่วไป  พวกเขาไม่มีมโนธรรมและสำนึกของมนุษย์ที่เสื่อมทรามธรรมดาทั่วไป  เรื่องนี้อาจกล่าวได้เช่นกันว่าผู้คนเหล่านี้ไม่มีความเป็นมนุษย์ของมนุษย์ที่เสื่อมทรามธรรมดาทั่วไป  พูดง่ายๆ ก็คือ ผู้คนเหล่านี้ไม่มีความเป็นมนุษย์  ไม่ว่าความคิดและมุมมองของพวกเขาจะเลวร้ายเพียงใด ไม่ว่าถ้อยแถลง การกระทำ พฤติกรรม และกิริยาท่าทางของพวกเขาจะเลวร้ายและเข้ากันไม่ได้กับความเป็นมนุษย์เพียงใด พวกเขาก็ไม่ตระหนักถึงสิ่งนั้นเลยแม้แต่น้อย  พวกเขาไม่เคยระบุลักษณะว่าแก่นแท้ธรรมชาติของตนเองนั้นเลวร้าย ขัดแย้ง หรือเป็นปฏิปักษ์กับความจริง  ไม่ว่าเจ้าจะสามัคคีธรรมกับพวกเขาอย่างไร พวกเขาก็ยังคงใช้ชีวิตอยู่ภายในขอบเขตแห่งอุปนิสัยอันเสื่อมทรามของตน  เมื่อผู้คนเหล่านี้คบหากันเอง พวกเขาจะเข้ากันได้ดีเป็นพิเศษ และมีความคิดที่ต่ำช้าเหมือนกันเป็นพิเศษ  แต่ในหัวใจของพวกเขา พวกเขารังเกียจและชิงชังคนที่เข้าใจความจริงและไล่ตามเสาะหาความจริงอย่างยิ่ง

ข. การลุ่มหลงในความปรารถนาทางเพศของเนื้อหนัง

ครั้งที่แล้ว ในการพูดคุยถึงแก่นแท้ธรรมชาติที่เบี่ยงเบนของผู้คนที่กลับชาติมาเกิดจากมาร พวกเราได้เอ่ยถึง “ความมักมากในกาม” และ “การยั่วยวนทางเพศ” ของพวกเขา ซึ่งเป็นการสำแดงถึงความปรารถนาทางเพศของเนื้อหนังสองประการ  นอกจากการสำแดงสองประการนี้แล้ว ยังมีอีกหนึ่งแง่มุมที่เกี่ยวข้องกับ “ความมักมากในกาม” และ “การยั่วยวนทางเพศ” อันเป็นพฤติกรรมภายนอกหรือการใช้ชีวิตตามความเป็นมนุษย์รูปแบบหนึ่ง นั่นคือ “ความสำส่อน”  “ความมักมากในกาม” และ “ความสำส่อน” มักจะมาคู่กันเสมอ  เจ้ารู้หรือไม่ว่า “ความสำส่อน” หมายถึงอะไร?  (หมายถึงพฤติกรรมและการประพฤติปฏิบัติที่เสเพลและขาดการยับยั้งชั่งใจ รวมถึงการจีบผู้อื่นแบบไม่จริงจัง)  “ความสำส่อน” หมายถึงการลุ่มหลง—สิ่งนี้หมายถึงการทำตัวเสเพลและขาดการยับยั้งชั่งใจ  แง่มุมทั้งสามประการนี้ควรเพียงพอที่จะชำแหละการสำแดงอันเลวร้ายในแง่ของความปรารถนาทางเพศของเนื้อหนังของคนประเภทนี้  ผู้ใหญ่ควรจะเข้าใจได้ถึงการสำแดงของความมักมากในกาม การยั่วยวนทางเพศ และความสำส่อน  สิ่งนี้ไม่ใช่นามธรรม เพราะเรื่องราวเช่นนี้และผู้คนเช่นนี้เป็นสิ่งที่พบเห็นและได้ยินกันทั่วไปในชีวิตประจำวัน  แล้วการสำแดงหลักของผู้คนเช่นนี้คืออะไร?  เมื่อเป็นเรื่องความสัมพันธ์ระหว่างชายและหญิง พวกเขาย่อมขาดการยับยั้งชั่งใจ ไม่มีขอบเขต และไม่มีสำนึกของความละอายใจเลย  พวกเขาลุ่มหลงในความปรารถนาทางเพศของตนเป็นพิเศษ ไม่ควบคุมมัน และไม่มีการยับยั้งชั่งใจเลย  ในขณะเดียวกัน พวกเขาก็ไม่รู้สึกละอายใจเรื่องการลุ่มหลงในความปรารถนาทางเพศของตนเลยแม้แต่น้อย  ไม่ว่าพวกเขาจะอายุเท่าไร เพศอะไร หรือมีสถานภาพสมรสเช่นไร พวกเขาก็สนใจเพศตรงข้ามเป็นพิเศษและให้ความสนใจกับคนเหล่านั้นเป็นพิเศษ  เมื่อใดก็ตามที่พวกเขาพบปะคนกลุ่มหนึ่ง พวกเขาจะให้ความสนใจกับเพศตรงข้ามที่ตนสนใจ  ความสนใจนี้ไม่ใช่เพียงการชำเลืองมองคนเหล่านั้นบ่อยกว่าปกติ การพูดคุยกับคนเหล่านั้น หรือการคบหาพูดคุยกับคนเหล่านั้นตามปกติเท่านั้น—นี่คือการที่พวกเขาติดอยู่ในความปรารถนาทางเพศระหว่างชายและหญิงและก้าวเข้าสู่ความสัมพันธ์แบบคู่รัก  เมื่อเป็นเรื่องของคนที่พวกเขาชอบ ไม่ว่าคนคนนั้นจะอายุเท่าไร และไม่ว่าอีกฝ่ายจะยินยอมหรือไม่ ตราบใดที่พวกเขาถูกใจคนคนนี้ พวกเขาก็จะเป็นฝ่ายเริ่มเข้าไปจีบ ถึงขั้นแสดงการกระทำหรือพฤติกรรมที่ไม่ปกติบางอย่างเพื่อดึงดูดความสนใจของอีกฝ่าย  ตัวอย่างเช่น บางครั้งพวกเขาจะทำอาหารอร่อยๆ ให้อีกฝ่าย ในวันเทศกาล พวกเขาจะมอบของขวัญให้อีกฝ่าย ไม่ว่าจะมีเหตุผลหรือไม่ พวกเขาก็จะส่งข้อความไปหาอีกฝ่าย—โดยถามในตอนเช้าว่า “คุณตื่นหรือยัง?” และในตอนกลางคืนว่า “คุณอาบน้ำหรือยัง?”  ไม่กี่วันต่อมาพวกเขาก็จะพูดว่า “ช่วงนี้อากาศหนาว—อย่าลืมใส่เสื้อผ้าหนาๆ และอย่าเป็นหวัดล่ะ  หากคุณต้องการอะไร ขอความช่วยเหลือจากฉันได้เลย!”  พวกเขามักจะแสดงความห่วงใย โดยใช้สิ่งนี้เป็นข้ออ้างในการคุกคามอีกฝ่าย  คนประเภทนี้ไม่เคยจีบแค่หนึ่งคนหรือสองคน หรือสองหรือสามคน—พวกเขาจีบใครก็ตามที่ตนถูกใจ  พวกเขาถูกใจทุกคนที่พบเห็น ทันทีที่พวกเขาพบว่าใครบางคนมีเสน่ห์หรือมีความรู้สึกที่ดีต่อคนคนนั้น พวกเขาก็จะเกิดความคิดที่เต็มไปด้วยตัณหาและพยายามยั่วยวนคนคนนั้นในทันที  ไม่ว่าพวกเขาจะอยู่ในกลุ่มใดหรืออยู่ในสภาพแวดล้อมใด พวกเขาก็ไม่เคยลืมเรื่องนี้เลย  ไม่ว่าพวกเขาจะไปที่ใด พวกเขาก็มักจะพุ่งเป้าไปที่เพื่อนหรือคนสนิทซึ่งเป็นเพศตรงข้ามที่ตนชื่นชอบสักสามถึงห้าคน หรือราวๆ สิบกว่าคนเสมอ  หากพวกเขาได้มีการสัมผัสทางกาย พวกเขาก็ถือว่านี่คือการบรรลุเป้าหมายในการก้าวเข้าสู่ความสัมพันธ์แบบคู่รักแล้ว  และหากยังไม่ถึงขั้นของความสัมพันธ์แบบคู่รัก การแค่จีบผู้อื่นเช่นนี้ก็ทำให้พวกเขารู้สึกยอดเยี่ยมมากแล้ว—วันเวลาของพวกเขารู้สึกหอมหวานและน่าพึงพอใจ  หากสภาพแวดล้อมไม่เอื้ออำนวยและพวกเขาไม่สามารถจีบเพศตรงข้ามได้ พวกเขาก็จะรู้สึกอารมณ์เสีย  หากมีใครเตือนพวกเขาว่าพฤติกรรมดังกล่าวไม่เหมาะสม พวกเขาก็จะผูกใจเจ็บ  หากมีใครห้ามพวกเขาไม่ให้จีบผู้คนไปเรื่อยเปื่อย พวกเขาก็จะเริ่มรู้สึกคัดค้านและต่อต้านอยู่ในหัวใจ  พวกเขาคิดว่า “นี่เป็นสิทธิ์ของฉัน—คุณมีคุณสมบัติอะไรมาจำกัดห้ามฉัน?  สิ่งที่ฉันทำอยู่คือเสรีภาพของฉัน!  ฉันไม่ได้ทำผิดกฎหมายและไม่ได้ก่ออาชญากรรม แล้วคุณเป็นใครถึงพยายามมาควบคุมฉัน?”  ไม่ว่าสภาพแวดล้อมจะเป็นเช่นไร คนประเภทนี้มักจะรู้สึกถึงความจำเป็นที่จะต้องหาความบันเทิงบางอย่างมาให้ตัวเองทำแก้เบื่ออยู่เสมอ—พวกเขามักจะรู้สึกถึงความจำเป็นที่จะต้องหาเพื่อนต่างเพศหรือคู่นอนสักสองสามคนมาเพื่อฆ่าเวลา เพื่อเติมเต็มชีวิตของพวกเขาและทำให้พวกเขาพึงพอใจมากขึ้น  มิฉะนั้น พวกเขาก็จะรู้สึกว่าชีวิตทั้งชีวิตของตนว่างเปล่า และการใช้ชีวิตในแต่ละวันของตนก็น่าเบื่อและขาดความน่าสนใจ  คนบางคนหลังจากถูกจีบอย่างไม่หยุดหย่อน ก็อดไม่ได้ที่จะเข้าไปดูสื่อลามกทางอินเทอร์เน็ต ใช้ชีวิตอยู่ในความปรารถนาทางเพศทางเนื้อหนังของตน ทำตัวเสเพลและขาดการยับยั้งชั่งใจ และตราบเท่าที่เงื่อนไขอำนวย พวกเขาก็สามารถทำได้ทุกสิ่ง  ผู้คนที่กลับชาติมาเกิดจากมาร ไม่ว่าในโอกาสใดหรือสภาพแวดล้อมใด ไม่ว่าชีวิตของพวกเขาจะยากลำบากเพียงใด ไม่ว่าพวกเขาจะมีภาระงานมากเพียงใด และไม่ว่าสภาพแวดล้อมจะเอื้ออำนวยหรือไม่ พวกเขาก็ต้องการที่จะลุ่มหลงในความปรารถนาทางเพศอยู่เสมอ และเสาะหาโอกาสที่จะติดต่อและจีบเพศตรงข้ามเพื่อสนองความปรารถนาทางเพศของตนอย่างเต็มที่ หากความปรารถนาทางเพศของเนื้อหนังพวกเขาไม่ได้รับการตอบสนอง เช่นนั้นแล้ว การสนองความอยากในจิตใจของพวกเขาก็ยังดี  นี่คือสิ่งที่เรียกว่าความเบี่ยงเบน—พวกเขาช่างเบี่ยงเบนเหลือเกิน  คนบางคนอายุมากแล้ว มีลูกที่แต่งงานและมีครอบครัวเป็นของตนเอง แต่พวกเขาก็ยังคงลุ่มหลงและขาดการยับยั้งชั่งใจในความปรารถนาทางเพศของตนอย่างยิ่ง ไม่มีสำนึกของความละอายใจโดยสิ้นเชิง  เมื่อพวกเขาเห็นเพศตรงข้ามที่ตนชอบ พวกเขาก็จะคิดหาสารพัดวิธีเพื่อสร้างโอกาสที่จะได้อยู่ตามลำพังกับคนคนนั้น—จากนั้นก็จับมือ กอด หรือสัมผัสอีกฝ่าย และพูดจาหยอกเย้าหรือหยอกเอิน หรือกล่าวบางสิ่งที่ยั่วยวน  ในการทำเช่นนั้น ท้ายที่สุดแล้วพวกเขาจะค่อยๆ ลงเอยด้วยการก่อกวนเพศตรงข้ามบางคน  นี่คือความมักมากในกาม  คนประเภทนี้มักมากในกามถึงระดับใด?  เมื่อพวกเขาเห็นเพศตรงข้ามบางคนที่มีเสน่ห์หรือรูปร่างหน้าตาดี พวกเขาก็จะเริ่มมีความคิดที่เต็มไปด้วยตัณหา  แค่ได้ยินเพศตรงข้ามบางคนพูดด้วยน้ำเสียงที่นุ่มนวล มีเสน่ห์ดึงดูด และค่อนข้างรื่นหูก็สามารถปลุกปั่นความคิดที่เต็มไปด้วยตัณหาในตัวพวกเขาได้แล้วด้วยซ้ำ  เมื่อความคิดที่เต็มไปด้วยตัณหาเหล่านี้ถูกกระตุ้นขึ้นมา พวกเขาก็ไม่ได้คิดถึงสิ่งเหล่านี้เพียงชั่วครั้งชั่วคราว—แต่พวกเขากลับคิดถึงสิ่งเหล่านี้บ่อยมาก  พวกเขาคิดถึงสิ่งเหล่านี้ขณะกินข้าว ขณะทำงาน แม้กระทั่งขณะฝัน ในใจพวกเขาเปี่ยมด้วยความคิดที่เต็มไปด้วยตัณหาเหล่านี้ทุกวัน  เนื่องจากพวกเขามีความมักมากในกามซึ่งเป็นแก่นแท้อันเลวร้าย พวกเขาจึงลุ่มหลงในความปรารถนาทางเพศของเนื้อหนังของตนโดยไม่มีการยับยั้งชั่งใจใดๆ ทั้งสิ้น  แม้ในยามที่พวกเขาได้พบใครบางคนซึ่งมาจากครอบครัวที่ดีที่มีความมั่งคั่งและมีสถานะ—หญิงสาวผู้ร่ำรวยหรือภรรยาผู้มีอันจะกิน หรือผู้ชายตัวสูงที่หล่อและรวย หรือนักธุรกิจที่มั่งคั่ง—พวกเขาก็เริ่มเกิดความคิดที่เต็มไปด้วยตัณหา  ดูเอาเถิดว่าคนเช่นนั้นมีความมักมากในกามที่รุนแรงเพียงใด!  และยังมีกรณีที่เลวร้ายยิ่งกว่านั้น  ในคริสตจักร มีพี่น้องชายคนหนึ่งที่ร้องเพลงเก่ง  เขาไม่ใช่นักร้องที่มีชื่อเสียง “ระดับดารา” แต่อย่างใด—เขาแค่มีน้ำเสียงที่ค่อนข้างไพเราะ  เมื่อผู้หญิงบางคนได้ยินเขาร้องเพลง ก็ดูเหมือนว่าจะเกิดความรู้สึกที่ดีกับเขาและอยากแต่งงานกับเขา  ผู้หญิงเหล่านี้ไม่เคยเห็นด้วยซ้ำว่าพี่น้องชายคนนี้หน้าตาเป็นอย่างไร  พวกเธอไม่รู้ว่าเขาอายุเท่าไร มีบุคลิกแบบใด มีการศึกษาในระดับใด มีขีดความสามารถอย่างไร หรือความเชื่อในพระเจ้าของเขาเป็นอย่างไร  พวกเธอไม่ได้พิจารณาสิ่งเหล่านี้เลย แต่ก็ยังอยากแต่งงานกับเขา ความคิดที่เต็มไปด้วยตัณหาของพวกเธอถูกกระตุ้นขึ้นมาเพียงแค่ได้ยินเสียงของเขา  บอกเราทีเถิดว่า หมู่มารเช่นนี้มีธรรมชาติที่เบี่ยงเบนมิใช่หรือ?  คนปกติเมื่อได้ยินใครบางคนร้องเพลงเก่ง อย่างมากก็คงจะรู้สึกอิจฉาเล็กน้อย แต่จะไม่มีวันคิดแต่งงานกับคนคนนั้น  หากพวกเขาต้องการแต่งงานกับใครสักคนจริงๆ พวกเขาก็จะทำความรู้จักลักษณะนิสัยและสถานการณ์ครอบครัวของคนคนนั้นก่อนตัดสินใจ เช่น คนคนนั้นอายุเท่าไร หน้าตาเป็นอย่างไร ลักษณะนิสัยเป็นอย่างไร ครอบครัวเป็นอย่างไร—พวกเขาจะพิจารณาเรื่องการแต่งงานกับคนคนนั้น ก็ต่อเมื่อทุกแง่มุมเป็นที่น่าพอใจเท่านั้น  แต่ผู้คนที่เป็นมารนั้นแตกต่างออกไป—ผู้หญิงบางคนหลังจากได้ยินผู้ชายร้องเพลงเก่ง ก็ต้องการที่จะแต่งงานกับเขา ผู้ชายบางคนเมื่อเห็นผู้หญิงที่มีเสน่ห์น่าดึงดูด ก็ต้องการที่จะเดินหน้าแต่งงานกับเธอ  ผู้คนเช่นนี้น่ากลัวมิใช่หรือ?  พวกเขาทั้งน่ากลัวและน่าสะอิดสะเอียน!  เมื่อใดก็ตามที่พวกเขาเห็นคนที่มีสถานะ มีความรู้ มีวาทศิลป์ หรือมีจุดแข็งเฉพาะตัว หรือหากพวกเขาเห็นคนที่สวยหรือหล่อ พวกเขาก็จะเริ่มมีความคิดที่เต็มไปด้วยตัณหา  เมื่อพวกเขาเห็นผู้คนเช่นนั้น พวกเขาก็มักจะจ้องมองคนเหล่านั้นอย่างไม่กะพริบตา ดวงตาของพวกเขาจับจ้อง แต่ในใจของพวกเขากลับฟุ้งซ่านอย่างมากและความปรารถนาทางเพศทางเพศของพวกเขาก็พลุ่งพล่าน—นี่คือการมีความคิดที่เต็มไปด้วยตัณหา  เมื่อใดก็ตามที่มีใครบางคนจ้องมองเพศตรงข้ามอย่างไม่ละสายตา—และถึงกับมีบางคนที่เผยแววตาที่เลวร้ายออกมา หรืออ้าปากค้างจนน้ำลายไหล—นี่คือการมีความคิดที่เต็มไปด้วยตัณหา  เมื่อความคิดที่เต็มไปด้วยตัณหาของพวกเขาถูกปลุกเร้าขึ้นมา พวกเขาก็จะเริ่มลวนลามผู้อื่น  นี่คือสิ่งที่เรียกว่าความเบี่ยงเบน  ไม่ว่าสถานการณ์จะเป็นเช่นไร ตราบใดที่ตัณหาจากการมองเห็น ตัณหาจากการได้ยิน หรือความปรารถนาทางเพศของเนื้อหนังของพวกเขาถูกกระตุ้น พวกเขาก็จะมีความคิดที่เต็มไปด้วยตัณหา—ผู้คนเช่นนี้คือมาร  ความปรารถนาทางเพศของหมู่มารถูกตีกรอบหรือยับยั้งโดยมโนธรรมและสำนึกของความเป็นมนุษย์หรือไม่?  สิ่งนี้ไม่ได้ถูกยับยั้ง ดังนั้นความปรารถนาทางเพศของพวกเขาจึงเอ่อล้นอยู่ตลอดเวลา และพวกเขาก็แสดงการสำแดงถึงความสำส่อนออกมาตลอดเวลา—พวกเขาลุ่มหลงเป็นพิเศษ  พวกเขาไม่สนใจว่ารอบๆ ตัวมีคนอยู่กี่คน พวกเขาเองอายุเท่าไร หรืออีกฝ่ายจะชอบพอพวกเขาหรือรู้สึกรังเกียจและเกลียดชังพวกเขาหรือไม่—ตราบใดที่เป็นคนที่พวกเขาถูกใจ พวกเขาก็จะมีความคิดที่เต็มไปด้วยตัณหาและลุ่มหลงอยู่ในจินตนาการ สนองความมปรารถนาทางเพศของตนอย่างถึงที่สุด  การนั้นน่ารังเกียจมิใช่หรือ?  คนเช่นนี้มักมากในกามอย่างยิ่ง  ต่อให้พวกเขาจะไม่สามารถหาโอกาสที่จะมีความสัมพันธ์กับเพศตรงข้ามได้ พวกเขาก็ยังต้องการจีบผู้อื่น  การสำแดงของพฤติกรรมนี้คือ พวกเขามักจะส่งสัญญาณของการจีบด้วยการส่งสายตาให้เจ้า คิดหาสารพัดวิธีเพื่อติดต่อพูดคุยกับเจ้าและเข้าใกล้เจ้า—จงใจเดินเฉียดเจ้าและแตะโดนมือ ไหล่ หรือหลังของเจ้า—และพูดจาหยอด ซึ่งทั้งหมดนี้ล้วนเป็นความตั้งใจ  นี่แสดงให้เห็นว่าหัวใจของพวกเขาเต็มไปด้วยตัณหาแล้ว  ผู้ใหญ่ที่ปกติ เมื่อมีปฏิสัมพันธ์กับเพศตรงข้าม จะรักษาขอบเขต ความพอดี และขีดจำกัด  ไม่ว่าจะเป็นเรื่องความปรารถนาทางเพศ ความคิด คำพูด การสัมผัสทางกาย หรือระยะห่างทางกายภาพระหว่างผู้คน ทั้งหมดนี้ล้วนถูกควบคุมและยับยั้งโดยมโนธรรมและสำนึกของพวกเขา  แต่ผู้คนที่มักมากในกามและสำส่อนไม่เป็นเช่นนี้  ไม่ว่าในโอกาสใด มีคนอยู่รอบตัวกี่คน หรือสถานการณ์ในขณะนั้นจะเป็นเช่นไร และไม่ว่าพวกเขาเองจะอายุเท่าไรและมีสถานภาพสมรสอย่างไร ไม่ว่าอีกฝ่ายจะเต็มใจหรือไม่ หรืออีกฝ่ายจะรู้สึกรังเกียจพวกเขาหรือไม่ พวกเขาก็ยังคงทำตามที่ตนต้องการ ลุ่มหลงในความปรารถนาทางเพศของตนอย่างไม่ยั้งคิด  นี่คือสิ่งที่เรียกว่าความสำส่อน  ผู้คนเช่นนี้ไม่มีสิ่งใดยับยั้งได้—พวกเขาไม่ปฏิบัติตามขอบเขตทางศีลธรรมเสียด้วยซ้ำ พวกเขาลุ่มหลงโดยสมบูรณ์  ยิ่งไปกว่านั้น บางคนลุ่มหลงถึงขั้นใดหรือ?  ถึงขั้นที่พวกเขาจ้องมองของสงวนของเพศตรงข้ามอย่างเปิดเผย  หากเพศตรงข้ามบางคนมีดวงตาที่สดใสและสวยงาม พวกเขาก็จะสร้างโอกาสให้ได้พูดความในใจ ได้พูดคุยหรือหารือเรื่องงานกับอีกฝ่าย โดยจ้องเข้าไปในดวงตาของอีกฝ่ายอย่างไม่วางตา  หากเพศตรงข้ามบางคนมีผิวพรรณที่ขาว เนียน และละเอียด พวกเขาก็มักจะจ้องที่ผิวของคนคนนั้นนั้นไม่ว่าจะตั้งใจหรือไม่ตั้งใจก็ตาม  หากเพศตรงข้ามบางคนมีรูปร่างสูงโปร่ง พวกเขาก็จะแอบมองจากด้านหลัง จ้องมองอีกฝ่ายอย่างไม่ละสายตา  นี่คือการเต็มไปด้วยความปรารถนาทางเพศ  ผู้คนเช่นนี้เบี่ยงเบนใช่หรือไม่?  (ใช่)  นอกจากนี้ ยังมีผู้เยาว์หรือผู้ใหญ่ที่แต่งงานแล้วบางคนที่มักจะดูสื่อลามกหรือการประกวดความงามอย่างมิสเวิลด์ ที่มีผู้หญิงแต่งตัวเปิดเผยมาก—มากพอที่จะสนองตัณหาทางสายตาของพวกเขา  ยิ่งพวกเขาลุ่มหลงเช่นนี้มากเท่าไร ก็ยิ่งยากที่จะควบคุมและยับยั้งความปรารถนาทางเพศและความคิดที่เต็มมไปด้วยตัณหาของตน  นี่คือการสำแดงของหมู่มารใช่หรือไม่?  (ใช่)  คนปกติจะใช้ชีวิตเช่นนี้หรือไม่?  พวกเขาจะประพฤติปฏิบัติตนเช่นนี้หรือไม่?  (ไม่)   ผู้ชายชาวตะวันออกบางคนค่อนข้างหัวโบราณ และเมื่อพวกเขามาฝั่งตะวันตกและเห็นผู้หญิงมากมายแต่งตัวเปิดเผย พวกเขาก็จะเกิดความอยากรู้อยากเห็นและอยากมองเพิ่มอีกสักหน่อย แต่หลังจากนั้นไม่นาน เมื่อพวกเขาชินกับมัน พวกเขาก็จะไม่รู้สึกอยากรู้อยากเห็นอีกต่อไป—นี่คือการสำแดงที่ปกติ  นอกจากนี้ยังมีคนที่ยังไม่แต่งงานบางคนที่อยากรู้อยากเห็นเรื่องความปรารถนาทางเพศอยู่เล็กน้อย หรือคนที่เกิดตัณหาอันเลวร้ายบางอย่างขึ้นมาเป็นบางคราวจากสภาพแวดล้อมตามความเป็นจริง  สิ่งเหล่านี้ล้วนเป็นปฏิกิริยาทางสรีรวิทยาที่ปกติ—สิ่งนี้ไม่สามารถเรียกว่าความเบี่ยงเบนได้  แต่คนที่เป็นมารนั้นไม่เหมือนกับคนทั่วไป  ความเบี่ยงเบนของพวกเขาเกินกว่าคนปกติ—มันผิดปกติเป็นพิเศษ  พวกเขาไม่ได้เพียงอยากรู้อยากเห็นเกี่ยวกับความปรารถนาทางเพศหรือมีปฏิกิริยาหรือความต้องการทางสรีรวิทยาตามปกติ—พวกเขาเสเพลและสำส่อน  เมื่อพวกเขาลุ่มหลงในตัณหาอันเลวร้าย พวกเขาก็ไม่รู้สึกละอายใจเลยแม้แต่น้อย  นี่คือสิ่งที่เรียกว่าความเบี่ยงเบน  พวกเขาเบี่ยงเบนถึงระดับใดหรือ?  เพียงแค่มองดูผิวพรรณ ดวงตา รูปร่าง หรือรูปลักษณ์ของเพศตรงข้าม—หรือแม้เพียงแค่ได้ยินเสียงของคนเหล่านั้น—พวกเขาก็เริ่มมีความคิดที่เต็มไปด้วยตัณหา และจากนั้นก็สร้างทุกโอกาสที่เป็นไปได้เพื่อติดต่อหรือเข้าใกล้อีกฝ่าย ถึงขั้นลงมือกระทำการเพื่อสนองความปรารถนาทางเพศของตนเสียด้วยซ้ำ  นี่คือสิ่งที่เรียกว่าความเบี่ยงเบน

การสำแดงอีกหนึ่งประการของความเบี่ยงเบนก็คือ ไม่ว่าผู้คนเหล่านี้จะอยู่ในสภาพแวดล้อมใด พวกเขาก็มักจะถูกห้อมล้อมไปด้วยเพศตรงข้ามที่แตกต่างกันอยู่เสมอ  คนเช่นนี้จะจีบเพศตรงข้ามหลายคนในเวลาเดียวกัน และมักจะคงความสัมพันธ์ที่คลุมเครือกับคนหลายคน  ความสัมพันธ์ที่คลุมเครือหมายความว่าอย่างไร?  นี่คือความสัมพันธ์ที่คล้ายความเป็นเพื่อน แต่ก็เหมือนความสัมพันธ์แบบคู่รักด้วย—ไม่มีใครสามารถบอกได้อย่างชัดเจนว่าแท้จริงแล้วพวกเขามีความสัมพันธ์แบบใด  พวกเขาไม่มีขอบเขตที่ชัดเจนกับเพศตรงข้าม ความสัมพันธ์ของพวกเขาคลุมเครือเป็นพิเศษ—มีการหยอกเอินกันอยู่ตลอดเวลา และสิ่งต่างๆ ก็คลุมเครือและไม่ชัดเจน  การสำแดงเหล่านี้ถูกควบคุมโดยธรรมชาติที่มักมากในกามใช่หรือไม่?  (ใช่)  ในแง่ของศีลธรรม กระแสชั่วของโลกทุกวันนี้ไม่วิพากษ์วิจารณ์ปรากฏการณ์ชนิดนี้อีกต่อไปแล้วด้วยซ้ำ  ผู้คนเรียกสิ่งนี้ว่าการมีความสามารถ การทันสมัย—พวกเขาเรียกสิ่งนี้ว่าการมีเสรีภาพทางเพศ  ดังนั้นบางคนจึงนำความคิดและมุมมองประเภทนี้เข้ามาในคริสตจักร  พวกเขาเชื่อว่า “ไม่ว่าฉันจะมีความสัมพันธ์เชิงแบบคู่รักกับเพศตรงข้ามกี่คน นั่นก็คือเสรีภาพของฉัน  แม้แต่กฎหมายก็ไม่ได้กล่าวโทษเรื่องนี้แล้วในตอนนี้ ดังนั้นฉันจึงมีสิทธิ์ที่จะเลือกว่าฉันจะมีความสัมพันธ์แบบคู่รักกับเพื่อนต่างเพศกี่คน ฉันมีสิทธิ์ที่จะเลือกว่าฉันจะจัดการกับความปรารถนาทางเพศของฉันอย่างไร  ฉันไม่ควรทำให้ตัวเองเสียเปรียบ—ฉันต้องปลดปล่อยความปรารถนาทางเพศของตัวเองออกมาอย่างเต็มที่”  นี่เป็นข้อโต้แย้งที่เลวร้ายมิใช่หรือ?  (ใช่)  ไม่ว่าจะมีคนที่เห็นด้วยหรือสนับสนุนความคิดเห็นที่ถูกส่งเสริมโดยกระแสสังคมกี่คน ไม่ว่าจะมีคนที่ปฏิบัติสิ่งเหล่านี้กี่คน ในพระนิเวศของพระเจ้า ความคิดนอกรีตและเหตุผลวิบัติประเภทนี้ถูกระบุว่า “เบี่ยงเบน” และบรรดาผู้ที่ยึดถือความคิดนอกรีตและเหตุผลวิบัติเช่นนี้ก็ถูกระบุว่า “เบี่ยงเบน” เช่นกัน—กล่าวโดยเจาะจงคือพวกเขา “มักมากในกาม” และ “สำส่อน”  การระบุลักษณะเช่นนี้ถูกต้องหรือไม่?  (ถูกต้อง)  ทุกการทำงานและสัญชาตญาณของร่างกายผู้คนจำเป็นต้องมีการควบคุมในระดับพื้นฐานโดยอิงตามความเป็นมนุษย์  แล้วการควบคุมนี้พึ่งพาสิ่งใด?  พึ่งพามโนธรรมและสำนึกของผู้คน  สำนึกของความละอายใจภายในมโนธรรมและสำนึกควรควบคุมความต้องการทางสรีรวิทยาและความปรารถนาทางเพศของคนเราอย่างถูกควร  หากเจ้าไม่ควบคุมหรือยับยั้งสิ่งเหล่านี้ แต่กลับลุ่มหลงอยู่ในความปรารถนาทางเพศ เช่นนั้นแล้ว นั่นก็เรียกว่าความสำส่อน นั่นเรียกว่าความมักมากในกาม  หากเจ้ามีการสำแดงดังกล่าว เช่นนั้นเจ้าก็เบี่ยงเบน  ความเบี่ยงเบนคือสิ่งที่เป็นลบ—ไม่ใช่สิ่งที่เป็นบวกอย่างแน่นอน  นี่เป็นเพราะความเบี่ยงเบนนั้นเกินขอบเขตของความละอายใจที่มีอยู่ในความเป็นมนุษย์ของผู้คน เกินขอบเขตของความมีเหตุผลที่ปกติซึ่งพระเจ้าทรงกำหนดให้ผู้คนมี สิ่งนี้เลยขอบเขตความเป็นมนุษย์ออกไป และก่อให้เกิดการก่อกวนและความเสียหายต่อชีวิตที่ปกติของพี่น้องชายหญิง  ดังนั้น ความเบี่ยงเบนจึงถูกระบุลักษณะว่าเป็นสิ่งที่เลวร้าย เป็นสิ่งที่เป็นลบอย่างแน่นอน สิ่งนี้ไม่มีทางเป็นบวก  คริสตจักร ซึ่งก็คือพระนิเวศของพระเจ้า ไม่ส่งเสริมเสรีภาพทางเพศอย่างเด็ดขาด  พระนิเวศของพระเจ้าส่งเสริมสิ่งใด?  (การเป็นคนมีศักดิ์ศรีและดีเลิศ และการใช้ชีวิตตามความเป็นมนุษย์ที่ปกติ)  พระนิเวศของพระเจ้าส่งเสริมการมีมารยาทอันดีงามของวิสุทธิชน และการประพฤติปฏิบัติตนด้วยมโนธรรมและสำนึก  อย่างน้อยที่สุด ในเรื่องของความปรารถนาทางเพศและความต้องการทางสรีรวิทยา คนเราต้องมีสำนึกของความละอายใจ  กล่าวคือ หากเจ้าต้องการก้าวเข้าสู่การแต่งงาน หากเจ้าต้องการมีความสัมพันธ์แบบคู่รักที่ปกติ เช่นนั้นก็ต้องเป็นไปตามหลักธรรมของการแต่งงานที่พระเจ้าทรงลิขิตไว้สำหรับผู้คน—สิ่งนี้ต้องไม่พัวพันกับการร่วมประเวณีในเครือญาติ ความสำส่อน หรือความมักมากในกาม  พวกเจ้าเข้าใจหรือไม่?  (เข้าใจ)

เมื่อสักครู่นี้ พวกเราได้สามัคคีธรรมถึงการสำแดงถึงความเบี่ยงเบนบางประการของผู้คนที่เป็นมาร  การที่พวกเราสามัคคีธรรมหัวข้อประเภทนี้เพื่อช่วยให้เจ้ามีวิจารณญาณขึ้นบ้างเป็นเรื่องที่ดีใช่หรือไม่?  (ใช่)  ไม่ว่าจะเป็นการสำแดงรูปแบบใด หากล้ำเส้นของอุปนิสัยอันเสื่อมทรามของคนปกติ หรือเกินขอบเขตของธรรมชาติและสัญชาตญาณที่ผู้คนมีมาแต่กำเนิด สิ่งนั้นก็ผิดปกติ—นี่คือการสำแดงของหมู่มาร  ในบรรดาสิ่งที่พวกเราเพิ่งสามัคคีธรรมไป นอกอจากผู้คนเหล่านั้นที่มีความคิดและพฤติกรรมที่มีเล่ห์เหลี่ยมพิกลเป็นพิเศษแล้ว ยังมีคนอีกประเภทหนึ่งที่อาจไม่ได้แสดงการสำแดงที่มีเล่ห์เหลี่ยมพิกลเหล่านั้นออกมาอย่างชัดเจน แต่การสำแดงที่เห็นได้ชัดของพวกเขาคือการมักมากในกามและสำส่อนเป็นพิเศษ  การมีการสำแดงที่ชัดเจนเหล่านี้ยังพิสูจน์ให้เห็นด้วยว่า พวกเขามีแก่นแท้อันเบี่ยงเบนของมารในแง่มุมหนึ่ง  เช่นนั้นแล้วจะกล่าวอย่างมั่นใจได้หรือไม่ว่าผู้คนที่มีการสำแดงที่ชัดเจนเหล่านี้คือมาร?  (ได้)  พวกเขาลุ่มหลงในความปรารถนาทางเพศของตนอยู่ทุกเมื่อ หัวใจของพวกเขาเปี่ยมไปด้วยตัณหาอันเลวร้าย และพวกเขาก็สนใจเรื่องเกี่ยวกับความปรารถนาทางเพศของเนื้อหนังเป็นพิเศษ—ความสนใจของพวกเขาเกินกว่าความต้องการทางสรีรวิทยาของคนปกติ  กล่าวคือ ไม่ว่าพวกเขาจะอายุเท่าใด เป็นเพศอะไร หรือมีสถานภาพสมรสเป็นอย่างไร พวกเขาก็มีการสำแดงถึงความมปรารถนาทางเพศของเนื้อหนังที่เกินกว่าคนปกติ และยังเกินกว่าความต้องการของคนปกติอีกด้วย  สิ่งนี้เพียงพอแล้วที่จะกล่าวว่าการสำแดงในด้านนี้ของพวกเขาไม่ปกติ  พวกเรามาใช้สองคำนี้เพื่อระบุลักษณะของพวกเขากันเถิด นั่นคือ คำว่า “มักมากในกาม” และ “สำส่อน”  คนประเภทนี้มักมากในกามและสำส่อนเป็นพิเศษ  กล่าวคือ ความต้องการทางสรีรวิทยาของพวกเขานั้นผิดปกติอย่างยิ่งยวด  เมื่อใดก็ตามที่พวกเขาเห็นเพศตรงข้ามที่มีจุดแข็งบางอย่างหรือมีสภาวะที่มีมาแต่กำเนิดที่น่าพึงพอใจในบางด้าน พวกเขาก็สามารถมีความคิดที่เต็มไปด้วยตัณหาและพวกเขาสามารถปลดปล่อยความปรารถนาทางเพศออกมาได้  ตัวอย่างเช่น เมื่อพวกเขาเห็นเพศตรงข้ามที่มีฟันที่ขาวสะอาดและเรียงตัวสวย และมีรอยยิ้มหวานที่สวยงามเป็นพิเศษ หรือมีเส้นผมหรือดวงตาที่สวยงามเป็นพิเศษ พวกเขาก็สามารถมีความคิดที่เต็มไปด้วยตัณหาได้  ไม่ว่าองค์ประกอบส่วนใดของเพศตรงข้ามที่ดูดีหรือสวยงามสำหรับพวกเขา พวกเขาก็สามารถมีความคิดที่เต็มไปด้วยตัณหาได้—และพวกเขาก็ใช้การปลดปล่อยความปรารถนาทางเพศเป็นวิธีในการแสดงความชอบพอและความชื่นชมต่ออีกฝ่าย  การนี้น่ารังเกียจมิใช่หรือ?  น่าขยะแขยงอย่างยิ่ง!  คนเลวบางคนเกิดความคิดที่เต็มไปด้วยตัณหาในยามที่พวกเขาเห็นเพศตรงข้ามแสดงสีหน้าบางอย่าง เช่น การเลิกคิ้วขึ้นเล็กน้อยขณะพูด หรือการมีลักยิ้มปรากฏหรือการแสดงแววตาที่ชวนหลงใหลเป็นพิเศษเวลาที่ยิ้ม  ความถี่และจำนวนครั้งที่ความคิดที่เต็มไปด้วยตัณหาถูกกระตุ้นขึ้นมาในตัวพวกเขานั้นเกินคาดและเกินจะจินตนาการ  คนปกติพบว่าเรื่องนี้ช่างน่าฉงน โดยคิดว่า “หากใครบางคนดูดี การชำเลืองมองคนคนนั้นอีกสักครั้งสองครั้งก็ไม่เป็นไรเลย—แต่นั่นจะนำไปสู่ความคิดที่เต็มไปด้วยตัณหาและการปลดปล่อยความปรารถนาทางเพศได้อย่างไร?  เรื่องนั้นมันบิดเบี้ยวไม่ใช่หรือ?”  สิ่งที่คนปกติคิดว่าคงจะไม่กระตุ้นความคิดที่เต็มไปด้วยตัณหา กลับสามารถทำให้คนเลวมีความคิดที่เต็มไปด้วยตัณหาและปลดปล่อยตัณหาออกมา และคนปกติก็ไม่สามารถเข้าใจเรื่องนี้ได้  นี่คือสิ่งที่เรียกว่าความเบี่ยงเบน  พวกเจ้าจะเรียกสิ่งนี้ด้วยภาษาที่ใช้ในชีวิตประจำวันว่าอย่างไร?  สิ่งนี้ช่างบิดเบี้ยว ช่างวิปริตเหลือเกิน  เมื่อผู้หญิงบางคนเห็นผู้ชายที่มีกล้ามเนื้อกำยำ มีเครื่องหน้าที่คมเข้ม และมีรูปร่างสูงโปร่ง ก็มักจะมีความคิดที่เต็มไปด้วยตัณหาเสมอ  บอกเราทีว่า การนั้นน่ารังเกียจมิใช่หรือ?  ผู้หญิงบางคนเมื่อเห็นผู้ชายที่มีความสามารถบางอย่าง และยิ่งไปกว่านั้นคือมีเงินและสถานะ ก็มักจะมีความคิดที่เต็มไปด้วยตัณหาเสมอ  พวกเธอไม่เพียงแค่ชื่นชมเขาหรือคิดว่าเขาเป็นคนดีเลิศ รู้สึกชอบพอเขาอยู่บ้าง และต้องการมีความสัมพันธ์แบบคู่รักกับเขาหรือสานสัมพันธ์กับเขา—กลับกัน ความคิดที่เต็มไปด้วยตัณหาเกี่ยวกับเขาในตัวพวกเธอถูกกระตุ้นขึ้นมาตลอดเวลา  การนี้เบี่ยงเบนมิใช่หรือ?  (ใช่)   การที่ความคิดที่เต็มไปด้วยตัณหาถูกกระตุ้นอยู่บ่อยๆ นั้นไม่ปกติ—นี่คือความเบี่ยงเบน

พวกเราจะจบสามัคคีธรรมเรื่องการสำแดงของความมักมากในกามและความสำส่อนในคนที่กลับชาติมาเกิดจากมารไว้เพียงเท่านี้  บัดนี้ พวกเรามาพูดถึง “การยั่วยวนทางเพศ” กันเถิด  อันที่จริงการยั่วยวนทางเพศนั้นเกี่ยวข้องกับทั้งความมักมากในกามและความสำส่อน เพียงแต่เป็นการพูดถึงสิ่งเดียวกันจากมุมมองที่ต่างออกไป  การยั่วยวนทางเพศหมายถึงการที่ใครบางคนมักจะโปรยเสน่ห์อันเย้ายวนของตนต่อหน้าเพศตรงข้ามเพื่อยั่วยวนและทำให้คนเหล่านั้นประทับใจ  ตัวอย่างเช่น ผู้หญิงบางคนชอบทาลิปสติกสีแดงสดที่แสนเย้ายวน แต่งตาให้ดูมีเสน่ห์ดึงดูดอย่างมาก และถึงกับปัดแก้มทั้งที่อายุมากแล้ว  เวลาเลือกเสื้อผ้า พวกเธอมักจะเน้นที่ความเซ็กซี่ ดึงดูดใจ และทำให้คนเหลียวมอง เวลาที่พูด พวกเธอก็จะจงใจโปรยเสน่ห์หรือทำตัวน่ารักในแบบที่สามารถดึงดูดเพศตรงข้ามได้ เป็นต้น  ผู้ชายบางคนมักจะนำเสนอว่าตัวเองเป็นยอดมนุษย์ที่มีอ้อมแขนที่แข็งแรงให้ผู้หญิงได้พึ่งพิง  พวกเขามักจะเบ่งกล้ามต่อหน้าผู้หญิง เอะอะก็ถอดเสื้อเพื่อโชว์กล้ามหน้าท้อง โดยใช้วิธีการเหล่านี้เพื่อดึงดูดเพศตรงข้าม  เป้าหมายของพวกเขาไม่ใช่เพื่อให้เพศตรงข้ามประทับใจตนหรือเพื่อหาใครสักคนมาคบหาดูใจเพียงอย่างเดียว แต่เพื่อยั่วยวนเพศตรงข้าม ทำให้คนเหล่านั้นสนใจ แล้วมาติดกับดักในความปรารถนาทางเพศ  นี่คือวัตถุประสงค์ของพวกเขา  นี่คือการยั่วยวนทางเพศมิใช่หรือ?  (ใช่)  นี่คือการยั่วยวน  ผู้ไม่มีความเชื่อเรียกผู้คนเช่นนั้นว่า “คนสำส่อน”  “คนสำส่อน” เหล่านี้ทำสิ่งใดบ้าง?  หากเป็นผู้หญิง เธอจะพิถีพิถันแม้กระทั่งลิปสติกที่เธอเลือก  เธอจะไม่ใช้ลิปบาล์มธรรมดา และเธอยังดูถูกลิปสติกที่คนที่มีเกียรติและดีพร้อมใช้ โดยมองว่าไม่หรูหราพออีกด้วย  เธอเจาะจงเลือกสีที่เย้ายวนที่เมื่อทาแล้วจะทำให้ริมฝีปากของเธอดูเซ็กซี่และน่าหลงใหลเป็นพิเศษ โดยมีจุดมุ่งหมายที่จะทำให้หัวใจของพวกผู้ชายปั่นป่วน ทำให้พวกเขาเคลิบเคลิ้ม และทำให้พวกเขาหลงใหลและหลงรักเธออย่างหัวปักหัวปำ  ในการปฏิสัมพันธ์กับผู้ชาย เธอมักจะเผยพฤติกรรมที่ยั่วยวน ปลดปล่อยความปรารถนาทางเพศ ซึ่งทั้งหมดล้วนมีจุดมุ่งหมายที่จะยั่วยวนพวกเขา  ยิ่งมีผู้ชายอยู่มาก โดยเฉพาะประเภทที่เธอถูกใจ เธอก็จะยิ่งมีชีวิตชีวาและกระตือรือร้นมากขึ้น และยิ่งยิ่งพยายามแสดงตัวตนออกมาอย่างสุดความสามารถ โอ้อวดวาทศิลป์ของตน โดยใช้คำศัพท์ที่สละสลวยมากขึ้น ใส่ใจกับการแสดงออกทางสีหน้าของตนเป็นพิเศษ รวมถึงแต่งตัวยั่วยวนเป็นพิเศษ  สิ่งนี้เรียกว่าการยั่วยวน  คนที่ยั่วยวนกับคนที่มักมากในกามมีความแตกต่างกันอยู่หรือไม่?  พวกเขาเป็นคนประเภทเดียวกันหรือไม่?  (เป็นคนประเภทเดียวกัน)  พวกเขาเป็นคนหยาบช้าเหมือนกัน  คนหนึ่งเป็นฝ่ายเริ่มยั่วยวน อีกคนเป็นฝ่ายเริ่มมักมากในกาม  ทั้งสองประการนี้เป็นการสำแดงถึงการลุ่มหลงในความปรารถนาทางเพศ เป็นการสำแดงถึงความปรารถนาทางเพศที่ท่วมท้นและถึงความเสเพล ซึ่งล้วนถูกควบคุมโดยแก่นแท้ธรรมชาติที่เบี่ยงเบน  คนประเภทที่ยั่วยวนนี้ ไม่ว่าจะเป็นชายหรือหญิง ไม่ว่าจะอายุเท่าไรหรือมีสถานภาพสมรสเช่นไร ก็ไม่ยับยั้งพฤติกรรมของตนในสถานการณ์ใดทั้งสิ้น อีกทั้งไม่ควบคุมหรือจัดการกับความปรารถนาทางเพศของตน  ตรงกันข้าม พวกเขาทำตัวเสเพลและปล่อยตัวตามสบาย ถึงขั้นเป็นฝ่ายเข้าหาก่อนด้วยซ้ำ—พวกเขาสวมใส่เสื้อผ้าแบบพิเศษ ใช้การแสดงออกแบบพิเศษ ภาษาแบบพิเศษ วิธีพูดแบบพิเศษ และทำสิ่งพิเศษบางอย่างเพื่อดึงดูดความสนใจของเพศตรงข้าม เพื่อล่อลวงให้คนเหล่านั้นเข้ามาพูดคุย ทำให้คนเหล่านั้นติดกับ และอื่นๆ  ดังนั้น ผู้คนเช่นนั้นจึงไม่เพียงแค่มักมากในกาม แต่ยังยั่วยวนอีกด้วย  คำว่า “ยั่วยวน” นี้แท้จริงแล้วน่ารังเกียจมาก  สรุปก็คือ ไม่ว่าผู้คนดังกล่าวจะแสดงความมักมากในกามหรือการยั่วยวนออกมาหรือไม่ วิธีที่พวกเขาปลดปล่อยความปรารถนาทางเพศก็สำส่อน ธรรมชาติของการที่พวกเขาปลดปล่อยความปรารถนานั้นทางเพศสำส่อน และแก่นแท้ของพวกเขาก็เบี่ยงเบน  ทั้งการสำแดงที่มักมากในกามและการสำแดงที่ยั่วยวนของผู้คนเช่นนั้นต่างมากเกินความต้องการทางสรีรวิทยาของคนปกติ และพวกเขาก็ไร้ซึ่งการยับยั้งของมโนธรรมและสำนึก  ด้วยเหตุนั้น ผู้คนเช่นนั้นจึงเป็นคนเลวอย่างแท้จริง  ไม่ว่าเจ้าจะมองเรื่องนี้อย่างไร พวกเขาก็ไม่ใช่คนดี แต่เป็นมาร  ในกลุ่มใดก็ตาม การมีมารเช่นนี้อยู่แม้เพียงคนเดียวก็จะก่อให้เกิดการก่อกวน  คนที่มีเกียรติและดีพร้อมนั้นรู้สึกรังเกียจเขา ในขณะที่ผู้มีวุฒิภาวะน้อย หรือผู้ที่ไม่มีวิจารณญาณแยกแยะหรือจุดยืนใดเลย—โดยเฉพาะอย่างยิ่ง ผู้ที่กลับชาติมาเกิดจากสัตว์—มักจะถูกเขาชักพาให้หลงผิดและทนทุกข์กับการคุกคามของเขา  สรุปก็คือ มารที่แสดงการสำแดงอันเลวร้ายเหล่านี้ออกมาคือภัยคุกคามของทุกกลุ่มที่พวกเขาอยู่ ไม่ได้นำประโยชน์หรือความช่วยเหลือใดๆ มาให้ใครเลย เพราะความปรารถนาทางเพศของพวกเขาล้นเอ่ออยู่เป็นประจำ ซึ่งมักจะก่อกวนชีวิตประจำวันและความคิดที่เป็นปกติของคนบางคน

บอกเราทีเถิดว่า คนเลวประเภทที่มักมากในกาม สำส่อน และยั่วยวนนี้แยกแยะได้ง่ายใช่หรือไม่?  (ใช่)  ผู้ใหญ่สามารถแยกแยะพวกเขาได้ และบางที แม้แต่เด็กที่ยังไม่บรรลุนิติภาวะในทุกวันนี้ก็สามารถแยกแยะได้ด้วยซ้ำ  ดังนั้น เมื่อเผชิญกับคนที่มีแก่นแท้อันเลวร้ายของมาร คนส่วนใหญ่ก็ควรจะมีความรู้สึกบางอย่าง มีวิจารณญาณอยู่บ้าง พวกเขาจะไม่เป็นคนโง่เขลาจนถึงขั้นดูไม่ออก  แล้วเวลาพวกเจ้าพบเจอผู้คนเช่นนั้น พวกเจ้ารู้หรือไม่ว่าควรปฏิบัติต่อพวกเขาอย่างไร?  พวกเจ้าจะปฏิเสธพวกเขาหรือไม่?  หากเจ้าพบคนที่เจ้าไม่ถูกใจ เจ้าก็อาจจะปฏิเสธพวกเขา  แต่หากคนคนนั้นเป็นคนที่เจ้าถูกใจจริงๆ—เป็นคนรักในฝันของเจ้า คู่ครองในอุดมคติของเจ้า—การปฏิเสธพวกเขาจะง่ายสำหรับเจ้าหรือไม่?  เจ้ารู้อย่างชัดเจนว่าเขาเป็นคนประเภทนี้ แต่เพราะรูปร่างหน้าตาของเขาน่าดึงดูดเหลือเกิน หรือจุดแข็งบางอย่างของเขาทำให้เจ้าประทับใจมากเกินไป เขาขโมยหัวใจของเจ้าไปและทำให้เจ้าหลงใหล—ในสถานการณ์เช่นนี้ ก็กลายเป็นเรื่องยากที่เจ้าจะปฏิเสธเขา  หากเจ้าไม่ปฏิเสธเขา เจ้าก็กำลังตกอยู่ในอันตรายมิใช่หรือ?  (ใช่ นั่นคือการตกลงสู่การทดลอง)  นี่เป็นเพียงการตกลงสู่การทดลองเท่านั้นหรือ?  นี่คือการตกลงสู่วังวนของความปรารถนาทางเพศ  การที่คนที่ติดอยู่ในวังวนของความปรารถนาทางเพศจะถอนตัวออกมานั้นเป็นเรื่องง่ายหรือไม่?  (ไม่ง่ายเลย)  พวกเขาแสดงความห่วงใยและการคำนึงถึง ความรักและความเอาใจใส่ต่อเจ้า อีกทั้งยังหยิบยื่นความช่วยเหลือเล็กๆ น้อยๆ ให้เจ้าอยู่ตล อด  เจ้ารู้สึกอบอุ่นใจเป็นพิเศษ โดยคิดว่า “ในโลกนี้ไม่มีใครปฏิบัติต่อฉันดีขนาดนี้อีกแล้ว นี่คือเจ้าชายรูปงามของฉัน คนรักในฝันของฉัน”  เจ้าล้มเหลวที่จะตระหนักว่าหากพวกเขาเป็นคนที่มักมากในกามและสำส่อน พวกเขาก็ปฏิบัติต่อผู้อื่นในแบบเดียวกัน  เจ้าเป็นเพียงหนึ่งในบรรดาเพื่อนต่างเพศทั้งหมดของพวกเขา สำหรับพวกเขาแล้ว เจ้าเป็นเพียงคนที่ผ่านเข้ามาในชีวิต—เป็นเพียงจุดแวะพัก—บนเส้นทางชีวิตอันยาวไกลของพวกเขา  เมื่อพวกเขาเล่นสนุกกับเจ้าจนหนำใจแล้ว และเจ้าไม่มีความดึงดูดใดๆ สำหรับพวกเขาอีกต่อไป เจ้าก็กลายเป็นคนที่พวกเขาเขี่ยทิ้ง  พวกเขาเขี่ยเจ้าทิ้งอย่างไร้ความปรานีราวกับการโยนเสื้อผ้าหรือเศษผ้าทิ้ง และนั่นคือตอนที่เจ้าจะรู้สึกถึงความเจ็บปวด  เมื่อพวกเขาตัดสินใจทิ้งเจ้า การร้องไห้ของเจ้าก็ไร้ประโยชน์ การอ้อนวอนพวกเขาของเจ้าก็ไร้ประโยชน์ แม้แต่การคุกเข่าต่อหน้าพวกเขาของเจ้าก็ไร้ประโยชน์ บางคนถึงกับฆ่าตัวตาย แต่นั่นก็ไร้ประโยชน์เช่นกัน—ไม่มีสิ่งใดสามารถทำให้พวกเขาหวั่นไหวได้  เมื่อพวกเขาไม่มีความต้องการทางเพศกับเจ้าอีกต่อไป พวกเขาก็จะบอกว่าพวกเขาไม่มีความรู้สึกใดๆ ต่อเจ้าอีกแล้ว ว่าพวกเขาไม่รักเจ้าอีกต่อไปแล้ว และพวกเขาจะไปหาเหยื่อรายต่อไปมาแทนที่เจ้า  นั่นคือตอนที่เจ้าพบว่าคนเช่นนั้นไม่ใช่คู่แต่งงานที่เหมาะสม ว่าแนวคิดเรื่องเจ้าชายรูปงาม เนื้อคู่ หรือคนรักในฝันล้วนเป็นเพียงกลอุบายที่หลอกลวง และเมื่อนั้นเท่านั้นเจ้าจึงตระหนักว่าความปรารถนาทางเพศไม่ใช่รักแท้  ไม่ว่าคนที่มักมากในกามและสำส่อนเช่นนั้นจะคบหาดูใจกับใคร พวกเขาก็มีเพียงความปรารถนาทางเพศและไม่มีรักแท้  พวกเขาไม่เคยมีความตั้งใจที่จะอยู่กับเจ้าตลอดไป หรือที่จะลุล่วงความรับผิดชอบใดๆ ทั้งสิ้น  พวกเขาเพียงลุ่มหลงในเกมของความปรารถนาทางเพศ  เมื่อพวกเขาเล่นสนุกจนหนำใจและความปรารถนาทางเพศของพวกเขาได้รับการตอบสนองจนเต็มอิ่มแล้ว พวกเขาก็จะไม่อยากแม้แต่จะชายตามองเจ้าเป็นครั้งที่สอง และจะไม่แม้แต่จะเสียเวลามาสงสารเจ้าเสียด้วยซ้ำ  เมื่อพวกเขาพบคู่ขาคนใหม่ เจ้าก็กลายเป็นคู่ขาเก่า และสิ่งเดียวที่เจ้าทำได้ในตอนนั้นคือการร่ำไห้  ไม่ว่าจะเป็นชายหรือหญิง เมื่อคบหาดูใจหรือมองหาคู่ครอง บางครั้งคนเราก็พบเจอคนเลวเช่นนี้  เขาเกิดความคิดที่เต็มไปด้วยตัณหาต่อเจ้าและล่อลวงเจ้าให้ติดกับดักของเขา แต่เจ้ากลับเชื่อว่าเขารักเจ้าจริงๆ และไว้วางใจมอบความสุขในชีวิตของเจ้าไว้กับคนเช่นนี้   มีเพียงตอนที่เจ้าถูกเขี่ยทิ้งและถูกทิ้งเท่านั้นที่ทำให้เจ้าตระหนักว่า เจ้าตัดสินคนคนนี้ผิดไป ว่าคนคนนี้ไม่ใช่คนที่มีความเป็นมนุษย์ ไม่ใช่คนที่สามารถลุล่วงความรับผิดชอบให้ลุล่วงได้ แต่เป็นคนที่มักมากในกามและสำส่อน  ถึงตอนนั้นก็สายเกินไปแล้วที่จะเสียใจ นี่คือการออกนอกเส้นทางไปบนทางที่ขรุขระในเรื่องของการแต่งงาน  สำหรับคนที่มีความเป็นมนุษย์ที่ปกติ ประสบการณ์ของการถูกปั่นหัวสามารถก่อให้เกิดความเจ็บปวดที่ติดตัวไปตลอดชีวิต แต่พวกมารยังคงไม่แยแสไม่ว่าพวกเขาจะปั่นหัวผู้คนมากมายเพียงใด พวกเขาถึงกับรู้สึกโชคดี ดีใจ และพึงพอใจ โดยปรารถนาด้วยใจจดจ่อที่จะจีบและปั่นหัวเพศตรงข้ามได้มากยิ่งกว่าเดิม  พวกเขาคิดว่านี่คือความสุขชั่วชีวิต และนี่คือความหมายของการมีความสามารถ  คนปกติไม่สามารถแบกรับความเสียหายจากการเข้าไปพัวพันกับพวกเขาได้  ดังนั้น หากเจ้าต้องการมีความสัมพันธ์ จงเปิดตาของเจ้าให้กว้างและมองดูสิ่งต่างๆ ให้ชัดเจน ไม่ว่าเจ้าจะทำสิ่งใด จงอย่าเลือกมาร  หากเจ้าคบหาดูใจกับคนปกติ แม้ว่าเจ้าจะเลิกรากัน เขาก็จะไม่ทำให้เจ้าเจ็บปวดอย่างลึกซึ้งเกินไปนัก อย่างน้อยที่สุด เจ้าก็ยังสามารถเป็นเพื่อนธรรมดากันได้  แต่หากเจ้าไปพัวพันกับมาร ชีวิตทั้งชีวิตของเจ้าจะถูกทำลายด้วยน้ำมือของเขา  บอกเราทีเถิดว่า คนปกติมีความจริงใจมากเพียงใดและมีความรักใคร่ที่แท้จริงมากเพียงใด?  พวกเขามีเรี่ยวแรงมากเพียงใดกันในชีวิตนี้?  หากทุกครั้งที่เจ้ามีความสัมพันธ์กับใครสักคนแล้วลงเอยด้วยการถูกหลอก จนเจ้าเจ็บปวดอย่างลึกซึ้งจากการถูกหลอกและถูกปั่นหัว เช่นนั้นแล้ว ตลอดทั้งชีวิตของเจ้าก็จะเดินไปบนเส้นทางภายใต้เงามืดนี้ ทำให้เป็นการดำรงอยู่ที่เจ็บปวดอย่างยิ่ง  เพราะฉะนั้น ไม่ว่าจะคบหาดูใจหรือคบค้าสมาคมกับเพศตรงข้าม คนที่เจ้าควรระแวดระวังมากที่สุดก็คือคนที่มักมากในกามและสำส่อนเหล่านี้   ไม่ว่าเจ้าจะเป็นชายหรือหญิง หากเจ้ามองผู้คนไม่ออกและไม่รู้ว่าคนอื่นมักมากในกามและสำส่อนหรือไม่ เช่นนั้นจงอย่าคบหากับพวกเขาโดยไม่ยั้งคิด เพื่อเป็นการหลีกเลี่ยงการถูกหลอกและการทนทุกข์กับความเสียใจไปชั่วชีวิต  เมื่อผลสืบเนื่องอันขมขื่นเกิดขึ้น เจ้าเป็นคนเดียวที่ต้องเผชิญกับสิ่งเหล่านั้น ไม่มีใครสามารถทำแทนเจ้าได้ และไม่มีใครสามารถปลอบโยนหัวใจที่บอบช้ำของเจ้าได้  ต่อให้เจ้าจะบอกว่าเจ้ามองผู้คนออก เจ้าก็อาจไม่สามารถทำเช่นนั้นได้อย่างถูกต้องแม่นยำ  ทุกวันนี้คนเราไม่สามารถแน่ใจเกี่ยวกับใครได้เลย  ก่อนที่คนคนหนึ่งจะได้รับความรอด เขามีเพียงความปรารถนาที่จะไล่ตามเสาะหาความจริงเท่านั้น เขาอาจดูเหมือนมีความเป็นมนุษย์ที่ดีพร้อม แต่ก็ไม่แน่นอนว่าแท้จริงแล้วสิ่งต่างๆ จะเป็นอย่างไร หากเจ้าใช้ชีวิตร่วมกับเขา  ใครก็ตามที่ไม่เข้าใจความจริงและยังไม่ได้รับการช่วยให้รอดล้วนไว้ใจไม่ได้  เหตุใดพวกเขาจึงไว้ใจไม่ได้?  บอกเราทีว่า การใช้ชีวิตในโลกที่ชั่วนี้ มีใครบ้างที่สามารถต้านทานการทดลองและตั่งมั่นท่ามกลางกระแสชั่วได้โดยไม่ได้รับความจริง?  ไม่มีเลยแม้แต่คนเดียว  ดังนั้นจึงไม่มีใครที่ไว้ใจได้เลย  การที่ไม่มีคนที่ไว้ใจได้เลยหมายความว่าอย่างไร?  หมายความว่าสำหรับใครก็ตาม ไม่ว่าชายหรือหญิง การก้าวเข้าสู่การแต่งงานคือจุดเริ่มต้นของโศกนาฏกรรม  การต้องดูแลสิ่งจำเป็นในชีวิตประจำวันและเผชิญกับเรื่องจุกจิกและเรื่องน่ารำคาญใจต่างๆ ของชีวิตวันแล้ววันเล่าจึงเป็นเรื่องยากที่จะบอกว่าคนสองคนจะอยู่ด้วยกันไปได้ตลอดรอดฝั่งหรือไม่ พวกเขาจะเกื้อหนุนกันและกันไปได้ตลอดหรือไม่ จะมีความสุขหรือไม่ และพวกเขาจะมีความเห็นพ้องต้องกันและการไล่ตามเสาะหาร่วมกันหรือไม่  ดังนั้น เมื่อคนเราก้าวเข้าสู่การแต่งงานและเผชิญกับชีวิตจริง ความทุกข์ก็เริ่มต้นขึ้น  เจ้าเห็นหรือไม่ว่า เมื่อเจ้าเป็นโสด ทุกอย่างก็จัดการได้ง่าย เจ้าสามารถตัดสินใจสิ่งต่างๆ ได้ด้วยตัวเอง  แต่เมื่อคนสองคนใช้ชีวิตอยู่ด้วยกัน เจ้าจะตัดสินใจทุกอย่างด้วยตัวเองได้หรือ?  อีกฝ่ายจะยอมตามใจเจ้าหรือ?  เจ้าจะยอมตามใจพวกเขาหรือไม่?  เขาจะห่วงใยและคำนึงถึงเจ้าหรือไม่?  เจ้าจะห่วงใยเขาหรือไม่?  สิ่งเหล่านี้ล้วนเป็นสิ่งที่ไม่มีใครรู้  ต่อให้คนที่เจ้าพบจะไม่ใช่คนที่มักมากในกามและสำส่อน และเจ้ารู้สึกว่าพวกเจ้าเหมาะสมกันและสามารถก้าวเข้าสู่การแต่งงานได้ แต่ท้ายที่สุดแล้ว ไม่มีใครรู้ว่าเขาจะสามารถลุล่วงความรับผิดชอบของตนภายในกรอบของการแต่งงานได้หรือไม่ และไม่มีใครรู้เช่นกันว่าเจ้าจะสามารถเดินเคียงข้างเขาไปจนถึงปลายทางภายในกรอบนี้ได้หรือไม่  เจ้าไร้ซึ่งความเชื่อมั่นและความมั่นใจแม้กระทั่งในตัวเจ้าเอง ซึ่งพิสูจน์ให้เห็นว่าคนอื่นก็เป็นเช่นเดียวกัน—นั่นเป็นเรื่องที่รู้กันอยู่แล้วใช่หรือไม่?  (ใช่)

ในชีวิตประจำวันของเจ้า หากเจ้าพบเจอกับคนประเภทที่มักมากในกาม ยั่วยวน และสำส่อน และพวกเขาพยายามเข้าใกล้เจ้า เจ้าก็ควรรู้ว่าจุดประสงค์ที่พวกเขาทำเช่นนั้นคืออะไร  หากเจ้าไม่ปฏิเสธพวกเขา หรือหากเจ้าปล่อยให้พวกเขาทำตามใจชอบเพราะความขี้ขลาด ความไร้เดียงสา ความโง่เขลาและความไม่รู้ หรือการไร้ซึ่งความรู้จากประสบการณ์ของเจ้า จนทำให้เกิดผลสืบเนื่องที่ไม่พึงประสงค์ เช่นนั้น ท้ายที่สุดแล้วเจ้าก็คือคนที่จะต้องทนทุกข์กับผลสืบเนื่องนั้น  คนที่มักมากในกามและสำส่อน—หมู่มาร—ไม่เคยรู้สึกผิดหรือสำนึกผิดจากการที่ปลดปล่อยความปรารถนาทางเพศหรือทำสิ่งที่ผิดศีลธรรมเลย  พวกเขารู้สึกว่าเรื่องนั้นไม่สำคัญ พวกเขาคิดว่าตนกำลังได้เปรียบ และนี่คือวิธีที่ผู้คนควรเป็นในชีวิต  แต่หากเจ้าเป็นคนปกติ มโนธรรมและสำนึกในความเป็นมนุษย์ของเจ้าย่อมไม่สามารถแบกรับความสูญเสีย การทรมาน และความเสียหายร้ายแรงเช่นนั้นได้เลย  ดังนั้น หากเจ้าพบเจอคนที่มักมากในกามและสำส่อนเช่นนั้น เจ้าก็ต้องระมัดระวัง  เจ้าต้องอธิษฐานถึงพระเจ้า ขอให้พระองค์ทรงคุ้มครองเจ้าเพื่อไม่ให้เจ้าตกลงสู่การทดลอง  โดยเฉพาะอย่างยิ่ง หากอีกฝ่ายมีเล่ห์เหลี่ยมมาก เป็นผู้เล่นที่มากประสบการณ์ และยังเป็นคนรักในฝันของเจ้า เป็นคนที่เจ้าใฝ่ฝันที่จะไล่ตามเสาะหา เช่นนั้นเจ้าก็สามารถตกลงสู่การทดลองได้อย่างง่ายดายมาก และลงเอยในสถานการณ์ที่ไม่อาจแก้ไขได้อย่างง่ายดายมาก จนสุดท้ายก็ทนทุกข์กับจุดจบอันย่ำแย่เลวร้ายที่ไม่มีใครอยากเห็น  ถึงตอนนั้น หัวใจ จิตใจ และเนื้อหนังของเจ้าจะทนทุกข์กับความย่อยยับไปจนหมดสิ้น  หลังจากนั้น เมื่อเจ้ามาทำหน้าที่ของเจ้าและมาเฉพาะพระพักตร์พระเจ้าเพื่อติดตามพระองค์ หลายสิ่งหลายอย่างจะแตกต่างออกไป—สิ่งเหล่านั้นจะไม่มีวันเป็นเหมือนตอนเริ่มต้น และจะไม่มีวันกลับไปเป็นเหมือนเมื่อก่อนได้อีก  เมื่อใครสักคนได้ประสบกับประสบการณ์ที่ผิดปกติหรือแสนเจ็บปวดเกี่ยวกับความปรารถนาทางเพศ มันก็จะทิ้งรอยประทับอันเลวร้ายบางอย่างไว้ในหัวใจของพวกเขา ซึ่งเป็นสิ่งที่คนปกติจะไม่ลืมอย่างง่ายดายไปตลอดชีวิต  ถึงแม้ว่าเมื่อเวลาผ่านไปทีละน้อย ความทรงจำและความเจ็บปวดเหล่านี้อาจจะค่อยๆ จางหายไป แต่หากเหตุการณ์เหล่านี้ก่อให้เกิดความเสียหายและความย่อยยับบางอย่างแก่เจ้า เช่นนั้นสิ่งเหล่านี้ก็จะเป็นฝันร้ายที่ติดอยู่ในหัวใจของเจ้าตลอดไป  ในชีวิตนี้ เจ้าจะไม่มีวันสามารถกลับไปสู่ชีวิตเดิมของเจ้าได้ โลกภายในของเจ้าจะไม่บริสุทธิ์และเรียบง่ายเหมือนเมื่อก่อนอีกต่อไป และเจ้าจะไม่มีทางกลับคืนสู่สภาวะก่อนหน้านี้ของเจ้าได้เลย  ณ จุดนี้ เมื่อเจ้ามาทำหน้าที่ของเจ้า เจ้าจะมีสัมภาระส่วนเกินอยู่ในใจที่เจ้าอยากสลัดทิ้งแต่ก็ทำไม่ได้  คำว่าสัมภาระนี้หมายถึงอะไร?  หมายถึงความทรงจำต่างๆ จากประสบการณ์ของการที่ถูกทำร้าย  การคิดถึงความทรงจำเหล่านี้จะน่าสะอิดสะเอียน และสิ่งเหล่านี้ก็จะก่อกวนหัวใจของเจ้าและภาวะอารมณ์ของเจ้าอยู่เป็นประจำเช่นกัน  ดังนั้น โลกภายในของเจ้าจะไม่บริสุทธิ์และเรียบง่ายเหมือนเมื่อก่อนอีกต่อไป บัดนี้ภาวะอารมณ์ของเจ้าจะเต็มไปหลายสิ่งที่ไม่ควรมีอยู่ในความเป็นมนุษย์ที่ปกติ  สิ่งนี้จะรบกวนชีวิตของเจ้า การปฏิบัติหน้าที่ของเจ้า ทั้งยังรบกวนความเชื่อในพระเจ้าและการไล่ตามเสาะหาความจริงของเจ้าในระดับหนึ่ง  นี่คือสิ่งที่เรียกว่าสัมภาระ  ดังนั้น ไม่ว่าจะอายุเท่าใด เมื่อใครสักคนตกลงสู่การทดลองของการเข้าไปพัวพันในแบบคู่รักกับมาร พวกเขาย่อมตกลงสู่ความหดหู่ใจที่อธิบายไม่ได้ไปโดยธรรมชาติ  สำหรับคนปกติ นี่ไม่ใช่ปรากฏการณ์ที่ดี

ในชีวิตจริง ผู้คนมักพบเจอคนที่มักมากในกามและสำส่อนอยู่บ่อยครั้ง  หลังจากพวกเราสามัคคีธรรมถึงพระวจนะเหล่านี้ในวันนี้ ในเมื่อพวกเจ้าได้รับวิจารณญาณเกี่ยวกับคนประเภทนี้แล้ว และรู้ว่าพวกเขาไม่ใช่คนปกติแต่เป็นมาร เวลาที่พวกเขาพยายามล่อลวงเจ้า เจ้าจะสามารถปฏิเสธพวกเขาได้อย่างหนักแน่น  อย่าปฏิเสธพวกเขาแบบอ้อมๆ และมีชั้นเชิง หรือรู้สึกอับอายเกินกว่าที่จะปฏิเสธพวกเขา หรือแม้แต่หวาดกลัวผู้คนเช่นนั้น  แน่นอนว่า หากเจ้าไม่สนใจว่าพวกเขาจะเป็นมารหรือไม่ และเจ้ากล่าวว่า “ฉันอายุสามสิบหรือสี่สิบกว่าปีแล้ว และยังไม่เคยมีประสบการณ์กับการแต่งงาน หากใครมีความต้องการแบบนี้กับฉันจริงๆ ฉันก็ยินดีที่จะยอมรับ” เช่นนั้นแล้ว ในเมื่อเจ้าไม่สนใจว่าจะเกิดผลสืบเนื่องแบบใดได้บ้าง และไม่สนใจเรื่องบาดแผลทางจิตใจ เราก็จะไม่พูดอะไรอีก  จุดประสงค์ของเราในการพูดเรื่องนี้คือการทำให้คนโง่เขลาบางคนที่ไม่มีความระแวดระวังหรือการป้องกันตัวจากการยั่วยวนของเพศตรงข้ามได้รู้ว่าท่าทีที่ถูกต้องที่พวกเขาควรใช้ในยามที่มีการทดลองเกิดขึ้นกับตนคืออะไร  พวกเจ้าเข้าใจหรือไม่?  (เข้าใจ)   หากเจ้าไม่สนใจว่าใครบางคนมักมากในกามและสำส่อน ไม่สนใจว่าเขาเป็นมาร และรู้สึกเป็นเกียรติอย่างยิ่งตราบเท่าที่เขาชอบเจ้า—ดังเช่นคำกล่าวของผู้ไม่มีความเชื่อที่ว่า “บุรุษยอมสละชีพเพื่อผู้ที่เข้าใจตน ในขณะที่สตรีประทินโฉมเพื่อผู้ที่ชื่นชมตน”—และเจ้าคิดว่า “ในฐานะผู้หญิง หากมีใครบางคนชอบฉันจริงๆ นั่นก็แสดงให้เห็นว่ารูปร่างหน้าตาของฉันเป็นที่ยอมรับได้ ดังนั้นฉันจึงควรรู้สึกเป็นเกียรติอย่างยิ่ง  ให้เขาเข้ามาหาฉันอย่างกล้าหาญเถิด ฉันยินดีต้อนรับ และจะอ้าแขนรับเขา”—ท่าทีประเภทนี้เป็นอย่างไร?  บอกเราทีเถิดว่า คำกล่าวที่ว่า “สตรีประทินโฉมเพื่อผู้ที่ชื่นชมตน” เป็นการเคารพต่อผู้หญิงหรือไม่?  (ไม่)  ผู้ชายต้องอุทิศชีวิตของตนเพื่อคนที่เข้าใจเขา และผู้หญิงต้องประทินโฉมเพื่อคนที่ชื่นชมเธอ—คำกล่าวนี้ถูกต้องหรือไม่?  (ไม่ถูกต้อง)  เหตุใดผู้หญิงจึงต่ำต้อยนัก?  ผู้ชายก็ต่ำต้อยเช่นกัน  ดังนั้นผู้ชายจึงต้องสละชีวิตของตนเพื่อผู้อื่น  ใครก็ตามที่เป็นคนสนิทของเจ้าย่อมเป็นนายของเจ้า ซึ่งเจ้าต้องอุทิศชีวิตของเจ้าเพื่อเขา—เหตุใดชีวิตของเจ้าจึงไร้ค่าเช่นนี้?  ชีวิตของเจ้าเป็นของผู้อื่นและไม่ใช่ของตัวเจ้าเองอย่างนั้นหรือ?  พระเจ้าทรงหวงแหนชีวิตมนุษย์มากที่สุด เพราะชีวิตนี้ ลมหายใจนี้ คือสิ่งที่พระเจ้าประทานให้ นี่คือภาวะพื้นฐานเพื่อให้เนื้อหนังที่ทรงสร้างสามารถเคลื่อนไหวและกลายเป็นสิ่งมีชีวิตได้  หากเจ้าไม่ทะนุถนอมชีวิตของเจ้า แต่กลับมอบให้กับผู้อื่นอย่างส่งเดชและอุทิศชีวิตเพื่อพวกเขา นี่แสดงให้เห็นถึงสิ่งใด?  นี่แสดงให้เห็นว่าเจ้าต่ำต้อยมิใช่หรือ?  (ใช่)  สิ่งนี้แสดงให้เห็นว่าชีวิตของเจ้าไม่มีค่าอะไรเลย  เจ้าไม่ทะนุถนอมชีวิตของเจ้า เจ้าไม่ใช้ชีวิตของเจ้าเพื่อทำสิ่งที่เปี่ยมความหมายและมีคุณค่าที่สุด แต่กลับตายเพื่อใครก็ตามที่เข้าใจเจ้าได้โดยไม่ยั้งคิด  สิ่งนี้แสดงให้เห็นว่าชีวิตของเจ้านั้นราคาถูกเกินไป นี่เป็นเพียงชีวิตที่เน่าเฟะ ไร้ค่าไม่ต่างกับชีวิตของสุนัข แมว หรือไก่  ดังนั้น คำกล่าวที่ว่า “บุรุษยอมสละชีพเพื่อผู้ที่เข้าใจตน” ถูกต้องหรือไม่?  (ไม่)  คำกล่าวนี้ด้อยค่าผู้คน ไม่เคารพผู้คน นี่คือคำกล่าวที่ไม่ทะนุถนอมชีวิต  การพร้อมที่จะตายเพื่อผู้อื่น—ชีวิตมนุษย์ได้มาง่ายๆ อย่างนั้นหรือ?  ชีวิตไม่ได้มาง่ายๆ คนเราไม่สามารถตายอย่างง่ายดายเช่นนั้นได้  ดังนั้นคำกล่าวที่ว่า “บุรุษยอมสละชีพเพื่อผู้ที่เข้าใจตน” จึงไม่ถูกต้องและฟังไม่ขึ้น  แล้วคำกล่าวที่ว่า “สตรีประทินโฉมเพื่อผู้ที่ชื่นชมตน” นั้นถูกต้องหรือไม่?  (ไม่ถูกต้องเช่นกัน)  ไม่ถูกต้องในแง่ใด?  พวกเจ้าเคยชื่นชอบคำกล่าวนี้อย่างแท้จริง เห็นชอบกับคำกล่าวนี้อย่างแท้จริง จนถึงกับถือว่าเป็นความจริง เป็นคติประจำใจหรือไม่?  มีใครเคยชื่นชมเจ้าบ้างหรือไม่?  หากคนที่ชื่นชมเจ้าเป็นคนที่เจ้าชอบ เจ้ารู้สึกเป็นเกียรติหรือไม่?  (ไม่เชิงเป็นเกียรติ แต่อาจจะมีความสุขอยู่ในใจ)  เช่นนั้นแล้ว นั่นก็ไม่ไกลจากการรู้สึกเป็นเกียรติเลย  ความสุขนี้เป็นสิ่งที่ดีหรือไม่?  (ไม่)  เหตุใดจึงไม่ดี?  (การที่ผู้หญิงแต่งตัวเพื่อให้ผู้ชายชื่นชมและชื่นชอบ การใช้ชีวิตเพียงเพื่อผู้ชาย การทุ่มเทความคิดทั้งหมดไปกับสิ่งนี้—ข้าพระองค์รู้สึกว่าการใช้ชีวิตเช่นนี้ต่ำต้อยเหลือเกิน)  มีทัศนะที่ต่างออกไปหรือไม่?  ตัวคำกล่าวที่ว่า “สตรีประทินโฉมเพื่อผู้ที่ชื่นชมตน” ทำให้หญิงอยู่ในฐานะที่ไม่เท่าเทียมกับชาย  กำหนดให้ผู้หญิงประทินโฉมเพื่อเอาใจชาย ใช้ชีวิตเพื่อความสุขของผู้ชาย และรู้สึกเป็นเกียรติทุกครั้งที่มีคนมาชอบและชื่นชมพวกเธอ  นี่คือความไม่เท่าเทียม นี่เองคือภาพสะท้อนที่แท้จริงของสถานะที่ต่ำต้อยของผู้หญิง  ความนัยของคำกล่าวที่ว่า “สตรีประทินโฉมเพื่อผู้ที่ชื่นชมตน” ก็คือ ไม่ว่าผู้หญิงจะเป็นที่ชื่นชอบของผู้อื่นเพราะเธอหน้าตาดี หรือดึงดูดให้ชายมาชอบพอเพราะเธอรู้ว่าควรแต่งตัวอย่างไรจึงจะต้องตาคน เธอก็ควรรู้สึกเป็นสุขและเป็นเกียรติเพราะเหตุนั้นๆ  นี่เองคือการด้อยค่าผู้หญิง  คำกล่าวนี้บอกผู้หญิงว่าคุณค่าของการดำรงอยู่ของพวกเธอ ที่มาของความสุขของพวกเธอ คือการมีใครสักคนมาชอบ และถ้าไม่มี พวกเธอก็ควรรู้สึกว่าโชคร้ายและเสียใจ ต้องคิดทบทวนว่าเหตุใดจึงไม่มีใครมาชอบ และพวกเธอกำลังใช้ชีวิตอย่างไร้ค่าและล้มเหลวในฐานะผู้หญิงอยู่หรือไม่  ดังนั้น คำกล่าวที่ว่า “สตรีประทินโฉมเพื่อผู้ที่ชื่นชมตน” จึงเป็นการด้อยค่าผู้หญิงมิใช่หรือ?  (ใช่)  ในวลีที่ว่า “สตรีประทินโฉมเพื่อผู้ที่ชื่นชมตน” ปกติแล้วคนที่ชื่นชมหมายถึงผู้ชายมิใช่หรือ?  ตัวคำกล่าวนี้วางผู้ชายไว้ในฐานะเจ้านาย อยู่เหนือผู้หญิง  นี่หมายความว่าหญิงควรรู้สึกเป็นเกียรติที่ชาย—ผู้เป็นนาย—มาชอบและชื่นชมเธอ  ถ้าผู้ชาย—ซึ่งก็คือเจ้านาย—ไม่ชอบเธอ เช่นนั้นแล้ว เธอก็มีความผิดปกติบางอย่าง ไม่ควรค่าที่จะรัก ล้มเหลวในชีวิต และไม่มีคุณสมบัติที่จะเป็นผู้หญิง  ดูเอาเถิด นี่คือการชูสถานะของผู้ชายโดยที่ไม่มีใครทันสังเกตเห็น เปิดโอกาสให้พวกเขาเหยียบคอผู้หญิงขึ้นไปยืนเหนือพวกเธอ  ข้อผิดพลาดในคำกล่าวที่ว่า “สตรีประทินโฉมเพื่อผู้ที่ชื่นชมตน” อยู่ตรงนี้  นอกจากนี้ ผู้ชายชอบผู้หญิงเพียงเพราะรูปลักษณ์และการแต่งตัวเท่านั้นหรือ?  หรือพวกเขาชอบผู้หญิงเพียงเพราะเห็นว่าพวกเธออ่อนโยน มีคุณธรรม มีศักดิ์ศรี และสง่างาม?  ผู้ชายชอบผู้หญิงเพียงเพื่อให้ตัวเองเพลินตาเท่านั้นหรือ?  (ไม่ใช่ แต่เพื่อสนองแรงปรารถนาทางเพศของเนื้อหนัง)  แล้วจุดประสงค์ที่ผู้หญิงพยายามเอาใจชายและทำให้พวกเขามีความสุขคืออะไร?  (เพื่อปรนเปรอแรงปรารถนาทางเพศของเนื้อหนังเช่นกัน)  นั่นก็คือ ทั้งชายและหญิงต่างก็มีความต้องการเมื่อเป็นเรื่องของกันและกัน และเรื่องพื้นฐานที่สุดในความต้องการเหล่านี้ก็คือแรงปรารถนาทางเพศของเนื้อหนัง  ความต้องการที่ชายมีต่อหญิงไม่ได้เป็นเพียงการชอบรูปลักษณ์ของเธอเท่านั้น แต่เป็นการได้ร่างกายเธอมาโดยดูรูปลักษณ์เป็นพื้นฐาน—พูดให้ตรงกว่านั้นก็คือ เป็นการได้ร่างกายของเธอมาสนองแรงปรารถนาทางเพศของเขาเอง  ดังนั้น จุดประสงค์เบื้องหลังคำกล่าวที่ว่า “สตรีประทินโฉมเพื่อผู้ที่ชื่นชมตน” จึงเป็นการตอบสนองแรงปรารถนาทางเพศของชายโดยแท้  ไม่เพียงกำหนดให้ผู้หญิงดูแลรูปลักษณ์และการแต่งกายของตนให้เป็นที่ยินดีของชายเท่านั้น แต่ยังตอบสนองแรงปรารถนาทางเพศของชายอีกด้วย  นั่นเป็นวิถีชีวิตที่ต่ำต้อยอย่างยิ่งมิใช่หรือ?  ถ้าผู้หญิงยังคงคิดว่าคำกล่าวนี้ถูกต้อง เป็นสิ่งที่พวกเธอควรทำให้สำเร็จและยึดปฏิบัติ เช่นนั้นแล้ว ผู้หญิงก็กำลังด้อยค่าตนเอง  ผู้ชายมีความต้องการทางเพศต่อผู้หญิงและอยากเล่นสนุกกับร่างกายของพวกเธอ ถ้าผู้หญิงยังคงประทินโฉมเพื่อคนที่ชื่นชมตนแทนที่จะเห็นว่าเป็นเรื่องน่ารังเกียจและควรชัง กลับรู้สึกว่าเป็นเกียรติที่ยิ่งใหญ่ที่สุดในชีวิตของพวกเธอ เป็นเกียรติสูงสุด เช่นนั้นแล้ว พวกเธอก็กำลังด้อยค่าตนเองมิใช่หรือ?  (ใช่)  นี่คือการริบเอาสิทธิ์ของผู้หญิงไปหมด  ไม่เพียงลิดรอนสิทธิ์ในการดำรงอยู่ ศักดิ์ศรี และสิทธิมนุษยชนของผู้หญิงเท่านั้น แต่ยังทำให้พวกเธอนึกว่าเป็นเกียรติที่ยิ่งใหญ่ที่สุดอีกด้วย  นี่ไม่โหดร้ายหรอกหรือ?  โหดร้ายเป็นที่สุด!  นอกจากจะไม่มีความเป็นอิสระและไร้ซึ่งสิทธิมนุษยชนโดยสิ้นเชิงแล้ว ความสุข ความชื่นบาน และความปีติยินดีของผู้หญิงจะมีได้ก็ด้วยการเอาใจผู้ชายและทำให้พวกเขาพอใจอย่างเต็มที่เท่านั้น  ไม่ว่าผู้หญิงจะทนทุกข์กับการปฏิบัติชนิดที่ไม่เหมือนมนุษย์อย่างไร พวกเธอก็ยังต้องภาคภูมิใจในเรื่องนั้น  นี่คือการทารุณและย่ำยีผู้หญิงมิใช่หรือ?  ไม่ว่าจะเป็นผู้หญิงสมัยใหม่หรือสมัยโบราณ พวกเธอก็ยึดถือคำกล่าวที่ว่า “สตรีประทินโฉมเพื่อผู้ที่ชื่นชมตน” เป็นคติประจำใจ เป็นเป้าหมายชีวิตกันทุกคน  นี่ผิดไปหมดเลยมิใช่หรือ?  นี่คือเล่ห์กลที่ซาตานใช้ทารุณผู้คนและชักพาให้หลงผิดมิใช่หรือ?  (ใช่)  ถ้าเจ้าเป็นผู้หญิง และมีชายมาพึงใจในตัวเจ้า หัวใจของเขาเต็มไปด้วยกำหนัดเลวๆ ที่มีต่อเจ้า ถ้าเจ้ารู้เข้า เจ้าจะรู้สึกขยะแขยงหรือว่ารู้สึกเป็นเกียรติมาก?  (ขยะแขยง)  เวลาคิดถึงเจ้า เขาก็คิดถึงแต่ร่างกายและรูปลักษณ์ของเจ้า พลางปลดปล่อยแรงปรารถนาทางเพศของเขาเองไปด้วย  ยิ่งเขาหาความสำราญจากตัวเจ้า เขาก็ยิ่งเต็มไปด้วยแรงปรารถนาทางเพศต่อเจ้า สิ่งที่ถูกปลุกเร้าขึ้นมาในตัวเขาเมื่อเป็นเรื่องของเจ้ามีแต่ความคิดที่เต็มไปด้วยกำหนัดทั้งสิ้น  เขาถึงกับพยายามทำทุกทางเพื่อให้ได้เจ้ามา เขาจะได้สามารถสุขสำราญกับร่างกายของเจ้า ตอบสนองแรงปรารถนาทางเพศของเขาอย่างเต็มที่ และปลดปล่อยแรงปรารถนาทางเพศออกมาได้  ถ้าเจ้ารู้ว่าเขามีเจตนาเช่นนั้นต่อเจ้า เจ้ายังจะคิดอยู่หรือไม่ว่าคำกล่าว “สตรีประทินโฉมเพื่อผู้ที่ชื่นชมตน” นั้นถูกต้อง?  เจ้ายังจะรู้สึกอยู่หรือไม่ว่าเป็นเกียรติที่มีคนมาชอบและชื่นชม?  (ไม่)  ถ้าเจ้าเป็นหญิงที่มีสำนึกละอายแก่ใจและมีศักดิ์ศรี เช่นนั้นแล้ว เจ้าก็ควรขยะแขยงคำกล่าวนี้ ชิงชังและปฏิเสธที่จะให้ผู้คนเช่นนั้นมาชอบ  ด้วยการใช้ชีวิตเช่นนี้เท่านั้น เจ้าจึงจะมีศักดิ์ศรี  คนที่สุขสำราญไปกับเจ้าและชื่นชมเจ้าอย่างแท้จริงนั้นย่อมสุขสำราญและชื่นชมก็เพราะลักษณะนิสัยและการไล่ตามเสาะหาของเจ้า เพราะเจ้าเข้าใจความจริง และพวกเขาก็อยากได้บางสิ่งที่เป็นการเสริมสร้างจากเจ้า อยากได้รับความช่วยเหลือจากเจ้า—ไม่ใช่เพราะอยากชื่นชมร่างกายของเจ้าเพื่อที่จะปรนเปรอและตอบสนองแรงปรารถนาทางเพศของตน  ถ้าใครสักคนชื่นชมเจ้าไม่ว่าเจ้าจะมีลักษณะนิสัยเช่นใด หรือว่าเจ้าจะไล่ตามเสาะหาความจริงหรือไม่ และชื่นชมเพียงเพราะรูปลักษณ์และทรวดทรงของเจ้าชวนมองและตอบสนองแรงปรารถนาทางเพศของพวกเขาได้อย่างเต็มที่ แต่เจ้ากลับไม่รู้สึกสะอิดสะเอียนหรือชังเรื่องนี้ กลับรู้สึกว่าพวกเขาชอบเจ้า—โดยเฉพาะอย่างยิ่ง เพราะพวกเขาแตะเนื้อต้องตัวเจ้าไปแล้ว เจ้าจึงยิ่งรู้สึกว่าพวกเขาชอบเจ้า—และเจ้าถึงกับรู้สึกเป็นเกียรติในเรื่องนี้ เช่นนั้นแล้ว เจ้าก็กำลังด้อยค่าตนเอง  ไม่ว่าใครจะมีแผนการหรือมีเจตนาอันเลวต่อร่างกายของเจ้า ถ้าเจ้าไม่สนใจ และตราบใดที่พวกเขาชอบเจ้า เจ้าก็ถือว่าเป็นการให้เกียรติเจ้าเป็นพิเศษและรู้สึกเป็นเกียรติเพราะเรื่องนั้น เช่นนั้นแล้ว เจ้าก็ไม่ใช่คนที่ซื่อตรงและมีศักดิ์ศรี หรือเป็นผู้หญิงที่ดี  สมมุติว่าใครสักคนมีความต้องการทางเพศต่อเจ้า และเจ้ารู้สึกว่าพบคนที่เข้าใจเจ้าแล้ว และยังสบโอกาสที่จะปลดปล่อยแรงปรารถนาทางเพศอีกด้วย แบบนี้ก็พอกันทั้งคู่ และพวกเจ้าสองคนก็มาอยู่ด้วยกันเพราะเป็นคนหยาบช้าเหมือนกัน  ในกรณีนั้น เจ้าก็คือคนที่ไร้ซึ่งความซื่อตรงและศักดิ์ศรี ไม่คู่ควรให้ใครมาชอบ เจ้าเป็นคนประเภทเดียวกับคนมักมากในกามและลามกอนาจาร  ถ้าเจ้าเป็นหญิงที่มีศักดิ์ศรีจริง เจ้าก็ควรรู้สึกชิงชัง รังเกียจ และขยะแขยงที่มีคนมักมากในกามและลามกอนาจารเช่นนั้นมาชอบ  แน่นอนว่าถ้าสาเหตุที่มีคนมาชอบเจ้าเป็นเพราะความเป็นมนุษย์และการไล่ตามเสาะหาของเจ้าโดยแท้ หรือเพราะเจ้ามีจุดแข็งบางอย่าง นั่นก็ไม่คู่ควรแก่การรู้สึกเป็นเกียรติเช่นกัน  จุดประสงค์ของผู้คนที่กล่าวว่า “สตรีประทินโฉมเพื่อผู้ที่ชื่นชมตน” นั้นไม่ได้เรียบง่ายแค่ชายชื่นชมหญิงอย่างแน่นอน  เป็นการวางผู้ชายไว้ในฐานะที่อยู่เหนือผู้หญิงอย่างแน่นอนที่สุด  กล่าวให้ชัดเจนขึ้นก็คือ คำกล่าวนี้เกิดขึ้นภายใต้ค่านิยมที่ว่าชายเหนือกว่าและหญิงด้อยกว่า  นอกจากนี้ ความเป็นจริงก็คือผู้หญิงเป็นกลุ่มเปราะบางไม่ว่าจะอยู่ภายใต้ระบบใดทางสังคม ถูกมองว่าเป็นส่วนเสริมและเป็นของเล่นของผู้ชาย  ดังนั้นจึงแน่นอนที่สุดว่าคำกล่าวที่ว่า “สตรีประทินโฉมเพื่อผู้ที่ชื่นชมตน” ยังความเสื่อมเสียแก่ผู้หญิงทุกคน  ถ้าผู้หญิงเห็นชอบในคำกล่าวนี้กันเป็นพิเศษ นั่นก็เป็นเรื่องน่าเศร้าสำหรับผู้หญิง และคนเราควรรู้สึกเหยียดหยามผู้หญิงทุกคนที่เห็นชอบกับคำกล่าวนี้  แล้วผู้ชายควรเห็นชอบกับมุมมองที่ว่า “สตรีประทินโฉมเพื่อผู้ที่ชื่นชมตน” หรือไม่?  (ไม่)  ถ้าผู้ชายเห็นผู้หญิงประทินโฉมเพื่อคนที่ชื่นชมตน เขาย่อมจะรู้สึกว่าผู้หญิงเช่นนั้นใช้ชีวิตในลักษณะที่ด้อยค่าตัวเองอย่างยิ่ง และจะดูแคลนหญิงแบบนั้นด้วยมิใช่หรือ?  (ใช่)

ตอนนี้พวกเจ้าเห็นชัดแล้วใช่หรือไม่ว่าคำกล่าว “สตรีประทินโฉมเพื่อผู้ที่ชื่นชมตน” นั้นถูกต้องหรือว่าไม่ถูกต้อง?  (ไม่ถูกต้อง)  คำกล่าวนี้ไม่ใช่สิ่งที่เป็นบวก และไม่ใช่ความคิดหรือมุมมองที่ถูกต้อง  จงค้นดูพระคัมภีร์และพระวจนะที่พระเจ้าทรงแสดงเอาไว้เถิด—มีประโยคที่บอกผู้หญิงว่าควรประทินโฉมเพื่อคนที่ชื่นชมพวกเธอบ้างหรือไม่?  มีประโยคที่แบ่งสถานะชายหญิงออกเป็นระดับชั้น โดยกล่าวว่าผู้ชายอยู่เหนือผู้หญิงบ้างหรือไม่?  ไม่มี  สิ่งที่บันทึกไว้ในหนังสือปฐมกาลในพระคัมภีร์ก็คือ ผู้หญิงคือกระดูกจากกระดูกของชายและเนื้อจากเนื้อของเขา  ทั้งชายและหญิงต่างก็เป็นมนุษย์ที่พระเจ้าทรงสร้างขึ้นมา เท่าเทียมกันเฉพาะพระพักตร์พระเจ้า ไม่มีการแบ่งระดับชั้น ไม่มีการแบ่งแยกว่าเหนือกว่าและด้อยกว่า  การแบ่งผู้คนออกเป็นผู้ที่เหนือกว่าและด้อยกว่า และการแบ่งระดับสถานะนี้เป็นสิ่งที่ซาตานทำ นี่คือข้อพิสูจน์ที่แท้จริงว่าซาตานกดขี่และข่มเหงผู้หญิง  นับตั้งแต่พระเจ้าทรงสร้างมวลมนุษย์ขึ้นมาในปฐมกาล ชายหญิงล้วนเท่าเทียมในสายพระเนตรของพระเจ้า  ทั้งสองคือสิ่งมีชีวิตทรงสร้างและเป็นเป้าหมายที่พระเจ้าจะทรงช่วยให้รอด  พระเจ้าไม่เคยตรัสว่าชายเหนือกว่าและหญิงด้อยกว่า หรือตรัสว่าชายควรเป็นศีรษะหรือเป็นเจ้านายของหญิง ชายควรอยู่เหนือหญิง ชายควรมีความสำคัญกว่าหญิงในเรื่องงาน หรือชายมีความคิดเห็นของตนเองและเป็นเสาหลักส่วนหญิงนั้นควรฟังชายให้มากขึ้น  พระเจ้าไม่เคยตรัสอะไรเช่นนั้น  เป็นเพราะความเสื่อมทรามของซาตานเท่านั้น คำกล่าวเรื่องชายเหนือกว่าและหญิงด้อยกว่าจึงก่อเกิดในหมู่ผู้คน จากนั้นกระแสนิยมเช่นนี้ก็ก่อตัวไปทั่วทั้งสังคมและในหมู่มนุษย์ทั้งมวล กดขี่ผู้หญิงไว้ใต้อำนาจสั่งการของชายอย่างต่อเนื่อง  และเพราะไม่เข้าใจความจริง หลังจากที่ผู้หญิงถูกกระแสนิยมเลวๆ สารพัดชนิดของซาตานครอบงำและชักพาให้หลงผิด พวกเธอจึงรู้สึกว่าเป็นรองผู้ชายหรือมีสถานะต่ำกว่าผู้ชาย  นั่นคือสาเหตุที่จนถึงทุกวันนี้ ผู้หญิงจำนวนมากยังคงเชื่อว่าคำกล่าวที่ว่า “สตรีประทินโฉมเพื่อผู้ที่ชื่นชมตน” นี้ถูกต้อง  นี่เป็นเรื่องที่น่าเศร้าอย่างยิ่ง  ถ้าผู้คนไม่เข้าใจความจริง พวกเขาย่อมถูกความคิดและมุมมองต่างๆ ของซาตานในเรื่องจำเพาะมากมายมาคอยชักพาให้หลงผิดและควบคุมเอาไว้อยู่ดี  แม้แต่เรื่องเล็กๆ นี้ก็เป็นตัวอย่างที่ชัดเจนมากมิใช่หรือ?  (ใช่)  หญิงเต็มใจด้อยค่าตนเองเพราะเหตุใด?  เพราะสภาพแวดล้อมทางสังคมโดยรวมทำให้ผู้หญิงไม่อาจมีสถานะเท่าเทียมชายได้ และทำให้ผู้หญิงต้องยอมหลีกทางให้ชายและสร้างเงื่อนไขที่อำนวยประโยชน์แก่ชาย ทั้งยังต้องเสียสละมากมายและจ่ายราคาที่แพงมากเพื่อทำให้ผู้ชายพอใจ  เรื่องนี้เกิดจากสังคม เกิดจากกระแสนิยมต่างๆ อันเลวซึ่งมีซาตานคอยนำ  ดังนั้นในตอนนี้ หลังจากที่เข้าใจความจริงในเรื่องนี้แล้ว ย่อมมีข้อสรุปที่แน่ชัดเกี่ยวกับคำกล่าวที่ว่า “สตรีประทินโฉมเพื่อผู้ที่ชื่นชมตน” มิใช่หรือ?  (ใช่)  คำกล่าวนี้คลาดเคลื่อนและไม่ตรงกับความจริง ถูกต้องหรือไม่?  (ถูกต้อง)  หลังจากที่ได้ฟังสถานการณ์ที่แท้จริงแล้ว ผู้หญิงไม่รู้สึกหรอกหรือว่าหลายปีมานี้พวกเธอมีชีวิตที่คับแค้นและถูกปิดกั้นมาโดยตลอด?  แล้วผู้หญิงยังควรประทินโฉมเพื่อคนที่ชื่นชมตนอยู่อีกหรือไม่?  (ไม่)  ในฐานะที่เป็นสมาชิกของมวลมนุษย์ทรงสร้าง ผู้หญิงแตกต่างจากชายทางด้านเพศสภาพและสรีระเท่านั้น ไม่มีความแตกต่างในแง่อื่นเลย  ในสายพระเนตรของพระเจ้า ชายหญิงไม่มีความแตกต่างทางสถานะแต่อย่างใด  พระเจ้าไม่เคยประทานข้อกำหนดแก่หญิงที่แตกต่างจากชาย ไม่ว่าจะอยู่ภายใต้รูปการณ์ใดก็ตาม  ยกตัวอย่าง ในแง่ของจำนวนประชากรที่พระเจ้าทรงเลือกสรร ความหวังที่จะได้รับความรอด โอกาสในการปฏิบัติหน้าที่ หน้าที่ที่สามารถปฏิบัติได้ และงานที่สามารถทำได้ โดยพื้นฐานแล้ว หญิงเสมอภาคกับชาย หญิงไม่ได้ด้อยไปกว่าชาย  สถานการณ์ที่แท้จริงเป็นเช่นนี้

ก่อนหน้านี้ พวกเราได้พูดถึงการสำแดงของความมักมากในกาม ความสำส่อน และการยั่วยวนของบรรดาคนเลวที่มีแก่นแท้ธรรมชาติของมาร และยังได้พูดถึงวิธีปฏิบัติต่อคนเลวหากคนเราพบเจอพวกเขาในเรื่องของการก้าวเข้าสู่ความสัมพันธ์แบบคู่รักหรือการมองหาคู่ครองอีกด้วย  พวกเจ้าหวังที่จะพบคนเช่นนั้นเพื่อให้มีประสบการณ์กับความรักในช่วงเวลาหนึ่ง ได้ทำตัวตามสบายสักครั้ง และปล่อยตัวปล่อยใจสักครั้งหรือไม่?  (ไม่)  แล้วพวกเจ้าหวังที่จะพบคนรักในฝันของพวกเจ้า เนื้อคู่ของพวกเจ้า คนที่ใช่ของพวกเจ้าหรือไม่?  (ไม่)  ไม่ว่าเจ้าจะหวังเช่นนั้นหรือไม่ก็ไม่สำคัญ  สิ่งสำคัญคือเจ้าต้องมีวิจารณญาณเกี่ยวกับคนที่มักมากในกาม สำส่อน และยั่วยวนเหล่านี้ซึ่งมีแก่นแท้ธรรมชาติที่เลวร้าย และเจ้าต้องอยู่ให้ห่างจากพวกเขา  ในคำพูดของผู้ไม่มีความเชื่อ ส่วนใหญ่ผู้คนเหล่านี้เป็นผู้เล่นที่มากประสบการณ์ เจ้าชู้และโรแมนติก  ผู้ใหญ่ส่วนมากควรที่จะแยกแยะคนประเภทนี้ได้เมื่อพบเจอเขา บางที หลังจากมีปฏิสัมพันธ์กันสักสองสามครั้ง ผู้ใหญ่ส่วนมากจะรู้ว่าเขาเป็นคนประเภทนี้  คนประเภทนี้จีบคนโดยไม่เลือก ไม่ว่าเจ้าจะอายุเท่าใด ตราบใดที่เจ้าหน้าตาดีพอสมควร เขาก็อาจจะจีบเจ้า ทำให้เจ้าตกหลุมพรางของเขาโดยไม่รู้ตัวแม้แต่น้อยว่าเกิดอะไรขึ้น  เขามักจะเอ่ยคำพูดที่อ่อนโยนและนุ่มนวลกับเจ้า และแสดงความห่วงใย ความเอาใจใส่ และการคำนึงถึงเจ้า  เขาหาโอกาสที่จะส่งสายตาให้เจ้า เสิร์ฟชาหรือน้ำให้เจ้า และบางครั้งถึงกับซื้อของขวัญชิ้นเล็กๆ ช็อกโกแลต และอื่นๆ ให้เจ้า  เมื่อเจ้าไม่ระแวดระวังโดยสิ้นเชิง เขาก็จะทะลวงการป้องกันของเจ้าและเข้ามาในหัวใจของเจ้า  เจ้าจะได้แต่คิดถึงเขา และรู้สึกเหมือนมีผีเสื้อบินอยู่ในท้องไปโดยไม่รู้ตัว หากเจ้าไม่เห็นเขาเพียงไม่กี่วัน เจ้าก็รู้สึกเหมือนขาดอะไรไป พลางคิดว่า “คนรอบตัวฉันไม่มีใครที่ห่วงใยฉันเหมือนเขา ดูเหมือนฉันจะตกหลุมรักเขาเข้าแล้ว  เขาจะตกหลุมรักฉันเหมือนกันไหมนะ?”  นี่คือสภาวะแบบใด?  (การตกลงสู่การทดลอง)  ผู้เล่นที่มากประสบการณ์บางคนเชี่ยวชาญในการดึงผู้อื่นเข้ามาโดยการปล่อยพวกเขาไป หลังจากแสดงความห่วงใยต่อเจ้ามาระยะหนึ่งและยั่วให้เจ้าอยากแล้ว พวกเขาก็จะหายตัวไป ทำให้เจ้าติดกับด้วยตัวเจ้าเอง  เมื่อเจ้าตระหนักว่าเจ้าได้ตกหลุมรักพวกเขาและขาดพวกเขาไม่ได้ เจ้าก็ได้ตกลงไปในบ่วงแห่งความรัก และเจ้าก็กลายเป็นต้องมนตร์สะกดเสียแล้ว  เมื่อต้องมนตร์สะกด เจ้าก็ถูกพวกเขาจับตัวเอาไว้อย่างสมบูรณ์  บ่วงแห่งความรักที่ผู้คนตกลงไปนี้คืออะไร?  สิ่งนี้ไม่ใช่ความรักใคร่เอ็นดูในครอบครัว มิตรภาพ หรือความห่วงใยและความรักระหว่างผู้คน แต่เป็นตาข่ายแห่งความปรารถนาทางเพศ  เมื่อเจ้าตกลงไปในบ่วงแห่งความปรารถนาทางเพศ เจ้าก็สามารถสูญเสียการควบคุมได้อย่างง่ายดาย  ผู้คนมากกว่าร้อยละเก้าสิบห้า โดยเฉพาะคนหนุ่มสาว ไม่สามารถเอาชนะสิ่งนี้และไม่สามารถหนีพ้นจากกับดักเช่นนี้ได้  เช่นนั้นแล้วควรทำอย่างไร?  ในเมื่อเจ้ารู้ว่าการหนีให้พ้นจากกับดักเช่นนี้เป็นเรื่องที่ยากมาก ก็อย่าปล่อยให้ตัวเองตกลงไป  จงทำทุกวิถีทางที่เป็นไปได้เพื่ออยู่ห่างจากผู้คน สิ่งทั้งหลาย หรือสภาพแวดล้อมที่อาจนำเจ้าไปสู่กับดักนั้น  จงรักษาระยะห่างของเจ้าสักระยะหนึ่ง อีกทั้งอธิษฐานถึงพระเจ้าและอ่านพระวจนะของพระเจ้า   ความต้องการทางเพศของเจ้าจะค่อยๆ เบาบางลงและหายไป กับดักดังกล่าวจะไม่มีอำนาจเหนือเจ้าอีกต่อไป และโดยพื้นฐานแล้วเจ้าจะเอาชนะการทดลองนี้ได้  อย่างไรก็ตาม ไม่รู้ว่าครั้งต่อไปที่เจ้าพบเจอการทดลองและกับดักเช่นนี้เจ้าจะเป็นอย่างไร เจ้าจะสามารถเอาชนะสิ่งเหล่านั้นได้หรือไม่  วิธีเดียวคือการมาเฉพาะพระพักตร์พระเจ้าบ่อยๆ เพื่ออธิษฐานและแสวงหาความจริง และอยู่ให้ห่างจากการทดลองต่างๆ  แน่นอนว่า การเตรียมตัวเจ้าให้พร้อมด้วยความจริงและการเข้าใจความจริงเป็นสิ่งพื้นฐานที่สุด  แต่การเตรียมตัวเจ้าให้พร้อมด้วยความจริงนั้นไม่ง่าย การนี้กำหนดให้เจ้าก้าวผ่านประสบการณ์บางอย่าง และวุฒิภาวะของเจ้าก็ไม่ได้เติบโตเร็วขนาดนั้น ดังนั้น การป้องกันในแง่มุมต่างๆ ของเจ้าจึงไม่สามารถสร้างขึ้นได้เร็วขนาดนั้นเช่นกัน  เช่นนั้นแล้วควรทำอย่างไร?  เจ้าต้องใช้ชีวิตเฉพาะพระพักตร์พระเจ้าบ่อยๆ มีการชี้แนะจากพระวจนะของพระเจ้า พระราชกิจของพระวิญญาณบริสุทธิ์ และการคุ้มครองของพระเจ้า   เมื่อมีทั้งหมดนี้ บวกกับความแน่วแน่ส่วนตัวของเจ้า เจ้าก็จะมีมาตรการป้องกันเมื่อเผชิญกับการทดลองเช่นนั้น  นอกจากนี้ เมื่อเจ้ารู้ถึงธรรมชาติของเรื่องนี้และผลสืบเนื่องที่จะตามมา เจ้าก็จะหลีกเลี่ยงสภาพแวดล้อมดังกล่าวอย่างมีสติ ซึ่งจะพิสูจน์ให้เห็นว่าเจ้ามีความความแน่วแน่ที่จะปฏิเสธการทดลองเช่นนั้น  แล้วจากนั้น พระเจ้าก็จะทรงช่วยเหลือเจ้าให้รอดพ้นจากการทดลองดังกล่าวเพราะท่าทีของเจ้า และเพราะความปรารถนาส่วนบุคคลของเจ้า  หากเจ้าพบเจอสภาพแวดล้อมดังกล่าว อีกทั้งรู้สึกรังเกียจและเกลียดชังอยู่ในใจแต่ไม่รู้ว่าจะปฏิเสธอย่างไร เช่นนั้นก็จงอธิษฐานถึงพระเจ้า ขอให้พระองค์ทรงคุ้มครองเจ้า และเอาสภาพแวดล้อมดังกล่าวออกไปจากเจ้าเสีย  เมื่อเจ้ามีคำวิงวอนและความปรารถนาเช่นนั้น บางที คนที่ทำให้เกิดการทดลองที่อันตรายต่อเจ้าอาจจะถูกย้ายออกไปเนื่องจากความจำเป็นในเรื่องงานของคริสตจักร ทำให้เขาไม่สะดวกที่จะติดต่อเจ้าอีก และเจ้าจะไม่พบเจอเขาอีกต่อไป  นี่คือพระเจ้าทรงกำลังช่วยเหลือเจ้า นี่คือการคุ้มครองของพระเจ้า  เพราะพระเจ้าทอดพระเนตรเห็นความปรารถนาส่วนตัว ท่าที ความมุ่งมั่น และความแน่วแน่ของเจ้า พระองค์จึงจะทรงช่วยเหลือเจ้าอย่างแข็งขันและเต็มที่เพื่อให้เจ้าลุล่วงความปรารถนาของตน เป็นการสัมฤทธิ์ผลลัพธ์ในการคุ้มครองเจ้า  เมื่อคนคนนี้จากไปและไม่คุกคามเจ้าอีกต่อไป เจ้าอาจจะรู้สึกว่างเปล่าอยู่ภายในเล็กน้อย คิดว่าน่าเสียดายอยู่นิดหน่อยที่เขาจากไป และถึงกับนึกฝันว่า “หากเขายังอยู่ที่นี่ พวกเราจะเข้ากันได้ดีไหม?”  ในบางครั้ง ความคิดเช่นนั้นอาจเกิดขึ้น แต่ด้วยการคุ้มครองของพระเจ้า ท้ายที่สุดแล้วเจ้าจะถูกกันให้อยู่ห่างจากการทดลอง  โดยไม่รู้ตัว เรื่องนี้ก็ค่อยๆ จางหายไปจากหัวใจของเจ้า ค่อยๆ ถอยห่างไปจากเจ้า และเมื่อเวลาผ่านไป เจ้าจะได้ความสงบสุขของเจ้าคืนมา กลับไปสู่สภาวะชีวิตก่อนหน้านี้และความนึกคิดที่เป็นปกติของเจ้า  เมื่อมาถึงจุดนี้ เรื่องนี้ก็เป็นอันสิ้นสุด  เรื่องนี้ไม่ได้ก่อให้เกิดภัยคุกคามหรือการก่อกวนใดๆ ต่อเจ้า แต่กลับกลายเป็นหลักฐานและคำพยานอันทรงพลังถึงชัยชนะของเจ้าที่มีต่อซาตาน รวมถึงต่อการหลบเลี่ยงและการปฏิเสธมารของเจ้า  นี่เป็นเรื่องที่ดีมากมิใช่หรือ?  (ใช่)  เมื่อการทดลองนี้กำลังจะก่อให้เกิดภัยคุกคามต่อเจ้า ในช่วงเวลาที่อันตรายนั้น ด้วยท่าทีและการให้ความร่วมมือของเจ้า พระเจ้าจึงทรงคุ้มครองเจ้า  พระเจ้าทรงจัดเตรียมสภาพแวดล้อมที่เหมาะสมให้แก่เจ้า ทำให้เจ้าตั้งมั่นได้  สิ่งนี้ส่งเสริมการเติบโตทางวุฒิภาวะของเจ้า สิ่งนี้จะเพิ่มพูนความเชื่อของเจ้า เพิ่มพูนความแน่วแน่และความอยากที่จะปฏิบัติความจริงของเจ้า มอบแรงจูงใจให้เจ้า และทำให้วุฒิภาวะของเจ้าเติบโตขึ้น  เมื่อการทดลองนี้เกิดขึ้นกับเจ้า หากเจ้าไม่เต็มใจที่จะปฏิเสธหรือหลีกเลี่ยงมัน ไร้ซึ่งความเต็มใจที่จะปฏิบัติความจริง เพียงแค่ปล่อยให้การทดลองนี้เกิดขึ้นอย่างอิสระ และเต็มใจที่จะยอมรับการทดลองนี้ ถึงกับเต็มใจที่จะยอมรับการคุกคามและการพัวพันของมารเสียด้วยซ้ำ และเจ้าก็เพลิดเพลินกับสภาวะเช่นนั้นมากขึ้นเรื่อยๆ เต็มใจที่จะใช้ชีวิตอยู่ในสภาพแวดล้อมเช่นนั้นมากขึ้นเรื่อยๆ และเจ้าไม่กระตือรือร้นที่จะอธิษฐานถึงพระเจ้าเพื่อขอให้พระองค์ทรงนำสภาพแวดล้อมเช่นนั้นออกไป—เมื่อทอดพระเนตรเห็นว่าท่าทีที่เจ้ามีต่อเรื่องนี้เป็นเช่นนี้ พระเจ้าก็จะไม่ทรงบังคับเจ้า  ในการกระทำของพระเจ้า พระองค์ไม่เคยทรงบังคับผู้ใด  ในเมื่อเจ้าชอบคนคนนี้มากเหลือเกิน ในเมื่อเจ้ารู้สึกว่าเขาสามารถนำความสุขและความชื่นบานอันยิ่งใหญ่มาให้เจ้า มอบความยินดีให้เจ้าได้ พระเจ้าก็จะไม่ทรงพรากความชื่นบานและความสุขเช่นนั้นไปจากเจ้า และพระเจ้าจะไม่ทรงย้ายคนคนนี้ออกไป  สำหรับผลสืบเนื่องนั้น เจ้าต้องแบกรับสิ่งเหล่านั้นเพียงลำพัง  สิ่งที่จะเกิดขึ้นก็คือ เจ้าจะค่อยๆ ตกลงสู่การทดลองและการพัวพันในทางกามารมณ์ของหมู่มาร ของคนที่เลว มักมากในกาม และสำส่อน จนท้ายที่สุดก็สูญเสียการตำหนิจากมโนธรรมของเจ้าและการสถิตของพระเจ้าไป  หลังจากเพลิดเพลินกับความสุขและความชื่นบานยินดีของการลุ่มหลงในความปรารถนาทางเพศของเนื้อหนัง เจ้าจะรู้สึกไม่ละอายใจและไม่สามารถถอนตัวออกจากการทดลองดังกล่าวได้ ไม่สามารถดึงตัวเองออกจากบ่วงแห่งความปรารถนาทางเพศได้—นี่คือสิ่งที่เรียกว่าการปล่อยตัวให้ตกลงสู่ความเสื่อมทราม  เจ้ารู้สึกว่าเจ้าเป็นคนที่มีความสุขที่สุด เจ้าเพลิดเพลินกับความสุขและความชื่นบานยินดีนี้อย่างมาก รู้สึกโชคดีที่มีความสุขและความชื่นบานยินดีเช่นนี้ และพอใจมากที่ติดอยู่ในบ่วงแห่งความรักเช่นนี้  แล้วพระเจ้าจะยังจะทรงทำหรือตรัสสิ่งใดได้อีก?  พระเจ้าจะไม่ประทานคำใบ้ใดๆ แก่เจ้า จะไม่ทรงเตือนเจ้าในเรื่องใดทั้งสิ้น และจะไม่ทรงทำสิ่งใดเลย  จงเดินหน้าและเสพสุขต่อไปเถิด  ผลลัพธ์สุดท้ายสำหรับบรรดาผู้ที่ติดอยู่ในบ่วงแห่งความปรารถนาทางเพศเป็นสิ่งที่คาดเดาได้  ไม่มีใครที่ตกลงไปในบ่วงแห่งความรักแล้วลงเอยด้วยความสุขหรือความชื่นบานยินดี ตรงกันข้าม จุดจบนั้นมีแต่จะเจ็บปวดและน่าโศกเศร้าเท่านั้น  เจ้าต้องแบกรับผลสืบเนื่องเช่นนั้นเพียงลำพัง และเจ้าก็สมควรที่จะต้องแบกรับสิ่งเหล่านั้น  พระเจ้าทรงกระทำการอย่างมีหลักธรรมใช่หรือไม่?  (ใช่)  พระเจ้าทรงเคารพทางเลือกของเจ้า  อย่าคิดว่า “พระเจ้าจะทรงจับตาดูฉันและคอยควบคุมฉัน พระองค์จะไม่ทรงปล่อยให้ฉันคบหาดูใจ และจะไม่ทรงปล่อยให้ฉันตอบสนองความต้องการทางเพศของตัวเอง”  เจ้าคิดผิดแล้ว พระเจ้าไม่ทรงก้าวก่ายเจ้า  สิ่งที่พระเจ้าทรงต้องการทำคือคุ้มครองเจ้าจากการตกลงสู่การทดลอง จากการถูกคนชั่วชักพาให้หลงผิด จากการถูกซาตานย่ำยีและสร้างความเสียหายแสนสาหัส  แต่หากเจ้าเลือกที่จะไปกับซาตาน พระเจ้าก็ตรัสว่านั่นคือเสรีภาพของเจ้าและทางเลือกของเจ้า ตราบใดที่เจ้าเต็มใจ ตราบใดที่เจ้าไม่นึกเสียใจ พระเจ้าก็จะไม่ทรงบังคับเจ้า เจ้าเป็นคนเดียวที่ต้องเก็บเกี่ยวสิ่งที่เจ้าหว่านไว้ และเมื่อถึงเวลาที่เจ้าร้องไห้อย่างน่าเวทนา ก็อย่าพร่ำบ่นว่าพระเจ้าไม่ได้ทรงเตือนเจ้า และอย่าพร่ำบ่นว่าพระเจ้าไม่ได้ทรงคุ้มครองเจ้า  พระเจ้าทรงต้องการคุ้มครองเจ้า พระเจ้าทรงต้องการให้เจ้าอยู่ห่างจากการทดลอง แต่เจ้ากลับปฏิเสธ  หากพระเจ้าจะทรงย้ายคนที่เจ้าชอบออกไป คนที่เจ้าเข้าไปพัวพันด้วยในบ่วงแห่งความรัก เจ้าก็จะไปตามหาพวกเขา เจ้าจะทำตัวเหมือนคนบ้า เจ้าจะสูญเสียการควบคุม เจ้าจะพร่ำบ่นพระเจ้า เจ้าจะดูหมิ่นพระเจ้า—ดูหมิ่นว่าพระเจ้าไม่ใส่พระทัย ดูหมิ่นว่าพระเจ้าไม่ทรงเห็นอกเห็นใจเจ้า และดูหมิ่นว่าพระเจ้าไม่ทรงจัดเตรียมเงื่อนไขที่สะดวกสบายให้เจ้า  แท้จริงแล้ว การดูหมิ่นพระเจ้านั้นไร้ประโยชน์  พระเจ้าจะไม่ทรงทำเช่นนั้น พระเจ้าจะไม่ทรงทำให้ผู้คนทำสิ่งที่พวกเขาไม่เต็มใจทำ  พระเจ้าประทานเจตจำนงเสรีให้มนุษย์  ในเมื่อเจ้าเลือกเส้นทางนั้นด้วยตัวเจ้าเอง เจ้าก็ต้องแบกรับผลสืบเนื่องอันเลวร้ายที่เกิดขึ้นในท้ายที่สุดเพียงลำพัง  ไม่มีผู้ใดจะมารับเคราะห์แทนเจ้า  บัดนี้เรื่องนี้ชัดเจนแล้วใช่หรือไม่?  (ใช่)

หากบางคนเผชิญกับการพัวพันของหมู่มารและเหล่าซาตาน—ของคนเลว—และไม่ปฏิเสธพวกเขา แต่เต็มใจที่จะใช้ชีวิตร่วมกับพวกเขา นี่ก็คือทางเลือกของพวกเขาเอง   เมื่อท้ายที่สุดการนี้ทำให้เกิดผลสืบเนื่องอันขมขื่น พวกเขาก็ไม่ควรโทษผู้อื่น พวกเขาทำได้เพียงเกลียดชังตนเองที่ต่ำทรามเกินไปและเบี่ยงเบนเกินไป และควรตบหน้าตนเองและสาปแช่งตนเอง  ไม่ว่าท้ายที่สุดเจ้าจะเก็บเกี่ยวผลอันขมขื่นแบบใด ก็ไม่เกี่ยวอะไรกับพระเจ้าเลย  จงอย่ากล่าวว่า “เหตุใดพระเจ้าจึงไม่ทรงคุ้มครองฉัน?  เหตุใดพระเจ้าจึงไม่ทรงหยุดฉันในตอนนั้น?”  เราขอบอกเจ้าว่า พระเจ้าทรงไม่มีภาระผูกพันเช่นนั้น พระองค์ได้ตรัสสิ่งที่พระองค์ควรตรัสกับเจ้าอย่างชัดเจนแล้ว  เจ้าเป็นคนที่มีความสามารถในการคิดได้ด้วยตนเอง พระเจ้าได้ประทานเจตจำนงเสรีให้เจ้า และเจ้ามีสิทธิ์ที่จะเลือกอย่างอิสระ  ดังนั้น พระเจ้าจึงประทานสิทธิ์ในการเลือกให้แก่เจ้าในยามที่เจ้าพบเจอสิ่งใดก็ตาม  ในเมื่อเจ้ามีสิทธิ์ที่จะเลือก ผลไม้อันขมขื่นที่เจ้าเก็บเกี่ยวในท้ายที่สุดจึงมาจากทางเลือกของเจ้าเอง ดังนั้นเจ้าจึงไม่ควรพร่ำบ่นพระเจ้าหรือโยนความผิดไปทุกที่ที่เจ้าจะทำได้  พระราชกิจที่พระเจ้าทรงทำคือการบอกความจริงแก่เจ้าและแสดงให้เจ้าเห็นเส้นทางสู่ความรอด  ส่วนเจ้าจะเลือกติดตามพระเจ้าหรือติดตามซาตานก็ขึ้นอยู่กับเจ้า  หากเจ้าเป็นคนที่ได้รับพรและเต็มใจที่จะไล่ตามเสาะหาความจริง เช่นนั้นก็จงติดตามพระเจ้า  หากเจ้าไม่รักความจริง แต่กลับรักโลกและรักความเลวร้าย—หากชีวิตของเจ้าเป็นเพียงชีวิตที่ไร้ค่า—เช่นนั้นก็จงเลือกติดตามซาตาน ไม่มีใครห้ามเจ้าเลย  มาจนถึงทุกวันนี้ บางคนยังคงเข้าใจผิดเกี่ยวกับพระเจ้าและพระนิเวศของพระเจ้า โดยพร่ำบ่นอยู่เสมอว่า “ฉันอายุสามสิบหรือสี่สิบกว่าแล้ว ฉันยังไม่เคยมีแฟนหรือแต่งงานเลย—พระนิเวศของพระเจ้าไม่อนุญาต!”  พระนิเวศของพระเจ้าเคยจำกัดห้ามผู้คนจากการคบหาดูใจหรือแต่งงานเมื่อไรกัน?  นี่คือเสรีภาพของเจ้า พระนิเวศของพระเจ้าไม่ก้าวก่าย  อย่างไรก็ตามมีเงื่อนไขอยู่หนึ่งข้อ กล่าวคือ หากเจ้ามีการคบหาดูใจหรือแต่งงาน เช่นนั้นเจ้าก็ไม่สามารถทำหน้าที่ในคริสตจักรที่ปฏิบัติหน้าที่เต็มเวลาได้ เพราะการมีความสัมพันธ์แบบคู่รักและไม่มีจิตใจที่จะทำหน้าที่ของเจ้าอีกต่อไปจะเป็นอุปสรรคต่องานของคริสตจักร  หากเจ้าต้องการคบหาดูใจและแต่งงานจริงๆ เช่นนั้นก็จงส่งมอบงานที่เจ้ารับผิดชอบเสียก่อน และพวกเราก็จะแยกทางกันชั่วคราว  ทุกคนเข้าใจหลักธรรมในเรื่องนี้อย่างชัดเจนใช่หรือไม่?  (ใช่)  หากใครต้องการคบหาดูใจหรือแต่งงาน นั่นก็ไม่เป็นไรเลย ไม่มีใครจำกัดห้ามในเรื่องนี้  อย่างไรก็ตาม การจีบเพศตรงข้ามอย่างไม่เลือกหน้าและการก่อกวนชีวิตคริสตจักรเป็นสิ่งที่ยอมรับไม่ได้  บรรดาผู้ที่จีบผู้อื่นอย่างไม่เลือกหน้าคือมาร พวกเขาคือคนเลว มักมากในกาม และสำส่อน และพระนิเวศของพระเจ้าก็ไม่อนุญาตให้มีผู้คนเช่นนั้นอยู่เป็นอันขาด  คนประเภทนี้เที่ยวจีบและคุกคามผู้อื่นอย่างไม่เลือกหน้าไม่ว่าพวกเขาจะอยู่ในกลุ่มคนใดก็ตาม  พวกเขาก่อให้เกิดความตื่นตระหนกและทำให้ผู้คนรู้สึกกระสับกระส่ายและไม่สบายใจอยู่เสมอราวกับภัยร้าย  ไม่ว่าพวกเขาจะใช้ชีวิตคริสตจักรที่ใด การก่อกวนของพวกเขาก็สร้างบรรยากาศที่เลวร้ายและเปลี่ยนคริสตจักรให้กลายเป็นความยุ่งเหยิงที่ไร้ระเบียบ  พวกเขาไม่เพียงบ่อนทำลายงานของคริสตจักรเท่านั้น แต่ยังก่อกวนระเบียบที่ปกติของพี่น้องชายหญิงที่กำลังทำหน้าที่ของตนอีกด้วย  ผู้คนเช่นนั้นต้องถูกจับตาดูและถูกจำกัดห้ามอย่างเข้มงวด และบรรดาผู้ที่ก่อให้เกิดผลกระทบที่ร้ายแรงต้องถูกแยกตัวหรือถูกคัดออก  บางคนกล่าวว่า “ฉันสร้างความเสียหายให้คนแค่ไม่กี่คน—นั่นไม่ใช่ปัญหาใหญ่ใช่ไหม?”  หากเจ้าสามารถสร้างความเสียหายต่อคนไม่กี่คนได้ เจ้าก็สามารถสร้างความเสียหายต่อคนหลายสิบคนได้เช่นกัน  นี่คือสิ่งที่น่าต่ำทรามที่เจ้าเป็น  การจีบผู้อื่นอย่างไม่ยั้งคิดและการปลดปล่อยความปรารถนาทางเพศอย่างไม่เหมาะสมในคริสตจักร—ซึ่งเป็นการสร้างความเสียหายต่อผู้คน—เป็นสิ่งที่ยอมรับไม่ได้  หากเจ้าต้องการจีบผู้คน ก็จงไปที่สถานที่แห่งความมัวเมาของโลกที่ไม่มีความเชื่อเถิด ที่นั่นไม่มีใครจำกัดห้ามเจ้า  แต่พระนิเวศของพระเจ้า ซึ่งเป็นสถานที่ที่พี่น้องชายหญิงทำหน้าที่ของตนนั้นเคร่งขรึม เงียบสงบ และศักดิ์สิทธิ์ พระนิเวศของพระเจ้าไม่อนุญาตให้มารหรือซาตานใดๆ มาก่อกวนหรือบ่อนทำลายที่แห่งนี้  หากใครต้องการเปลี่ยนคริสตจักรให้เป็นสถานที่สำหรับการคบหาดูใจหรือความสำส่อน การลุ่มหลงในความปรารถนาทางเพศตามอำเภอใจ นั่นย่อมเป็นสิ่งที่ยอมรับไม่ได้โดยสิ้นเชิง!  นี่คือคริสตจักร สถานที่แห่งพระราชกิจของพระเจ้า สถานที่ซึ่งพระวิญญาณบริสุทธิ์ทรงพระราชกิจเพื่อชำระให้บริสุทธิ์และทำให้ผู้คนเพียบพร้อม  ทุกคนไม่ว่าชายหรือหญิงต้องเป็นคนที่มีเกียรติและดีพร้อม และใส่ใจกับงานที่ถูกควร  ไม่อนุญาตให้จีบผู้อื่นอย่างไม่เลือกหน้า และไม่อนุญาตให้ปลดปล่อยความปรารถนาทางเพศอย่างไม่เหมาะสมเช่นกัน  หากเจ้าไม่สามารถควบคุมความปรารถนาทางเพศของเจ้าได้และเพียงแค่ต้องการปลดปล่อยมันออกมา เช่นนั้นก็จงเลือกแต่งงานกับคนที่เหมาะสม อย่าจีบผู้อื่นอย่างไม่เลือกหน้าภายในคริสตจักร  ใครก็ตามที่จีบผู้อื่นอย่างไม่เลือกหน้าและก่อให้เกิดความเดือดดาลจากพี่น้องชายหญิงควรถูกคัดออกหรือถูกขับไล่โดยเร็ว เพื่อไม่ให้พวกเขาก่อกวนชีวิตคริสตจักรต่อไป  เข้าใจหรือไม่?  (เข้าใจ)  ต้องมีขอบเขตระหว่างชายและหญิง  หากผู้ชายคอยป้วนเปี้ยนอยู่กับกลุ่มผู้หญิงเสมอ ไม่ใช่เพราะเหตุผลเรื่องงาน และไม่ใช่เพราะมีเรื่องสำคัญที่ต้องจัดการ แต่เพื่อโอ้อวดตัวเองในหมู่ผู้หญิง ปลดปล่อยความปรารถนาทางเพศ และจีบพวกเธออย่างไม่เลือกหน้า นี่ก็คือการคุกคาม  หากผู้หญิงคอยป้วนเปี้ยนอยู่กับกลุ่มผู้ชายเสมอไม่ว่าจะมีเหตุผลหรือไม่ก็ตาม มักจะจีบพวกเขาอย่างไม่ยั้งคิด ส่งสายตาให้พวกเขาและโปรยเสน่ห์ของเธอ เธอก็ควรถูกจัดการในฐานะมารเช่นกัน  หากเจ้ากำลังพูดคุยหารือหรือสามัคคีธรรมเรื่องงานตามปกติ นี่เป็นสิ่งที่ยอมรับได้ แต่การจีบและหยอกเอินผู้อื่นอย่างไม่เลือกหน้านั้นเป็นสิ่งที่ยอมรับไม่ได้  พฤติกรรมใดๆ ที่ก่อให้เกิดความวุ่นวายถือเป็นการก่อกวนชีวิตคริสตจักรและทำลายระเบียบตามปกติของงานคริสตจักร และเป็นสิ่งต้องห้ามในพระนิเวศของพระเจ้า  ทุกคนควรปฏิเสธและอยู่ห่างจากมารที่มักมากในกาม สำส่อน และยั่วยวนทางเพศเหล่านี้  เมื่อคนส่วนใหญ่ลุกขึ้นมาปฏิเสธ เปิดโปง และหลบเลี่ยงพวกเขา ทำให้แน่ใจว่าความพยายามของพวกเขาที่จะจีบผู้อื่นนั้นล้มเหลว และไม่เปิดโอกาสให้พวกเขาได้ทำตามใจชอบในทุกสถานการณ์ใด พวกเขาก็จะค่อยๆ หยุดสิ่งที่พวกเขากำลังทำอยู่  หากพวกเขาไม่สามารถทำหน้าที่ของตนได้ตามปกติ และพวกเขาเพียงแต่จีบและก่อกวนผู้อื่นอย่างไม่ยั้งคิดในยามที่ตนมีเวลาว่าง เที่ยวมีความสัมพันธ์แบบคู่รักไปทั่ว และเพลิดเพลินกับความรู้สึกของการมีความสัมพันธ์แบบคู่รัก เช่นนั้นก็จงคัดพวกเขาออกทันที  จงรีบตัดปมปัญหานีทิ้งและจัดการกับบุคคลที่สำส่อนเหล่านี้—อย่าให้โอกาสพวกเขาได้ก่อกวนผู้คนอีก  ผ่านสามัคคีธรรมของพวกเรา ตอนนี้เรื่องนี้ชัดเจนแล้วใช่หรือไม่?  (ใช่)  พวกเจ้าได้รับสิ่งใดบ้างหรือไม่?  พวกเจ้ามีเส้นทางแห่งการปฏิบัติหรือไม่?  ตอนนี้พวกเจ้ามีวิจารณญาณเกี่ยวกับคนประเภทที่มักมากในกามและสำส่อนนี้แล้วใช่หรือไม่?  (ใช่)  พวกเจ้าเข้าใจชัดเจนแล้วใช่หรือไม่ว่าจะประพฤติปฏิบัติตนอย่างไร จะอยู่ในที่ทางที่เหมาะสมของตนอย่างไร และจะทำสิ่งที่พวกเจ้าพึงทำภายในความเป็นมนุษย์ที่ปกติอย่างไร?  (ใช่)  ในเรื่องนี้ มีความจริงที่ผู้คนควรเข้าใจและมีหลักธรรมแห่งการแยกแยะที่พวกเขาควรเข้าใจให้ชัดเจน และแน่นอนว่ายังมีหลักธรรมความจริงที่ผู้คนควรปฏิบัติและมีเส้นทางที่พวกเขาควรเดินอีกด้วย  เมื่อเข้าใจทั้งหมดนี้อย่างชัดเจน เรื่องนี้ก็ถือว่าได้รับการแจกแจงอย่างครบถ้วนแล้ว

สามัคคีธรรมในวันนี้ของพวกเรามีเพียงเท่านี้   ลาก่อน!

ควรไล่ตามเสาะหาความจริงอย่างไร (25)

เนื้อหาที่พวกเราสามัคคีธรรมกันครั้งที่แล้วในหัวข้อ “ละทิ้งสิ่งที่กีดขวางตนกับพระเจ้าและความเป็นปฏิปักษ์ที่คนเรามีต่อพระเจ้า” โดยเฉพาะอย่างยิ่งการจัดการแก้ไขแง่มุมต่างๆ เกี่ยวกับเนื้อหนังที่พระเจ้าใช้ในการบังเกิด  พวกเราสามัคคีธรรมกันว่าผู้คนควรทำความรู้จักและปฏิบัติต่อเนื้อหนังที่พระเจ้าใช้ในการบังเกิดอย่างไร  หลักธรรมข้อแรกคือไม่เปรียบเทียบพระเจ้าผู้ทรงบังเกิดในเนื้อหนังกับพระเจ้าบนสวรรค์  ข้อสองคืออะไร?  (ข้อสองคือไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม)  ถ้าพวกเจ้ารู้หลักธรรมสองข้อนี้ เช่นนั้นก็อย่าเปรียบเทียบพระเจ้าผู้ทรงบังเกิดในเนื้อหนังกับพระเจ้าบนสวรรค์ และอย่านำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม—เมื่อทำดังนี้ ปัญหาก็จะได้รับการแก้ไข  บัดนี้พวกเจ้ามีความเข้าใจใหม่เกี่ยวกับการทำความรู้จักพระเจ้าผู้ทรงบังเกิดในเนื้อหนังหรือเกี่ยวกับวิธีปฏิบัติต่อพระองค์บ้างหรือไม่?  พวกเจ้าละทิ้งมโนคติอันหลงผิดและความคิดฝันบางอย่างที่เคยมีมาก่อนเกี่ยวกับพระเจ้าผู้ทรงบังเกิดในเนื้อหนัง และสามารถทำความรู้จักพระเจ้าบนแผ่นดินโลกในลักษณะที่สัมพันธ์กับชีวิตจริงมากขึ้นแล้วหรือยัง?  พวกเจ้าตระหนักหรือยังว่าความคิด ความเข้าใจ หรือท่าทีบางอย่างที่พวกเจ้าเคยมีมาก่อนในเรื่องของพระเจ้านั้นเป็นผลมาจากมโนคติอันหลงผิดและความคิดฝันของมนุษย์?  บัดนี้ ด้วยการสามัคคีธรรมเช่นนี้ ก่อนอื่น ในแง่ความรู้ พวกเจ้าย่อมแก้ไขมโนคติอันหลงผิดและความคิดฝันมากมายที่มีเกี่ยวกับเนื้อหนังของพระเจ้าให้ถูกต้องแล้ว และต่อไปภายหน้า ท่าทีและแนวทางที่พวกเจ้าใช้ปฏิบัติต่อพระเจ้าก็จะสัมพันธ์กับชีวิตจริงและถูกต้องขึ้นได้บ้างอีกด้วย  พวกเจ้ามีความรู้บางอย่างจากประสบการณ์ในเรื่องนี้กันทุกคนแล้วใช่หรือไม่?  (ใช่  ก่อนหน้านี้ ข้าพระองค์มีมโนคติอันหลงผิดและความคิดฝันตามมโนภาพเกี่ยวกับเนื้อหนังที่พระเจ้าใช้ในการบังเกิดอยู่บ้าง รู้สึกว่าพระเจ้าเข้าพระทัยทุกสิ่งและรู้ทุกอย่าง  ด้วยสามัคคีธรรมสองครั้งที่ผ่านมาของพระเจ้า ข้าพระองค์จึงมาเข้าใจว่าพระเจ้าผู้ทรงบังเกิดในเนื้อหนังทรงปกติและสัมพันธ์กับชีวิตจริงเป็นพิเศษ  ตัวอย่างเช่น เวลาเสด็จไปประเทศหนึ่งๆ พระองค์ทรงค้นดูกฎหมายท้องถิ่นด้วย และถือเป็นดังหลักข้อเชื่อสำหรับประพฤติปฏิบัติองค์ตามกฎเกณฑ์และกระทำสิ่งต่างๆ ด้วยความรับผิดชอบ  ส่วนนี้กระทบใจข้าพระองค์อยู่บ้าง เพราะข้าพระองค์ไม่ได้ประพฤติปฏิบัติตนตามกฎเกณฑ์หรือทำสิ่งต่างๆ ด้วยความรับผิดชอบ บางครั้งข้าพระองค์ก็ไร้วินัย และอยากฉวยโอกาสใช้ช่องโหว่ต่างๆ  หลังจากฟังสามัคคีธรรมของพระเจ้าแล้ว ข้าพระองค์รู้สึกว่าภาพลักษณ์ของพระเจ้าที่ข้าพระองค์มีในหัวใจนี้สัมพันธ์กับชีวิตจริงและเป็นรูปธรรมขึ้นมาทันที)  บัดนี้ ด้วยการสามัคคีธรรมเนื้อหานี้ ผู้คนได้รับความรู้และเกิดความรู้สึกบางอย่างเกี่ยวกับพระเจ้าซึ่งตรงกับความเป็นจริงและสัมพันธ์กับชีวิตจริงมากขึ้น  ความรู้สึกเหล่านี้ทำให้เจ้ายิ่งรู้สึกมากขึ้นหรือไม่ถึงการดำรงอยู่ที่สัมพันธ์กับชีวิตจริงของพระเจ้า หรือว่าการมองเห็นพระเจ้าผู้ทรงบังเกิดในเนื้อหนังตรัสและกระทำการในลักษณะที่เป็นปกติและสัมพันธ์กับชีวิตจริงถึงเพียงนี้ กลับทำให้เจ้ารู้สึกว่าพระเจ้าทรงธรรมดามาก—ถึงขั้นเหลือเชื่อ—จนเจ้าเกิดความสงสัยขึ้นมาแทนและยิ่งเหินห่างจากพระเจ้า?  สิ่งที่สำแดงให้เห็นความปกติและความสัมพันธ์กับชีวิตจริงของพระเจ้านี้ไม่สอดคล้องกับมโนคติอันหลงผิดและความคิดฝันที่ผู้คนส่วนใหญ่มีอยู่ในใจเกี่ยวกับพระเจ้าอย่างสิ้นเชิง ต่างกันลิบลับ และยังเป็นสิ่งที่ผู้คนไม่เคยนึกถึงมาก่อนอีกด้วย  ดังนั้น หลังจากที่ได้ฟังเนื้อหานี้แล้ว เจ้ารู้สึกผิดหวังในเนื้อหนังที่พระเจ้าใช้ในการบังเกิดมากหรือไม่?  (ไม่  พอฟังแล้ว ข้าพระองค์กลับรู้สึกว่าภาพลักษณ์ของพระคริสต์ที่ข้าพระองค์มีในหัวใจมีความเป็นรูปธรรมมากขึ้น และพระคริสต์ก็ให้ความรู้สึกว่าเข้าถึงได้ง่ายมาก  เดิมทีข้าพระองค์คิดว่าพระคริสต์คือพระเจ้าบนสวรรค์ที่เสด็จมายังแผ่นดินโลก และพระองค์ก็ควรที่จะองอาจและยิ่งใหญ่มาก  แต่บัดนี้ข้าพระองค์เห็นแล้วว่าพระคริสต์ทรงธรรมดาและสัมพันธ์กับชีวิตจริงมาก และในทำนองเดียวกันพระองค์ก็ทรงปฏิบัติตามกฎหมายของโลกมนุษย์ พร้อมกันนั้นก็ทรงแสดงความจริงในลักษณะที่สัมพันธ์กับชีวิตจริงเพื่อจัดหาสิ่งจำเป็นให้แก่พวกเรา  นี่ทำให้รู้สึกว่าพระองค์ทรงสัมพันธ์กับชีวิตจริงและเป็นรูปธรรมอย่างยิ่ง  รู้สึกว่าความสัมพันธ์ของข้าพระองค์กับพระเจ้าไม่ค่อยห่างเหินอีกต่อไป แต่ข้าพระองค์กลับได้ใกล้ชิดกับพระเจ้ามากขึ้น)  พวกเจ้ารู้สึกเช่นนี้กันทุกคนหรือไม่?  ได้รับคล้ายกันทุกคนหรือไม่?  (ได้)  ถึงอย่างนั้นก็จำเป็นต้องสามัคคีธรรมเนื้อหานี้อยู่ดี  นี่คือความจริงแง่หนึ่งที่ผู้คนจำเป็นต้องมีและควรมีไว้ เป็นสิ่งที่ขาดไม่ได้  ในกระบวนการไล่ตามเสาะหาความจริง ความจริงแง่นี้คือสิ่งที่ผู้คนต้องเข้าใจ  เมื่อผู้คนเข้าใจความจริงแง่นี้แล้ว ความสัมพันธ์ระหว่างผู้คนกับพระเจ้าก็จะเป็นปกติมากขึ้น  ถูกต้องหรือไม่?  (ถูกต้อง)  โดยหลักใหญ่ใจความ เนื้อหานี้เกี่ยวข้องกับการสามัคคีธรรมเรื่องการสำแดงบางประการถึงความปกติและความสัมพันธ์กับชีวิตจริงของเนื้อหนังที่พระเจ้าใช้ในการบังเกิด เปิดโอกาสให้ผู้คนรู้จักแก่นแท้ของเนื้อหนังที่พระเจ้าใช้บังเกิด รวมทั้งจุดเริ่มต้นและหลักธรรมบางประการที่พระองค์ใช้ประพฤติปฏิบัติองค์และกระทำสิ่งต่างๆ  ด้วยการทำความรู้จักจุดเริ่มต้น หลักธรรม และมุมมองจำเพาะที่ทรงใช้กระทำสิ่งต่างๆ นี้ ผู้คนย่อมจะสามารถเข้าใจพระเจ้าและเข้าใจความปกติและความสัมพันธ์กับชีวิตจริงของพระองค์ได้ตามข้อเท็จจริงและในลักษณะที่สัมพันธ์กับชีวิตจริงมากขึ้น

ผ่านทางการทำความเข้าใจความปกติและความสัมพันธ์กับชีวิตจริงของพระเจ้าผู้ทรงบังเกิดในเนื้อหนัง เจ้าก็ควรที่จะสามารถตระหนักรู้มโนคติอันหลงผิดและความคิดฝันบางอย่างที่เจ้ามีเกี่ยวกับพระเจ้าบนสวรรค์ได้มิใช่หรือ?  เมื่อพระเจ้าผู้ทรงบังเกิดในเนื้อหนังเสด็จมาท่ามกลางผู้คน เวลาประพฤติปฏิบัติองค์และกระทำสิ่งต่างๆ พระองค์ย่อมปฏิบัติตามหลักธรรมของการประพฤติปฏิบัติองค์ตามกฎเกณฑ์และกระทำสิ่งต่างๆ ด้วยความรับผิดชอบ  แล้วพระเจ้าบนสวรรค์เป็นอย่างไร?  แม้พระองค์จะไม่มีพฤติกรรมที่เป็นการประพฤติปฏิบัติองค์ที่เป็นรูปธรรม และไม่ได้ทรงเกี่ยวข้องกับการประพฤติปฏิบัติตนในแง่ต่างๆ แต่เมื่อดูวิธีการที่พระเจ้าใช้ทำสิ่งต่างๆ—ไม่ว่าจะดูตามบันทึกในพระคัมภีร์ หรือตามสิ่งที่ผู้คนเข้าใจ รับรู้ และมีประสบการณ์กับการกระทำของพระเจ้า—มีอะไรขัดแย้งกับแก่นแท้และหลักธรรมที่พระเจ้าผู้ทรงบังเกิดในเนื้อหนังใช้ประพฤติปฏิบัติองค์และกระทำสิ่งต่างๆ บ้างหรือไม่?  (ไม่มี)  ในทางทฤษฎีแล้ว พวกเราควรที่จะแน่ใจได้ว่าไม่มีอะไรขัดแย้ง  แม้ผู้คนจะไม่อาจมองเห็นหรือสัมผัสพระเจ้าบนสวรรค์ได้ แต่พระองค์ก็ทรงทำสิ่งต่างๆ ด้วยความรับผิดชอบและในลักษณะที่สัมพันธ์กับชีวิตจริงเช่นกัน  เนื้อหนังที่พระเจ้าใช้ในการบังเกิดมีด้านที่ปกติและสัมพันธ์กับชีวิตจริงซึ่งผู้คนสามารถมองเห็นและทำความรู้จักได้ และพระเจ้าบนสวรรค์ก็ทรงมีด้านที่ปกติและสัมพันธ์กับชีวิตจริงเช่นเดียวกัน  พวกเราจะไม่ลงลึกเรื่องฤทธานุภาพ สิทธิอำนาจ พระปัญญา มหิทธานุภาพ และอื่นๆ ของพระเจ้า—นั่นเป็นแง่หนึ่งของการทำความรู้จักพระเจ้า ทำความรู้จักแก่นแท้ของพระเจ้า และทำความรู้จักอัตลักษณ์ของพระเจ้า ซึ่งอาจพ้นวิสัยที่พวกเจ้าจะเข้าถึง  แต่ในแง่ของบางสิ่งที่พระเจ้าทำซึ่งผู้คนสามารถมองเห็นและมีประสบการณ์ได้นั้น พระเจ้าบนสวรรค์ก็ยังคงสำแดงด้านที่ปกติและสัมพันธ์กับชีวิตจริงนี้ให้เห็น  ตัวอย่างเช่น พระคัมภีร์บันทึกไว้ว่าพระเจ้าทรงสร้างอาดัมและเอวา ระบายลมปราณของพระองค์เข้าตัวพวกเขาเพื่อให้กลายเป็นผู้คนที่มีชีวิตและวิญญาณ จากนั้นก็ให้พวกเขาอยู่ในสวนเอเดน  ก่อนที่พระเจ้าจะทรงสร้างบรรพบุรุษของมวลมนุษย์ซึ่งก็คืออาดัมและเอวา พระเจ้าได้ทำสิ่งต่างๆ หลายประการ ซึ่งล้วนเป็นการจัดหาให้แก่คนทั้งสองที่พระเจ้าทรงสร้างขึ้นมานี้  สำหรับมนุษย์แล้ว พระเจ้าทรงสร้างฟ้าสวรรค์และแผ่นดินโลก แม่น้ำและทะเลสาบ สิ่งมีชีวิตต่างๆ บนแผ่นดินโลก ฤดูกาลทั้งสี่ และสิ่งอื่นทั้งมวลที่มนุษย์จำเป็นต้องมี  ก่อนที่จะทรงสร้างคนทั้งสองนี้ พระเจ้าได้ทรงพระราชกิจนี้ทีละขั้นตอนจนเสร็จสิ้น  ในแต่ละขั้นตอนที่พระองค์ทรงลงมือนั้น สรรพสิ่งที่พระเจ้าทรงสร้างขึ้นนี้ก็ทยอยปรากฏขึ้นมาในโลกวัตถุนี้ทีละส่วนในลักษณะที่สัมพันธ์กับชีวิตจริง และนี่ก็คือสรรพสิ่งที่มองเห็นได้ด้วยตามนุษย์  เมื่อคนคู่นี้ถือกำเนิด ทุกสิ่งจึงมีอยู่พร้อมสรรพแล้ว  ส่วนสิ่งที่พระเจ้าทรงทำเพื่อพวกเขาหลังจากที่ทรงสร้างคนทั้งสองนี้ขึ้นมา นี่ก็มีบันทึกไว้ในพระคัมภีร์เช่นกัน  เริ่มแรก พระเจ้าทรงให้พวกเขาอยู่ในสวนเอเดน จากนั้นพระองค์ก็ตรัสบางสิ่งกับพวกเขาในลักษณะที่สัมพันธ์กับชีวิตจริงอย่างยิ่ง  พระองค์ตรัสว่าอย่างไร?  (“ผลไม้ทุกอย่างในสวนนี้ เจ้ากินได้ตามใจชอบ แต่ผลของต้นไม้แห่งการรู้ถึงความดีและความชั่วนั้น ห้ามเจ้ากิน เพราะในวันใดที่เจ้ากิน เจ้าจะต้องตายแน่” (ปฐมกาล 2:16-17))  พระเจ้าตรัสสั่งมวลมนุษย์ไว้เช่นนี้ จากนั้นก็มีหลายสิ่งหลายอย่างเกิดขึ้นตามมาเป็นลำดับ  หลังจากนั้น พระเจ้าทรงทำสิ่งใดเพื่ออาดัมและเอวา?  (ทรงทำเสื้อคลุมหนังสัตว์ให้พวกเขา)  พระเจ้าทรงทำเสื้อคลุมหนังสัตว์ให้พวกเขาสวมใส่ พวกเจ้าน่าจะคุ้นเคยกับเรื่องนี้เป็นอย่างมาก  สิ่งต่างๆ ที่พระเจ้าตรัส ทำ และสั่งไว้เป็นลำดับนี้ให้ภาพที่แจ่มชัดมิใช่หรือ?  (ใช่)  ด้วยภาพเหตุการณ์เหล่านี้ ผู้คนจึงตระหนักได้อย่างลึกซึ้งหรือแท้จริงว่าสิ่งที่เผยให้เห็นหรือแฝงอยู่ในทุกความเคลื่อนไหวของพระเจ้าไม่ได้กลวงเปล่า และยิ่งไปกว่านั้น ภาพเหตุการณ์ดังที่ทุกสิ่งที่พระเจ้าทรงกระทำต่างก็นำเสนอให้ผู้คนเห็นก็ไม่ได้กลวงเปล่าเช่นกัน  ถูกต้องหรือไม่?  (ถูกต้อง)  สิ่งที่พระเจ้าทำไม่มีสักสิ่งเดียวที่กลวงเปล่า และไม่มีแม้แต่สิ่งเดียวที่เป็นเพียงทฤษฎีหรือวลีชวนเชื่อ พระองค์ทรงทำทุกสิ่งในลักษณะที่สัมพันธ์กับชีวิตจริง  บางคนกล่าวว่า “บางครั้งพระเจ้าก็ทำให้สิ่งต่างๆ สำเร็จด้วยพระดำริ และบางครั้งพระองค์ก็ทำให้สิ่งต่างๆ สำเร็จด้วยพระวจนะเพียงคำเดียว”  ไม่ว่าพระเจ้าจะทำให้เรื่องนี้สำเร็จด้วยวิธีใดก็ตาม พระองค์ย่อมทำเรื่องนี้ในลักษณะที่สัมพันธ์กับชีวิตจริง พระองค์กำลังทำสิ่งต่างๆ ในลักษณะที่อยู่กับความเป็นจริงและรับผิดชอบในหน้าที่  ไม่ได้ทรงป่าวร้องวลีชวนเชื่อหรืออ้างคำสอนไปทั่ว และไม่ได้ทรงหลอกลวงผู้คน  การทำสิ่งต่างๆ ในลักษณะที่สัมพันธ์กับชีวิตจริงนี้เกี่ยวพันกับสิ่งใดบ้าง?  พระเจ้าย่อมวางแผนและดำริ และเมื่อทรงทำบางสิ่ง พระองค์ก็อาจใช้พระดำริ หรือใช้พระวจนะ หรือลงมือทำสิ่งนั้นด้วยพระองค์เอง  พวกเราจะอธิบายคำว่า “ลงมือทำบางสิ่งด้วยตนเอง” เป็นภาษามนุษย์ว่าอย่างไร?  นี่หมายถึงการไปจัดการเรื่องนั้นๆ ด้วยตนเอง ทรงเอาธุระในเรื่องนั้นด้วยพระองค์เอง และใช้พระหัตถ์ทำสิ่งนั้นด้วยพระองค์เอง  เมื่อพิจารณากรณีทั้งหมดที่ทรงทำ “ด้วยพระองค์เอง” พระเจ้าทรงทำสิ่งต่างๆ ในลักษณะที่อยู่กับความเป็นจริงและมีความรับผิดชอบในหน้าที่เป็นพิเศษมิใช่หรือ?  (ใช่)  แน่นอนว่าไม่ค่อยเหมาะสมนักที่จะใช้ถ้อยคำที่บรรยายวิธีการทำสิ่งต่างๆ ของมนุษย์มาบรรยายลักษณะการทำสิ่งต่างๆ ของพระเจ้าบนสวรรค์ แต่ภาษามนุษย์มีขีดจำกัด  ตราบใดที่ผู้คนเข้าใจได้ว่าพระเจ้าทรงทำสิ่งต่างๆ ในลักษณะที่อยู่กับความเป็นจริงและสัมพันธ์กับชีวิตจริงดังกล่าว ทรงมีระบบระเบียบ ไม่เคยทำแต่พอให้ผ่านไป และไม่เคยป่าวร้องวลีชวนเชื่อ นั่นย่อมเพียงพอ  ในบรรดาสิ่งทั้งปวงที่พระเจ้าทำซึ่งมือมนุษย์บันทึกเอาไว้นั้น มีสิ่งใดบ้างที่พระเจ้าไม่ได้วางแผนด้วยพระองค์เอง ไม่ได้ดำเนินการไปทีละขั้น และไม่ได้ติดตาม ตรวจสอบ และยืนยันความถูกต้องด้วยพระองค์เอง?  แม้สิ่งเหล่านี้จะถูกบันทึกไว้ด้วยมือมนุษย์และมีการนำเสนอในรูปแบบที่เป็นลายลักษณ์อักษร แต่ก็ทำให้มวลมนุษย์มีหลักฐานอันเป็นรูปธรรมที่ดีที่สุดไว้ใช้ทำความรู้จักและทำความเข้าใจพระเจ้า

หลังจากที่พระเจ้าทรงสร้างอาดัมและเอวา พระองค์ทรงทำอีกสิ่งหนึ่งคือ พระองค์ตรัสบอกพวกเขาว่าพึงดำเนินชีวิตอย่างไร ชายควรแบกรับความรับผิดชอบใดบ้าง และหญิงควรทำสิ่งใด  ดูเถิดว่าพระวจนะของพระเจ้ามีรายละเอียดและเจาะจงเพียงใด!  มนุษย์จะไม่ทำงานของตนในลักษณะนี้ ถูกต้องหรือไม่?  (ถูกต้อง)  ทุกขั้นตอนในพระราชกิจที่พระเจ้าทำมีลักษณะจำเพาะ อยู่กับความเป็นจริง และสัมพันธ์กับชีวิตจริงเช่นนี้ พระองค์ทรงมุ่งไปที่ผลลัพธ์  และนี่ก็แสดงให้เห็นสิ่งใด?  พวกเรามาพักเรื่องใหญ่โตอย่างการสร้างฟ้าสวรรค์และแผ่นดินโลกและสรรพสิ่งเอาไว้ก่อน เพียงพูดถึงสิ่งที่พระเจ้าตรัสแก่มวลมนุษย์เอาไว้และคำกำชับที่ทรงมีต่อมวลมนุษย์ ความห่วงใยของพระองค์ รวมถึงคำเตือนสติ คำสั่ง และคำตักเตือนจำเพาะที่ทรงมีในทุกเรื่อง สิ่งเหล่านี้แสดงให้เห็นสิ่งใด?  ในแง่หนึ่ง เจ้าย่อมมองเห็นว่าพระเจ้าทรงทำสิ่งต่างๆ ในลักษณะที่เข้มงวดและเอาจริงเอาจังอย่างมาก  ในอีกแง่หนึ่ง—และนี่ก็เป็นสิ่งที่มวลมนุษย์ควรรู้เช่นกัน—พระเจ้าทรงสร้างมวลมนุษย์ และนอกเหนือจากความห่วงใยที่พระองค์ทรงมีต่อพวกเขาแล้ว พระองค์ยังทรงลุล่วงความรับผิดชอบที่ทรงมีต่อพวกเขาเสมอมา  การลุล่วงความรับผิดชอบนี้ไม่ใช่คำพูดที่ว่างเปล่า พระเจ้าทรงทำให้แล้วเสร็จมาโดยตลอด  นับแต่ที่พระเจ้าทรงสร้างมวลมนุษย์ขึ้นมาจวบจนบัดนี้ พระเจ้าทรงจัดหาให้แก่มวลมนุษย์และนำพวกเขาโดยมีชีวิตของผู้คนเป็นศูนย์กลางเสมอมา  การกระทำที่พระเจ้าทรงมีต่อมนุษยชาติมีแต่การลุล่วงความรับผิดชอบของพระองค์ทั้งสิ้น  วลีที่ว่า “ลุล่วงความรับผิดชอบของพระองค์” นี้เขียนง่ายและพูดง่าย แต่จำนวนสิ่งที่พระเจ้าทรงทำเอาไว้นั้นพ้นวิสัยที่มนุษย์จะจินตนาการได้  พูดกว้างๆ ก็คือ นี่หมายถึงสิ่งต่างๆ เช่น การที่พระเจ้าทรงจัดแจงให้ดวงจิตทุกดวงมาเกิดใหม่—พวกเขาจะใช้ชีวิตอยู่ในครอบครัวแบบใด จะมีรูปร่างหน้าตาอย่างไร จะมาเชื่อในพระเจ้าเมื่อใด จะมีชะตากรรมแบบใดในชีวิตนี้ และสิ่งอื่นๆ ในทำนองนี้อีกมาก  เหล่านี้คือการจัดเตรียมที่พระเจ้าทรงทำเพื่อผู้คนในภาพรวม  ในรายละเอียดปลีกย่อย พระเจ้าทรงจัดหาสิ่งจำเป็นในแต่ละวันให้แก่เจ้า เพื่อให้แน่ใจว่าเจ้านั้นไร้กังวลเรื่องอาหารและเครื่องนุ่งห่ม และชีวิตทางด้านวัตถุของเจ้าก็มั่นคง  สำหรับรายละเอียดที่ยิบย่อยลงไปอีกนั้น ทุกวันพระเจ้าทรงจัดเตรียมผู้คน เหตุการณ์ และสิ่งที่แตกต่างกันให้มาร่วมทางกับเจ้าระหว่างที่เจ้าเติบโต ให้อยู่กับเจ้าขณะที่เจ้าผ่านพ้นแต่ละวัน ผ่านพ้นทุกช่วงเวลาที่แตกต่างกัน และแม้กระทั่งทุกช่วงเวลาที่พิเศษ เปิดโอกาสให้เจ้าเกิดความเข้าใจใหม่และความรู้สึกใหม่ๆ อยู่เสมอเกี่ยวกับพระผู้สร้าง มวลมนุษย์ ตัวเจ้าเอง และชีวิต  พระเจ้าทรงแสดงความจริงมากมายและทำสิ่งต่างๆ ไปมากมายนัก—มีพระวจนะคำใดที่เป็นเพียงวลีชวนเชื่อหรือคำสอนบ้าง?  สิ่งที่พระองค์ทรงทำมีสิ่งใดบ้างที่กลวงเปล่าและไม่สัมพันธ์กับชีวิตจริง?  ไม่มีสิ่งที่พระองค์ทรงทำแม้แต่สิ่งเดียวที่กลวงเปล่า และไม่มีพระวจนะที่พระองค์ตรัสแม้แต่คำเดียวที่เป็นเพียงวลีชวนเชื่อหรือคำสอน  ตรงกันข้าม พระเจ้าทรงทำสิ่งเหล่านี้มาโดยตลอด ก่อนที่จะทรงให้มวลมนุษย์รู้เรื่องเหล่านี้ด้วยซ้ำ  แม้มวลมนุษย์จะไม่รู้ ไม่เข้าใจ ไม่เชื่อ หรือไม่ยอมรับข้อเท็จจริงเหล่านี้ แต่พระเจ้าก็ทรงทำสิ่งเหล่านี้ต่อไปอย่างแน่วแน่  พวกเราพักเรื่องที่ว่าพระเจ้าทรงทำสิ่งต่างๆ เพื่อมวลมนุษย์ไปมากเท่าใด ทุ่มเทพยายามให้กับมวลมนุษย์มากเท่าใด และประทานพระคุณแก่มวลมนุษย์ไปมากเท่าใดแล้วเอาไว้ก่อนเถิด  พูดถึงแต่กิจการของพระเจ้าเองก็พอ มีกิจการใดบ้างที่ไม่ได้ทำในลักษณะที่อยู่กับความเป็นจริงและมีลำดับขั้นตอน?  (พระเจ้าทรงทำแต่ละสิ่งในลักษณะที่อยู่กับความเป็นจริง)  ดูเอาเถิดว่ามนุษย์เลี้ยงลูกให้เติบใหญ่กันอย่างไร พวกเขาสุกเอาเผากินและพยายามทำแค่พอให้ผ่านไป บางครั้งก็ใช้อารมณ์ บางครั้งก็สุดโต่ง และบางครั้งก็ถึงกับเอาความชอบส่วนตัวเข้ามาเกี่ยวข้อง ไม่ให้ความสำคัญกับลูกสาวเท่าใดนัก แต่กลับทุ่มเทความรัก ตามใจ และประคบประหงมลูกชาย ทำอะไรไม่รับผิดชอบและไม่คำนึงถึงผลที่จะตามมา  การเลี้ยงดูและอบรมสั่งสอนลูกๆ เป็นความรับผิดชอบของผู้คน แต่ผู้คนลุล่วงความรับผิดชอบข้อนี้หรือยัง?  (ยัง)  จงดูเถิดว่าแต่ละสิ่งที่พระเจ้าทรงทำนั้นดำเนินการอย่างสมบูรณ์แบบเพียงใด ทำให้มวลมนุษย์สามารถเดินไปบนเส้นทางที่ถูกต้องภายใต้อธิปไตยและการจัดเตรียมของพระเจ้า ทั้งยังสามารถใช้ชีวิตภายใต้การชี้แนะของพระเจ้า  ไม่มีพระราชกิจของพระเจ้าแม้แต่ขั้นตอนเดียวหรือสิ่งที่พระองค์ทรงทำแม้แต่สิ่งเดียวที่กลวงเปล่า ทุกสิ่งล้วนสัมพันธ์กับชีวิตจริง  นับแต่ที่ทรงสร้างโลกจวบจนบัดนี้ ไม่ว่าพระเจ้าจะทรงพระราชกิจไปมากเพียงใด และไม่ว่ามวลมนุษย์จะตระหนักรู้หรือยอมรับเรื่องทั้งหมดนี้หรือไม่ก็ตาม การกระทำที่พระเจ้ามีต่อผู้คนและความรับผิดชอบที่ทรงลุล่วงเพื่อพวกเขา ไม่ว่าจะเป็นกรณีใดก็ครอบคลุมครบถ้วน ไม่ขาดตกบกพร่องแม้แต่น้อย  พระองค์ไม่เคยสุกเอาเผากินและแน่นอนที่สุดว่าไม่เคยไม่รอบคอบ  ที่ว่า “ไม่เคยไม่รอบคอบ” หมายความว่าอย่างไร?  หมายความว่าพระองค์ทรงจริงจังกับทุกคน ด้วยความตั้งพระทัยและความเข้มงวดเป็นพิเศษ ยึดปฏิบัติตามกฎเกณฑ์เสมอและไม่เคยทำตามความชอบส่วนพระองค์ ไร้ซึ่งความเอาแต่ใจหรือความสุกเอาเผากินของมนุษย์อย่างสิ้นเชิง  พวกเรามาพักเรื่องอื่นทั้งมวลเอาไว้ก่อน แล้วดูเพียงเรื่องการคุ้มครองผู้คนให้ปลอดภัยก็พอ—พระเจ้าทรงทำเรื่องนี้ได้ดีเพียงใด?  ชีวิต ความตาย และความปลอดภัยส่วนบุคคลของทุกคนล้วนอยู่ในพระหัตถ์ของพระเจ้า  สำหรับพระเจ้าแล้ว นี่คือเรื่องสำคัญที่สุด  ต่อให้บางครั้งเจ้าเผชิญอันตรายบางอย่างและเผชิญหน้าความตาย ถ้าไม่ใช่วันที่เจ้าถูกกำหนดให้ตาย พระเจ้าก็จะไม่ปล่อยให้เจ้าตาย  ถ้าเจ้าไม่ได้ถูกพระเจ้าลิขิตให้ตาย พระเจ้าก็จะทรงรับรองความปลอดภัยของเจ้า  นี่เป็นเรื่องที่ไม่มีทางผิดพลาด และพระเจ้าก็ทรงจัดการเรื่องนี้อย่างถี่ถ้วนและแม่นยำเป็นพิเศษ  สรุปแล้ว สิ่งที่เรากล่าวมานี้เป็นเรื่องจริงทั้งสิ้น และเป็นสิ่งที่ผู้คนมองเห็นได้  ผู้คนไม่อาจมองเห็นได้ว่าพระเจ้าบนสวรรค์ทรงทำสิ่งต่างๆ อย่างไร แต่ไม่ช้าก็เร็ว พวกเขาจะสามารถมองเห็นข้อเท็จจริงเกี่ยวกับสิ่งที่พระเจ้าทรงทำและผลที่พระองค์ทรงสัมฤทธิ์  ตลอดระยะเวลาหลายพันปีที่มวลมนุษย์ดำรงชีวิตอยู่บนแผ่นดินโลก มีใครบ้างที่อยู่ได้โดยที่ไม่มีอธิปไตยและการจัดเตรียมของพระเจ้า?  มีใครบ้างที่อยู่ได้โดยปราศจากการจัดหาและการชี้แนะจากพระเจ้า?  (ไม่มีใครอยู่ได้โดยปราศจากสิ่งเหล่านั้น)  อธิปไตยและการจัดเตรียมของพระเจ้า การจัดหาและการชี้แนะจากพระองค์ เป็นสิ่งที่พระเจ้าลงมือทำด้วยพระองค์เองทั้งสิ้น และกระทำในลักษณะที่สัมพันธ์กับชีวิตจริง  ถ้าพระเจ้าไม่ทำสิ่งต่างๆ ในลักษณะที่อยู่กับความเป็นจริงและรับผิดชอบต่อหน้าที่เช่นนี้ มนุษยชาติย่อมจะตกอยู่ในความโกลาหลไปนานแล้ว อย่างน้อยที่สุดก็จะไม่มีใครรักษาความสงบเรียบร้อยให้แก่มวลมนุษย์ได้  ดังนั้น ไม่ว่าจะเป็นเรื่องใหญ่หรือเรื่องเล็ก ผู้คนที่ติดตามพระเจ้ามาจนถึงบัดนี้ควรตระหนักได้ว่าพระเจ้าไม่เพียงตรัส ทำสิ่งต่างๆ และทรงพระราชกิจในเนื้อหนังที่พระองค์ใช้ในการบังเกิด อันเป็นการจัดหาความจริง หนทาง และชีวิตให้แก่มวลมนุษย์เท่านั้น แต่พระวิญญาณของพระเจ้ายังครองอธิปไตยเหนือมวลมนุษย์ ทรงนำและจัดหาให้แก่มวลมนุษย์อย่างไม่หยุดหย่อนอีกด้วย และทั้งหมดนี้ล้วนกระทำในลักษณะที่สัมพันธ์กับชีวิตจริง  เพียงแต่ผู้คนสามารถมองเห็น ได้ยิน และตระหนักรู้ในลักษณะที่สัมพันธ์กับชีวิตจริงได้ว่าเนื้อหนังที่พระเจ้าใช้ในการบังเกิดนี้พูดและทำงานได้ แต่สิ่งที่พระเจ้าบนสวรรค์ทรงทำมีขอบข่ายกว้างใหญ่กว่ามากและเป็นเรื่องที่ไกลตัวผู้คนออกไปอีกเล็กน้อย ดังนั้น ผู้คนจึงไม่อาจรู้สึกและตระหนักในเรื่องนี้ได้อย่างใกล้ชิดเหมือนที่พวกเขาทำเมื่อพระเจ้าผู้ทรงบังเกิดในเนื้อหนังตรัสและทรงพระราชกิจ  ด้วยเหตุนี้ ไม่ว่าจะเป็นเรื่องของการทำความรู้จักพระเจ้าบนสวรรค์หรือพระเจ้าบนแผ่นดินโลก ผู้คนจึงควรขจัดมโนคติอันหลงผิดและความคิดฝันอย่างมนุษย์ เป็นอิสระจากทฤษฎีและวลีชวนเชื่อที่กลวงเปล่า และตระหนักในลักษณะที่สัมพันธ์กับชีวิตจริงถึงความปกติและความสัมพันธ์กับชีวิตจริงของพระเจ้า รวมทั้งพระปัญญาและมหิทธานุภาพของพระองค์ ผ่านทางพระราชกิจที่พระองค์ทรงทำและพระวจนะที่พระองค์ตรัส  เมื่อทำดังนี้ ด้านหนึ่ง เจ้าจะสามารถปฏิบัติต่อเนื้อหนังที่พระเจ้าใช้บังเกิดได้อย่างถูกต้อง อีกด้านหนึ่ง เจ้าจะขจัดมโนคติอันหลงผิดและความคิดฝันที่เจ้ามีเกี่ยวกับพระเจ้าบนสวรรค์ได้ดีขึ้น และยังมีอีกด้านหนึ่งคือ เจ้าจะรู้ได้ดียิ่งขึ้นว่าพระเจ้าบนแผ่นดินโลกและพระเจ้าบนสวรรค์เป็นหนึ่งเดียวกัน แทนที่จะยัดเยียดมโนคติอันหลงผิดและความคิดฝันตามมโนภาพที่เจ้ามีเกี่ยวกับพระเจ้าบนสวรรค์ให้กับเนื้อหนังที่พระเจ้าใช้ในการบังเกิด—การทำเช่นนั้นจะเป็นความผิดพลาดครั้งใหญ่  กล่าวคือ ในแง่หนึ่ง เจ้าจะประเมินพระเจ้าบนสวรรค์โดยใช้มโนคติอันหลงผิดและความคิดฝันตามมโนภาพ ขณะเดียวกัน เจ้าก็จะไม่สามารถยอมรับและน้อมรับพระเจ้าบนแผ่นดินโลกได้ดีขึ้นเลย  การทำสองสิ่งนี้ไม่เพียงแต่จะไม่สามารถนำเจ้ามาใกล้ชิดพระเจ้ามากขึ้นเท่านั้น แต่ยังจะทำให้เจ้าเหินห่างจากพระองค์มากขึ้นด้วย ทำให้เจ้าใช้ชีวิตอยู่ในมโนคติอันหลงผิดและความคิดฝันอันกลวงเปล่าของเจ้าเอง ไม่อาจเข้าใจสิ่งทั้งปวงที่พระเจ้าทรงทำได้

ด้วยการสามัคคีธรรมเรื่อง “ไม่เปรียบเทียบพระเจ้าผู้ทรงบังเกิดในเนื้อหนังกับพระเจ้าบนสวรรค์” ผู้คนจะสามารถปฏิบัติเรื่องนี้ได้อย่างถูกต้องหรือไม่?  (ได้)  สรุปว่าในการปฏิบัติต่อพระเจ้าผู้ทรงบังเกิดในเนื้อหนัง ถ้าเจ้าสามารถยอมรับพระองค์ แล้วจากนั้นก็มาทำความรู้จักความปกติและความสัมพันธ์กับชีวิตจริงของพระองค์ ยอมรับและนบนอบพระวจนะ พระราชกิจ ตลอดจนข้อกำหนดที่พระองค์ทรงมีต่อผู้คนได้ นั่นก็เพียงพอแล้ว  สำหรับสัญชาตญาณและภาวะตามธรรมชาติของเนื้อหนังภายในความปกติและความสัมพันธ์กับชีวิตจริงของพระเจ้าผู้ทรงบังเกิดในเนื้อหนังนั้น ผู้คนเพียงต้องมีความเข้าใจที่ถูกต้องเกี่ยวกับสิ่งเหล่านี้และปฏิบัติต่อสิ่งเหล่านี้ได้อย่างถูกต้องเป็นพอ  พระเจ้าผู้ทรงบังเกิดในเนื้อหนังเป็นบุตรมนุษย์ที่ธรรมดาสามัญ แน่นอนว่าทรงมีภาวะตามธรรมชาติ รวมทั้งสัญชาตญาณและการทำหน้าที่ตามปกติของเนื้อหนังที่คนเราพึงมี  ยกตัวอย่าง คนธรรมดาย่อมจะรู้สึกร้อนเมื่อมือสัมผัสไฟ และพระเจ้าผู้ทรงบังเกิดในเนื้อหนังก็ไม่ได้เป็นข้อยกเว้น  คนปกติจะจามเมื่อถูกความเย็น และถ้าร้ายแรงก็จะเป็นหวัด  พระเจ้าผู้ทรงบังเกิดในเนื้อหนังเป็นเช่นนี้ด้วยหรือไม่?  (เป็น)  มนุษย์จะรู้สึกกระหายน้ำถ้าอาหารของพวกเขาเค็มเกินไป และพวกเขาจะปวดท้องถ้ากินอาหารที่ย่อยยาก—มนุษย์มีความรู้สึกเหล่านี้  เนื้อหนังที่พระเจ้าใช้ในการบังเกิดมีความรู้สึกเหล่านี้หรือไม่?  (มี)  ในสภาพอากาศร้อน มนุษย์จะรู้สึกร้อนและอยากหาที่เย็นๆ พระเจ้าผู้ทรงบังเกิดในเนื้อหนังก็เป็นดังนี้เช่นกัน  เมื่อก่อนนี้พวกเจ้าคิดกันอย่างไร?  พวกเจ้าคิดในใจหรือไม่ว่า “เนื้อหนังที่ต้องตายของพวกเราที่เป็นมนุษย์นี้ไม่อาจทนความร้อนเมื่ออุณหภูมิสูงถึงสามสิบหรือสี่สิบองศาเซลเซียสได้ แต่เนื้อหนังที่พระเจ้าใช้บังเกิดกลับไม่กลัวความร้อน พระองค์อยู่เหนือเนื้อหนังและไม่มีความรู้สึกเหล่านี้ใช่ไหม”?  นี่แฝงนัยว่าอย่างไร?  ผู้คนนึกว่าพระเจ้าผู้ทรงบังเกิดในเนื้อหนังเป็นเหมือนหุ่นยนต์หรือหุ่นไม้ที่ไม่กิน ไม่นอน ไม่เจ็บป่วยใช่หรือไม่?  นั่นเป็นความคิดที่ผิด  พระเจ้าผู้ทรงบังเกิดในเนื้อหนังมีชีวิตตามเนื้อหนัง ซึ่งเป็นเหมือนชีวิตของคนปกติ  พระองค์ไม่ได้เหนือธรรมดาหรือแปลกประหลาด  เนื้อหนังนี้มีด้านที่ปกติและสัมพันธ์กับชีวิตจริง กล่าวคือ การทำหน้าที่และสัญชาตญาณของเนื้อหนังของพระองค์เป็นเหมือนเนื้อหนังของมวลมนุษย์  พวกเราเคยสามัคคีธรรมกันมาก่อนแล้วว่าการทำหน้าที่และสัญชาตญาณของเนื้อหนังต่างก็เป็นสิ่งที่พระเจ้าประทานแก่มวลมนุษย์ในตอนที่พระองค์ทรงสร้างพวกเขาขึ้นมา เป็นสิ่งที่มวลมนุษย์มีมาแต่กำเนิด ไม่ใช่สิ่งที่เป็นลบ  แล้วเหตุใดพวกเจ้าจึงหลีกเลี่ยงข้อเท็จจริงอยู่เสมอว่าพระเจ้าผู้ทรงบังเกิดในเนื้อหนังมีการทำหน้าที่และสัญชาตญาณตามปกติของเนื้อหนัง?  สาเหตุที่ผู้คนหลีกเลี่ยงเรื่องนี้เป็นเพราะพวกเขาคิดว่าสิ่งเหล่านี้ผิดปกติ มีอคติในใจต่อสิ่งที่สำแดงถึงการทำหน้าที่ตามปกติของเนื้อหนัง และต่อต้านที่พระเจ้าผู้ทรงบังเกิดในเนื้อหนังมีการสำแดงเหล่านี้ใช่หรือไม่?  (ข้าพระองค์ดูแคลนสิ่งที่สัมพันธ์กับชีวิตจริงเหล่านี้อยู่ในใจจริงๆ)  แม้ผู้คนจะดูแคลนสิ่งเหล่านี้ หรือในระดับจิตสำนึกยังคงไม่แน่ใจว่าสิ่งเหล่านี้ถูกหรือผิด แต่พวกเขาย่อมจะกล่าวโทษสิ่งเหล่านี้อยู่ในจิตใต้สำนึก  นี่พิสูจน์ให้เห็นว่าผู้คนไร้ซึ่งความเข้าใจอันถ่องแท้ในสัญชาตญาณ การทำหน้าที่ และภาวะบางอย่างตามธรรมชาติของเนื้อหนังมนุษย์ ซึ่งล้วนสร้างโดยพระเจ้า และนี่คือสาเหตุที่พวกเขาอาจมีความคิดมากมายที่บิดเบี้ยว หรืออาจมีมโนคติอันหลงผิดและความคิดฝันมากมายที่ไม่สัมพันธ์กับชีวิตจริง  บอกเราเถิดว่าพระเจ้าผู้ทรงบังเกิดในเนื้อหนังจำเป็นต้องบรรทมหรือไม่?  (จำเป็น)  เวลาบรรทม พระองค์ยังคงดำริเรื่องงานหรือไม่?  (ไม่ ทรงหลับอยู่)  นั่นเป็นคำตอบที่ซื่อตรง ทรงหลับอยู่จริงๆ  มิฉะนั้นจะทรงพักผ่อนได้อย่างไร?  สมองของพระองค์ก็จำเป็นต้องพักผ่อนเช่นกัน นี่คือกลไกปกติของเนื้อหนัง ทั้งยังเป็นสัญชาตญาณของเนื้อหนังอีกด้วย  เมื่ออากาศหนาว พระองค์ย่อมทรงฉลองพระองค์ที่หนาขึ้น และพออากาศร้อนก็ทรงฉลองพระองค์ที่บางลง  พระองค์รู้สึกหนาวร้อนได้ รู้สึกได้ถึงฝนและหิมะ  นี่คือความเป็นมนุษย์ที่ปกติ ไม่ได้กลวงเปล่าเลย  ถ้าเจ้าไม่สามารถรู้สึกอะไรได้ เจ้าก็โง่อยู่บ้างมิใช่หรือ?  เป็นพวกสมองช้ามิใช่หรือ?  (ใช่)  ประสาทสัมผัสและการทำงานทั้งมวลของร่างกายที่เป็นเนื้อหนังซึ่งพระเจ้าใช้ในการบังเกิดนี้เป็นเรื่องจริง มีอยู่จริง และทำหน้าที่ไปตามปกติ ไม่ใช่เรื่องกลวงเปล่าแต่อย่างใด  แต่พวกเจ้ากลับจินตนาการกันว่าสิ่งเหล่านี้กลวงเปล่าและเหนือธรรมชาติ  เราเคยพบชาวจีนคนหนึ่งที่มีความเชื่อแปลกประหลาดอยู่บ้าง  เขาเชื่อว่าความเชื่อควรเกี่ยวข้องกับอะไรบางอย่างที่แปลกประหลาดน่าขนลุก เช่นนี้เท่านั้นจึงจะเป็นความเชื่อ  ยกตัวอย่าง เวลาฝนตก เขาจะท่องคาถาบางอย่าง แล้วฝนก็จะไม่ตกใส่เขา และเมื่อเขาท่องคาถาอีกบทหนึ่ง ฝนก็จะหยุดตก  เขาถึงกับอวดเรื่องนี้ นึกว่าตัวเองมีความสามารถที่แท้จริง  เขาเชื่อว่านี่คือสิ่งที่เป็นความเชื่อ ทั้งยังสูงส่งกว่าความเชื่อทั่วไป  พวกเจ้าว่าคนคนนี้ไร้สาระมากหรือไม่?  (มาก)  นี่คือวิญญาณชั่ว  แต่ความคิดและทัศนะของคนประเภทนี้ก็สะท้อนความคิดและมุมมองของผู้คนส่วนหนึ่ง  ผู้คนมากมายเต็มไปด้วยมโนคติอันหลงผิดและความคิดฝันเกี่ยวกับพระเจ้าผู้ทรงบังเกิดในเนื้อหนังอยู่เสมอ พลางพูดในใจว่า “เนื้อหนังที่พระเจ้าใช้บังเกิดต้องเป็นคนที่ไม่ธรรมดาหรือคนที่เข้าถึง ‘หนทาง’ แล้ว  สามารถทำสิ่งที่คนธรรมดาไม่อาจทำได้ กล่าววจนะที่คนธรรมดาไม่อาจกล่าวได้ มองเห็นสิ่งที่คนธรรมดาไม่อาจมองเห็นได้ และได้ยินเสียงที่คนธรรมดาไม่สามารถได้ยิน  รู้ว่าผู้คนพูดและทำอะไรลับหลังบ้าง  รู้สึกได้และรู้ได้ว่ามีปรากฏการณ์เหนือธรรมชาติหรือสิ่งลี้ลับใดๆ อยู่รอบๆ หรือไม่ และถึงกับรู้ว่าพระเจ้าบนสวรรค์ทำอะไรอยู่  เช่นนี้เท่านั้นถึงจะเป็นพระเจ้าผู้ทรงบังเกิดในเนื้อหนัง!”  ความคิดแบบนี้ก็เหมือนมโนคติอันหลงผิดและความคิดฝันที่ผู้ไม่มีความเชื่อมีเกี่ยวกับพระเจ้า  ผู้คนล้วนหวังที่จะพบเจอพระเจ้าที่เป็นดังที่กล่าวมา และถ้าวันหนึ่งพวกเขาสามารถเข้าพบและไปมาหาสู่กับพระเจ้าองค์นี้ ก็จะเป็นพรของชีวิต  แต่การที่พระเจ้าผู้ทรงบังเกิดในเนื้อหนังเสด็จมาท่ามกลางผู้คนและใช้ชีวิตร่วมกับพวกเขากลับทำให้ผู้คนผิดหวังกันอย่างหนัก  ไม่มีใครสามารถมองเห็นการสำแดงใดๆ ที่เหนือธรรมชาติในพระเจ้าผู้ทรงบังเกิดในเนื้อหนัง และไม่มีใครรู้สึกได้ถึงสิ่งที่เหนือธรรมชาติจากพระองค์  แต่จินตนาการของผู้คนก็ยังคงบรรเจิดยิ่ง ผู้คนยังคงมีมโนคติอันหลงผิดและความคิดฝันมากมายเกี่ยวกับพระเจ้าผู้ทรงบังเกิดในเนื้อหนัง และยังคงใช้ชีวิตอยู่ในความคิดฝันของตน  ในเมื่อผู้คนมีมโนคติอันหลงผิดและความคิดฝันมากมายเกี่ยวกับพระเจ้าผู้ทรงบังเกิดในเนื้อหนัง พวกเขาย่อมจะยิ่งมีมโนคติอันหลงผิดและความคิดฝันเกี่ยวกับพระเจ้าบนสวรรค์มิใช่หรือ?  (ใช่)  มโนคติอันหลงผิดและความคิดฝันเหล่านั้นยิ่งแปลกประหลาด ยิ่งไม่สอดคล้องกับข้อเท็จจริง และยิ่งไม่อยู่กับความเป็นจริงมากขึ้นไปอีก และผู้คนก็ถึงกับมีความคิดเป็นอันมากที่น่าขนลุกและเหลือเชื่ออย่างยิ่ง  ไม่ว่าจะเป็นเช่นใด ด้วยเนื้อหาที่พวกเราสามัคคีธรรมกันมานี้ โดยพื้นฐานแล้วผู้คนย่อมจะทำความเข้าใจสภาวะความเป็นมนุษย์ที่ปกติของพระเจ้าผู้ทรงบังเกิดในเนื้อหนัง หรือลักษณะที่เป็นปกติ อยู่กับความเป็นจริง และสัมพันธ์กับชีวิตจริงของเนื้อหนังได้อย่างถูกต้อง รู้จักได้อย่างถูกต้อง และปฏิบัติต่อสิ่งเหล่านั้นได้อย่างถูกต้อง  นอกจากนี้ ด้วยการที่เนื้อหนัง—ซึ่งผู้คนมองเห็นและสัมผัสได้—มีการสามัคคีธรรมและกล่าวกับผู้คนในลักษณะที่สัมพันธ์กับชีวิตจริง มีปฏิสัมพันธ์กับผู้คน และทำงานด้านต่างๆ ต่อผู้คน ผู้คนย่อมจะรู้ได้ว่าพระเจ้าทรงทำสิ่งต่างๆ อย่างไร และพระเจ้าทรงทำเช่นไรจึงทรงพระราชกิจได้ดีขึ้น ทรงพระราชกิจได้ในลักษณะที่สัมพันธ์กับชีวิตจริงมากขึ้นและอยู่กับความเป็นจริงมากขึ้น  ด้วยการรู้จักพระเจ้าผู้ทรงบังเกิดในเนื้อหนัง ผู้คนย่อมจะสามารถเข้าใจพระเจ้าบนสวรรค์ได้ดีขึ้นเช่นกัน

ในส่วนของเนื้อหาที่ว่าด้วยความปกติและความสัมพันธ์กับชีวิตจริงของเนื้อหนังที่พระเจ้าใช้ในการบังเกิดนี้ เริ่มแรกพวกเราสามัคคีธรรมกันว่าพระเจ้าผู้ทรงบังเกิดในเนื้อหนังประพฤติปฏิบัติองค์และกระทำสิ่งต่างๆ อย่างไร พระองค์ทำสิ่งใดบ้าง และหลักธรรมที่พระองค์ใช้ทำสิ่งต่างๆ มีว่าอย่างไร  พวกเราสามัคคีธรรมถึงแง่มุมเหล่านี้อย่างรอบด้านทีเดียว  มีสิ่งใดที่พวกเจ้ายังไม่เข้าใจอีกหรือไม่?  เราจำเป็นต้องเพิ่มเติมสิ่งอื่นใดอีกหรือไม่?  พวกเจ้าเข้าใจความปกติและความสัมพันธ์กับชีวิตจริงของพระเจ้าผู้ทรงบังเกิดในเนื้อหนังมากขึ้นบ้างหรือไม่?  (เข้าใจมากขึ้นบ้าง)  พวกเจ้ามองเห็นสิ่งใดได้บ้างจากการสำแดงที่สัมพันธ์กับชีวิตจริงเหล่านี้?  (ข้าพระองค์เห็นว่าพระเจ้าผู้ทรงบังเกิดในเนื้อหนังทรงเป็นปกติและสัมพันธ์กับชีวิตจริง)  พระเจ้าผู้ทรงบังเกิดในเนื้อหนังทรงเป็นปกติและสัมพันธ์กับชีวิตจริง พระองค์ต้องทรงดำริก่อนที่จะตรัสอีกด้วย พระดำรัสและพฤติกรรมของพระองค์ก็ล้วนเป็นปกติ ไม่มีการสำแดงที่เหนือธรรมชาติแม้แต่น้อย  นี่คือสิ่งที่พวกเจ้าคาดไม่ถึงใช่หรือไม่?  (ใช่)  พระเจ้าผู้ทรงบังเกิดในเนื้อหนังไม่มีตาที่สาม ไม่มีการได้ยินที่เหนือมนุษย์ และยิ่งไม่มีความสามารถเหนือธรรมชาติที่ไม่ธรรมดาและอยู่เหนือสัญชาตญาณของเนื้อหนังแต่อย่างใด  ถ้าที่ใดสักแห่งมีสายไฟที่ไม่หุ้มฉนวน เราก็จะไม่ไปแตะต้องเช่นกัน  เหตุใดเราจึงไม่แตะต้อง?  (พระองค์จะทรงถูกไฟดูดและได้รับบาดเจ็บ)  ตามจินตนาการของพวกเจ้า แม้เราจะสัมผัสโดยตรง ก็จะไม่ถูกไฟดูดและไม่บาดเจ็บ  แต่เราจะไม่ยอมเสี่ยงเช่นนั้น—เราจะไม่แตะต้อง  ด้านหนึ่ง เรารู้ว่าการถูกไฟดูดทำให้บาดเจ็บ เรามีสามัญสำนึกในเรื่องนี้ และเราก็มีเหตุผลตามปกติ  อีกด้านหนึ่ง เราจะไม่มีวันพูดเป็นอันขาดว่า “ไม่เป็นไร  เราเป็นคนพิเศษที่มีอัตลักษณ์พิเศษและสถานะพิเศษ  ไฟฟ้าจะไม่ทำร้ายเรา  เราจะลองแตะดูเท่านั้นว่าเราจะตายหรือไม่”  เราจะไม่ทำเรื่องไร้เหตุผลเช่นนั้น  ตามมโนคติอันหลงผิดของพวกเจ้า สิ่งใดที่อันตรายและผู้คนไม่กล้าแตะต้อง เราย่อมกล้าที่จะสัมผัส พวกเจ้าจะกลัวสิ่งดังกล่าว แต่เราจะไม่กลัว เพราะอัตลักษณ์ของเรานั้นพิเศษและเราก็แตกต่างจากพวกเจ้า เพราะเรามาจากสวรรค์ เราคือพระเจ้าผู้ทรงบังเกิดในเนื้อหนัง ดังนั้น เราจึงไม่กลัวและสามารถทำเช่นนั้นได้  บอกเราเถิดว่าเราจะทำเช่นนั้นหรือไม่?  (ไม่)  เราจะไม่ทำเช่นนั้น  นี่เป็นไปตามสิ่งใด?  ความมีเหตุผลตามความเป็นมนุษย์ที่ปกติ  มโนธรรมและความมีเหตุผลที่เกี่ยวเนื่องกับสภาวะความเป็นมนุษย์ของพระเจ้าผู้ทรงบังเกิดในเนื้อหนังก็เป็นปกติเช่นกัน  ถ้าพระเจ้าผู้ทรงบังเกิดในเนื้อหนังไม่ตระหนักรู้มโนธรรม และทรงมีเหตุผลที่ไม่ปกติ พระองค์จะทรงพระราชกิจในสภาวะความเป็นมนุษย์ที่ปกติได้อย่างไร?  ถ้าพระองค์ไม่ทรงตระหนักรู้มโนธรรม และเหตุผลที่พระองค์มีก็ไม่ปกติ นี่ย่อมเป็นมนุษย์แบบใด?  นี่คืออมนุษย์มิใช่หรือ?  (ใช่)  ดังนั้น มโนคติอันหลงผิดและความคิดฝันที่ผู้คนมีเกี่ยวกับการคิดอ่านและรูปแบบการใช้ชีวิตตามสภาวะความเป็นมนุษย์ที่ปกติของพระเจ้าผู้ทรงบังเกิดในเนื้อหนังล้วนไม่สัมพันธ์กับชีวิตจริง ผิดธรรมดา ประหลาด น่าขนลุก และพิสดารทั้งสิ้น ล้วนไม่เชื่อมโยงกับมโนธรรมและความมีเหตุผลที่เกี่ยวเนื่องกับสภาวะความเป็นมนุษย์ของพระเจ้าผู้ทรงบังเกิดในเนื้อหนัง  บอกเราเถิดว่าถ้าพวกเรานั่งอยู่ด้วยกันและมียุงอยู่รอบๆ เราจะถูกยุงกัดหรือไม่?  (ย่อมถูกกัด)  ก่อนหน้านี้พวกเจ้าเคยคิดกันหรือไม่ว่า “ไม่ว่ายุงจะกัดใครก็ตาม ย่อมจะไม่กัดพระคริสต์  ยุงถูกพระเจ้าสร้างขึ้นมา พวกมันจะกัดพระผู้สร้างไม่ได้”?  คิดเช่นนี้ผิดหรือไม่?  นี่แยกขาดจากความเป็นจริงใช่หรือไม่?  (ใช่)  ยุงเองก็ไม่เกรงใจเราเช่นกัน  พวกมันไม่มีความรู้สึก ตราบใดที่ใครสักคนมีเนื้อหนังที่ยังต้องตายและมีเลือดในร่างกาย พวกมันก็จะกัด และพอกัดก็จะเกิดตุ่มขึ้นมา  แล้วควรทำอย่างไรเมื่อมีตุ่มขึ้นมา?  เราก็รีบฝานกระเทียมมาปิดไว้  กระเทียมลดการอักเสบ ฆ่าเชื้อแบคทีเรีย และระงับอาการคันได้  ปิดไว้สักพัก ตรงรอยกัดก็จะหายคัน และตุ่มก็จะค่อยๆ ยุบไป  นี่คือสามัญสำนึก  เจ้าอาจจะคิดว่าเป็นเรื่องธรรมดา แต่กลับสัมพันธ์กับชีวิตจริงมาก  ดูเถิด เวลาที่พวกเจ้าเผชิญปัญหาในชีวิต พวกเจ้าย่อมมองหาวิธีรักษาแบบบ้านๆ และเคล็ดลับเล็กๆ น้อยๆ ที่ชาญฉลาด เราเองก็เช่นกัน  ที่กล่าวเช่นนี้ เราหมายความว่าอย่างไร?  เราหมายที่จะบอกพวกเจ้าว่ามโนธรรมและสำนึกที่มีอยู่ในสภาวะความเป็นมนุษย์ของพระเจ้าผู้ทรงบังเกิดในเนื้อหนัง การคิดอ่านและพระดำริของพระองค์ ความคิด ทัศนะ และท่าทีที่ก่อเกิดในพระองค์ ตลอดจนวิธีแก้ปัญหาที่พระองค์ทรงคิดขึ้นมาเวลามองผู้คนและสิ่งทั้งหลาย และในยามที่เผชิญปัญหาต่างๆ ในชีวิตจริง ล้วนปกติและสัมพันธ์กับชีวิตจริง ไม่พิสดาร แปลกประหลาด เหนือธรรมชาติ บิดเบี้ยว หรือสุดโต่ง  เข้าใจหรือไม่?  (เข้าใจ)  เรายกตัวอย่างเหล่านี้ก็เพื่อให้พวกเจ้ามีความเข้าใจที่สัมพันธ์กับชีวิตจริงมากขึ้นเกี่ยวกับชีวิตและการสำแดงของสภาวะความเป็นมนุษย์ที่ปกติของพระเจ้าผู้ทรงบังเกิดในเนื้อหนัง  การสำแดงเหล่านี้ไม่ได้กลวงเปล่าแต่อย่างใด ไม่ใช่เรื่องประหลาด และยิ่งไม่ผิดธรรมดา แต่เป็นปกติและสัมพันธ์กับชีวิตจริงมาก  ความปกติและความสัมพันธ์กับชีวิตจริงนี้คือความปกติและความสัมพันธ์กับชีวิตจริงที่แท้จริง  นอกเหนือจากมุมมองและหลักธรรมที่พระองค์ทรงมีในการประพฤติปฏิบัติองค์และกระทำการแล้ว สัญชาตญาณและการทำหน้าที่ของเนื้อหนังของพระองค์ก็ปกติเช่นกัน  ตัวอย่างเช่น เมื่อพวกเจ้าเป็นหวัด พวกเจ้าย่อมจามและไอ และใช้เวลาสักสัปดาห์หรือสองสัปดาห์กว่าจะดีขึ้น  ถ้าเราเป็นหวัด เราก็จะมีอาการเหล่านี้เช่นกัน และใช้เวลาสักหนึ่งหรือสองสัปดาห์จึงจะดีขึ้นเช่นกัน  พวกเจ้าเป็นเช่นนี้ พระเจ้าผู้ทรงบังเกิดในเนื้อหนังก็ทรงเป็นเช่นเดียวกันทุกประการ  แง่มุมเหล่านี้ไม่ได้แยกขาดจากความเป็นจริงแต่อย่างใด และไม่ได้ส่งผลต่อการทรงพระราชกิจจำเพาะ หรือส่งผลต่อการดำเนินพระราชกิจที่พระองค์ตั้งพระทัยว่าจะทำในหมู่คน  กล่าวคือ ด้านที่ปกติและสัมพันธ์กับชีวิตจริงของพระเจ้าผู้ทรงบังเกิดในเนื้อหนังนี้จะไม่ส่งผลต่อพันธกิจที่พระเจ้าผู้ทรงบังเกิดในเนื้อหนังทรงปฏิบัติไม่ว่าจะในทางใด และจะไม่ฉุดรั้งสิ่งต่างๆ หรือกระทบผลลัพธ์ในพระราชกิจของพระเจ้า และยิ่งไม่ส่งผลต่อความก้าวหน้าในพระราชกิจของพระเจ้า  พันธกิจที่พระเจ้าผู้ทรงบังเกิดในเนื้อหนังทรงปฏิบัตินี้ก็คือการแสดงพระวจนะ ทรงพระราชกิจ และทรงดำเนินไปท่ามกลางผู้คนด้วยเนื้อหนังที่ปกติและสัมพันธ์กับชีวิตจริงนี่เอง

ทุกสิ่งที่พวกเราสามัคคีธรรมกันไปข้างต้นล้วนเกี่ยวข้องกับความปกติและความสัมพันธ์กับชีวิตจริงของเนื้อหนังที่พระเจ้าใช้ในการบังเกิด  จุดประสงค์ของการสามัคคีธรรมเนื้อหานี้ก็เพื่อแก้ปัญหาที่ผู้คนเปรียบเทียบพระเจ้าผู้ทรงบังเกิดในเนื้อหนังกับพระเจ้าบนสวรรค์อยู่เสมอ  เนื้อหาที่พวกเราสามัคคีธรรมกันไปนั้นโดยพื้นฐานแล้วครอบคลุมแง่มุมที่เป็นการสำแดงถึงความปกติและความสัมพันธ์กับชีวิตจริงของสัญชาตญาณตามสภาวะ ความเป็นมนุษย์ที่ปกติของพระเจ้าผู้ทรงบังเกิดในเนื้อหนัง อีกแง่มุมหนึ่งก็พูดถึงเรื่องหลักว่าเนื้อหนังที่พระเจ้าใช้ในการบังเกิดนี้ประพฤติปฏิบัติตนและกระทำการอย่างไรบ้าง  แน่นอนว่านี่ไม่ได้หมายความว่าเพียงเพราะผู้คนรู้ว่าพระเจ้าผู้ทรงบังเกิดในเนื้อหนังเป็นปกติและสัมพันธ์กับชีวิตจริงเพียงใดในพระดำรัสและการกระทำของพระองค์ พวกเขาย่อมจะสามารถปฏิบัติต่อพระเจ้าผู้ทรงบังเกิดในเนื้อหนังได้อย่างถูกต้องทุกประการ นี่ยังห่างไกลจากคำว่ามากพอ  บัดนี้เมื่อพวกเรารู้แล้วว่าพระเจ้าผู้ทรงบังเกิดในเนื้อหนังตรัสและทรงพระราชกิจอย่างไร ประพฤติปฏิบัติองค์และกระทำการอย่างไร พวกเราก็มาสามัคคีธรรมกันเถิดว่าพระเจ้าผู้ทรงบังเกิดในเนื้อหนังไม่ทรงทำสิ่งใดบ้าง หรือทรงแตกต่างจากมวลมนุษย์อย่างไร

การสำแดงบางประการถึงความปกติและความสัมพันธ์กับชีวิตจริงของเนื้อหนังที่พระเจ้าใช้ในการบังเกิดนี้เหมือนสัญชาตญาณของมวลมนุษย์อยู่หลายด้าน—ได้แก่ สัญชาตญาณ การทำหน้าที่ และภาวะที่มีมาแต่กำเนิดของเนื้อหนังมนุษย์  กล่าวได้ว่าพระเจ้าผู้ทรงบังเกิดในเนื้อหนังและมวลมนุษย์ทั่วไปเหมือนกันในแง่ของสัญชาตญาณ  แต่นอกเหนือจากความคล้ายคลึงข้อนี้แล้ว แก่นชีวิต อัตลักษณ์ อุปนิสัย และอื่นๆ ของพระองค์ล้วนแตกต่างจากมวลมนุษย์ที่เสื่อมทรามอย่างสิ้นเชิง  นี่เกี่ยวข้องกับเรื่องที่ว่าสิ่งที่การดำเนินชีวิตของพระองค์ อุปนิสัย และแก่นแท้ของพระองค์สำแดงออกมานั้นมีลักษณะแตกต่างจากมวลมนุษย์ที่เสื่อมทราม  การพูดถึงเรื่องนี้นำพวกเราไปสู่หัวข้อต่อไปที่พวกเรากำลังจะสามัคคีธรรมกัน ซึ่งเป็นหัวข้อที่สองเกี่ยวกับการละทิ้งมโนคติอันหลงผิดและความคิดฝันเกี่ยวกับพระเจ้าผู้ทรงบังเกิดในเนื้อหนังคือ ไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม  การที่จะแก้ปัญหานี้ พวกเรายังต้องสามัคคีธรรมไปตามการเผยต่างๆ และแง่มุมต่างๆ ในการดำเนินชีวิตที่พระเจ้าผู้ทรงบังเกิดในเนื้อหนังสำแดงให้เห็นอีกด้วย  ในทางทฤษฎีแล้ว พวกเจ้าเห็นด้วยกับถ้อยแถลงที่ว่า “ต้องไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม” หรือไม่?  (เห็นด้วย)  พวกเจ้าเองก็อยากปฏิบัติตามถ้อยแถลงนี้เช่นกัน และเต็มใจที่จะแก้ปัญหานี้ แต่พวกเจ้ามีเส้นทางปฏิบัติหรือไม่ว่าทำอย่างไรจึงจะหลีกเลี่ยงการนำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม?  การหาเส้นทางปฏิบัตินี้ไม่ง่ายเลยใช่หรือไม่?  การไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทรามเป็นข้อกำหนดที่วางไว้ให้พวกเจ้า แต่เหตุใดจึงวางข้อกำหนดเช่นนี้?  นี่เป็นเรื่องคู่ควรที่จะขบคิด  เวลาผู้คนพบเจอพระเจ้าผู้ทรงบังเกิดในเนื้อหนัง เนื่องจากรูปแบบการดำรงชีวิตและรูปลักษณ์ภายนอกของพระองค์ จึงเป็นธรรมดาที่พวกเขามักจะปฏิบัติต่อพระองค์ในฐานะสมาชิกคนหนึ่งของมวลมนุษย์ที่เสื่อมทราม  นี่เท่ากับเป็นการปฏิบัติต่อพระเจ้าผู้ทรงบังเกิดในเนื้อหนังประหนึ่งบุคคลที่ไม่มีความเกี่ยวข้องกับแก่นแท้ อัตลักษณ์ และอุปนิสัยของพระเจ้าโดยสิ้นเชิง จากนั้นก็นำวิธีคิดของมวลมนุษย์ที่เสื่อมทรามมาใช้เวลามีปฏิสัมพันธ์กับพระองค์ ใช้วิธีการที่ตนมีปฏิสัมพันธ์กับผู้อื่นมาปฏิบัติต่อพระเจ้าผู้ทรงบังเกิดในเนื้อหนัง  ด้วยเหตุนี้ วิธีการที่ผู้คนใช้ปฏิบัติต่อพระเจ้าในแง่หนึ่งจึงเผยให้เห็นท่าทีผิดๆ ที่พวกเขามีต่อพระองค์ และอีกแง่หนึ่งก็เผยให้เห็นปัญหาที่ใหญ่มากข้อหนึ่งที่มีอยู่ในตัวพวกเขาคือ พวกเขาไม่รู้จักพระเจ้าผู้ทรงบังเกิดในเนื้อหนัง  แม้ผู้คนจะยอมรับพระเจ้าผู้ทรงบังเกิดในเนื้อหนังทางวาจาและแสดงออกให้เห็นว่าติดตามพระองค์ แต่โดยเนื้อแท้แล้ว พวกเขายังไม่ได้มาทำความรู้จักหรือยอมรับบุคคลธรรมดาผู้นี้  การไม่ยอมรับบุคคลธรรมดาผู้นี้หมายถึงการไม่ปฏิบัติต่อบุคคลธรรมดาผู้นี้ในฐานะพระเจ้าผู้ทรงบังเกิดในเนื้อหนัง ความหมายแฝงก็คือผู้คนปฏิบัติต่อบุคคลธรรมดาผู้นี้ในฐานะสมาชิกคนหนึ่งของมวลมนุษย์ที่เสื่อมทราม  แล้วเพื่อที่จะหลีกเลี่ยงปัญหานี้และแก้ปัญหานี้ด้วย วันนี้พวกเราจึงจะสามัคคีธรรมกันอีกครั้งเรื่องการสำแดงถึงสภาวะความเป็นมนุษย์ที่ปกติของพระเจ้าผู้ทรงบังเกิดในเนื้อหนังในชีวิตประจำวันของพระองค์ รวมทั้งเรื่องที่ว่าผู้คนควรใช้วิธีใดทำความรู้จักและทำความเข้าใจการสำแดงต่างๆ ที่พระองค์ทรงเผยให้เห็นในปฏิสัมพันธ์และการติดต่อเจรจาที่ทรงมีกับผู้คน  ก่อนอื่น พวกเรามาดูประเด็นบางอย่างเกี่ยวกับพระเจ้าผู้ทรงบังเกิดในเนื้อหนังที่ผู้คนไม่อาจเข้าใจได้ หรือประเด็นบางอย่างที่ผู้คนมองในมุมของมวลมนุษย์ที่เสื่อมทรามได้ง่ายกันเถิด  เริ่มแรก พวกเรามาพิจารณากันเถิดว่าสิ่งใดบ้างที่บุตรมนุษย์ธรรมดาผู้นี้ ซึ่งก็คือพระเจ้าผู้ทรงบังเกิดในเนื้อหนัง ไม่ทำ หรือพิจารณาบางสิ่งที่เผยให้เห็นในพระองค์ซึ่งผู้คนล้มเหลวที่จะตระหนักรู้  แท้จริงแล้ว สิ่งเหล่านี้หมายถึงอะไรบ้าง?  แรกสุดเลยก็คือพระองค์ไม่ทรงหลอกลวง และไม่ทรงทำสิ่งต่างๆ เช่น แก่งแย่ง ต่อสู้ วางอุบาย เล่นงาน แก้แค้น ล่อใจ และอื่นๆ  เหตุใดผู้คนจึงควรเข้าใจสิ่งเหล่านี้?  เมื่อเจ้าเข้าใจสิ่งเหล่านี้ เจ้าก็จะมีความเข้าใจที่แท้จริงในอุปนิสัยและแก่นแท้ของพระเจ้าผู้ทรงบังเกิดในเนื้อหนัง  ด้วยความเข้าใจที่แท้จริงเท่านั้น เจ้าจึงจะสามารถไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทรามได้  เมื่อเจ้าสามารถไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทรามได้เท่านั้น เจ้าจึงจะสัมฤทธิ์ความสัมพันธ์ที่ปกติกับพระเจ้าผู้ทรงบังเกิดในเนื้อหนัง สามารถยืนอยู่ในฐานะอันถูกควรของสิ่งมีชีวิตทรงสร้าง และปฏิบัติต่อพระเจ้าผู้ทรงบังเกิดในเนื้อหนังด้วยท่าทีที่สิ่งมีชีวิตทรงสร้างควรมี

เกี่ยวกับสิ่งที่พระเจ้าผู้ทรงบังเกิดในเนื้อหนังไม่ทรงทำ พวกเรามาสามัคคีธรรมกันก่อนถึงแง่มุมที่เป็นการไม่หลอกลวง  การสำแดงจำเพาะที่เป็นการหลอกลวงมีอะไรบ้าง?  พูดปด ทำตัวเทียมเท็จ สร้างภาพ แอบอ้างเป็นในสิ่งที่เจ้าไม่ได้เป็น คุยโว พูดพล่าม และอื่นๆ  การสำแดงที่เราเพิ่งกล่าวไปนี้พบเห็นได้ทั่วไปในหมู่มวลมนุษย์ที่เสื่อมทรามใช่หรือไม่?  (ใช่)  การหลอกลวงและโกหกเป็นลักษณะสำคัญที่เห็นได้ชัดของมวลมนุษย์ที่เสื่อมทราม เป็นลักษณะร่วมของมวลมนุษย์ที่เสื่อมทรามทุกคน ไม่มีใครหนีพ้นสิ่งนี้ได้ และไม่มีข้อยกเว้น  ทุกคนโกหก ทุกคนเสแสร้ง และทุกคนอ้างตัวเป็นสิ่งที่ตนไม่ได้เป็น แสดงละคร และสร้างภาพ  ยิ่งไปกว่านั้น พวกเขายังทำสิ่งเหล่านี้ได้โดยธรรมชาติ ไม่ต้องให้พ่อแม่สอน และไม่จำเป็นต้องให้ใครมาครอบงำ ยุยง หรือปลุกปั่นพวกเขา  พวกเขาเกิดมาเป็นคนโกหก  พูดเช่นนี้เกินไปหรือไม่?  (ไม่)  แล้วเนื้อหนังที่พระเจ้าใช้ในการบังเกิดเป็นเช่นไร?  พวกเราจะไม่พูดถึงเรื่องไกลตัว สำหรับลักษณะการพูดจาของเรานี้ ว่ากันตามภาษามนุษย์ เราย่อมชี้นกเป็นนก ชี้ไม้เป็นไม้  ยกตัวอย่าง เวลาชี้แนะพวกเจ้าในสายงานบางอย่าง ถ้ามีอะไรที่เราไม่รู้วิธีทำ เราก็จะพูดว่า “เราไม่ค่อยชัดเจนในเรื่องนี้นัก  เราไม่รู้วิธีทำ  พวกเจ้าควรค้นหาข้อมูลบางอย่างมาอ้างอิง”  ถ้าเรารู้เรื่องดังกล่าวน้อย เราก็จะพูดเท่าที่เรารู้  เมื่อพูดสิ่งที่เรารู้และเข้าใจจบแล้ว เราก็จะบอกว่า “ถ้ามีสิ่งใดที่เราพลาดไปและพวกเจ้ารู้ พวกเจ้าก็พูดเสริมได้”  เจ้าดูเถิด ถ้อยคำที่เราพูดมานี้เป็นไปตามข้อเท็จจริงและซื่อตรงใช่หรือไม่?  (ใช่)  พวกเจ้าฟังเราพูดมาตลอดหลายปีนี้ แล้วพวกเจ้าเห็นการหลอกลวงใดๆ ในคำพูดของเราหรือไม่?  เห็นการสร้างภาพบ้างหรือไม่?  เห็นอะไรเทียมเท็จหรือไม่?  (ไม่เห็น)  เมื่อเราสามัคคีธรรมในการชุมนุมหรือชี้แนะสายงานบางอย่างตามปกติ เรามักจะยกตัวอย่างโดยอ้างอิงเรื่องเล็กน้อยทั่วไปในชีวิตประจำวันบางเรื่อง  แม้จะเว้นรายละเอียดในกระบวนการบางเรื่องไปบ้าง แต่ตัวเรื่องเองเป็นข้อเท็จจริง  นอกจากนี้ยังมีพยานรู้เห็นอีกด้วยว่าเราจัดการและลงมืออย่างไรในเรื่องเหล่านั้น  เราเคยโกหกหรือไม่?  (ไม่เคย)  เราไม่โกหก ไม่แสดงละคร หรือสร้างภาพ  ดูเอาเถิด เวลาออกไปข้างนอก เราก็ใส่เสื้อผ้าชุดเดียวกับที่เราใส่อยู่บ้าน  บางครั้ง ถ้าเสื้อผ้าสกปรก เราก็จะเปลี่ยนใส่ชุดที่สะอาดเมื่อออกไปข้างนอก  เพียงแต่งตัวให้สะอาดขึ้นบ้างเท่านั้น เราจะไม่เปลี่ยนไปใส่เสื้อผ้าแบรนด์เนมหรูหราเพียงเพื่อจะออกไปข้างนอก  การใส่เสื้อผ้าธรรมดาอยู่ที่บ้านและแต่งตัวให้สะอาดขึ้นบ้างเวลาออกไปข้างนอก—นี่ไม่ใช่การแสดงละคร นี่คือความเป็นมนุษย์ที่ปกติ

การหลอกลวง แสดงละคร และสร้างภาพ—นี่คือสิ่งที่มวลมนุษย์ที่เสื่อมทรามมักจะทำ  เจ้าดูเถิด สิ่งที่มนุษย์พูดกันนั้นส่วนใหญ่มีสิ่งปลอมปน โดยเฉพาะอย่างยิ่งเมื่อเกี่ยวพันกับผลประโยชน์ ความเป็นส่วนตัว ความภาคภูมิใจ สถานะ หรือความมีหน้ามีตาของตนเอง ผู้คนก็จะโกหก  ตัวอย่างเช่น บางคนเหลวไหลเป็นพิเศษ มักจะหัวเราะและหยอกเย้าไปเรื่อย เลี่ยงงานอย่างยิ่งเวลาทำหน้าที่ของตน และไม่จริงจังกับสิ่งที่ทำ  เมื่อผู้นำไม่อยู่ พวกเขาก็คุยเรื่อยเปื่อย ดื่มชา ประเดี๋ยวก็ไปห้องน้ำ ประเดี๋ยวก็เดินเล่นในลานบ้าน ใช้ชีวิตกันอย่างสบายอารมณ์เป็นพิเศษ  พอผู้นำมา พวกเขาก็รีบกระวีกระวาดทำตัวยุ่งกับงาน แสร้งทำตัวมีความรับผิดชอบเป็นพิเศษ  นี่ทำตัวเทียมเท็จมิใช่หรือ?  นี่คือการสร้างภาพมิใช่หรือ?  (ใช่)  มวลมนุษย์ที่เสื่อมทรามมีข้อบกพร่องอีกอย่างหนึ่งคือ ชอบบรรยายว่าตนนั้นประเสริฐและสูงส่งเป็นพิเศษ มีความเข้าใจเชิงลึกและมั่งคั่งเป็นพิเศษ เป็นคนที่มีสถานะและภูมิหลังที่พิเศษ  พวกเขาไม่ยอมเอ่ยถึงเรื่องสกปรกหรือโง่เขลาที่ตนทำเอาไว้ในที่ลับ ความผิดพลาดที่ทำลงไป หรือข้อบกพร่องและข้อเสียที่ตนมี—ไม่เคยเอ่ยถึงแม้แต่น้อย หรือเผยสิ่งเหล่านี้ให้เห็นแม้แต่นิดเดียว กลัวนักหนาว่าผู้อื่นจะมองทะลุเข้าไปเห็นเรื่องจริงและดูแคลนพวกเขา    นี่ทำตัวเทียมเท็จมิใช่หรือ?  นี่คือการโกหกและหลอกลวงมิใช่หรือ?  (ใช่)  พวกเขาถึงกับอ้างว่าสามารถทำสิ่งที่ตนทำไม่ได้  ก่อนหน้านี้ถ้าพวกเขาเคยรับใช้ในฐานะผู้นำระดับใดระดับหนึ่ง เคยทำงานสำคัญบางอย่าง หรือมีส่วนช่วยทำอะไรบางอย่าง พวกเขาก็ต้องป่าวประกาศให้เอิกเกริก กลัวนักหนาว่าผู้อื่นจะดูแคลนตน  ในเรื่องที่พวกเขาพูดพล่ามและคุยโวนั้น พวกเขา “สามารถทำได้ทุกอย่าง” แต่ไม่เคยเอ่ยถึงข้อบกพร่องของตนเองหรือข้อเสียในความเป็นมนุษย์ของตน  ผู้คนล้วนประพฤติปฏิบัติตนและกระทำการกันเช่นนี้  ผู้คนมองว่าการสำแดงเหล่านี้เป็นลักษณะที่มวลมนุษย์มีร่วมกัน นึกว่าการประพฤติปฏิบัติตนเช่นนี้ปกติและธรรมดามาก และเป็นไปตามความเป็นมนุษย์ที่ปกติ ดังนั้นจึงเป็นธรรมดาที่ผู้คนมากมายจะยัดเยียดทัศนะเช่นนี้ให้กับพระเจ้าผู้ทรงบังเกิดในเนื้อหนัง คิดไปว่า “พระเจ้าผู้ทรงบังเกิดในเนื้อหนังก็โกหกและหลอกลวงด้วยใช่ไหม?”  ตัวอย่างเช่น เมื่อเราบอกว่าเรารู้วิธีทำเกี๊ยว บางคนก็ไม่เชื่อ พลางกล่าวว่า “หืม นอกจากแสดงความจริงแล้ว พระองค์ยังรู้วิธีทำอาหารด้วยหรือ?  เป็นไปไม่ได้หรอก”  พวกเขาคิดว่า “ใครบ้างไม่เคยโกหก?  ใครบ้างไม่เคยคุยโว?”  พระเจ้าผู้ทรงบังเกิดในเนื้อหนังก็รวมอยู่ในคำว่า “ใคร” นั้นด้วย  ที่พวกเขาพูดเช่นนี้ถูกหรือไม่?  (ไม่ถูก)  พวกเขาผิดพลาดตรงไหน?  (นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม)  เป็นเพราะมวลมนุษย์สามารถโกหกกันทุกคน เจ้าจึงคิดว่าพระเจ้าผู้ทรงบังเกิดในเนื้อหนังก็โกหกได้เช่นกัน จินตนาการไปว่าพระเจ้าผู้ทรงบังเกิดในเนื้อหนังเป็นเหมือนมวลมนุษย์ที่เสื่อมทราม และถึงกับพูดในใจว่า “ตราบใดที่พระเจ้าผู้ทรงบังเกิดในเนื้อหนังสามารถแสดงความจริงได้ นั่นก็เพียงพอแล้ว  ต่อให้พระองค์โกหกเป็นบางครั้ง พวกเราก็ไม่ถือสา ไม่ใช่เรื่องที่จะส่งผลต่ออัตลักษณ์ของพระองค์ที่เป็นพระเจ้าผู้ทรงบังเกิดในเนื้อหนัง”  นี่ไม่ใช่เรื่องว่าเจ้าถือสาหรือไม่ เจ้าต้องขบคิดว่าความคิดที่เจ้ามีเกี่ยวกับพระเจ้าผู้ทรงบังเกิดในเนื้อหนังนี้ถูกต้องหรือไม่  แม้ในทางทฤษฎี เจ้าจะรู้ว่าสิ่งนี้ผิดและเจ้าไม่ควรคิดเช่นนี้ แต่เจ้าก็ต้องขบคิดว่าเหตุใดเจ้าจึงคิดเช่นนี้ได้  นี่เป็นเพราะเจ้าหลอกลวงเกินไปและไม่ซื่อสัตย์ ซึ่งเป็นเหตุให้เจ้าคิดว่าทุกคนสามารถโกหกและแสดงละครได้ และพระเจ้าผู้ทรงบังเกิดในเนื้อหนังก็ไม่ใช่ข้อยกเว้น  ด้วยการคิดแบบนี้ เจ้ากำลังผิดพลาดมิใช่หรือ?  แม้การผิดพลาดเช่นนี้จะไม่ใช่เรื่องใหญ่และไม่ส่งผลต่อการที่เจ้าจะได้รับความจริง แต่พวกเราก็ต้องละเอียดรอบคอบในเรื่องนี้อย่างแท้จริง และอธิบายให้ชัดเจน  ถ้าเจ้าปฏิบัติต่อพระดำรัสทั่วไปที่พระเจ้าผู้ทรงบังเกิดในเนื้อหนังตรัสด้วยท่าทีที่สงสัยและไม่เชื่อเช่นนี้ แล้วเวลาที่พระองค์ทรงสามัคคีธรรมความจริง แสดงความจริง และแสดงเจตนารมณ์ของพระเจ้า เวลาที่พระองค์ทรงพิพากษา เปิดโปง กล่าวโทษ และตัดแต่งเจ้า เจ้าจะปฏิบัติต่อทั้งหมดนั้นอย่างไร?  เจ้าจะเปลี่ยนท่าทีของเจ้าหรือไม่?  เจ้าจะไม่เปลี่ยน เจ้าจะใช้ท่าทีเช่นเดิม คิดไปว่าพระวจนะที่พระเจ้าผู้ทรงบังเกิดในเนื้อหนังตรัสนั้นไม่จำเป็นต้องถูกต้องทั้งหมด  ในทางทฤษฎี เจ้ายอมรับว่าสิ่งที่พระองค์ตรัสนั้นถูกต้องและล้วนเป็นความจริง แต่เมื่อเจ้าทำสิ่งที่ละเมิดหลักธรรม แล้วพระองค์ทรงตัดแต่งและเปิดโปงเจ้า เจ้ากลับคิดในใจว่า “ในเรื่องนี้ พระวจนะของพระเจ้าไม่ใช่ความจริง เพราะฉันไม่ได้คิดแบบนั้นในเรื่องนี้  ฉันมีข้ออ้างและเหตุผลที่ดีมากในเรื่องนี้ ดังนั้น ฉันจึงเลือกที่จะไม่ยอมรับได้  ฉันสามารถปฏิเสธและต่อต้านพระองค์ด้วยท่าทีที่เพิกเฉย หลีกเลี่ยงและไม่ยอมรับหัวข้อนั้นได้ และปฏิบัติต่อพระเจ้าผู้ทรงบังเกิดในเนื้อหนังด้วยท่าทีเดียวกับที่ฉันใช้เวลาให้เหตุผลกับคนคนหนึ่ง”  ถ้าเจ้าปฏิบัติต่อพระเจ้าผู้ทรงบังเกิดในเนื้อหนังด้วยท่าทีดังกล่าว แก่นแท้ของปัญหาย่อมเป็นเช่นใด?  ท่าทีที่เจ้ามีต่อพระเจ้าผู้ทรงบังเกิดในเนื้อหนังเป็นกบฏหรือว่าถูกควร?  (เป็นกบฏ ไม่ถูกควร)  ถ้าเจ้าคิดว่าพระเจ้าผู้ทรงบังเกิดในเนื้อหนังสามารถหลอกลวง โกหก คุยโว พูดพร่ำถึงแนวคิดที่ฟังดูสูงส่ง และป่าวร้องวลีชวนเชื่อได้ เช่นนั้นเมื่อพระองค์ทรงตัดแต่งและเปิดโปงเจ้า เจ้าก็จะนึกว่าตนมีเหตุผลที่จะไม่ยอมรับและปฏิเสธการกระทำดังกล่าว พลางคิดว่า “ฉันก็จะไม่ยอมรับเท่านั้นละ และฉันจะต่อต้านพระองค์  พระองค์เป็นแค่คนธรรมดาไม่ใช่หรือ?  ทำไมฉันถึงต้องยอมรับสิ่งที่พระองค์พูด?  ฉันจะยอมรับสิ่งที่พระองค์พูดถ้าถูกต้อง และจะไม่ยอมรับสิ่งที่ฉันคิดว่าผิด ฉันจะยอมรับถ้าฉันมีความสุข และจะไม่ยอมรับถ้าฉันไม่มีความสุข ฉันจะยอมรับถ้าสิ่งที่พระองค์พูดสอดคล้องกับผลประโยชน์ รสนิยม และอารมณ์ของฉัน และถ้าไม่สอดคล้องกับผลประโยชน์และอารมณ์ของฉัน ฉันก็จะไม่ยอมรับ  นี่เป็นธรรมชาติและชอบด้วยเหตุผลทุกอย่างไม่ใช่หรือ?  นี่เป็นเรื่องที่ถูกควรมาก นี่คือสิทธิ์ของฉัน และในใจฉันก็ไม่รู้สึกตำหนิตัวเองแม้แต่น้อย”  ถ้านี่คือท่าทีที่เจ้ามีต่อพระเจ้า เช่นนั้นแล้ว ความสัมพันธ์ของเจ้ากับพระเจ้าเป็นความสัมพันธ์ระหว่างสิ่งมีชีวิตทรงสร้างกับพระผู้สร้างจริงหรือไม่?  เป็นความสัมพันธ์ระหว่างมนุษย์กับพระเจ้าหรือไม่?  (ไม่)  ดูจากท่าทีหรือการแสดงออกของเจ้า ความสัมพันธ์ระหว่างพระเจ้าผู้ทรงบังเกิดในเนื้อหนังกับเจ้านั้นเป็นเพียงความสัมพันธ์ระหว่างคนธรรมดากับมนุษย์ทั่วไปที่เสื่อมทรามเท่านั้น ยังคงอยู่ในระดับความสัมพันธ์ระหว่างผู้คนเท่านั้น  นี่เป็นปัญหามิใช่หรือ?  (ใช่)  ดังนั้น เจ้าต้องแน่ใจเสียก่อนว่าในเมื่อพระเจ้าผู้ทรงบังเกิดในเนื้อหนังกำหนดให้มวลมนุษย์เป็นผู้คนที่ซื่อสัตย์ พระองค์เองย่อมซื่อสัตย์เสียก่อน  สภาวะความเป็นมนุษย์ของพระองค์มีแก่นแท้เป็นความซื่อสัตย์ เรื่องนี้ไม่ต้องสงสัยเลย  เจ้าควรตระหนักรู้ข้อนี้ และควรยอมรับจากหัวใจอีกด้วย  เจ้าไม่เพียงต้องตระหนักรู้เรื่องนี้อยู่ในหัวใจเท่านั้น แต่ยังต้องมีท่าทียอมรับดังกล่าวในชีวิตจริงอีกด้วย  มวลมนุษย์ที่เสื่อมทรามสามารถโกหกและทำตัวเทียมเท็จในรูปการณ์ใดก็ได้ และไม่ว่าใครก็สามารถสร้างภาพ พูดพล่าม และคุยโวได้  สาเหตุที่มวลมนุษย์ที่เสื่อมทรามสามารถทำเช่นนี้ได้ก็เพราะอุปนิสัยที่เสื่อมทรามของซาตานได้กลายเป็นชีวิตและธรรมชาติของมนุษย์ไปแล้ว ซึ่งเป็นเหตุให้พวกเขามีการเผยให้เห็นอย่างเป็นธรรมชาติเช่นนี้  อย่างไรก็ตาม พระเจ้าผู้ทรงบังเกิดในเนื้อหนังมีด้านที่เป็นความซื่อสัตย์อยู่ในสภาวะความเป็นมนุษย์ของพระองค์  แล้วเพราะชีวิตของพระองค์ก็คือชีวิตของพระเจ้าโดยแท้ องค์ประกอบที่เป็นความซื่อสัตย์นี้จึงยิ่งเป็นด้านหนึ่งในแก่นแท้ของพระองค์  เรื่องนี้ไม่ต้องสงสัยเลย และผู้คนก็ไม่ควรคลางแคลงใจ

ครั้งหนึ่งเราเคยคุยกับใครบางคน และพวกเขาก็บอกว่ามีปัญหาเกี่ยวกับกระเพาะอาหาร รับยาจากโรงพยาบาลมาเป็นอันมาก และกินยามาหลายปีแล้ว  ต่อมา อาการที่กระเพาะอาหารก็ดีขึ้นเล็กน้อย  เราจึงถามพวกเขาว่า “กระเพาะอาหารของเจ้ามีปัญหาแบบไหน?  เป็นไข้หวัดลงกระเพาะ แผลในกระเพาะอาหาร หรือมีกรดในกระเพาะมากเกินไป?”  พอได้ยินเราถามรายละเอียด พวกเขากลับไม่ยอมตอบเราตรงๆ แต่ยังคงพูดซ้ำๆ ว่า “ข้าพระองค์มีปัญหาเกี่ยวกับกระเพาะอาหาร และข้าพระองค์ก็กินยามาเยอะมาก”  เหตุใดเราจึงถามพวกเขาเช่นนี้?  ก็แค่การพูดคุยตามปกติเท่านั้น ให้รู้ว่าพวกเขามีปัญหาแบบใดเกี่ยวกับกระเพาะอาหาร  บางครั้งเราก็ปวดท้องเช่นกัน ดังนั้น ถ้าพวกเขามีปัญหาแบบนี้ บางทีพวกเขาอาจจะให้ความช่วยเหลือบางอย่างได้  การพูดคุยไม่เหมือนกับการสามัคคีธรรมความจริงหรือการทำงานอย่างเป็นทางการซึ่งมีเป้าหมายที่ชัดเจน มีขั้นตอนที่เข้มงวด และมีท่าทีเอาจริงเอาจัง  การพูดคุยมีความเป็นกันเองมากกว่า ไม่มีจุดประสงค์จำเพาะหรือการเจาะจงวางแผนเข้ามาเกี่ยวข้อง  แต่เมื่อเราถามว่าพวกเขามีปัญหาเช่นใดเกี่ยวกับกระเพาะอาหารกันแน่ พวกเขากลับไม่ยอมให้คำตอบที่ตรงไปตรงมากับเรา  พวกเขาโกหกอยู่หรือเปล่า?  พวกเขาพูดเรื่องจริงอยู่หรือไม่?  (พวกเขาไม่ได้พูดเรื่องจริง)  แล้วเหตุใดพวกเขาจึงไม่พูดเรื่องจริง?  เพราะพวกเขาอยากปกปิดปัญหาเอาไว้ และสาเหตุที่ปกปิดก็เพราะกังวลว่าเราจะปฏิบัติต่อพวกเขาอย่างไรหลังจากรู้อาการป่วยของพวกเขา  ไม่ว่าพวกเขาจะกังวลว่าเราจะดูแคลนพวกเขา หรือว่าเราจะปลดพวกเขาหรือปรับเปลี่ยนการมอบหมายหน้าที่ให้แก่พวกเขา ซึ่งจะส่งผลต่อความรอดของพวกเขา สรุปว่าพวกเขากังวล ดังนั้นจึงอยากปกปิดเรื่องนี้เอาไว้  จงบอกเราเถิดว่านี่มีความจำเป็นใดๆ หรือไม่?  พวกเขาโง่มากที่ทำเช่นนี้มิใช่หรือ?  (ใช่)  แล้วผู้คนดังกล่าวเผยอุปนิสัยเช่นใดออกมา?  (อุปนิสัยที่เลว)  เลวตรงไหน?  (พวกเขาคาดคะเนเกี่ยวกับพระเจ้า จินตนาการสิ่งต่างๆ อยู่ในใจตลอดเวลา ทำเหมือนความคิดฝันเป็นข้อเท็จจริง คาดคะเนเจตนาเบื้องหลังพระวจนะของพระเจ้า และระแวดระวังพระเจ้าไปเสียทุกด้านเหมือนที่พวกเขาระแวดระวังผู้คน)  ถ้าคนที่เจ้าคาดคะเนและระแวดระวังเป็นสมาชิกคนหนึ่งของมวลมนุษย์ที่เสื่อมทราม ก็จะเป็นเรื่องที่ค่อนข้างจำเป็น เพราะสังคมทุกวันนี้ซับซ้อนเหลือเกิน ผู้คนซับซ้อน และหัวใจของมนุษย์ก็ร้ายกาจ  เจ้าไม่รู้ว่าใครจะลงมือลับหลังเจ้าด้วยความปองร้ายหลังจากที่รู้สถานการณ์ที่แท้จริงของเจ้า ดังนั้น เจ้าจึงไม่อยากให้คนนอกรู้สถานการณ์ที่แท้จริงของเจ้ามากเกินไป นี่เป็นเรื่องที่เข้าใจได้  เจ้าต้องระแวดระวังและรอบคอบในทุกด้านเวลามีปฏิสัมพันธ์กับผู้คน และไม่สามารถบอกอะไรคนนอกเกี่ยวกับสถานการณ์ที่แท้จริงของเจ้าได้  นี่คือชั้นเชิง ปรัชญา หรือหลักการสำหรับดำรงชีวิตทางโลกที่ใช้กันในยามมีปฏิสัมพันธ์กับผู้คน  แต่พวกเขาใช้หลักการและชั้นเชิงนี้ในที่ใด?  พวกเขานำมาใช้เวลามีปฏิสัมพันธ์กับเรา  เราไม่เคยมีปฏิสัมพันธ์กับพวกเขามาก่อน แต่เพียงคุยกันครั้งนั้นครั้งเดียว เราก็เข้าใจคนคนนี้อย่างทะลุปรุโปร่งว่าพวกเขาโกหกไว้หลายเรื่องเหลือเกิน  จงบอกเราเถิด เราใช่คนที่จะใส่ร้ายเจ้าหรือทำร้ายเจ้าหรือไม่?  เราใช่คนที่เจ้าจำเป็นต้องระแวดระวังหรือไม่?  (ไม่ใช่)  ถ้าแม้แต่เรายังเป็นคนที่เจ้าต้องระแวดระวัง เช่นนั้นแล้ว การที่เจ้าเชื่อในพระเจ้าจะมีความหมายหรือคุณค่าอันใด?  การไม่กล้าพูดเรื่องจริงแม้ในเรื่องเล็กน้อยเช่นนี้ ไม่มีแม้แต่ความกล้าหาญที่จะพูดเรื่องจริง—เจ้าจะเรียกคนแบบนั้นว่าอย่างไร?  คนเช่นนั้นหลอกลวงมากมิใช่หรือ?  (ใช่)  ไม่มีความจำเป็นโดยสิ้นเชิงมิใช่หรือที่จะนำวิธีดำรงชีวิตทางโลกและหลักการที่ใช้ปฏิบัติต่อผู้ไม่มีความเชื่อมาใช้กับเรา?  แท้จริงแล้ว เราอยากรู้เรื่องของเจ้าหรือไม่?  นี่แค่คุยกันธรรมดามิใช่หรือ?  ต่อให้เราอยากรู้เรื่องของเจ้า เราก็จะไม่ใส่ร้ายหรือทำร้ายเจ้า และจะไม่ทำให้เรื่องนี้กลายเป็นประเด็นลับหลังเจ้า  ดังนั้น ในส่วนของพวกเจ้าแต่ละคน บางครั้งเราก็คุยกับพวกเจ้า ถามไถ่ว่าชีวิตความเป็นอยู่ในที่ที่พวกเจ้าอยู่นั้นเป็นอย่างไร สภาพอากาศเป็นอย่างไร สภาพแวดล้อมในการทำหน้าที่ของพวกเจ้าในตอนนี้เหมาะสมหรือไม่ หมู่นี้พวกเจ้ามีความยากลำบากในการทำหน้าที่กันบ้างหรือไม่  หรือสำหรับบางคนที่เพิ่งมาจากจีนแผ่นดินใหญ่ เราก็ถามพวกเขาว่าสภาพแวดล้อมทางโน้นเป็นอย่างไร และผู้คนส่วนใหญ่เป็นอย่างไรบ้างในการทำหน้าที่ของตน  นี่เป็นเพียงการพูดคุยตามปกติ  ด้านหนึ่ง นี่เกิดจากความต้องการตามความเป็นมนุษย์ที่ปกติ อีกด้านหนึ่ง เนื่องจากพวกเจ้าเชื่อในพระเจ้า สิ่งที่พวกเราพูดคุยกันจึงล้วนเป็นเรื่องเกี่ยวกับการเชื่อในพระเจ้า และพวกเราก็ไม่คุยเรื่องโลกที่ไม่มีความเชื่อ เช่น ดารา คนดัง กระแสนิยมในสังคม หรือการเมือง  ถ้าพวกเจ้าต้องระวังตัวแม้แต่ในช่วงที่พูดคุยกันตามปกติ เราก็จะไม่พูดคุยกับพวกเจ้าอีกต่อไป  บางคนคิดอยู่เสมอว่า “พระองค์มีจุดประสงค์จำเพาะในการพูดคุยกับพวกเราหรือเปล่า?  เวลามีปฏิสัมพันธ์กับพวกเรา พระองค์ก็คอยตั้งคำถามบางอย่างกับพวกเราเสมอ พระองค์ต้องการค้นหาอะไรใช่ไหม?  ฉันจะบอกสถานการณ์ที่แท้จริงให้พระองค์รู้ไม่ได้อย่างเด็ดขาด”  ถ้าเจ้าคิดเช่นนี้ เจ้าก็ควรพูดล่วงหน้าว่า “อย่าพูดคุยกับพวกเราเลย  ข้าพระองค์กลัวว่าพระองค์จะล่วงรู้ข้อมูลบางอย่าง  ข้าพระองค์ไม่อยากบอกพระองค์ ดังนั้น อย่าทรงถามอีกเลย!”  เมื่อเราได้ฟังว่าเจ้าไม่เต็มใจพูดคุย เราก็จะปล่อยไป  เจ้านึกว่าเราต้องพูดคุยกับเจ้าให้ได้กระนั้นหรือ?  ผู้คนส่วนใหญ่ไม่มีความเป็นมนุษย์ที่ปกติ และเราก็ไม่เต็มใจพูดคุยกับผู้คนเช่นนั้น

พวกเราเพิ่งสามัคคีธรรมกันไปว่าพระเจ้าผู้ทรงบังเกิดในเนื้อหนังไม่ทรงหลอกลวง  ถ้อยแถลงนี้ไม่ได้อยู่ในระดับทฤษฎี และไม่ใช่คำกล่าวที่พูดตามกันมา  เริ่มแรก การไม่หลอกลวงคือด้านหนึ่งของการดำเนินชีวิตตามแก่นแท้ที่พระเจ้าผู้ทรงบังเกิดในเนื้อหนัง ผู้มีอัตลักษณ์ของพระเจ้านี้ ทรงมี และเป็นด้านหนึ่งของการเผยให้เห็นแก่นแท้ดังกล่าว  นี่ไม่ใช่ทฤษฎี และยิ่งไม่ใช่วลีชวนเชื่อ แต่เป็นการดำเนินชีวิตที่แท้จริง เป็นการดำเนินชีวิตที่สัมพันธ์กับชีวิตจริง  ไม่ว่าจะในชีวิตประจำวันหรือเวลาสามัคคีธรรมความจริงและหารือเรื่องงาน แน่นอนที่สุดว่าถ้อยคำที่เรากล่าวนั้นไม่มีการหลอกลวง ไม่มีเรื่องโกหกอย่างเด็ดขาด และเรายิ่งจะไม่กุเรื่องขึ้นมา  ตัวอย่างเช่น เวลาที่เราสามัคคีธรรมหัวข้อหนึ่งๆ และจำศัพท์คำหนึ่งไม่ได้ เราก็จะถามพวกเจ้าว่าจำศัพท์คำนี้ได้หรือไม่  บางครั้งพวกเจ้าก็จำได้ และบางครั้งพวกเจ้าก็จำไม่ได้ เช่นนั้นเราย่อมจะใช้คำอื่นมาสื่อความหมายนั้นๆ หรือบอกว่าเราก็จำไม่ได้เช่นกัน  ในแง่หนึ่ง เรามีท่าทีที่ซื่อสัตย์และไม่เสกสรรค์เรื่องราวขึ้นมา ถ้าเราลืม เราก็บอกว่าเราลืม และถ้าเราจำไม่ได้ เราก็บอกว่าเราจำไม่ได้  ในอีกแง่หนึ่ง บางครั้งเรานึกคำที่เหมาะสมไม่ออกหรือลืมสิ่งที่เรากำลังจะพูด ซึ่งในกรณีนี้ เราจะไม่แสร้งทำเป็นไอ หรือพูดว่า “กริ่งประตูดัง เราจะไปเปิดประตูก่อน” หรือ “โทรศัพท์ดัง เราจะรับสายก่อน”  เราจะไม่ทำตัวเทียมเท็จ  เวลามีปฏิสัมพันธ์กับพวกเจ้าและสามัคคีธรรมเรื่องงานกันโดยตรง เราเป็นอย่างไร ในชีวิตประจำวันยามที่ลับตาพวกเจ้า เราก็เป็นอย่างนั้น  เราเป็นคนแบบนี้เอง ทำตัวแบบเดียวกันทั้งต่อหน้าและลับหลังพวกเจ้า  ถ้าเราชอบกินอะไร เราก็บอกว่าเราชอบกินสิ่งนั้น เราไม่โกหก  ตัวอย่างเช่น เราบอกว่า “เราชอบกินเต้าหู้ผัดต้นหอม และมันฝรั่งเส้นผัดน้ำส้มสายชู”  บางคนก็พูดว่า “ฉันไม่เชื่อ  ตอนนี้พระองค์จะทรงขาดแคลนอะไรได้?  พระองค์น่าจะเสวยหมูตุ๋นและเกี๊ยวทุกวันเป็นแน่!”  เราจึงตอบว่า “แม้หมูตุ๋นจะอร่อย แต่เราไม่ชอบกินของที่มันเกินไปจริงๆ  สำหรับมื้อเช้า เรากินข้าวต้มข้นๆ ชามหนึ่งกับเครื่องเคียงบ้างเท่านั้น ง่ายๆ แบบนั้นละ”  ทั้งหมดนี้ล้วนเป็นข้อเท็จจริง ไม่มีสักประโยคที่เป็นคำโกหก  ถ้อยคำที่เรากล่าวกับพวกเจ้า ตัวอย่างที่เรายกมา หรือสิ่งทั้งหลายในชีวิตจริงที่เราเอ่ยถึงนี้—ไม่ว่าพวกเจ้าจะมองว่าค่อนข้างเป็นมนุษย์ ธรรมดาและปกติ หรือขาดการขัดเกลาอยู่บ้าง—ไม่ว่าอย่างไร สิ่งที่เราพูดล้วนเป็นความสัตย์จริง อิงตามข้อเท็จจริงทั้งสิ้น  นี่ไม่ได้เป็นไปเพื่อแสดงให้พวกเจ้าเห็นว่า “ดูสิว่าเราธรรมดาเพียงใด เราทำตัวกลมกลืนไปกับชีวิตมนุษย์มากเพียงใด เราเรียบง่ายและไร้การปรุงแต่งเพียงใด”  แท้จริงแล้ว เราไม่มีความคิดเหล่านี้  บางครั้ง เพื่อที่จะสามัคคีธรรมความจริงแง่หนึ่ง เราก็เอ่ยถึงเรื่องเล็กๆ น้อยๆ บางอย่างในชีวิต และบางคนก็คิดว่านี่คือความถ่อมพระทัยและความซ่อนเร้นของพระเจ้า  ที่จริงแล้ว เราไม่ได้หมายความเช่นนั้นเลย  ยามที่เราเอ่ยถึงสิ่งเหล่านั้น เราเพียงเล่าไปตามความเป็นจริง ไม่ได้พูดอะไรที่สูงส่งและยิ่งใหญ่  จุดประสงค์ก็เพื่อเปิดโอกาสให้ผู้คนเข้าใจความจริงได้ดีขึ้น เราไม่มีเจตนาเป็นอื่น  ในวาจาและการกระทำของเรา แน่นอนที่สุดว่าเราจะไม่มีวันทำสิ่งต่างๆ เช่น ชี้กวางเป็นม้า เชือดไก่ให้ลิงดู หรือลงโทษผู้คนอย่างหนักเพื่อเป็นการเตือนผู้อื่น  ที่ผ่านมา เวลาพวกเราไปยังที่อยู่อาศัยของพี่น้องชายหญิง พวกเขาก็จะสาละวนทำเกี๊ยว ผัดเนื้อ และทำอาหาร  แท้จริงแล้วไม่มีความจำเป็นต้องรับรองพวกเราเช่นนี้  เราบอกไปว่าปกติแล้วเราไม่ได้พิถีพิถันเรื่องอาหารการกินขนาดนี้ มื้ออาหารของเราเรียบง่ายเป็นพิเศษ และเราก็ไม่สนใจการโอ้อวด  บางคนไม่เคยเชื่อสิ่งที่เราพูด พวกเขานึกเสมอว่าเรากำลังโกหก  ไม่ว่าเราจะพูดอะไร พวกเขาก็ไม่เชื่อ  ผู้คนเช่นนี้น่ารำคาญมาก พวกเขาไร้เหตุผลโดยสิ้นเชิง  ไม่ใช่ว่าเราไม่น่าเชื่อถือ หรือคำที่เรากล่าวมีเรื่องไม่จริง แต่เป็นเพราะเจ้าเลวมาก  ไม่ว่าเราจะพูดอะไร เจ้าก็ไม่สามารถฟังให้ถูกต้อง ไม่ว่าเราจะพูดอะไร เจ้าก็มีท่าทีสงสัย และถึงกับนำไปคิดในลักษณะที่บิดเบี้ยว มองว่าทั้งหมดนั้นเป็นการหลอกลวง และถึงกับระวังตัว  เจ้าไม่เคยเชื่อว่าคำที่เรากล่าวเป็นความสัตย์จริงทั้งสิ้น  นี่เป็นปัญหาเยี่ยงใด?  เจ้าเชื่อคำพูดของพวกมารและซาตานทั้งหลายได้ แล้วเหตุใดจึงเชื่อคำพูดของเราไม่ได้?  แล้วด้วยการเชื่อในพระเจ้ากันแบบนี้ เจ้ายังจะสามารถได้รับความจริงอยู่อีกหรือ?  ความจริงไม่ใช่ถ้อยคำที่กลวงเปล่าอย่างแน่นอน แต่เป็นความเป็นจริงชีวิตที่ผู้คนใช้ในการดำเนินชีวิต  คำที่เรากล่าวกับพวกเจ้าเป็นถ้อยคำที่สัมพันธ์กับชีวิตจริงทั้งสิ้น  ถ้าพวกเจ้าไม่เชื่อถ้อยคำของเรา แล้วพวกเจ้าจะเชื่อในพระเจ้าได้อย่างไร?  พระวจนะของพระเจ้าล้วนซื่อตรงและเป็นความจริง พระองค์ไม่เคยโกหก ทำตัวเทียมเท็จ สร้างภาพ หรือแอบอ้างเป็นสิ่งที่พระองค์ไม่ได้เป็น  ถ้าพวกเจ้าสามารถเข้าใจรูปแบบการประพฤติปฏิบัติเหล่านี้ได้ พวกเจ้าก็จะมีความเข้าใจในพระเจ้า และด้วยเหตุนี้เท่านั้น พวกเจ้าจึงจะค่อยๆ ทำความเข้าใจและทำความรู้จักผ่านทางพระเจ้าผู้ทรงบังเกิดในเนื้อหนังได้ว่า พระเจ้าทรงสัมพันธ์กับชีวิตจริงทั้งในการกระทำและพระดำรัสของพระองค์ สามารถเข้าใจพระวจนะที่พระองค์ตรัสและความจริงที่พระองค์ทรงสามัคคีธรรมได้อย่างแท้จริง  พวกเราสามัคคีธรรมถึงแง่มุมเรื่องการไม่หลอกลวงเสร็จสิ้นแล้ว

พวกเรามาสามัคคีธรรมเรื่องการไม่แก่งแย่งกันต่อเถิด  การไม่แก่งแย่งหมายถึงสิ่งใด?  หมายถึงการไม่โต้เถียง ไม่แก่งแย่งสถานะ ไม่ชิงดีชิงเด่น และไม่โต้เถียงกับเจ้าเรื่องคำกล่าวใดๆ  ถ้าเจ้าตระหนักรู้สิ่งที่เราพูดกับเจ้า เจ้าก็ยอมรับ ถ้าเจ้าไม่ตระหนัก เราก็จะไม่บังคับเจ้า  ถ้าความเข้าใจของเจ้าบิดเบี้ยว เราก็จะเปิดโปงเจ้าและแก้ไขให้ถูกต้อง  ถ้าเจ้าเข้าใจสิ่งนั้นได้อย่างถ่องแท้ นั่นย่อมเป็นการดีที่สุด ถ้าเจ้าไม่อาจเข้าใจได้อย่างถ่องแท้ เราก็จะไม่บังคับให้เจ้ายอมรับ  เจ้าสามารถปล่อยให้สิ่งต่างๆ เป็นไปตามธรรมชาติและค่อยๆ ทำความรู้จักสิ่งนั้นไปก็พอ  นอกจากนี้ ไม่ว่าจะเป็นปฏิสัมพันธ์หรือการสนทนาระหว่างผู้คน เวลาพูดจา ผู้คนย่อมแก่งแย่งความมีหน้ามีตา แก่งแย่งความเป็นใหญ่ แก่งแย่งกันโอ้อวด และแก่งแย่งการยกย่องจากผู้อื่นอยู่เสมอ  ผู้คนมักจะประพฤติตนเช่นนี้เวลามาติดต่อพระเจ้าผู้ทรงบังเกิดในเนื้อหนังเช่นกัน  พวกเจ้าไม่ควรปฏิบัติต่อพระเจ้าผู้ทรงบังเกิดในเนื้อหนังด้วยมุมมองที่พวกเจ้าใช้ปฏิบัติต่อมวลมนุษย์ มองว่าพระเจ้าผู้ทรงบังเกิดในเนื้อหนังก็เหมือนกับมวลมนุษย์ที่เสื่อมทราม  ดูเอาเถิด เวลาเราพูดกับพวกเจ้า เราพยายามรักษาบรรยากาศการพูดคุยให้มีความเป็นกันเอง พวกเจ้าทุกคนจะได้พูดความในใจกันอย่างอิสระ และคุยเรื่องที่พวกเจ้ารู้และเข้าใจ  เป็นไปได้ว่าสิ่งที่เจ้าพูดนั้นไม่สอดคล้องกับข้อเท็จจริงหรือไม่ได้อิงความเป็นจริงมากนัก แต่เราก็ยังคงให้โอกาสเจ้าได้พูด  การพูดคุยตามปกติของพวกเราไม่ใช่การชุมนุมอย่างเป็นทางการ ทุกคนมีสิทธิ์ที่จะพูด  เราจะไม่บังคับให้พวกเจ้าทุกคนฟังเราอยู่ฝ่ายเดียว แต่จะพยายามให้ทุกคนได้พูด  บางครั้ง ด้วยการพูดคุยกันตามสบายก็ทำให้พบเจอปัญหาบางอย่างในงาน แล้วพวกเราก็ได้ลงมือแก้ปัญหาเหล่านั้น  ถ้าไม่มีปัญหา ทุกคนก็สามารถเปิดใจพูดคุยกัน รู้สึกผ่อนคลาย และมองว่าเป็นเพียงความบันเทิงก็ได้  ไม่ว่าจะในโอกาสใด หรือไม่ว่าเราจะอยู่กับคนกลุ่มใด เราจะไม่พูดว่า “ไม่อนุญาตให้ใครเสียงดังกว่าเรา  เราต้องเหนือกว่าพวกเจ้าทุกคน  โดยเฉพาะอย่างยิ่งเวลาเสวนาประเด็นหนึ่งๆ เราต้องได้พูดมากที่สุด และความเข้าใจเชิงลึกของเราต้องลุ่มลึกที่สุด  ไม่มีใครเหนือกว่าเราได้  ถ้าเจ้าเหนือกว่าเรา เช่นนั้นเราก็จะแก่งแย่งเพื่อให้เหนือกว่าเจ้า”  เราจะไม่ทำเช่นนี้  แม้เราจะต้องพูดจาไม่ว่าจะในโอกาสใด แต่เราก็ไม่ค่อยกระตือรือร้นที่จะพูดอะไรมากอยู่ดี เราชอบให้ทุกคนได้พูด  บางครั้งเราก็ถามทุกคนว่า “ช่วงนี้ได้เรียนเต้นรำกันบ้างหรือเปล่า?  พวกเจ้าเรียนเต้นแบบใดกันมาบ้างแล้ว?”  ถ้าใครพูดอะไรผิด หรือสิ่งที่พวกเขาพูดนั้นไม่ตรงกับข้อเท็จจริงหรือไม่ถูกต้อง ก็ไม่มีความจำเป็นต้องโต้เถียง  บางคนถามว่า “แล้วถ้ามีคนล่วงเกินพระองค์ล่ะ?”  ที่ว่าล่วงเกิน เราหมายความว่าอย่างไร?  แท้จริงแล้ว เรายังไม่เคยพบเจอใครที่ตัดสินเรา สาปแช่งเรา หรือโต้แย้งเราอย่างเปิดเผย  ถ้ามีคนเช่นนั้นจริง เราย่อมจะต้องถามพวกเขาว่า “เหตุใดเจ้าจึงทำเช่นนี้?  สิ่งที่เจ้าพูดสอดคล้องกับข้อเท็จจริงหรือไม่?”  ถ้าสิ่งที่พวกเขาพูดนั้นถูกต้อง เราก็จะขอโทษพวกเขา  ถ้าพวกเขาผิด เราก็ต้องสามัคคีธรรมความจริงกับพวกเขา พวกเขาจะได้ตระหนักรู้ปัญหาของตน และนั่นย่อมจะเพียงพอ เราจะไม่แก่งแย่งความเป็นใหญ่กับพวกเขา ยืนกรานให้พวกเขายอมจำนนต่อเราและยอมรับเราเป็นเจ้านาย  ดังนั้น บางครั้งเวลาที่ทุกคนคุยกัน แล้วเสียงของบางคนดังขึ้นเรื่อยๆ และการพูดคุยก็ร้อนแรงทีเดียว เราจึงอดทนฟังพวกเขาพูดเท่านั้น  มวลมนุษย์ที่เสื่อมทรามนั้นต่างออกไป  เจ้าดูเถิด เวลาบางคนคุยกัน พวกเขากลับลงเอยด้วยการโต้เถียง  ลึกลงไปในใจ พวกเขาดูถูกกัน และเถียงกันอย่างไม่จบสิ้น ยืนกรานที่จะแก่งแย่งว่าใครถูกและใครผิด ขอให้ทุกคนตัดสิน และไม่ยอมให้ใครล่วงเกินตน  บางครั้งเวลาบางคนสนทนากับเรา พวกเขาก็พูดแทรก พูดข้ามขั้นตอน หรือแสดงความคิดเห็นบางอย่างที่ไม่เข้าท่าออกมา และถึงขั้นล่วงเกินเรา  เราก็รู้สึกว่านั่นไม่ใช่เรื่องใหญ่ พวกเขาไม่ได้ตั้งใจทำเช่นนั้น  ผู้คนล้วนมีอุปนิสัยที่เสื่อมทราม ดังนั้นจึงปกติมากที่จะมีการประพฤติปฏิบัติเช่นนี้  ถึงขนาดมีผู้คนที่เวลาจัดการเรื่องต่างๆ ร่วมกับเรา กลับตัดสินใจโดยตรง ไม่รอฟังเราพูด  เราก็นึกในใจว่า “เจ้าตัดสินใจโดยตรง ไม่หารือเรื่องนี้กับทุกคน แต่วิธีที่เจ้าใช้จัดการก็สมเหตุสมผล ดังนั้นจึงไม่เป็นไร”  แล้วเราก็ไม่พูดอะไร  เราไม่โต้เถียงกับเจ้า เราสามารถทำเช่นนี้ได้ และเราก็ทำเช่นนี้จริง  ถ้าผู้นำและคนทำงานถามเราเรื่องสายงานด้านต่างๆ ในคริสตจักร เราย่อมสามัคคีธรรมและให้คำชี้แนะตามแต่จะนึกขึ้นได้ในเวลานั้น จากนั้นผู้นำและคนทำงานก็ไปที่คริสตจักรเพื่อถ่ายทอดและดำเนินการตามนั้น  ต่อมา เมื่อเราไปที่คริสตจักรและพบหน้าบางคน เราก็เพียงรับฟังอยู่ข้างๆ เวลาพวกเขาสามัคคีธรรมเรื่องงาน  แท้จริงแล้ว เรารู้เรื่องทั้งหมดนี้ แต่บางคนนึกว่าเราไม่รู้  พวกเขาคิดว่า “นี่เป็นเรื่องของพวกเราที่เป็นมนุษย์ ไม่เกี่ยวอะไรกับพระองค์  พระองค์เป็นเพียงคนที่ดูอยู่รอบนอก ดังนั้น พระองค์ก็ควรฟังพวกเราพูดเท่านั้น”  ในสถานการณ์เช่นนั้น เราไม่พูดอะไรมาก เราไม่โต้เถียงกับผู้คน  แต่มวลมนุษย์ที่เสื่อมทรามไม่อาจทำเช่นนี้ได้  คนที่มีสถานะสักหน่อยหรือแบกรับความรับผิดชอบบางอย่าง ย่อมอยากที่จะมีสิทธิ์ชี้ขาดในหมู่คน อยากปกป้องสถานะของตน และปกป้องตำแหน่งทางการของตน  ถ้าใครไม่เห็นว่าพวกเขาสำคัญ พวกเขาย่อมว้าวุ่นเป็นพิเศษ รู้สึกว่าศักดิ์ศรี ความภาคภูมิใจ และลักษณะนิสัยของตนถูกท้าทายอย่างหนัก  เราไม่รู้สึกอะไรกับเรื่องแบบนี้ ในหัวใจและความรู้สึกนึกคิดของเรา เราไม่สนใจสิ่งต่างๆ อย่างสถานะ ความมีหน้ามีตา และเกียรติในหมู่คน  ไม่ว่าเราจะไปที่ใด ถ้ามีผู้คนเดินตามหลังเราเสมอ คอยห้อมล้อมและเบียดเสียดอยู่รอบตัวเราเสมอราวกับเราเป็นจุดสนใจ หรือถ้าผู้คนเรียกขานเราด้วยคำยกย่องตลอดเวลา สุภาพกับเรามาก ป้อยอ และปฏิบัติต่อเราเหมือนเป็นคนพิเศษหรือผู้อาวุโสที่มีสถานะ เราย่อมรู้สึกอึดอัดโดยแท้  ถ้าเจ้ายืนทัดเทียมกับเราและพูดคุยอย่างสงบ เรากลับรู้สึกสบายใจยิ่ง ถ้าเจ้าทำตัวพินอบพิเทาและเสแสร้งเป็นพิเศษต่อหน้าเรา เราย่อมรู้สึกอึดอัดมากจริงๆ  แต่มวลมนุษย์ที่เสื่อมทรามเกือบร้อยทั้งร้อยไม่อาจก้าวข้ามอุปสรรคเรื่องสถานะ ความมีหน้ามีตา และความหยิ่งทะนงได้ ไล่ตามไขว่คว้าและสุขสำราญกับสิ่งเหล่านี้กันทุกคน

ตอนที่เราคุยกับใครบางคนอยู่นั้น พวกเขาหยิบยกบางเรื่องขึ้นมาพูด และต่อจากหัวข้อของพวกเขา เราก็หยิบยกบางเรื่องขึ้นมาพูดเช่นกัน  พวกเขากลับนึกว่าเราอยากแก่งแย่งให้เหนือกว่าพวกเขา ดังนั้น พวกเขาจึงหยิบยกอีกสองเรื่องขึ้นมาพูดทันทีเพื่อดูว่าเราจะหยิบยกอีกสองเรื่องขึ้นมาพูดได้หรือไม่  เราเคยพูดไปแล้วว่าการพูดคุยธรรมดานั้นไม่ได้จริงจังและเข้มงวดเหมือนการทำงาน เป็นเพียงการพูดคุยตามสบาย  ตราบใดที่ทุกคนมีความสุขย่อมไม่เป็นไร ไม่มีเรื่องพลิกผันเข้ามาเกี่ยวข้องมากมายขนาดนั้น  เราเป็นคนเรียบง่าย  ไม่ว่าใครจะพูดเรื่องอะไร เราก็แค่พูดเสริมและคุยไปตามเรื่องบ้างเท่านั้น แต่กลับลงเอยเป็นการก่อให้เกิดปัญหา  พวกเขาหมายความว่าอย่างไร?  ไม่ว่าพวกเขาจะคุยหัวข้อใด เราก็ไม่อาจคุยเรื่องนั้นได้อีก  ถ้าเรายังคงพูดต่อไป พวกเขาก็จะดูไม่เหนือกว่าและจะนึกบ่นอยู่ในใจว่า “ทำไมพระองค์ถึงไม่รู้เรื่องรู้ราวขนาดนี้?  ทำไมพระองค์ถึงไม่เข้าใจว่าฉันสื่ออะไรอยู่?  พระองค์คิดว่าตัวเองเป็นใคร?  ถึงกับอยากมีปฏิสัมพันธ์กับฉันอย่างเท่าเทียม!”  เมื่อเห็นว่าพวกเขาไม่ชอบการพูดคุยแบบนี้ เราจึงเข้าใจ  เรามีปฏิสัมพันธ์กับผู้คนตามวิถีของความเป็นมนุษย์ที่ปกติ  ถ้าไม่ได้ผล เราก็จะอ่อนข้อให้อย่างสมเหตุสมผล เราจะไม่โต้เถียงกับผู้คน  เป็นไปไม่ได้ที่จะเข้ากันได้กับผู้ไม่มีความเชื่อ และบางคนในคริสตจักรก็ไร้เหตุผลเช่นกัน  เวลาเจ้าสามัคคีธรรมกับพวกเขา ความรู้สึกหยิ่งทะนงในใจทำให้พวกเขาไม่พูดอะไรออกมาตรงๆ แต่พวกเขามีอุปนิสัยที่เสื่อมทรามอยู่ภายใน และจะแก่งแย่งกับเจ้าอยู่ดี  พวกเขาไม่อาจเว้นจากการแก่งแย่งได้  เพราะเหตุใด?  นั่นเป็นชีวิตของพวกเขา  สำหรับเรื่องที่ไม่เกี่ยวข้องกับหลักธรรมความจริง ไม่จำเป็นต้องเริ่มโต้เถียงกัน  ตัวอย่างเช่น ชาวตะวันออกบอกว่าการดื่มชาดีต่อสุขภาพ ส่วนชาวตะวันตกก็บอกว่าการดื่มกาแฟดีต่อสุขภาพ  แท้จริงแล้วอย่างไหนดีต่อสุขภาพ?  ไม่จำเป็นต้องเถียงกันในเรื่องแบบนี้  เรื่องนี้ไม่เกี่ยวข้องกับหลักธรรมความจริง เพียงเลือกไปตามความชอบ สภาพความเป็นอยู่ และพฤติกรรมการใช้ชีวิตของเจ้าเองก็พอ  ถ้าเจ้ามีกำลังทรัพย์ที่จะดื่มชา เช่นนั้นก็ดื่มชา ถ้าไม่มี เช่นนั้นก็จงดื่มน้ำต้มสุก  ไม่ว่าเจ้าจะดื่มอะไร ก็ไม่ส่งผลต่อการประพฤติปฏิบัติตนของเจ้าแต่อย่างใด  บางครั้ง ความคิดอ่านและทัศนะของพวกเราแตกต่างกัน แต่เราก็ไม่คิดเล็กคิดน้อยกับเจ้า เรายังคงยึดปฏิบัติตามหลักธรรมของเรา  เราจะไม่โต้เถียงกับเจ้าในเรื่องที่ไม่เกี่ยวข้องกับหลักธรรม  แน่นอนที่สุดว่าเราจะไม่มีวันโต้เถียงจนหน้าดำหน้าแดงกับเจ้าเรื่องคำกล่าวที่ไม่เกี่ยวข้องกับหลักธรรมโดยสิ้นเชิง หรือเรื่องคำสอนหรือทฤษฎี เพียงเพื่อที่จะทำให้ตัวเราดูเหมือนคนที่ยึดปฏิบัติตามหลักธรรมอย่างแรงกล้า  เราจะไม่มีวันทำเช่นนั้นเป็นอันขาด!  บางครั้งมีบางคนถามอะไรเรา เราก็จะสามัคคีธรรมเรื่องหลักธรรมกับพวกเขา และในรูปการณ์ที่พิเศษ เราย่อมจะบอกพวกเขาไปตามตรงว่าควรทำสิ่งใด  หลังจากนั้น พวกเขาก็เสนอวิธีทำอีกอย่างหนึ่งและถามเราว่าใช้ได้หรือไม่  เมื่อฟังว่าผลลัพธ์ที่ได้จากวิธีที่พวกเขาเสนอนั้นคล้ายกับของเรามาก เราก็บอกไปว่า “ถ้าเจ้าสะดวกที่จะทำเช่นนั้นและสภาวการณ์ในพื้นที่ก็เหมาะสม เจ้าก็ทำตามแนวคิดของเจ้าได้ ไม่ต้องทำตามที่เราพูดไว้”  เราจะไม่มีวันพูดอย่างเด็ดขาดว่า “คำของเราคือกฎ ต้องทำตามที่เราบอก และพวกเจ้าต้องฟัง”  ถ้าเจ้าไม่ฟังก็ไม่เป็นไรเช่นกัน  ถ้าสิ่งที่เจ้าพูดนั้นมีเหตุผล ไม่ต่างจากแนวทางที่เราเสนอแนะมากนัก มีเป้าหมายเดียวกัน และผลลัพธ์ที่ได้ก็ใกล้เคียงกันมาก เช่นนั้นเจ้าก็เลือกที่จะไม่ฟังคำเสนอแนะของเราได้  เราจะไม่มีวันบีบบังคับเจ้าเป็นอันขาด

ไม่กี่ปีก่อน มีบางคนได้แสดงเต้นรำในรายการหนึ่ง  เมื่อเห็นว่าบางท่วงท่ามีปัญหาอยู่บ้าง เราก็ชี้ให้เห็น  พวกเขาบางคนไม่พอใจที่ได้ยินเช่นนี้และไม่เต็มใจยอมรับ  เราก็ไม่ได้โต้เถียง เพียงแต่ขอให้พวกเขาดูอย่างละเอียดอีกสองสามครั้งว่าท่วงท่าเหล่านั้นมีปัญหาหรือไม่  เราบอกไปว่า “ถ้าพวกเจ้ายังไม่อาจรู้สึกถึงปัญหาที่เราพูดถึงได้ เช่นนั้นเราก็จะให้ทางเลือกอีกทางหนึ่งแก่พวกเจ้า  ลองใช้ทางเลือกนี้และเปรียบเทียบกับทางเลือกก่อนหน้านี้ดูว่าอย่างไหนดีกว่ากัน”  กลายเป็นว่าพวกเขาลองทำตามทางเลือกที่เราเสนอแนะและรู้สึกว่าทางเลือกของเรานั้นดีกว่าจริงๆ เมื่อนั้นเท่านั้นพวกเขาจึงยอมรับว่ามีปัญหาบางอย่างกับท่าเต้นก่อนหน้านี้  พวกเขาไม่สามารถตระหนักถึงเรื่องนี้ได้ในเวลานั้น  อาจเป็นเพียงว่าคนนอกที่มองเข้ามาย่อมเห็นได้ชัดเจนกว่าคนที่เกี่ยวข้อง  พวกเขาชำนาญท่วงท่าเหล่านั้นเพราะใช้แสดงอย่างต่อเนื่อง ดังนั้น เมื่อจู่ๆ ได้ยินเราบอกว่าบางท่วงท่าไม่ดี พวกเขาก็อาจจะรู้สึกว่าความภาคภูมิใจของตนถูกบั่นทอนและยอมรับไม่ได้ไปชั่วขณะ  เราว่าเป็นเรื่องปกติที่คนหนุ่มสาวจะเป็นเช่นนี้  จุดประสงค์ที่บอกเรื่องนี้กับพวกเจ้าคืออะไร?  เราเพียงอยากบอกพวกเจ้าว่าภายใต้รูปการณ์ปกติ เราจะไม่มีวันโต้เถียงกับพวกเจ้าในเรื่องที่ไม่เกี่ยวข้องกับหลักธรรมเป็นอันขาด  ถ้าเกี่ยวข้องกับเรื่องของหลักธรรม เราจะชี้ทางออกให้พวกเจ้าเท่านั้น  เราจะไม่ใช้สถานะมากดขี่พวกเจ้าและบีบให้พวกเจ้าฟังเรา  ในกรณีส่วนใหญ่ เราจะค่อยๆ สะสางสิ่งต่างๆ พูดคุยให้กระจ่าง และแก้ไขสิ่งเหล่านั้น  ถ้าวิธีการทั้งหมดนี้ไม่ได้ผล บางทีบางคนก็อาจจะต้องถูกตัดแต่ง  แน่นอนว่าบางคนถูกตัดแต่งไม่ใช่เพราะล่วงเกินเรา แต่เป็นเพราะพวกเขาละเมิดกฎการปกครอง ละเมิดหลักธรรม และรบกวนงานของคริสตจักร  ดังนั้น เมื่อใครผิดพลาดหรือกบฏและถูกบ่มวินัยหรือลงโทษ นั่นไม่ใช่เพราะพวกเขาล่วงเกินอัตลักษณ์ของพระเจ้าหรือสถานะของพระเจ้า ไม่ใช่เพราะพวกเขาล่วงเกินพระเจ้า แต่เป็นเพราะพวกเขาละเมิดหลักธรรมและละเมิดกฎการปกครอง  จงมองให้ทั่วทั้งโลกเถิดว่ามีใครเคยถูกลงโทษหรือทนทุกข์กับการถูกลงทัณฑ์อย่างสาสมเพราะล่วงเกินพระเจ้าบ้างหรือไม่?  ไม่มี  มีผู้คนมากมายเหลือเกินในโลกนี้ที่ไม่เชื่อในพระเจ้า สาปแช่งพระเจ้า พูดจาเหลวไหล และกล่าวคำกำเริบเสิบสาน  เมื่อพวกเขาถูกลงโทษในท้ายที่สุด มีพวกเขาคนใดถูกลงโทษเพราะล่วงเกินพระเจ้าบ้าง?  ไม่มี ทั้งหมดเป็นเพราะพวกเขาทำความชั่วเอาไว้มาก และควรถูกลงโทษตามการทำชั่วเหล่านี้  เมื่อพบเจอเรื่องที่ก่อให้เกิดการโต้เถียง เราย่อมพยายามพูดคุยกับเจ้าให้กระจ่าง เปิดโอกาสให้เจ้าเข้าใจว่าอะไรคือหลักธรรมสำหรับจัดการเรื่องนั้นๆ  ถ้าเจ้ามีแผนการที่ดีกว่า ก็แน่นอนว่าเจ้าสามารถยึดตามแผนนั้นได้เช่นกัน  เราจะไม่แก่งแย่งความเป็นใหญ่กับเจ้า และจะไม่พูดว่า “ในเมื่อเราพูดไปแล้ว ก็ต้องดำเนินการตามแผนของเรา  ต่อให้แผนของเจ้าดี ก็ดำเนินการไม่ได้  เราต้องมีสิทธิ์ชี้ขาดในเรื่องนี้!”  เราจะไม่ทำเช่นนี้  เราจะพยายามถามความคิดเห็นของพวกเจ้าและนำจุดแข็งของทุกคนมาใช้ให้เกิดประโยชน์  ถ้าพวกเจ้าไม่มีใครมีความคิดเห็นหรือแนวคิดใดๆ เช่นนั้นเราย่อมจะมีสิทธิ์ชี้ขาด—นี่เป็นเรื่องที่รู้กันอยู่แล้ว  แต่แน่นอนที่สุดว่าเราจะไม่มีวันแก่งแย่งกับพวกเจ้าคนใดในเรื่องของความภาคภูมิใจ สถานะ หรือว่าใครมีสิทธิ์ชี้ขาด  จากการมีปฏิสัมพันธ์และติดต่อเจรจากับพวกเจ้ามาในช่วงหลายปีนี้ บางทีพวกเจ้าก็อาจจะตระหนักรู้เรื่องนี้เช่นกันว่า มีหลายครั้งที่เราพูดสิ่งต่างๆ กับพวกเจ้า และพอเราพูดจบ พวกเจ้าก็มีแนวคิดของตนเองและไม่ได้ปฏิบัติหรือดำเนินการตามที่เราพูด  เมื่อเป็นเช่นนั้น เราย่อมจะพยายามหาทางอธิบายให้ชัดเจนขึ้น  ถ้าพวกเจ้ายอมรับได้ นั่นก็ยิ่งดี  ถ้าพวกเจ้าไม่ยอมรับและนั่นก็ส่งผลต่องานของคริสตจักร เช่นนั้นคริสตจักรก็มีกฎการปกครองว่าถ้าเจ้าควรถูกปลด เจ้าก็จะถูกปลด ถ้าเจ้าควรถูกตัดแต่ง เจ้าก็จะถูกตัดแต่ง คริสตจักรจะจัดการเจ้าตามที่พึงทำ  ในส่วนที่เกี่ยวข้องกับเรื่องนั้นๆ แน่นอนที่สุดว่าเราจะไม่มีวันโต้เถียงอะไรกับเจ้าเพื่อกู้หน้า หรือปกป้องสถานะและเกียรติของเรา  เรามีแต่จะมุ่งอธิบายให้ชัดเจนถึงเรื่องราวทั้งหมดของเรื่องนั้นๆ และหลักธรรมที่ผู้คนควรเข้าใจ  เราย่อมอธิบายสิ่งต่างๆ ครั้งแล้วครั้งเล่าอย่างอดทน เพื่อให้เจ้าเข้าใจความจริงและเข้าสู่ความเป็นจริงความจริงได้ดีขึ้น  จุดประสงค์ของการสามัคคีธรรมเนื้อหานี้ก็เพื่อเปิดโอกาสให้พวกเจ้าเข้าใจพระเจ้าผู้ทรงบังเกิดในเนื้อหนังได้ดีขึ้น  นอกจากเข้าใจเรื่องการใช้ชีวิตภายนอกตามปกติและในลักษณะที่สัมพันธ์กับชีวิตจริงของพระเจ้าผู้ทรงบังเกิดในเนื้อหนังแล้ว พวกเจ้ายังสามารถมีความเข้าใจเพิ่มเติมในแก่นแท้ อุปนิสัย ความคิด และมุมมองของพระเจ้าผู้ทรงบังเกิดในเนื้อหนังอีกด้วย  พวกเราเพิ่งสามัคคีธรรมหัวข้อการไม่แก่งแย่งกันไป  เมื่อมีสถานะและความหยิ่งทะนงเข้ามาเกี่ยวข้อง หลักธรรมที่พระเจ้าผู้ทรงบังเกิดในเนื้อหนังใช้ปฏิบัติก็คือการไม่โต้เถียงกับผู้คน และไม่แก่งแย่งกับผู้คนเรื่องสถานะ ความภาคภูมิใจ หรือความมีหน้ามีตา  ความโน้มเอียงที่จะแก่งแย่งกับผู้อื่นในเรื่องเหล่านี้คือการสำแดงให้เห็นอย่างเด่นชัดโดยแท้ว่ามวลมนุษย์ที่เสื่อมทรามเผยอุปนิสัยที่เสื่อมทรามออกมา  ดังนั้น การไม่แก่งแย่งจึงเป็นสิ่งที่แก่นแท้แห่งสภาวะความเป็นมนุษย์ของพระเจ้าผู้ทรงบังเกิดในเนื้อหนังแตกต่างจากแก่นแท้ของมวลมนุษย์อีกด้วย และนี่คือเนื้อหาด้านหนึ่งที่ผู้คนควรเข้าใจ

ในเมื่อพวกเราสามัคคีธรรมเรื่องการไม่แก่งแย่งจบแล้ว ก็มาสามัคคีธรรมเรื่องการไม่ต่อสู้กันเถิด  การไม่ต่อสู้ค่อนข้างคล้ายกับการไม่แก่งแย่ง แต่ก็มีความแตกต่างอยู่บ้าง  นอกจากมีการสำแดงว่าไม่แก่งแย่งแล้ว พระเจ้าผู้ทรงบังเกิดในเนื้อหนังยังมีการดำเนินชีวิตและการเผยให้เห็นแง่มุมที่ไม่ต่อสู้ในลักษณะที่สัมพันธ์กับชีวิตจริงอยู่บ้างอีกด้วย  ด้วยการดำเนินชีวิตเช่นนี้และการเผยให้เห็นเหล่านี้ ผู้คนย่อมสามารถเข้าใจแง่มุมที่เป็นแก่นแท้ความเป็นมนุษย์ของพระเจ้าผู้ทรงบังเกิดในเนื้อหนังได้ดีขึ้นด้วย  แง่มุมที่เป็นการไม่ต่อสู้นี้โดยทั่วไปแล้วเกี่ยวข้องกับสิ่งใด?  ยังคงเกี่ยวข้องกับการมีปฏิสัมพันธ์และการสมาคมกับผู้คน  หลักธรรมของพระเจ้าผู้ทรงบังเกิดในเนื้อหนังในการมีปฏิสัมพันธ์และสมาคมกับผู้คนก็คือการปฏิบัติต่อผู้คนอย่างเที่ยงธรรม ทำสิ่งต่างๆ ตามหลักธรรม และไม่เล่นสงครามจิตวิทยาหรือใช้เล่ห์เหลี่ยมกับผู้คนอยู่ในพระทัยหรือในที่ลับ  เวลามีปฏิสัมพันธ์กับผู้คนและเสวนาบางหัวข้อกัน พระองค์จะไม่มีวันครุ่นคิดในพระทัยเป็นอันขาดว่า “พูดแบบนั้น เจ้าหมายความว่าอย่างไร?  เจ้าจงใจพุ่งเป้ามาที่เราใช่ไหม?  มีนัยซ่อนเร้นอยู่ในคำพูดของเจ้าใช่หรือไม่?  มีสิ่งอื่นใดเกิดขึ้นในที่ลับตาคนใช่หรือไม่?  เราต้องคิดอ่านว่าจะพูดกับเจ้าอย่างไร จะแสดงให้เจ้าเห็นได้อย่างไรว่าเราแน่ขนาดไหน หรือจะต่อสู้กับเจ้าอย่างไร”  เวลาที่เรามีปฏิสัมพันธ์และพูดคุยกับพวกเจ้า เราไม่มีความคิดเหล่านี้  ต่อให้อีกฝ่ายมีเจตนาอยากต่อสู้ เราก็จะไม่มีวันต่อสู้กับพวกเขาเป็นอันขาด  ต่อให้อีกฝ่ายเป็นผู้ไม่มีความเชื่อที่อยากรู้สถานการณ์ที่แท้จริงหรือฉวยใช้อะไรบางอย่างมาเล่นงานเรา เราก็ยังคงทำสิ่งต่างๆ ตามหลักธรรม  เราไม่ต่อสู้กับพวกเขา เราทำสิ่งที่เราควรทำและพูดสิ่งที่เราควรพูด  เรากระทำการและพูดตามหลักธรรมของเราและตามขอบเขตในการประพฤติปฏิบัติตนของเรา  สรุปแล้ว ไม่ว่าจะเป็นใคร เราก็ไม่ต่อสู้ด้วย  ยกตัวอย่าง เราถามใครบางคนว่า “ผลการประกาศข่าวประเสริฐเดือนนี้เป็นอย่างไรบ้าง?”  พวกเขากลับคิดในใจว่า “ทำไมอยู่ๆ พระองค์จึงถามถึงสถานการณ์การประกาศข่าวประเสริฐเดือนนี้ขึ้นมา?  นี่หมายความว่าอย่างไร?  มีใครรายงานปัญหาเกี่ยวกับฉันลับหลังบ้างหรือเปล่า?  พระองค์กำลังพยายามสืบหาเรื่องจริงเกี่ยวกับสถานการณ์ของฉันและปลดฉันใช่ไหม?”  เหตุใดพวกเขาจึงคิดเช่นนี้?  เรามีแรงจูงใจแอบแฝงในการถามเรื่องนี้หรือไม่?  มีนัยซ่อนเร้นหรือไม่?  (ไม่มี)  พวกเขาอยากต่อสู้ ดังนั้นจึงรู้สึกว่าคำพูดของเรามีนัยซ่อนเร้น หรือเป็นเพราะพวกเขาทำเรื่องไม่ดีบางอย่างลับหลังและรู้สึกผิดในมโนธรรม พวกเขาจึงรู้สึกว่าเราต้องมีแรงจูงใจแอบแฝงในการพูดจา  แท้จริงแล้วเวลาที่เราถามว่าการประกาศข่าวประเสริฐเดือนนี้เป็นอย่างไรบ้าง ประโยคดังกล่าวมีความหมายตามที่ได้ยินทุกอย่าง ไม่มีนัยอื่น  เราไม่มีเจตนาที่จะต่อสู้ และไม่ได้พยายามทำให้เจ้าเผยความลับออกมา ทำให้เจ้ายอมรับว่าผลลัพธ์เดือนนี้ไม่ดี หรือสารภาพอย่างหมดเปลือกว่าการประกาศข่าวประเสริฐในช่วงนี้เป็นอย่างไร เพื่อที่เราจะได้ใช้เรื่องนี้เป็นข้ออ้างมาฉวยใช้เหตุอะไรสักอย่างตัดแต่งและปลดเจ้า  แต่เรากำลังพยายามถามไถ่ในลักษณะที่สัมพันธ์กับชีวิตจริงถึงสถานการณ์ของงานในคริสตจักร และช่วยเจ้าแก้ปัญหาที่มีในการทำหน้าที่ของเจ้า  แต่ถ้าเจ้าอยากทึกทักเอาเองอยู่เสมอว่าคำพูดของเรามีนัยแฝง และอยากต่อสู้กับเราอยู่เสมอ เช่นนั้นเราก็จะไม่ถามเจ้า  เราสามารถถามผู้อื่นได้  เราจะไปหาใครก็ได้ที่เราสามารถสืบรู้สถานการณ์ที่แท้จริง ใครก็ได้ที่สามารถสนทนากันตามปกติ พูดจาเหมือนมนุษย์ที่ปกติ และพูดเรื่องจริง  เจ้าทำให้ทุกอย่างกลายเป็นประเด็นและสร้างปัญหามากเกินไป  เจ้าระแวงมากไปและคิดอะไรซับซ้อนเกินไป ดังนั้น เราก็จะไม่สนทนากับเจ้า  นี่คือหลักธรรมของเราในการมีปฏิสัมพันธ์และพูดคุยกับผู้คน  พวกเจ้าว่านี่เรียบง่ายหรือไม่?  (เรียบง่าย)  ยกตัวอย่าง บางคนคุยโวกับเราว่าเคยล่องเรือสำราญสุดหรู  เราจึงตอบไปว่า “เราไม่เคยล่องเรือสำราญหรูๆ เลยจริงๆ  พวกเจ้าเป็นคนรวย พวกเจ้าเห็นโลกมามาก”  นี่ไม่ใช่ถ้อยคำที่พูดด้วยความโกรธหรือพูดด้วยความมุทะลุ  เราไม่เคยขึ้นเรือแบบนั้น ดังนั้น เราจึงกล่าวไปตามสัตย์จริง เราไม่เสแสร้ง  เวลาพบเจอคนแบบนี้ เราย่อมปล่อยให้เรื่องผ่านไปและไม่ต่อสู้กับพวกเขาเป็นอันขาด  คนจีนบางคนพูดภาษาอังกฤษกับเราอยู่เสมอ ใช้คำบางคำที่เราไม่เคยได้ยินมาก่อน  เมื่อเห็นว่าเราไม่เคยได้ยินคำเหล่านั้น พวกเขาก็ยิ่งโอ้อวดเป็นการใหญ่ว่า “ฉันจะพูดสิ่งที่พระองค์ไม่รู้โดยเฉพาะ  ให้แน่ใจว่าพระองค์ไม่สามารถเข้าใจฉัน ทำให้พระองค์อิจฉาและริษยา และทำให้พระองค์โมโหไปเลย!”  นี่คือการต่อสู้มิใช่หรือ?  (ใช่)  เราจึงบอกว่า “เราไม่เคยได้ยินคำที่เจ้าใช้  ภาษาอังกฤษของเจ้านั้นดีทีเดียว”  บางคนชอบโอ้อวดและดูถูกผู้คน ทำตัวเหนือกว่าอยู่เสมอ นึกว่าตนเป็นอะไรที่พิเศษ รู้สึกว่าตนมีความสามารถและเหนือกว่าผู้อื่น  เวลาพบเจอผู้คนเช่นนี้ เราก็สามารถปฏิบัติต่อพวกเขาได้อย่างถูกต้องเช่นกัน  ถ้าเจ้ารักที่จะโอ้อวด เช่นนั้นเราก็จะปล่อยให้เจ้าโอ้อวดอย่างเต็มที่  เราจะไม่ขัดจังหวะเจ้า และยิ่งจะไม่ต่อสู้กับเจ้า

เจ้าสามารถพบเห็นผู้คนที่ชอบต่อสู้ได้ทุกที่ ที่ใดมีกลุ่มคน ก็จะมีคนที่ชอบต่อสู้  พวกเขามักจะแก่งแย่งและต่อสู้กับผู้อื่น และจะต่อสู้เพราะคำคำเดียว สิ่งของชิ้นเดียว หรือเรื่องเรื่องเดียว  เราพบเห็นผู้คนเช่นนี้มามากเหลือเกิน  แต่เราก็ไม่ต่อสู้กับผู้คน  เหตุใดเราจึงไม่ทำเช่นนั้น?  เพราะการต่อสู้ไม่เคยอยู่ในธรรมชาติของเราแต่อย่างใด  ในคริสตจักรมีผู้คนมากมายเช่นกัน ที่เล่นสงครามจิตวิทยาตลอดเวลาที่มีปฏิสัมพันธ์และพูดคุยกับเรา  พวกเขาคาดคะเนอยู่เสมอว่า “พระองค์จะสื่ออะไร?  พระองค์สืบรู้พฤติกรรมบางอย่างที่ไม่ดีของฉันลับหลังฉันใช่ไหม?  พระองค์จะปลดฉันใช่ไหม?”  “ทำไมพระองค์ถึงตรัสแบบนี้?  พระองค์กำลังบอกใบ้ใช่ไหม?  มีนัยซ่อนเร้นในสิ่งที่พระองค์ตรัสบ้างหรือเปล่า?  พระองค์พยายามที่จะให้ฉันทำอะไรหรือเปล่า?”  ตัวอย่างเช่น มีคนสวมเสื้อยืด และเราก็พูดว่า “สีเสื้อยืดของเจ้าสวยทีเดียว  ใส่แล้วเย็นสบายหรือไม่?  เป็นผ้าฝ้ายหรือเปล่า?”  นี่เป็นคำพูดที่ปกติและธรรมดามากมิใช่หรือ?  (ใช่)  แล้วคนคนนั้นก็คิดในใจว่า “พระองค์ถามแบบนี้เพราะพระองค์ก็อยากได้ไว้สักตัวใช่ไหม?  นี่เป็นวิธีที่พวกเจ้าหน้าที่มักจะใช้ขอสิ่งต่างๆ จากชาวบ้านทั่วไปไม่ใช่หรือ?  พวกเขาไม่ขอตรงๆ แต่พูดจาอ้อมค้อมให้ผู้คนเข้าใจคำบอกใบ้ และส่งของไปให้พวกเขาถึงหน้าประตูด้วยความสมัครใจ  แบบนั้นถ้ามีการพูดถึงเรื่องนี้ในภายหลัง พวกเขาก็จะพูดได้ว่าพวกเขาไม่ได้ขอ และไม่ใช่การกรรโชกทรัพย์  นี่ใช่นัยที่พระเจ้าจะสื่อหรือเปล่า?  ถ้าพระองค์หมายความเช่นนั้น ฉันก็ต้องรีบซื้อเสื้อยืดส่งไปให้สักสองสามตัว”  พอคิดเช่นนี้ พวกเขาก็ซื้อเสื้อยืดส่งมาให้เราสองสามตัว  นึกไปว่าเพราะเราบอกว่าเสื้อสวย เราย่อมต้องการสักตัว  แท้จริงแล้ว เราไม่อยากได้เลยจริงๆ เราแค่พูดคุยธรรมดาเท่านั้น  ถ้าเราอยากได้จริง เราก็มีแต่จะพูดเช่นนั้นไปตามตรง เราจะไม่มีวันให้ผู้คนทำความเข้าใจนัยแฝงเอาเองเป็นอันขาด  ดังนั้น เราจึงไม่สามารถรับเสื้อเหล่านั้นไว้ได้ และรีบส่งคืน  เราไม่ได้ขาดแคลนเสื้อผ้าที่จะสวมใส่  เรามีความชอบของเราเองว่าจะใส่อะไร และคนอื่นก็ไม่อาจรู้ได้  ชัดเจนหรือไม่?  (ชัดเจน)  เวลาที่เราพูดกับผู้คน แม้แต่ในการสนทนากันตามสบาย เราก็พูดอย่างเจาะจงและจริงจังมาก  บางคนที่มีความคิดซับซ้อนมักจะตีความในลักษณะที่บิดเบือนสิ่งที่เราพูด และคาดคะเนว่าคำพูดของเรามีนัยซ่อนเร้นบางอย่างหรือไม่ กลายเป็นคนชอบหาเรื่อง  ให้เราชี้แจงบางสิ่งให้พวกเจ้าฟังเถิดว่า เราไม่มีเจตนาโดยสิ้นเชิงที่จะต่อสู้กับใคร  สิ่งที่เราสื่อออกมาเวลาพูดมีความหมายตามตัวอักษรในคำของเราอย่างแท้จริง ไม่มีนัยซ่อนเร้นในสิ่งที่เราพูดอย่างสิ้นเชิง  ดังนั้น เวลาที่เจ้าพูดคุยกับเรา ไม่ว่าเจ้าจะได้ยินเราพูดอะไร ย่อมมีความหมายตามนั้นโดยแท้  อย่าตีความกันมากเกินไป อย่าคิดมากเกินไป อย่าเล่นสงครามจิตวิทยา และยิ่งไม่ต้องใช้เล่ห์เหลี่ยมใดๆ มาทดสอบเราหรือคาดคะเนเกี่ยวกับเรา  คำที่เราพูดนั้นเรียบง่ายและชัดเจนที่สุดแล้ว คนที่มีการคิดอ่านที่ปกติสักหน่อยย่อมเข้าใจสิ่งที่เราพูดได้  ถ้าเจ้าไม่ต่อสู้ พวกเราก็จะเข้ากันได้และจัดการเรื่องต่างๆ ได้โดยง่าย  เวลาที่เราสั่งให้เจ้าทำอะไร เราย่อมไม่พูดกำกวม เจ้าเพียงแต่ต้องทำตามที่เราพูดทุกประการเท่านั้น  ถ้าเจ้าต่อสู้ นั่นกลับจะทำให้สิ่งต่างๆ ล่าช้า และเราก็จะรู้สึกรังเกียจเจ้า  เราจะพูดว่า “เจ้าชอบต่อสู้ มีความนึกคิดที่ซับซ้อนเกินไป และไม่ตรงไปตรงมา  เราไม่ชอบมีปฏิสัมพันธ์หรือสนทนากับผู้คนอย่างเจ้า  เล่นกับสุนัขที่เราเลี้ยงไว้ยังจะดีเสียกว่ามาพูดคุยหรือมีปฏิสัมพันธ์กับเจ้า  เจ้าต่อสู้กับคนนี้คนนั้นตลอดวัน นั่นไม่ใช่สิ่งที่เราชอบทำ  โดยธรรมชาติแล้ว เราเป็นคนตรงไปตรงมาเวลาพูดและทำสิ่งต่างๆ เราไม่ต่อสู้กับผู้คน”  เจ้าต้องไม่ต่อสู้เป็นอันขาด  ถ้าเจ้าต่อสู้อยู่เสมอ เจ้าก็จะสูญเสียความซื่อตรง และเจ้าจะไม่มีความสำคัญในหัวใจของเรา  เมื่อมีใครถามอะไร จงตอบตามจริงก็พอ  พูดสิ่งที่นึกขึ้นมาได้ในเวลานั้น และพูดเท่าที่เจ้าจำได้  อย่ามัวครุ่นคิดตลอดเวลาว่าเหตุใดเราจึงอยากรู้เรื่องบางเรื่อง จะมีข้อเสียอย่างไรถ้าเจ้าตอบตามจริง หรือจะส่งผลต่อสถานะของเจ้าหรือสายตาที่เบื้องบนมองเจ้าหรือไม่  ถ้าเจ้าขบคิดเรื่องเหล่านี้อยู่เสมอ เจ้าก็จะประสบปัญหา  เรากำลังบอกเจ้าว่าจงพูดด้วยความซื่อสัตย์ และอย่าเล่นสงครามจิตวิทยาหรือใช้เล่ห์เหลี่ยม  ต่อให้เจ้าทำอะไรผิด เจ้าก็ควรบอกตามจริงและไม่ปกปิดเอาไว้  ต่อให้เจ้าไม่เหมาะกับหน้าที่ของเจ้า พระนิเวศของพระเจ้าก็จะปลดเจ้าตามหลักธรรมเท่านั้น และจะไม่เกลียดชังเจ้า  แต่ถ้าเจ้าปกปิดสถานการณ์ที่แท้จริงตลอดเวลา และเล่นสงครามจิตวิทยาเสมอเวลาพูดกับเรา เช่นนั้นแล้ว ต่อให้เจ้าไม่ถูกปลด เราก็จะรู้สึกรังเกียจเจ้าอยู่ในใจ  เมื่อใดที่เรานึกถึงเจ้า เราย่อมจะรู้สึกขยะแขยง และถ้าต้องใช้เจ้าก็จะไม่ทำให้เราเบิกบาน  เมื่อเป็นดังนี้ พวกเจ้าย่อมเลือกเส้นทางใด?  (พวกเราจะพูดตามความสัตย์จริง)  ถูกต้องแล้ว  อย่าเล่นสงครามจิตวิทยาเป็นอันขาด  ไม่ว่าเมื่อใด การกล่าวคำที่ซื่อตรง ทำสิ่งที่ซื่อตรง และพูดตามจริง ควรเป็นขอบเขตการประพฤติปฏิบัติตนของเจ้า และเป็นหลักธรรมพื้นฐานที่สุดที่เจ้าควรยึดถือในการประพฤติปฏิบัติตนอีกด้วย  อย่ามัวเล่นสงครามจิตวิทยาอยู่ตลอดเวลา  โดยเฉพาะอย่างยิ่งเวลาพูดหรือจัดการเรื่องต่างๆ ร่วมกับเรา เจ้าต้องไม่เล่นสงครามจิตวิทยาเป็นอันขาด  เวลาพูดจา อย่าอ้อมค้อมหรือขยักข้อมูลให้ผู้คนค้างคาใจ และอย่าเล่นสงครามจิตวิทยาเวลาจัดการเรื่องต่างๆ  ถ้าเจ้าพยายามทำตัวให้ดูฉลาด พลางคิดในใจว่า “ฉันจะจัดการเรื่องนี้ต่อหน้าพระองค์ให้ทรงเห็นว่าฉันมีงานยุ่งขนาดไหน และงานของฉันมีการจัดเตรียมอย่างเข้มงวดและรัดกุมเพียงใด แต่ลับหลังพระองค์ ฉันจะไม่ทำอะไร”—ถ้าเจ้าขบคิดเช่นนี้ เจ้าก็จะประสบปัญหา  เราเจรจาพาทีกับเจ้าไปตามกฎระเบียบและจัดการสิ่งต่างๆ ตามหลักธรรม  เราจะไม่ต่อสู้กับเจ้า เราจะไม่ต่อสู้กับเจ้าโดยใช้วิธีการของเจ้าหรือเล่ห์เหลี่ยมที่เจ้าใช้ต่อสู้  คริสตจักรมีกฎการปกครอง และพระนิเวศของพระเจ้าก็มีหลักธรรมสำหรับจัดการผู้คน  ไม่ช้าก็เร็ว เจ้าจะต้องรับผิดชอบและชดใช้ให้กับพฤติกรรมที่ไม่ถูกควรเหล่านี้และแม้กระทั่งการทำชั่วของเจ้าด้วย  ชัดเจนหรือไม่?  (ชัดเจน)

บางครั้งพวกเราก็ไปเยี่ยมคริสตจักรจีนบางแห่งในสหรัฐอเมริกา  ทันทีที่พวกเราไปถึงและพบเจอพี่น้องชายหญิง บางคนก็แจ้งให้คนอื่นรู้โดยร้องบอกว่า “พระเจ้าเสด็จมาแล้ว!  พี่น้องชายท่านนั้นอยู่ที่นี่แล้ว!”  คนเหล่านั้นอู้งานกันอยู่ แต่พอได้ยินเช่นนี้ บรรยากาศก็เปลี่ยนไปทันที  บางคนเดินเครื่องตัดหญ้า บ้างก็ทำความสะอาด ต่างก็สาละวนทำ  เราจึงถามว่า “เหตุใดเจ้าจึงเริ่มทำความสะอาดเมื่อเห็นเรามา?  เจ้าทำเช่นนี้เพื่อแสดงละครให้เราดูเท่านั้นใช่หรือไม่?  ทำแบบนี้ เจ้ากระทำการอย่างมีสำนึกอยู่หรือไม่?”  ผู้คนสามารถเล่นสงครามจิตวิทยากับผู้อื่นและพยายามหลอกลวงพวกเขา แล้วก็ทำเช่นเดียวกันกับพระเจ้า นี่คือธรรมชาติของมนุษย์  นี่เผยให้เห็นธรรมชาติของมนุษย์ในแง่ใด?  ผู้คนเช่นนี้ไม่ค่อยซื่อตรงมิใช่หรือ?  (ใช่)  ผู้คนหลอกลวงเหลือเกินและต่ำช้ากันอย่างยิ่ง  พวกเขาเคยชินกับการต่อสู้กับผู้คน และถึงขนาดอยากต่อสู้กับพระเจ้า  เจ้ามักจะระแวดระวังเราเสมอและรู้สึกคัดค้านอยู่ในหัวใจตลอดเวลา เจ้าเห็นเราเป็นคนเช่นใด?  แท้จริงแล้ว เราไม่มีความประสงค์ที่จะดูว่าเจ้าทำอะไรเวลาที่เราไม่อยู่  เราเพียงสามัคคีธรรมความจริงเพื่อนำเจ้าเข้าสู่เส้นทางที่ถูกต้องในชีวิต และให้เจ้ากระทำการตามหลักธรรมในทุกสิ่งเท่านั้น  ถ้าเจ้าสามารถเดินไปบนเส้นทางที่ถูกต้องอย่างมีสติ เช่นนั้นเจ้าก็เป็นมนุษย์  ถ้าเจ้าไม่เดินบนเส้นทางที่ถูกต้อง แต่ใช้เล่ห์เหลี่ยมจุกจิกลับหลังเราและต่อสู้กับเรา เช่นนั้นเจ้าก็ไม่ใช่มนุษย์ เจ้าเป็นมาร เป็นสัตว์  ในกรณีนั้น ไม่ว่าเราจะพูดมากเพียงใดก็เปล่าประโยชน์ พระเจ้าไม่ทรงช่วยผู้คนเช่นเจ้าให้รอด  เจ้าอยากต่อสู้ แต่เราจะไม่ต่อสู้กับเจ้าเลยจริงๆ เราจะอยู่ให้ห่างจากเจ้า  ไม่เพียงแต่เราจะพยายามไม่ไปในที่ที่เจ้าอาศัยและทำงานอยู่เท่านั้น แต่เจ้าก็ควรพยายามไม่เข้ามาในสถานที่ที่ตัวเราเองอยู่อาศัยและทำงานเช่นกัน  เพราะเหตุใด?  เพราะเราไม่ชอบต่อสู้กับเจ้า  เจ้าชอบต่อสู้เหลือเกิน ถ้าเจ้าอยู่ใกล้เราเสมอ เราย่อมจะรู้สึกเหนื่อยล้ามิใช่หรือ?  บางคนถามว่า “ถ้าไม่ทรงต่อสู้ แล้วทำไมพระองค์ถึงรู้สึกเหนื่อยล้า?”  ถ้าเจ้าต่อสู้กับเราตลอดเวลา เราก็จะต้องสามัคคีธรรมความจริงกับเจ้าอย่างต่อเนื่อง  แม้ในเรื่องเล็กน้อย เราก็จะต้องสามัคคีธรรมเรื่องนั้นกับเจ้าอยู่เป็นนาน  เจ้าไม่คิดหรือว่าเราจะรู้สึกเหนื่อยล้า?  ถ้าเราไม่พูดคุยกับเจ้าให้กระจ่างและทำให้เจ้าเข้าใจ เจ้าก็จะรู้สึกขุ่นเคืองอยู่ในหัวใจเสมอ คิดลบ มีความเข้าใจผิด และพร่ำบ่นอยู่ร่ำไป แล้วความรู้สึกนึกคิดของเจ้าก็จะเต็มไปด้วยสิ่งที่เป็นลบ  แก่นแท้ธรรมชาติของมนุษย์นั้นมีธรรมชาติของซาตาน และอุปนิสัยของซาตานก็กลายเป็นชีวิตของเขาไปแล้ว  มวลมนุษย์ที่เสื่อมทรามมีแนวโน้มที่จะต่อสู้ และเป็นเรื่องยากมากที่มนุษย์จะเว้นจากการต่อสู้  ดังนั้น เมื่อพวกเจ้าไม่เล่นสงครามจิตวิทยาเวลามีปฏิสัมพันธ์และพูดคุยกับเราอีกต่อไป เมื่อพวกเจ้าสามารถจริงจังกับสิ่งที่เราพูดและเข้าใจสิ่งนั้นได้อย่างถ่องแท้ และเมื่อพวกเราสามารถเปิดใจซื่อสัตย์ต่อกันและพูดคุยกันได้ทุกเรื่อง เมื่อนั้นก็จะเกิดความเข้าใจอันดีระหว่างพวกเรา  แม้จะไม่ได้พูดคุยกัน พวกเราย่อมจะเข้ากันได้ทางวิญญาณ จะไม่มีกำแพงหรือความเข้าใจผิดระหว่างพวกเรา และพวกเราจะสามารถสื่อกันได้ทุกอย่างอยู่ในหัวใจ  เมื่อเป็นเช่นนั้น พวกเราก็จะสามารถใช้ชีวิตด้วยกันและอยู่ร่วมกันได้ดี  ตอนนี้ เราเป็นฝ่ายเดียวที่ไม่ต่อสู้กับพวกเจ้า แต่พวกเจ้ากลับยั้งตัวเองไม่ให้ต่อสู้ไม่ได้  ดังนั้น ต่อให้พวกเจ้าไม่ลุกขึ้นมาต่อต้าน ปฏิเสธ ตัดสิน และกล่าวโทษคำพูดของเราอย่างเปิดเผย พวกเจ้าก็จะยังคงรู้สึกคัดค้านอยู่ในหัวใจและลอบต่อสู้กับเราอยู่ดี  นี่พิสูจน์ให้เห็นว่าเมื่อไม่แก้ไขอุปนิสัยที่เสื่อมทรามของตน มนุษย์ก็ไม่อาจนบนอบได้อย่างแท้จริง  ในเรื่องส่วนใหญ่ พวกเจ้าไม่เพียงไม่อาจสัมฤทธิ์ความเป็นหนึ่งเดียวกับเราเท่านั้น แต่ยังไม่มีแม้แต่ความเข้าใจอันดีในขั้นพื้นฐานที่สุดร่วมกับเราหรือความเข้าใจในตัวเรา พวกเจ้าไม่อาจทำเรื่องนี้ได้โดยสิ้นเชิง  ด้วยเหตุนี้จึงยากมากที่พวกเราจะใช้ชีวิตร่วมกันในทางที่ทุกคนจะมีความสุขและรู้สึกเบิกบาน  ถ้าเราอยู่กับพวกเจ้า เราก็อยากนำพวกเจ้าเดินไปบนเส้นทางที่ถูกต้องตลอดเวลา เพื่อให้พวกเจ้ามีความเข้าใจที่ถ่องแท้และตัดสินใจเลือกได้อย่างถูกต้องในทุกเรื่อง เพื่อให้พวกเจ้าสามารถเดินไปบนเส้นทางที่ถูกต้องไม่ว่าจะในชีวิต ในการประพฤติปฏิบัติตน หรือบนเส้นทางแห่งการเชื่อในพระเจ้า และเพื่อที่ว่าไม่ว่าเราจะพูดหรือไม่พูด พวกเจ้าก็จะมีความไว้วางใจขั้นพื้นฐานที่สุดในตัวเรา ทั้งยังเชื่อฟังและนบนอบเราอยู่ในหัวใจ  แต่ทุกวันนี้ ผู้คนกลับทำไม่ได้แม้แต่การไว้วางใจ เชื่อฟัง และนบนอบในระดับพื้นฐานที่สุดนี้ ความรู้สึกนึกคิดของผู้คนซับซ้อนเกินไป  ถ้าเราดีกับเจ้าสักหน่อย เจ้าก็จะคิดว่าไม่มีใครเทียบเจ้าได้และเจ้าก็สูงส่งเหนือทุกคน เจ้าจะกลายเป็นคนชอบออกคำสั่งเพราะมีการสมาคมกับเราและใช้ชื่อของเราวางอำนาจไปทั่ว  ถ้าเราปฏิบัติต่อเจ้าตามปกติหรือเย็นชาสักหน่อย เจ้าก็จะรู้สึกว่าเราไม่มีความรัก  ถ้าเราเข้มงวดกับเจ้าบ้าง หรือตัดแต่งและว่ากล่าวสั่งสอนเจ้าเสมอ เจ้าก็จะรู้สึกว่าถูกกระทำและได้รับการปฏิบัติที่ไม่ยุติธรรม พลางคิดว่าเราไม่มีความรักหรือความอดกลั้นให้กับเจ้า  ไม่ว่าเราจะทำสิ่งใด พวกเจ้าก็จะมีความคิดเห็นของตนเองในเรื่องนั้นๆ เพราะปัญหาของพวกเจ้าร้ายแรงเกินไปและความรู้สึกนึกคิดของพวกเจ้าก็ซับซ้อนเกินไป  ดังนั้น ต่อให้เราใช้ชีวิตร่วมกับพวกเจ้า ปัญหาก็จะเกิดขึ้นอย่างต่อเนื่องเวลาพวกเราสื่อสารและมีปฏิสัมพันธ์กัน  ท้ายที่สุด ปัญหาเหล่านี้ก็จะนำไปสู่ความขัดแย้งอยู่ร่ำไป และเมื่อความขัดแย้งทวีความรุนแรงขึ้น ก็ยากที่จะบอกได้ว่าพวกเจ้าจะเดินบนเส้นทางแห่งการเชื่อในพระเจ้านี้ต่อไปได้หรือไม่  พวกเจ้านึกหรือว่าพวกเจ้ามีความเชื่อที่ยิ่งใหญ่?  พวกเจ้ามีวุฒิภาวะน้อยเหลือเกิน!  แม้ในตอนนี้ที่เรามาบังเกิดในเนื้อหนังเป็นคนธรรมดายิ่ง ทั้งยังกล่าวกับพวกเจ้าและทำงานต่อพวกเจ้ามานานขนาดนี้แล้ว แต่การมีปฏิสัมพันธ์กับพวกเจ้าก็ยังมีความยุ่งยากอย่างยิ่ง  อะไรคือต้นตอของความยุ่งยากเหล่านี้?  (พวกเราหลอกลวงเกินไปและมีแนวโน้มที่จะต่อสู้)  จิตใจของผู้คนไม่บริสุทธิ์ และผู้คนก็ไม่ซื่อสัตย์ พวกเขาเต็มไปด้วยอุปนิสัยที่เสื่อมทราม  ยามที่เราพบว่าเจ้าเผยอุปนิสัยที่เสื่อมทรามออกมา หรือมีข้อบกพร่องบางอย่างในความเป็นมนุษย์ของเจ้า ถ้าเราไม่ชี้ให้เจ้าเห็น นั่นย่อมจะดูเหมือนว่าเราไม่มีความรับผิดชอบในส่วนของเรา  ถ้าเราชี้เรื่องดังกล่าวให้เจ้าเห็นและเจ้ายอมรับได้ แน่นอนว่านั่นย่อมจะดีกว่า  แต่ถ้าเจ้าไม่ยอมรับ เราควรตามใจเจ้าหรือว่าควรตัดแต่งเจ้าและบ่มวินัยเจ้าอย่างเข้มงวด?  ถ้าเราตามใจเจ้า มโนธรรมของเราก็จะไม่อาจยอมรับได้  ถ้าเราตัดแต่งเจ้า เจ้าก็จะไม่สามารถยอมรับได้และรู้สึกว่าถูกกระทำ  ถ้าเราสามัคคีธรรมความจริงกับเจ้าเสมอ และเจ้ายังคงไม่ยอมรับอยู่ในหัวใจ เช่นนั้นก็จงบอกเราเถิดว่าคุ้มค่าหรือไม่ที่เราจะทำเช่นนี้?  เราย่อมจะรู้สึกเหนื่อยล้ามิใช่หรือ?  (ใช่)  ถ้าเราเทศนาให้พวกเจ้าแต่ละคนฟังทุกวี่วัน เราจะไม่กลายเป็นหุ่นยนต์หรอกหรือ?  เราจะไม่กลายเป็นเครื่องมือหรอกหรือ?  นั่นไม่ใช่งานที่เราพึงทำ  เรากล่าวแก่มวลมนุษย์ทั้งหลาย นี่คือพันธกิจของเรา  วจนะของเราไม่ได้มุ่งไปที่ใครโดยเฉพาะ  เรากล่าวกับมวลมนุษย์ทุกคน และเจ้าก็เป็นสมาชิกคนหนึ่งของมวลมนุษย์ ดังนั้น วจนะเหล่านี้จึงกล่าวกับเจ้าด้วย  จงค่อยๆ กินและดื่มวจนะเหล่านี้ด้วยตัวเจ้าเอง ค่อยๆ นำวจนะเหล่านี้ไปเทียบดูตัวเจ้าเอง ค่อยๆ มีประสบการณ์และเปลี่ยนแปลงเถิด  แต่การเปลี่ยนแปลงอย่างช้าๆ นี้จะใช้เวลานานเท่าใด?  สามถึงห้าปี หรือสิบถึงยี่สิบปี?  แล้วเจ้าจะเปลี่ยนแปลงถึงขั้นใด?  นั่นขึ้นอยู่กับปณิธานส่วนตัวและความสามารถในการทำความเข้าใจของเจ้า  ในช่วงนี้ เวลาพวกเรามีปฏิสัมพันธ์ พวกเจ้ากลับโกหกและหลอกลวง แก่งแย่งและต่อสู้ ทั้งยังใช้เล่ห์เหลี่ยม  ดังนั้นจึงไม่ใช่เรื่องง่ายโดยแท้ที่พวกเราจะสัมฤทธิ์ความกลมเกลียว ความเข้าใจอันดี และการเป็นน้ำหนึ่งใจเดียวกัน หรือรู้สึกมีความสุขและเบิกบานเวลามีปฏิสัมพันธ์กัน  จะว่าไป ไม่ว่าจะเป็นผู้คนที่เราติดต่อด้วยอย่างใกล้ชิดหรือห่างๆ จนถึงตอนนี้เราก็ยังไม่รู้สึกถึงความจริงใจหรือความเปลี่ยนแปลงจากใคร และไม่รู้สึกถึงความสุขหรือความชูใจจากใคร  ยิ่งไปกว่านั้น เมื่ออยู่มานานอย่างเรา สิ่งที่เราตระหนักอย่างลึกซึ้งที่สุดในตอนนี้ย่อมเป็นเรื่องใด?  กล่าวให้ถูกต้องได้ว่าสิ่งหนึ่งที่เราไม่เต็มใจทำมากที่สุดก็คือการติดต่อใกล้ชิดผู้คนและมีปฏิสัมพันธ์ใกล้ชิดกับพวกเขา  เราไม่หลอกลวง แก่งแย่ง หรือต่อสู้กับใคร แต่ผู้คนกลับอยากแก่งแย่ง ต่อสู้ และหลอกลวงตลอดเวลา  แล้วเราควรทำอย่างไร?  เราควรตอบสนองการหลอกลวง การแก่งแย่ง และการต่อสู้ของผู้คน หรือควรเปลี่ยนแปลงการหลอกลวง การแก่งแย่ง และการต่อสู้ของผู้คน?  เราไม่อาจตอบสนองตามใจผู้คนได้  แท้จริงแล้ว เรามีความสามารถและมีเส้นทางบางอย่างที่จะเปลี่ยนแปลงผู้คน แต่กระบวนการเปลี่ยนแปลงนี้ยาวนานและยากเย็นเกินไป  ในท้ายที่สุด เราจึงตกลงใจเลือกสิ่งที่ดีที่สุดเป็นอันดับรองลงมาคือ เวลาไปมาหาสู่กับผู้คน เราพยายามช่วยคนที่สามารถช่วยได้ให้ดีที่สุด  ส่วนคนที่ไม่ว่าอย่างไรก็ไม่ยอมรับความช่วยเหลือ เราก็พยายามหลีกเลี่ยงที่จะติดต่อและมีปฏิสัมพันธ์กับพวกเขา และใช้เวลาไปกับการรอคอย!

การยอมรับความจริงและนบนอบความจริงเพื่อที่จะทิ้งอุปนิสัยที่เสื่อมทรามและได้รับการชำระให้บริสุทธิ์เป็นกระบวนการอย่างหนึ่ง นี่ไม่ใช่เรื่องง่าย  ตลอดหลายปีที่มีปฏิสัมพันธ์กับผู้คนมา ไม่ว่าเราจะอยู่กับคนกลุ่มใด และไม่ว่าผู้คนจะแตกต่างกันอย่างไรทางด้านอายุ รูปลักษณ์ สีผิว บุคลิก และพื้นเพความเป็นอยู่ เราก็รู้สึกอยู่เสมอว่าแก่นแท้ธรรมชาติของพวกเขาช่างเป็นที่คุ้นเคย เหมือนเราเคยเห็นมาหมดแล้ว  เรารู้สึกว่าแก่นนิสัยของผู้คนทุกประเภทนั้นเหมือนกัน และหลังจากที่เรามีปฏิสัมพันธ์กับพวกเขา ก็กลายเป็นว่าพวกเขาทุกคนเป็นอย่างที่เราคาดไว้ทุกอย่าง  แล้วภายใต้รูปการณ์เหล่านี้ เราอยู่ในอารมณ์แบบใด?  ใช่อารมณ์ที่ดีหรือไม่?  (ไม่)  ไม่มีใครรู้ว่าเหตุใดเราจึงอารมณ์ไม่ดี  ผู้คนตระหนักรู้เรื่องนี้หรือไม่เวลามีปฏิสัมพันธ์กับเรา?  (ไม่)  เมื่อใช้ชีวิตอยู่ในความเสื่อมทราม มวลมนุษย์จึงพึ่งพาวิธีการอยู่รอดอย่างการหลอกลวง การแก่งแย่ง และการต่อสู้เพื่อที่จะมีชีวิตอยู่  เช่นนี้พวกเขาจึงอยู่ในที่ที่เหมาะกับตนเป็นที่สุด ใช้ชีวิตอย่างไร้กังวลและสบายใจ  ดำเนินชีวิตอยู่ในบาป สุขสำราญกับความหรรษาในบาปอย่างไร้ความกังวลใดๆ และไม่รู้สึกว่านี่คือสิ่งที่เจ็บปวด  ด้วยเหตุที่ผู้คนทั้งปวงมีธรรมชาติที่เป็นบาป บาปคือชีวิตของผู้คน และแก่นแท้ของชีวิตผู้คนก็คือบาปนี่เอง พวกเขาจึงไม่รู้สึกว่าการใช้ชีวิตอยู่ในบาปนี้เจ็บปวด  นี่ก็เหมือนหมู หมูเป็นสัตว์สกปรก เป็นสัตว์โสโครก  มันกินและนอนตามแอ่งโคลนและกองขยะโดยไม่รู้สึกว่าสกปรกหรือโสโครก  หนอนแมลงวันก็เช่นกัน พวกมันอาศัยอยู่ในกองมูลสัตว์และคูน้ำเหม็นเน่าโดยที่ไม่เคยรู้สึกถึงความโสโครกแม้แต่น้อย—ถึงขนาดรู้สึกเหมือนอยู่บ้านและสบายใจด้วยซ้ำ  ผู้คนก็ใช้ชีวิตอยู่ในอุปนิสัยที่เสื่อมทรามของตนท่ามกลางการแก่งแย่งและต่อสู้ และไม่เห็นว่าเป็นเรื่องเจ็บปวดหรือยากลำบากเช่นกัน  บางคนถึงกับรู้สึกว่าถ้าไม่ได้แก่งแย่ง ต่อสู้ หรือใช้เล่ห์เหลี่ยมสักวัน ชีวิตของพวกเขาก็จะน่าเบื่อและไม่น่าสนใจเสียเหลือเกิน ดังนั้น พวกเขาจึงต้องหาเรื่องต่อสู้หรือหาใครมาให้ตนใช้กลลวง  ในสายตาของพวกเขา เมื่อใช้ชีวิตอยู่ในเนื้อหนังและสวมผิวมนุษย์เอาไว้ ผู้คนก็ต้องแก่งแย่งและต้องต่อสู้ ถ้าไม่ทำเช่นนั้น การดำรงอยู่ของพวกเขาก็จะสูญเสียคุณค่า  สำหรับเราแล้ว ความรู้สึกกลับต่างออกไปอย่างสิ้นเชิง  เรารู้สึกว่าการแก่งแย่งและการต่อสู้กับผู้คนเป็นเรื่องที่เหน็ดเหนื่อยยิ่ง ซ้ำยังน่ารำคาญอีกด้วย เป็นเรื่องหลักเพียงอย่างเดียวที่เราอยากหนีให้พ้นมากที่สุดในชีวิตนี้  เราไม่รู้วิธีแก่งแย่งหรือต่อสู้ และไม่เต็มใจที่จะแก่งแย่งหรือต่อสู้เช่นกัน  เวลาเผชิญเรื่องที่เกี่ยวข้องกับการแก่งแย่งและการต่อสู้เข้าจริงๆ เราก็อยากแต่จะถอยห่าง อยากหลีกและเลี่ยงไปเสีย ดังนั้น เราจึงเห็นว่าสิ่งเหล่านี้น่ารำคาญเป็นพิเศษ  หลังจากที่รำคาญใจมาหลายปี ภาวะอารมณ์เหล่านี้ก็ก่อตัวมาเรื่อยจนถึงขีดจำกัด และท้ายที่สุดเราก็รู้สึกว่าการมีปฏิสัมพันธ์กับมนุษย์เป็นเรื่องที่เจ็บปวดที่สุดในโลก  ทุกครั้งที่เราพบเจอใครบางคนที่แก่งแย่งและต่อสู้กับเรา นั่นให้ความรู้สึกเหมือนถูกผลักเข้าเครื่องบดเนื้อ เหมือนถูกปั่นหัวเล่น ความรู้สึกเป็นเช่นนั้น  พอมีความรู้สึกเหล่านี้ เราก็ครุ่นคิดว่า “อุปนิสัยที่เสื่อมทรามในแง่นี้ของพวกเขาถูกเผยออกมาได้อย่างไร?  อะไรคือแก่นแท้ของคนประเภทนี้?  ถ้ามีโอกาส เราจะสามัคคีธรรมกับพวกเขาในเรื่องนี้  ถ้าพวกเขายอมรับความจริงได้ นั่นย่อมจะดีที่สุด และพวกเขาก็ควรค่าแก่การช่วยเหลืออย่างแท้จริง  ถ้าพวกเขาไม่ยอมรับความจริง เช่นนั้นเราก็จะปล่อยสิ่งต่างๆ ไปตามครรลองปกติ และปล่อยให้ชะตากรรมจัดการพวกเขาไปตามที่มันต้องการ”  ผู้คนที่ไม่ยอมรับความจริงคือคนที่ไร้ความเป็นมนุษย์ และยังเป็นผู้คนที่ไร้พรอีกด้วย เป็นคนที่โง่เขลาที่สุด ไร้ค่าที่สุด  หลังจากที่มีปฏิสัมพันธ์กับผู้คนมามาก เราจึงเกิดความคิดและมุมมองเช่นนี้เกี่ยวกับผู้คนและเรื่องทางโลกว่า การมีปฏิสัมพันธ์กับผู้คนกลายเป็นเรื่องเหน็ดเหนื่อยไปเสียแล้ว  นี่ไม่ใช่ความเหนื่อยล้าทางกาย แต่เป็นความเหนื่อยล้าทางวิญญาณ  ในความเหนื่อยล้านี้ยังมีความรู้สึกเบื่อหน่าย เก็บกด และเจ็บปวดอีกด้วย  ถ้าไม่มีปฏิสัมพันธ์กับผู้คน เราย่อมพบเจอกรณีที่ผู้คนแก่งแย่งและต่อสู้กับเราน้อยลง และวิญญาณของเราก็จะรู้สึกเป็นอิสระและผ่อนคลายมาก

ไม่กี่ปีมานี้ เวลามีปฏิสัมพันธ์กับพี่น้องชายหญิงบางคน เรามักจะได้ยินบางคนพูดว่า “เมื่อกี้ฉันพูดผิดไป ขอแก้ไขคำพูดหน่อย” หรือ “สถานการณ์ที่ฉันรู้มาก่อนหน้านี้มีความคลาดเคลื่อนเล็กน้อย ขอฉันแก้ไขให้ถูกต้องหน่อย”  นอกจากนี้ เวลาจัดการเรื่องต่างๆ บางคนก็มีท่าทีที่ถูกควรกว่าเมื่อก่อน ทั้งยังตั้งใจจริงและมีความรับผิดชอบมากขึ้นเล็กน้อย  ยิ่งไปกว่านั้นยังสามารถสู้ทนความยากลำบากและจ่ายราคาได้ และพร่ำบ่นน้อยลง  ผู้คนส่วนใหญ่สามารถหารือเรื่องต่างๆ ร่วมกันและร่วมมือกันอย่างกลมเกลียวเวลาทำหน้าที่ด้วยกัน  เทียบกับไม่กี่ปีที่ผ่านมา พวกเขาดีขึ้นมากและเปลี่ยนแปลงกันบ้างแล้ว  ทุกครั้งที่เราสังเกตเห็นสิ่งนี้เกิดขึ้น เรารู้สึกดีมาก  รู้สึกว่าเวลาหลายปีที่พร่ำพูดเรื่องเหล่านี้มาครั้งแล้วครั้งเล่าไม่ได้สูญเปล่า—ในที่สุดก็มีผู้คนส่วนหนึ่งจริงจังกับวจนะเหล่านี้  หลังจากฟังวจนะเหล่านี้ พวกเขาก็สามารถเข้าใจความจริงและรู้จักปฏิบัติตามพระวจนะของพระเจ้า  ไม่ว่าพวกเขาจะนำไปปฏิบัติได้มากเพียงใด อย่างน้อยที่สุด พวกเขาก็มีการเข้าสู่ชีวิตและเปลี่ยนแปลงไปบ้างแล้ว  สรุปว่าท่าทีและมุมมองที่พวกเขามีต่อความจริงกลายเป็นสิ่งที่ค่อนข้างเหมาะสมและถูกต้อง  แม้บางคนจะเปลี่ยนแปลงไปบ้าง แต่ก็ยังเปลี่ยนแปลงไม่มากพอ  บางครั้งเมื่อเผชิญเรื่องที่ต่างออกไป ก็ยังมีกรณีที่ผู้คนแก่งแย่งและต่อสู้กัน ปัญหายังไม่ได้รับการแก้ไขที่ต้นตอ  พวกเจ้าเพียงแต่เปลี่ยนแปลงไปบ้างเท่านั้น ยังไม่ถึงจุดที่สามารถนบนอบได้อย่างสมบูรณ์  พวกเจ้ายังต้องไล่ตามเสาะหาความจริงกันต่อไป มีประสบการณ์กับการถูกตัดแต่ง กับบททดสอบ และการถลุงกันต่อไป  การเปลี่ยนแปลงไม่ใช่การเปลี่ยนแปลงภายนอก—แล้วสิ่งใดกันแน่ที่เปลี่ยนแปลง?  เราพูดมานานหลายปีแล้ว และพวกเจ้าก็ตระหนักกันแล้วว่าพวกเจ้ามีอุปนิสัยที่เสื่อมทรามอยู่ไม่น้อย และแท้จริงแล้วพวกเจ้าก็มีข้อบกพร่องในความเป็นมนุษย์อยู่ไม่น้อยเช่นกัน  พวกเจ้าควรชัดเจนว่าทำอย่างไรจึงจะทิ้งอุปนิสัยที่เสื่อมทรามและทำหน้าที่ของตนได้อย่างถูกควร และทำอย่างไรจึงจะปฏิบัติความจริงเพื่อที่จะทำหน้าที่ของพวกเจ้าได้ตามมาตรฐาน ถูกต้องหรือไม่?  อย่างน้อยที่สุด พวกเจ้าทุกคนก็ควรชัดเจนว่าทำอย่างไรจึงจะเป็นผู้คนที่ซื่อสัตย์ และรู้ด้วยว่าจะปฏิบัติตามนี้ได้อย่างไร  ในส่วนของปัญหาที่พวกเจ้าเข้าใจและอยู่ในขอบเขตความสามารถของพวกเจ้า ถ้าพวกเจ้าสามารถทุ่มเทพยายามแสวงหาความจริงมาแก้ปัญหาดังกล่าวไปทีละอย่าง สู้ทนความทุกข์สักหน่อยเพื่อเอาชนะเรื่องยุ่งยากต่างๆ และสามารถปฏิบัติความจริงได้ เช่นนั้นเราก็อาจจะพิจารณาว่าโดยพื้นฐานแล้วพวกเจ้ามีสภาพเสมือนมนุษย์อยู่บ้าง  ต่อให้เจ้ายังคงมีความโน้มเอียงอยู่บ้างเป็นครั้งคราวที่จะต่อสู้เวลาที่เรามีปฏิสัมพันธ์กับเจ้า ถ้าเรารู้สึกว่าไม่ใช่เรื่องที่เห็นได้ชัด ทัศนะที่เรามีต่อเจ้าย่อมจะต่างจากเมื่อก่อนมาก และความยากเย็นในการที่พวกเราจะเข้ากันได้ก็จะลดลงไปมาก  พวกเจ้าต้องสามัคคีธรรมและวางแผนเรื่องนี้ว่าจะไล่ตามเสาะหากันอย่างไรจึงจะสัมฤทธิ์การเปลี่ยนแปลง  เจ้าไม่สามารถพอใจแต่กับการปฏิบัติหน้าที่ของเจ้าด้วยการใช้ความพยายามนิด ลงแรงทำงานหน่อย ทำตามขั้นตอนให้เสร็จ ไม่ทำอะไรผิด ไม่ก่อให้เกิดการขัดขวางและรบกวน หรือแค่ไม่ถูกปลดหรือถูกคัดออก  แต่เจ้าต้องทุ่มเทพยายามให้กับความจริง การปฏิบัติความจริง รวมทั้งการยอมรับและนบนอบความจริง  ในเรื่องนี้ เราต้องชมเชยพี่น้องหญิงส่วนใหญ่ พี่น้องหญิงส่วนใหญ่ทำได้ดี ขณะที่พี่น้องชายส่วนใหญ่ทำได้แย่  จากวิดีโอคำพยานจากประสบการณ์ เรามองเห็นว่าในงานด้านต่างๆ ของคริสตจักร คนส่วนมากที่มีบทบาทสำคัญและทำหน้าที่เป็นผู้ดูแลคือพี่น้องหญิง มีพี่น้องชายน้อยมาก  พี่น้องชายส่วนใหญ่ไม่จริงจังกับสายงานด้านต่างๆ ไม่จริงจังกับหลักธรรมความจริงและการเข้าสู่ชีวิต หรือความจริงต่างๆ ในเรื่องของการนบนอบพระเจ้าและการได้รับความรอด  ยิ่งไปกว่านั้น พี่น้องชายหลายคนก็ไม่มีชีวิตฝ่ายวิญญาณเลยจริงๆ ไม่อ่านพระวจนะของพระเจ้า ไม่ฟังคำเทศนาและไม่ฟังสามัคคีธรรม ไม่ดูภาพยนตร์และวิดีโอโดยพระนิเวศของพระเจ้า และเมื่อเผชิญปัญหา พวกเขาก็ไม่แสวงหาความจริงหรือสามัคคีธรรมกับพี่น้องชายหญิง  พี่น้องหญิงทำได้ดีกว่าพี่น้องชายในเรื่องนี้  โดยเฉพาะอย่างยิ่ง พี่น้องหญิงบางคนที่ปัจจุบันทำหน้าที่เป็นผู้ดูแลงานสำคัญในพระนิเวศของพระเจ้าก็เชื่อฟังและนบนอบกว่าเมื่อก่อน  สามารถสู้ทนความยากลำบาก เต็มใจจ่ายราคา ทำสิ่งต่างๆ อย่างละเอียดถี่ถ้วน ทั้งยังจริงจัง เข้มงวด และเอาการเอางานเป็นอย่างมาก  เมื่อถูกตัดแต่ง พวกเธอก็ไม่ละทิ้งหน้าที่ของตนหรือพร่ำบ่น ยังคงอธิษฐานและนบนอบได้ สามารถแสวงหาความจริงเพื่อทำความรู้จักและแก้ไขอุปนิสัยที่เสื่อมทรามของตน  พี่น้องชายทั้งหลาย พวกเจ้าสามารถดูว่าพี่น้องหญิงรอบตัวพวกเจ้าทำสิ่งต่างๆ กันอย่างไร  พวกเธอละเอียดถี่ถ้วนกว่าพวกเจ้า จริงจัง มีความรับผิดชอบ และเอาการเอางานเวลาลงมือทำมากกว่าพวกเจ้า ยิ่งไปกว่านั้นยังเชื่อฟังและนบนอบ และมุ่งแสวงหาหลักธรรมความจริงเวลาทำสิ่งต่างๆ  แน่นอนว่ามีพี่น้องชายส่วนหนึ่งเช่นกันที่ค่อนข้างเชื่อฟัง มีความละเอียดถี่ถ้วนและตั้งใจจริงได้ในสิ่งที่ทำ แต่พี่น้องชายส่วนใหญ่มีความมักง่ายอยู่บ้างเสมอ  ผู้ไม่มีความเชื่อเรียกสิ่งนี้ว่าใช้การได้ และมีความเป็นตัวของตัวเอง  พระนิเวศของพระเจ้าไม่ทำอะไรแค่ “ใช้การได้” พระนิเวศของพระเจ้าเน้นสามัคคีธรรมความจริง จัดการเรื่องต่างๆ ตามหลักธรรม และทำสิ่งต่างๆ ด้วยความตั้งใจจริงและเข้มงวด  การไม่ใส่ใจและมักง่ายเป็นเรื่องที่ยอมรับไม่ได้โดยสิ้นเชิง  พี่น้องชายส่วนใหญ่ไม่รอบคอบเวลาจัดการเรื่องต่างๆ และไม่เคยตั้งใจจริง คิดอยู่เสมอว่า “‘คร่าวๆ’ หรือ ‘ใกล้เคียง’ ก็น่าจะใช้ได้แล้ว นี่ดีพอแล้ว”  พอเห็นพี่น้องหญิงบางคนทุ่มเทพยายามกับความจริงและตั้งใจจริงในเรื่องของความจริง ทั้งยังจริงจังและเข้มงวดในหน้าที่ของตน พวกเขากลับดูถูกพวกเธอด้วยซ้ำ บอกว่า “พวกเรานี่ชายแท้  เรื่องพวกนั้นต้องทำกันละเอียดลออและจุกจิกขนาดนั้นเลยหรือ?  การสามัคคีธรรมความจริงทั้งหมดนี้ การอธิษฐานและแสวงหาทั้งหมดนี้—โดยพื้นฐานแล้ว ตราบใดที่พวกเรามุ่งไปในทิศทางที่ถูกต้องก็ใช้ได้แล้ว  พิถีพิถันกันขนาดนั้นมีประโยชน์อะไร?  พวกเราจะยังเรียกตัวเองว่าผู้ชายได้อีกหรือถ้าทำตัวจู้จี้จุกจิกไปเสียทุกเรื่องขนาดนั้น?  ผู้คนจะหัวเราะเยาะเอา!”  ท่าทีนี้ผิด  ใครจะมาหัวเราะเยาะที่เจ้าทำสิ่งต่างๆ อย่างจริงจัง?  ถ้าอยากหัวเราะก็ปล่อยให้พวกเขาหัวเราะไป  ลูกผู้ชายที่แท้จริงต้องทำสิ่งต่างๆ อย่างจริงจัง ไม่มีอะไรน่าละอายในเรื่องนี้  การทำสิ่งต่างๆ อย่างจริงจังคือท่าทีที่มีต่อความจริง ต่อความรับผิดชอบ และต่อหน้าที่ที่มนุษย์—สิ่งมีชีวิตทรงสร้าง—ทั้งปวงควรมี ไม่ว่าจะเพศใดก็ตาม  เมื่อเป็นเรื่องของการใช้แรงกายอย่างหนักหรือใช้งานสิ่งต่างๆ เช่น เครื่องจักร ย่อมมีความแตกต่างระหว่างชายหญิง แต่ไม่มีความแตกต่างเช่นนั้นในการไล่ตามเสาะหาความจริง  ความจริงไม่ได้มุ่งไปที่ชายหรือหญิงเพียงฝ่ายเดียว แต่มุ่งไปที่มวลมนุษย์ซึ่งรวมทั้งชายและหญิงเอาไว้  ในบรรดาความจริงทั้งมวลที่พวกเราสามัคคีธรรมกันไป มีเพียงเรื่องที่เกี่ยวข้องกับการแต่งงานเท่านั้นที่มีความแตกต่างระหว่างชายหญิง โดยกำหนดให้ผู้ชายลุล่วงความรับผิดชอบของผู้ชาย และผู้หญิงลุล่วงความรับผิดชอบของผู้หญิง  ไม่มีความแตกต่างระหว่างชายหญิงในความจริงด้านอื่น ซึ่งเป็นเรื่องที่ผู้คนควรปฏิบัติทั้งสิ้น  โดยเฉพาะอย่างยิ่งในเรื่องเกี่ยวกับหลักธรรมความจริง เจ้าต้องไม่เดินผิดทาง ทิศทางและเป้าหมายของเจ้าก็ต้องไม่ผิดเช่นกัน  ในการไล่ตามเสาะหาความจริง เมื่อมีอุปนิสัยที่เสื่อมทรามของคนเรา สภาวะที่คนเราเผยออกมา รวมทั้งความคิดอ่านและแผนการของคนเราเข้ามาเกี่ยวข้อง เจ้าต้องตรวจสอบและแยกแยะสิ่งเหล่านั้นอย่างละเอียด  ถ้าไม่ตรวจสอบสิ่งเหล่านั้น เจ้าก็จะไม่มีวันพบต้นตอของปัญหา  ถ้าไม่สามารถหาต้นตอพบ เจ้าก็จะไม่สามารถแก้ปัญหานั้นๆ ได้ และจะใช้ชีวิตอยู่ในอุปนิสัยที่เสื่อมทรามของตนตลอดเวลา ถูกอุปนิสัยเหล่านั้นทำให้เดือดร้อนและคอยบงการ—ไม่อาจสัมฤทธิ์การเปลี่ยนแปลงได้ และไม่สามารถทิ้งอุปนิสัยที่เสื่อมทรามของตน

วันนี้พวกเราสามัคคีธรรมไปหลายแง่มุมเกี่ยวกับหัวข้อ “ไม่นำพระเจ้าผู้ทรงบังเกิดในเนื้อหนังไปอยู่ระดับเดียวกับมวลมนุษย์ที่เสื่อมทราม”  นี่ก็เพื่อที่จะบอกพวกเจ้าเป็นสำคัญถึงหลักธรรมที่เราใช้ประพฤติปฏิบัติตนและมีปฏิสัมพันธ์กับผู้คน รวมทั้งอุปนิสัยและแก่นแท้ภายในเวลาที่เรามีปฏิสัมพันธ์กับผู้คน  พวกเจ้าไม่สามารถมองเห็น เข้าใจ หรือตระหนักถึงสิ่งเหล่านี้จากภายนอก ดังนั้น เราจึงแบ่งปันความรู้สึกของเราและหลักธรรมที่เราใช้ทำสิ่งต่างๆ ให้พวกเจ้าฟัง  เราไม่ได้กำลังเป็นพยานถึงตัวเราเอง เพียงแต่แบ่งปันเรื่องเหล่านี้กับพวกเจ้าเท่านั้น เพื่อให้พวกเจ้าสามารถรู้และเข้าใจหลักธรรมที่เราใช้ประพฤติปฏิบัติตนและทำสิ่งต่างๆ รวมทั้งชีวิต อุปนิสัย และแก่นแท้ที่เราใช้ในการดำเนินชีวิต  สิ่งเหล่านี้ไม่ใช่ความลับ และไม่ใช่ความล้ำลึก  เมื่อพวกเจ้าเข้าใจและชัดเจนในเรื่องเหล่านี้แล้ว พวกเจ้าก็จะรู้จักพระเจ้าและรู้จักเนื้อหนังที่พระเจ้าใช้ในการบังเกิดได้อย่างถูกต้องยิ่งขึ้น  หาไม่แล้ว คำกล่าวที่ว่า “เนื้อหนังที่พระเจ้าใช้ในการบังเกิดนี้เป็นตัวแทนพระเจ้าบนสวรรค์ได้ พระองค์มีอัตลักษณ์และแก่นแท้ของพระเจ้า” ก็อาจจะเป็นวลีที่ว่างเปล่าสำหรับพวกเจ้าตลอดไป หรืออาจจะคงอยู่ในมโนคติอันหลงผิดและความคิดฝันของพวกเจ้าตลอดกาล หรืออาจจะเป็นความล้ำลึกสำหรับพวกเจ้าตลอดไปก็ได้  แท้จริงแล้ว นี่เป็นปัญหาที่แก้ไขได้ ไม่ใช่ทฤษฎี และไม่ใช่คำกล่าวที่เป็นสูตรสำเร็จ  แม้รูปแบบการดำรงชีวิตของพระเจ้าผู้ทรงบังเกิดในเนื้อหนังจะแตกต่างจากรูปแบบการดำรงอยู่ของพระเจ้าบนสวรรค์อยู่บ้าง—เป็นการดำรงอยู่ในเนื้อหนังโดยพระวิญญาณของพระเจ้า—แต่ก็ไม่มีความแตกต่างในชีวิตของพระเจ้าทั้งสอง และไม่มีความแตกต่างในแก่นชีวิตของทั้งสององค์  แล้วเรื่องที่พวกเราพูดกันว่า—เนื้อหนังที่พระเจ้าใช้ในการบังเกิดไม่หลอกลวง แก่งแย่ง หรือต่อสู้กับผู้คน—นี้มาจากที่ใด?  มาจากชีวิตของพระเจ้าเอง กล่าวให้ถูกต้องก็คือ มาจากการแสดงออกซึ่งอุปนิสัยของพระเจ้าเอง  ดังนั้น การบอกพวกเจ้าว่า “เราไม่หลอกลวง แก่งแย่ง หรือต่อสู้กับใคร” จึงไม่ใช่การใช้สำนวนภาษาอย่างหน่วยงานรัฐ และไม่ใช่ความล้ำลึก  พระองค์เพียงแต่เป็นบุคคลเช่นนั้น พระองค์เพียงแต่ดำเนินชีวิตเช่นนั้น และหลักธรรมของพระองค์ในการประพฤติปฏิบัติตน ตลอดจนชีวิต อุปนิสัย และแก่นแท้ที่พระองค์ทรงใช้ในการดำเนินชีวิต ล้วนมีองค์ประกอบที่เป็นการไม่หลอกลวง ไม่แก่งแย่ง และไม่ต่อสู้กับผู้คน  ชัดเจนหรือไม่?  (ชัดเจน)  พวกเราจะจบการสามัคคีธรรมของวันนี้ไว้เพียงเท่านี้  ลาก่อน!

YouTube: https://I.kingdomsalvation.org/th/video
Facebook: https://I.kingdomsalvation.org/th/facebook

Email: contact.th@kingdomsalvation.org

